
Forord 


Denne boka er resultatet av flere ars studier av fengsler, straff og identitet 
i Trondheims fengsler. Utgangspunktet for dette arbeidet er prosjektet 
«Fengslende sosiologi» ved Institutt for sosiologi og statsvitenskap, Nor- 
ges teknisk-naturvitenskapelige universitet (NTNU). I alt presenteres 
tolv forskningstekster om makt, straff og identitet i fengslets hverdag. De 
fleste kapitlene bygger på sosiologiske masteroppgaver som er skrevet av 
instituttets studenter de siste årene, mens enkelte kapitler er skrevet av 
redaktørene og av forskere som på andre måter har bidratt til institut- 
tets fengselsforskningsmiljø. Som redaktører har det vært en stor glede å 
bidra til at disse forskningsbidragene her kan presenteres for et bredere 
publikum. 

Mange flere enn forfatterne har bidratt til forskningen som presenteres 
i boka. Helt avgjørende er selvsagt de utallige informantene — både fan- 
ger, betjenter og andre - som de siste årene har latt seg intervjue om sine 
fengselserfaringer, også når spørsmålene har vært sensitive og personlig 
utfordrende. Som forskere har vi blitt møtt med åpenhet og vilje til å dele 
innsikter fra hverdagen bak fengslets murer. Forhåpentligvis bidrar tek- 
stene med viktig kunnskap som skaper en bedre forståelse av fengslets 
sosiale virkelighet - og dermed kanskje også til bedre fengsler. 

Vi har også hatt god hjelp fra Kriminalomsorgen, både ved regionkon- 
toret nord og ved de to hovedavdelingene ved Trondheim fengsel - Tunga 
(høysikkerhetsfengslet) og Leira (lavsikkerhetsfengslet). Vi har alltid blitt 
ønsket velkommen og fått hjelp til å gjennomføre forskningsprosjektene, 
uten at fengslenes representanter har forsøkt å legge føringer på forsknin- 
gen utover sikkerhetshensyn. Etiske problemstillinger er utfordrende i 
all fengselsforskning. Ikke minst har Marit Wangsholm og flere av hen- 
nes kolleger ved Kriminalomsorgen region nord gitt viktige innspill til 
arbeidet med boka, både ved at de vurderte flere av forskningsprosjektene 
før oppstart, og ved at de har gitt innspill til og kvalitetssikret de ferdige 
tekstene. Vi har videre fått viktige innspill fra personvernombudet ved 

Norsk senter for forskningsdata, som har vurdert og godkjent de empi- 
riske prosjektene, og fra etikkseminar med forfatterkollegiet. 

Prosjektet «Fengslende sosiologi», som boka er en del av, har fått øko- 
nomisk støtte fra Institutt for sosiologi og statsvitenskap og Fakultet for 
samfunnsvitenskap og teknologiledelse, nå Fakultet for samfunns- og 
utdanningsvitenskap, ved NTNU. NTNUs publiseringsutvalg har støttet 
utgivelse av boka med Fri tilgang (Open Access). Boka har også fått støtte 
fra den faglitterære forfatterforeningen. 

Vi retter ellers en stor takk til den eksterne fagfellen, som har bidratt 
med gode, konstruktive innspill som har høynet kvaliteten på arti- 
klene. Takk også til forlaget og redaktør Dorte Østreng. Sist, men ikke 
minst, takk til Sigurd M.N. Oppegaard, som i tillegg til å bidra som 
(med-)forfatter av to av bokas kapitler, har vært antologiens eminente 
redaksjonssekretær. 


Johan Fredrik Rye og Ingrid Rindal Lundeberg 
Redaktørene 


Innhold 


Kapittel 1 Sosiologi, samfunn og fengsler «..rmsvrrnavrnnnvnnnvvnnnvnnnnennnvennnvnnnnennnvnnnnenn 11 
Ingrid Rindal Lundeberg og Johan Fredrik Rye 


Kapittel 2 Identitet og klær i et norsk høysikkerhetsfengsel .....srrsrrnnennvrnnvnnn 35 
Thea Kolloen 
Kapittel 3 Fengsel og frihet: gjengangeres soningserfaringer «..rrasvrnsvrunsvnnnner 57 


Nina Bergset Jacobsen 


Kapittel 4 Legemiddelets makt og mening i fengSel.....rrssrrnanvrnsvennnvnnnnennnnennne 77 
Mirna Aleric 


Kapittel 5 Feminiteter i fengslet: kvinnelige innsattes soningsforhold ........ 97 
Maria Louise Karlsen 


Kapittel 6 Fengselsfortellinger: en narrativ analyse av 
østeuropeiske fangers erfaringer i det norske strafferettssystemet............... 121 
Amarpreet Kaur Stamnes og Johan Fredrik Rye 


Kapittel 7 Vagabonder i det globaliserte fengslet .....ranrasavrnnnvennvrnnnvennnnnnnnennn 147 
Johan Fredrik Rye og Jakub Stachowski 


Kapittel 8 Reflekterende samtaler i Trondheim fengsel.....nsrrasrnsvrnnvrnvrnnvvnnnn 167 
Kristin Viggen 


Kapittel 9 Normaliseringsarbeid i narkotikaprogram med 
domstolskontroll cicctscasecescescccsiewecceaccvecescesuccasdsscersensdaseneseedsdedtvenccusevecsviernctecess 191 
Vegard Haukland og Sigurd M.N. Oppegaard 


Kapittel 10 Eksepsjonelle fanger i det eksepsjonelle fengslet ......r.rrnvrnnvrnnnn 213 
Ingrid Rindal Lundeberg, Kristian Mjåland og Johan Fredrik Rye 


FORORD 


Kapittel 11 Fengslet i kontrollens tidsalder: Deleuzes skisse til 
kontrollsamfunnet som maktteoretisk utgangspunkt ....rnernsvennvnnvrnnvrnnvnnvvnnennnr 239 
Sigurd M.N. Oppegaard 


Kapittel 12 Hvordan teorisere en fange? Fengslet som sosiologisk 


læringsanstalt ...russeensnrnnnennnnvnnnnnnnnennnnvnnnnnnnnennnnvnnnnnnnnnnnnnennnnnnnnnnnnnnnnnnnnnnnnnnnevnnnnnn 265 
Johan Fredrik Rye 
Bildetekster i: sains snncciesdccecateedsadscwecedcstectucstecesesccv snevstevcecessveccuddsewededcstestecsendeueds 291 


KAPITTEL 1 
Sosiologi, samfunn og fengsler 


Ingrid Rindal Lundeberg' og Johan Fredrik Rye? 


'Uni Research Rokkansenteret; ”Institutt for sosiologi og statsvitenskap, Norges 
teknisk-naturvitenskapelige universitet 


Abstract: In this chapter, we present the book’s contribution to the sociology of prisons and 
identify four themes the analysis addresses. First, many of the chapters highlight the signifi- 
cance of different forms of social inequality in prison and show how some groups of priso- 
ners have different - and tougher — experiences of incarceration than do others. Second, the 
chapters shed light on how the prison is inseparable from the modern welfare state, especially 
through the emergence of «exceptional» prisons and new forms of punishment. A third theme 
is everyday life in penal institutions, where the authors analyse how prisoners experience stig- 
matization, infringement and institutionalization. A final theme is the prison as an arena for 
the exercise of many forms of power. In addition, this introduction gives an overview of the 
chapters of the book, their theoretical and methodological approaches, and presents the book’s 
starting point as a collective learning project. 


Keywords: prison, sociology, punishment, Trondheim 


Sammendrag: I dette innledende kapitlet presenterer vi bokas bidrag og identifiserer fire 
fengselssosiologiske temaer som bokas kapitler spesielt behandler. For det første aktualiserer 
flere av kapitlene den betydningen ulike former for sosial ulikhet har i fengslet, og viser hvor- 
dan noen fangegrupper har andre — og hardere — soningserfaringer enn andre. Videre belyser 
kapitlene hvordan fengslet er uløselig knyttet til den moderne velferdsstaten og nye straffe- 
former. Et tredje tema er straffeanstaltenes hverdagsliv, der forfatterne analyserer hvordan 
fangene opplever stigma, krenkelsesprosesser og institusjonalisering. Et siste tema er fengslet 
som arena for maktens mange forskjellige former. Kapitlet gir også en overordnet oversikt over 
bidragene, inkludert deres teoretiske og metodiske vinklinger, og presenterer bokas utgangs- 
punkt som et kollektivt læringsprosjekt. 


Nøkkelord: fengsel, sosiologi, straff, Trondheim 


Sitering av denne artikkelen: Lundeberg, I.R. & Rye, J.F. (2018). Sosiologi, samfunn og fengsler. I J.F. Rye & 
I.R. Lundeberg (red), Fengslende sosiologi. Makt, straff og identitet i Trondheims fengsler (Kap 1, s. 11-32). 
Oslo: Cappelen Damm Akademisk. DOI: https://doi.org/10.23865/noasp.41.ch1 

Lisens: CC BY-NC 4.0 

KAPITTEL 1 


«The degree of civilization in a society can be judged by entering its prisons.» 


Fjodor Dostojevskij, The House of the Dead (1862) 


1. Makt, straff og identitet 


For den sosiologiske disiplinen har fengslet — og straffens institusjoner 
mer allment - alltid vært et attraktivt studieobjekt. I fengslet demon- 
streres flere av den sosiale virkelighetens grunnleggende begreper så 
klart og tydelig som få andre steder i det moderne samfunnet. Sosiale 
avvik og stigma, utstøting og integrering, kontroll og disiplin, makt og 
ulikhet er alle eksempler på sosiologiske nøkkelbegreper som krystal- 
liseres i fengslets hverdagsliv. I dette innledningskapitlet diskuterer vi 
fire sentrale sosiologiske problemstillinger som bokas kapitler spesielt 
forholder seg til, og setter disse inn i den fengselssosiologiske fagtradi- 
sjonen. De fire temaene er a) sosial ulikhet, b) velferdsstat og eksepsjo- 
nalisme, c) hverdagsliv i fengsel og d) maktens former. Avslutningsvis 
gis en overordnet oversikt over kapitlene, inkludert deres teoretiske og 
metodiske vinkling, og vi presenterer bokas utgangspunkt som et kol- 
lektivt læringsprosjekt. 


2. Sosial ulikhet i straffeinstitusjonene 


Et utgangspunkt for å forklare kriminalitetsutviklingen og straffemetoder 
i et samfunn er å se nærmere på kulturelle og sosioøkonomiske forhold. 
Samfunn med store forskjeller straffer oftere og hardere, mens samfunn 
med vekt på rehabilitering og behandling i straffegjennomføringen har 
færre fanger. Kriminalitet og straff speiler også på andre måter hvordan 
samfunnet er organisert, og hvordan dets ressurser er fordelt. Forskning 
på ulikhet og levekår gir oss et viktig bidrag til å besvare hvem fanger 
er, og hva som skiller disse ut fra andre befolkningsgrupper. Det er gjort 
mange undersøkelser av norske fangers levekår (Friestad og Hansen, 2004; 
Revold, 2015; Skardhamar, 2003; Nilsson, 2002), og et gjennomgående 
funn er at mennesker som begår lovbrudd og idømmes fengselsstraff, 
har til felles at de har dårligere levekår enn majoritetsbefolkningen. Den 

typiske fangen er en mann som i forhold til befolkningen for ovrig oftere 
er skoletaper, har darligere sosialt nettverk og vanskeligere familiefor- 
hold, oftere er fysisk og psykisk syk, oftere bruker narkotika og har sva- 
kere tilknytning til arbeidsmarkedet. 

At det er en betydelig overvekt av menn som blir registrert som lov- 
brytere, og som blir fengslet, setter kjonnede marginaliseringsprosesser 
pa den sosiologiske dagsordenen. Samtidig ma kjonn betraktes sammen 
med andre sosiale kategorier, som etnisitet, kultur og klasse. Ikke minst 
er det betydningsfullt at andelen innsatte med utenlandsk bakgrunn 
er stor og okende. I 2015 var 32 prosent av fengselsplassene belagt med 
utenlandske statsborgere (Kriminalomsorgen, 2015). Denne overrepre- 
sentasjonen av utlendinger i norske fengsler blir betraktet som en del 
av en straffeskjerpende krimmigrasjonsutvikling (Johansen, Ugelvik 
og Aas, 2013). En sterkere sammenblanding mellom utlendingslovgiv- 
ningen (immigrasjonskontroll) og straffelovgivningen (kriminalitets- 
kontroll) - krimmigrasjon - rammer noen utenlandske borgere hardere 
enn andre. Dette viser seg særlig ved at «kriminelle fremmede» blir 
utvist fra landet ved lovbrudd og får ettårig fengselsstraff ved brudd på 
innreiseforbud. 

Flere av bokas kapitler undersøker hvordan ulikhet knyttet til blant 
annet kjønn, etnisitet, sosial bakgrunn og rusmiddelmisbruk blir en del 
av det moralske grensearbeidet som foregår i hverdagslivet i et fengsel, 
og hvordan dette har betydning for identitetsarbeid og stigmatiserings- 
prosesser og i tilbakeføringsarbeidet. Karlsens kapittel «Feminiteter i 
fengslet» (kap. 5) viser hvordan underliggende etniske og kjønnsstereo- 
typiske oppfatninger gjør at menn i fengsel lettere får rollen som aktive 
og rasjonelle aktører, mens kvinner blir fremstilt som passive, svake og 
emosjonelt og moralsk fordervede i deres overskridelse av normer for 
kvinnelig atferd. Videre diskuterer Aleric i kapitlet «Legemiddelets makt 
og mening i fengsel» (kap. 4) hvordan strafferettsapparatet har et ambi- 
valent forhold til innsatte med rusmiddelproblemer. De har fått status 
som pasienter, men blir utsatt for stigmatiserende korrigeringer og skjer- 
pet kontroll. Vi diskuterer også hvordan utenlandske fanger opplever 
soningen som spesielt utfordrende (se Stamnes og Rye, kap. 6; og Rye og 
Stachowski, kap. 7). 


13 


KAPITTEL 1 


Ut fra den nevnte forskningen tydeliggjor vi hvordan kriminalitet og 
straffeforfølgelse ikke utelukkende kan forklares som konkrete perso- 
ners bevisste handlingsvalg og subjektive erfaringer, men må sees i lys av 
strukturelle prosesser som reproduserer eksisterende levekårsforskjeller 
og maktforhold. 


3. Nordisk velferdsstat og eksepsjonalisme 


Fra et utenlandsk ståsted fremstår de norske fengslene i et annet lys. I den 
internasjonale, komparative kriminologiforskningen, som sammenlig- 
ner fengselsforhold og styringssett i ulike land, har en av de viktigste dis- 
kusjonene vært hvor forskjellig utviklingen i nordiske fengsler og nordisk 
fengselspolitikk har vært sammenliknet med andre land. Utgangspunk- 
tet for diskusjonen var kriminologen John Pratts (2008a, 2008b) artikler 
i British Journal of Criminology i 2008, der han lanserte «den skandina- 
viske eksepsjonalismen».' I kontrast til særlig de angloamerikanske lan- 
dene, som i flere tiår har sett en dramatisk økning i fangetallene, båret 
fremover av konservative politiske strømninger og fremveksten av en 
«kontrollkultur» (Garland, 2001) med vekt på kriminalitetens ofre og å 
beskytte borgerne mot farlige kriminelle, står de nordiske landene: Fan- 
getallene i Norden er relativt sett lave og har steget lite sammenliknet 
med øvrige land. Fengslene har komparativt sett en høyere materiell 
standard, fangene har friere soningsforhold, det er mange «åpne» fengs- 
ler, relasjonen mellom innsatte og ansatte er tettere og bedre, det legges 
mindre vekt på sikkerhet, det er større arbeidsdeltakelse, og innsatte har 
samme rett til samfunnets velferdstjenester som andre borgere (Pratt, 
2008a). En rehabiliterende tilnærming hvor fengslet er inkludert i det 
bredere velferdsapparatet, er dermed et vesentlig og eksepsjonelt trekk 
ved de nordiske landene. 

I boka relaterer vi oss til dette temaet ved å trekke frem noen eksepsjo- 
nelle forhold i norsk kriminalomsorg, spesielt i kapitlene til Viggen (kap. 8), 
Haukland og Oppegaard (kap. 9) og Lundeberg, Mjåland og Rye (kap. 10). 
Selv om rehabilitering i forbindelse med straffegjennomføring har en rekke 
utfordringer, viser boka at det har skjedd bedringer på en rekke områder. 

Rusmestringstiltakene som er innfort i senere tid, har bidratt til at det er 
apnet for et mer differensiert straffegjennomforingstilbud som mange inn- 
satte i stor grad oppfatter som konstruktivt. Det satses i enda større grad 
på straffereaksjoner i kombinasjon med en individuelt tilpasset rehabilite- 
ringsinnsats, både i og utenfor fengsel. I flere av bokas kapitler viser vi at 
oppfølgning av et rusproblem, avdelinger med et terapeutisk klima, kvalite- 
ten på relasjonen mellom innsatte og ansatte, og mulighet for medvirkning, 
er svært viktig for å skape gode levekår og betingelser for endringer. 

Samtidig med at vi omtaler det ovennevnte, synliggjør vi variasjonen 
både mellom ulike fengsler og i behandlingen av ulike grupper av inn- 
satte. Vi peker på praksiser som nyanserer bildet av en mild og human 
straffepolitikk i de nordiske landene, for eksempel forskjellsbehandlin- 
gen av kvinner og utlendinger. 

Boka bidrar også til å nyansere den komparative kriminologiens 
makroorientering ved at den ser nærmere på lokale fengselsforhold og 
variasjoner mellom fanger. Den komparative kriminologiens problem er 
at straffenivå og fengselsrater ikke nødvendigvis sier noe om hva som skjer 
innenfor murene - om innholdet i soningen. Ved å vektlegge fangenes 
perspektiv og deres opplevelse av soning og ulikheter mellom avdelinger 
og fengselstyper bidrar vi gjennom boka til at lokale forskjeller innad i 
land ikke blir undervurdert eller oversett. Samtidig viser vi hvordan det 
globale og det lokale er stadig tettere knyttet sammen i fengselshverdagen 
gjennom det økte og betydelige innslaget av utenlandske borgere, særlig 
østeuropeiske, i norske fengsler (se kap. 7, av Rye og Stachowski). Den 
senmoderne kriminalitetskontrollen må sees i lys av nye og sterkere for- 
mer for mobilitet, når det gjelder både personer, gjenstander og symboler 
(Urry, 2000, 2007). Globale forflytningsmønstre og kriminelle immigran- 
ter utfordrer den nasjonalstatlige territorielle forståelsen av rammene for 
norsk straffegjennomføring og hva norske soningsforhold innebærer. 
Ved hjelp av utenlandske straffedømtes migrasjonshistorier og deres 
møte med det norske strafferettsapparatet viser vi hvordan eksepsjona- 
lisme-diskusjonen i større grad må omfatte forståelsen av fengslet som et 
grenseoverskridende mikrokosmos der både globale, nasjonale og lokale 
forhold spiller inn og skaper nye rammer for hva straff er. 

4. Hverdagsliv i straffeanstaltene: Stigma, 
krenkelsesprosesser, institusjonalisering 


Diskusjonen om de eksepsjonelle soningsforholdene ma relateres til fan- 
genes konkrete erfaringer medhverdagsliv i bestemte fengsler. Kvalita- 
tivt orienterte studier i sosiologiens gullalder, ikke minst etnografiske 
arbeider, har bidratt til at institusjonenes indre liv har blitt synliggjort 
og fangenes perspektiv og erfaring har kommet frem (se for eksempel 
Clemmer, 1940; Goffman, 1967; Mathiesen, 1965; Sykes, 1958). Disse stu- 
diene hjelper oss til å forstå hvordan mennesker som jevnlig er i kontakt 
med samfunnets kontroll- og hjelpeapparat, oppfatter sin egen situasjon, 
hvilken mening de tillegger handlingene sine, hvilke prosjekter de prøver 
å realisere, hvilke strategier de bruker for å gjøre tilværelsen utholdelig, 
og hvordan de forsøke å reforhandle og gjenoppbygge egen identitet både 
innenfor og utenfor den totale institusjonens rammer. Viktige temaer er 
fangekultur, relasjoner mellom fanger og ansatte, hierarkier innad i fan- 
gegruppen og hvordan ulike fangetyper tilpasser seg fengslets kontroll 
og endringsambisjoner. Forskningen har dokumentert såkalte fengsels- 
smerter og hvordan fangekulturer oppstår som et forsvar mot lidelsene, 
påkjenningene og fornedrelsen som et fengselsopphold innebærer (Sykes, 
1958). Det er vist at fangenes tilpasning til fengselslivet kan føre dem inn 
i en prisoniseringsprosess der de kriminelle ferdighetene blir dyrket og 
perfeksjonert slik at de blir løslatt som mer kriminelle enn de var da de 
ble satt inn. På denne måten fungerer fengslene i mange tilfeller boksta- 
velig talt som forbryterskoler. 

Videre er analyser av stigma- og krenkelsesprosesser i møte med straf- 
ferettsapparatet viktige for å forklare fengslets virkemåter og hvordan vi 
skal forstå forbindelsen mellom avvik, marginalisering og kriminalitet 
(Goffman, 1967). Et sentralt trekk ved straffeanstaltene er det som Goff- 
man beskrev som privilegiesystemet og de varierende mulighetene for 
progresjon i soningen. Fangenes tilpasningsstrategier og soningsopple- 
velser vil variere mellom ulike fengselstyper gitt ulike strafferammer, 
varierende frihetsgrader og progresjonsmuligheter. Innsatte benytter seg 
av de fordeler som et privilegiesystem i en progresjonssoning innebærer, 
med strategiske og instrumentelle tilpasningsstrategier. 

I boka diskuterer vi hvordan progresjonstenkningen i dag er enda 
mer styrende for fangebehandlingen. Tilbudet til narkomane fanger er 
typisk for dette (se Haukland og Oppegaards kapittel om narkotikapro- 
gram med domstolskontroll, ND-programmet). Vi viser ogsa hvordan de 
åpne anstaltene er et skritt på veien fra høysikkerhetsfengslet til frihet 
ute i samfunnet, der fangene forberedes på hverdagslivet utenfor straffens 
institusjoner. Ut fra fangens perspektiv gir progresjonstenkningen gode 
effekter: Leira-fangene har større tro på at soningen faktisk gjør dem rus- 
tet til livet etter fengslet, enn hva innsatte ved andre fengsler tror (se Lun- 
deberg, Mjåland og Rye, kap. 10). 

I boka viser vi samtidig hvordan innsatte utvikler ulike strategier for 
å reforhandle og reversere stigma. Vi diskuterer hvordan folk som begår 
kriminelle handlinger, ofte utvikler såkalte nøytraliserende teknikker for 
å forsvare seg og fremstå som moralske på tross av at de er lovbrytere 
(Sykes og Matza, 1957). Innsattes bakgrunn har betydning for hvordan de 
gjør identitetsarbeid ved hjelp av de mer eller mindre forbudte midlene 
som de har til rådighet, som rusmidler, medisiner, mat, klær og andre 
personlige symboler og eiendeler (se kapitlene til Aleric og Kolloen). 
Utenlandske innsattes «systemfatalistiske» oppfatning av å være offer 
for en streng immigrasjonskontroll og forskjellsbehandling virker som 
en beskyttelse mot stigma og fordømmelse (se Stamnes og Ryes kapit- 
tel, kap. 6). Samtidig viser vi hvordan degraderende prosesser kan skape 
diskrediterte identiteter i det innsatte selv beskriver som «indre murer». 
Dette handler for eksempel om skader på grunn av langvarig soning og 
mangel på kontakt med omverdenen, som skaper ensomhet og sosial 
angst. En særlig utsatt gruppe er gjengangere i Jacobsens studie (kap. 3). 
Deres omfattende og langvarige erfaring med straffeapparatet gjør at de 
ikke opplever at de har mange andre identiteter å spille på. En nærmest 
«fengselsaktig selvforholdningsmåte» har oppstått hos dem som følge av 
å ha blitt institusjonalisert og passivisert i store deler av livet i rollen som 
fange. Dette skaper en nærmest uoverstigelig barriere i møte med sam- 
funnet når de er løslatt. 

Mangelen på selvbestemmelse innenfor murene har udyktiggjort dem 
til å takle friheten. I fengsel og i forlengelsen av et fengselsopphold kan 
en degraderende moralsk karriere utvikle seg. En som er både innsatt, 

utlending og rusmisbruker, kan utsettes for et mangefasettert stigma som 
det er vanskelig a reversere. De innsatte opplever ofte at fengselsopphol- 
det forsterker et stigma ved at statusen som umoralsk, viljesvak, udisipli- 
nert, fange og kriminell blir en «masterstatus» som overgar alle andre og 
langt viktigere personlige kjennetegn. 


5. Makt, avmakt og motmakt 


I den nye bølgen av etnografisk fengselsforskning som kom på 2000- 
tallet, har motstand og en mer mangefasettert maktforståelse kanskje 
vært det mest sentrale temaet (se for eksempel Bosworth, 1999; Crewe, 
2009; Mjåland, 2015; Shammas, 2017; Ugelvik, 2011). Mer mangfoldige, 
kryssende og sammenflettede former for maktutøvelse har i større grad 
vært vektlagt. Analysene har prøvd å forstå hvordan ulike fengselspo- 
litiske formål og prosjekter, som er både kontrollerende, straffende og 
rehabiliterende, er virksomme i den konkrete fengselshverdagen, og hvor- 
dan ulike maktformer flettes sammen. I fengslet er visse maktforskjeller 
åpenbare - skillelinjene mellom fanger og betjenter regulerer mye av det 
som skjer i et fengsel. Innsattes underordning blir også regulert og under- 
streket av materielle tiltak, fysiske barrierer og kontroll, som gitter, celler, 
nøkler, kameraer, kroppsvisitasjon og telling. Disse maktforskjellene er 
derfor fortsatt et viktig utgangspunkt for de fleste fengselsanalysene. 
Etter inspirasjon av Foucault (1977) har samtidig maktforskere vært 
opptatt av hvordan kriminalomsorgens ambisjon om å være forbedrings- 
anstalter ført til at ulike former for rehabilitering, kartlegging og refor- 
marbeid påvirker maktforhold i fengsel. Fengselstilværelsen blir ikke 
bare befolket av fengselsbetjenter; en rekke importerte velferdsstatlige 
tjenesteytere bistår i den fortløpende oppfølgningen av tiltak og frem- 
driftsplaner. Et viktig tema i maktforskningen er hvordan innsatte blir 
utsatt for et disiplinært maktnettverk gjennom de endrings- og påvir- 
kningsprogrammene de deltar i (Crewe, 2011; Hannah-Moffat, 2000). 
Reguleringen av innsattes soningsprogresjon gjennom fengselssystemets 
ulike sikkerhetsgraderinger blir systematisert gjennom et nettverk av 
tverrsektorielle vurderinger og kartlegginger av farlighet, motivasjon og 
endringsvilje. Videre diskuteres maktutøvelsen som følger av den tettere 

og mer omsorgsfulle relasjonen innsatte kan ha til den flerfaglige staben 
av forbedringsansvarlige ansatte (Crewe mfl., 2014; Kolind mfl., 2015; 
Mjaland og Lundeberg, 2014). Ansattes relasjon til fangene er viktig bade 
i utøvelsen av kontroll- og sikkerhetsoppgaver, men også nar det gjelder 
tilgang til tjenester og det løpende endrings- og påvirkningsarbeidet som 
fangene skal underlegges i størst mulig grad. Den dagligdagse mellom- 
menneskelige samhandlingen og relasjonene mellom ansatte og fanger 
er en del av fengselsteknologiens primære sikkerhetsforanstaltninger. 
I Kriminalomsorgen kalles dette en dynamisk sikkerhetstenkning. Å 
skape bånd fungerer også som en mykere makt- og kontrollform enn de 
fysiske teknikkene. Det ligger samtidig et myndiggjørende element i tan- 
ken om brukermedvirkning som legger føringer for fangebehandlingen 
i «det senmoderne fengslet», ved at innsatte i økende grad får mulighet 
og ansvar for å være drivkraften i egen endringsprosess. Spørsmålet er 
om og hvordan innsatte selv opplever dette som reelt myndiggjørende. 
Hvorvidt fengslene i gitte tilfeller også gir innsatte konstruktive selv- 
hjelpsstrategier som virker tilbakeførende, og om brukermedvirkning 
i praksis utgjør en reell maktoverføring til innsatte, er omdiskutert. Et 
viktig spørsmål i maktanalytisk sammenheng er dermed å undersøke om 
og hvordan parallelle, sammensatte og kryssende maktformer kommer 
konkret til uttrykk i innsattes hverdagsliv. Dette kan ikke studeres eller 
behandles løsrevet fra sin kontekst, men må sees i sammenheng med 
makt- og dominansforholdene lokalt. 

Boka bidrar samlet særlig til å belyse straffeapparatets mangesidige 
former for maktutøvelse i relasjonen mellom betjenter og fanger, hie- 
rarkier innad i fangegruppen og hvordan ulike fangetyper tilpasser seg 
institusjonenes ulike kontrollregimer og finner mulighet for konstruk- 
tive aktiviteter og endring. Flere bidrag i boka bruker studiet av fengslet 
og måten vi straffer på, for å si noe grunnleggende om vårt samfunns 
styrings- og reguleringsform i forlengelsen av Foucault. Oppegaard gjør 
dette i sitt kapittel, der han viser hvordan den franske filosofen Deleuzes 
teori om kontrollsamfunnet kan tilby noen nye perspektiver på fengs- 
let som maktutøvende institusjon. Andre kapitler fokuserer på hvordan 
maktformende tiltak og teknikker er situert i en straffeanstalts hverdag, 
i de interesser aktørene har, i hvor mye ressurser de har, i hvordan disse 

aktiviseres og spilles ut av handlende individer, i hvordan diskursene blir 
en del av menneskenes livog hvordan disse blir institusjonalisert. 

I boka diskuteres også ulike makt- og myndiggjøringsaspekter knyt- 
tet til den generelle «kognitive vendingen» i kriminalomsorgen de siste 
årene og den økte vektleggingen av samtalebaserte endringsprogrammer 
og brukermedvirkning. Vi diskuterer endringsarbeidet slik det kom- 
mer til uttrykk i relasjonsarbeidet og den intensiverte kontakten mellom 
innsatt og ansatt, gjennom samtaleprogrammer både i høysikkerhets- 
avdelinger (se Viggen, kap. 8 om reflekterende samtaler) og, kanskje sær- 
lig, ved lavsikkerhetsinstitusjoner som Leira (se Lundeberg, Mjåland og 
Rye, kap. 10). 

Flere av kapitlene viser at selv om det er etablert flere nyttige tiltak som 
gir innsatte hjelp, er det en rekke utfordringer knyttet til fengslet som 
arena for rehabilitering. Vektleggingen av kontroll og sikkerhet i hverda- 
gen kan ofte overskygge rehabiliteringshensyn. Å avdekke, kontrollere, 
behandle og sanksjonere rusmiddelbruk utgjør en vesentlig del av det 
daglige arbeidet til ansatte i fengslet. Fengselshverdagen er ofte styrt til 
minste detalj. Rollen mellom innsatte og ansatte er uansett komplemen- 
tær og makten skjevt fordelt. Tap av selvbestemmelse skaper en barriere 
i tilbakeføringen. Et annet problem er at fanger ofte kan være motivert 
for å delta i endringstiltak på «feil» grunnlag. Deltakelse er knyttet til 
å oppnå bedre soningsforhold, og ikke et ønske om langsiktig endring. 
Endringsarbeid oppleves dermed av mange innsatte ikke som et frivillig 
prosjekt, men i økende grad som et imperativ dersom de skal ha mulighet 
til å oppnå goder og progresjon i soningen. Dette har ført til en dobbelt- 
het i rehabiliteringsarbeidet. Deltakelse er tilsynelatende frivillig, men 
konsekvensene av ikke å delta, eller å delta på «feil» måte, kan føre til 
hardere straffer og verre soningsforhold. Tilgangen på tiltak er også ulikt 
fordelt. Noen grupper, som kvinner (Karlsens kapittel) og utenlandske 
innsatte (Stamnes og Ryes, og Rye og Stachowskis kapitler) opplever at 
de ikke har tilgang til de samme tjenestene som andre, og at de dermed 
ikke har samme mulighet til å få progresjon i soningen. Det skjer en ulik- 
hetens reproduksjon ved at særlig ressurssvake innsatte kan bli utsatt for 
hardere straffer fordi de i mindre grad har mulighet til å hevde seg selv på 
«riktig» måte og nyttiggjøre seg systemets muligheter. 

Vi onsker a bidra til diskusjonen om hva rehabiliteringstenkningen 
innebærer i praksis og om i hvilken grad tiltakene faktisk letter noen fan- 
gers opplevelse av fengselssmerter. Spørsmålet er om kravet om å være 
i kontinuerlig aktivitet og å bearbeide og jobbe med seg selv igjennom 
soningsløpet heller kan gjøre straffen tyngre og tettere enn lettere. Dette 
må knyttes til hvordan fangene selv opplever pineelementene ved ulike 
soningsforhold og alternative straffereaksjoner. 

En utfordring fremover er å minke avstanden mellom fengselsetno- 
grafiske perspektiver og mer makroorienterte analyser med komparative 
ambisjoner og maktperspektiver for å få et mer empirisk informert begrep 
om straffens virkning og begrunnelser. Selv om vi med denne boka langt 
ifra svarer på denne utfordringen, mener vi at vi gir et lite bidrag for å 
synliggjøre hvordan livet til de som bor på ulike straffeanstalter, erfares, 
styres og utformes. 


6. Elleve fengselsstudier - en gjennomgang 


I boka inngår elleve fengselssosiologiske studier. Her skal vi kort presen- 
tere dem og trekke frem deres viktigste bidrag til fengselsforskningen. 
I det første kapitlet, «Identitet og klær i et norsk høysikkerhetsfengsel», 
skriver Thea Kolloen om hvordan innsatte bruker klær og personlige 
eiendeler for å skape frihet og identitet i fengsel. Studien, som er inspi- 
rert av Goffmans teorier, skiller seg fra andre fengselsstudier ved å sette 
innsattes identitetsarbeid i sentrum og se på hvilken betydning klær og 
andre personlige symboler og eiendeler har for makt og frihet. Ved hjelp 
av analyser av innsattes identitetsarbeid og tilpasningsstrategier viser 
Kolloen hvordan det er mulig for innsatte å uttrykke seg selv og sin iden- 
titet i den ekstreme situasjonen det er å være straffedømt, og i de strengt 
regulerte omgivelsene som et høysikkerhetsfengsel representerer. 

De to neste kapitlene handler om spesielt utsatte grupper i fengslet. Først 
skriver Nina Bergset Jacobsen om gjengangerne, i kapitlet «Fengsel og fri- 
het: Gjengangeres soningserfaringer». I kapitlet viser hun aktualiteten av 
Foucaults maktanalyser ved å diskutere hvordan ulike former for overvåk- 
ning settes i verk i fengsel og fungerer som et mangefasettert styringsme- 
dium som har økt sin betydning og styrke, både i og utenfor institusjonenes 

vegger. Gjengangerne (de som har sittet i fengsel minst tre ganger tidligere) 
er en gruppe som er ekstremt utsatt for overvåkning. Jacobsen viser hvor- 
dan disse innsattes omfattende og langvarige erfaring med straffeforføl- 
gelse og soning gjør at de gjennomgår en prosess hvor de mister evnen til å 
leve selvstendige liv. Det er en følge av å ha blitt overvåket, institusjonalisert 
og passivisert i store deler av livet i rollen som farlig og uforbederlig krimi- 
nell. Samtidig oppleves soningsfølgeskader som passivitet, tiltaksløshet og 
tilbakeholdenhet som selvpålagte «indre murer». Dette forsterker fangenes 
mindreverdsfølelse og skam, og det skaper en nærmest uoverstigelig barri- 
ere i møte med samfunnet når de er løslatt. Mangelen på selvbestemmelse 
innenfor murene har udyktiggjort dem til å takle friheten. 

I Mirna Alerics kapittel «Legemiddelets makt og mening i fengsel» får 
vi innblikk i hvilke erfaringer innsatte har med legemiddelassistert reha- 
bilitering (LAR) i fengsel, og hvordan LAR preger deres hverdagsliv. Ale- 
ric diskuterer hvordan en illegal rusøkonomi og rusmiddelbruk kan ha 
en definerende betydning for sosialt liv i fengslet. De innsatte gir innblikk 
i hvordan innførsel, bruk, distribusjon, deling, skjuling og oppbevaring 
av rusmidler er aktiviteter som skaper fellesskap blant fanger i hverdagen 
i fengslet. Hun viser at kontroll- og sikkerhetsrutinene knyttet til LAR i 
fengsel for å hindre lekkasje gjør at tiltaket møter motstand. De innsatte 
gjør et moralsk grensedragningsarbeid der deling av rusmidler skaper 
fellesskap, status og en opplevelse av motmakt. Den illegale rusøkono- 
mien har dermed som funksjon å lindre «the pains of imprisonment» 
(Sykes, 1958) og gjøre tilværelsen mer utholdelig. 

Bare hver tjuende innsatt i norske fengsler er kvinner, og de kvinnelige 
innsatte er lite utforsket. I kapitlet «Feminiteter i fengslet. Kvinnelige inn- 
sattes soningsforhold» bidrar Maria Louise Karlsen til å bøte på denne 
kunnskapsmangelen. Ved hjelp av kjønnsteori (Connell, 1987, 1995; Schip- 
pers, 2007) utforsker hun hvordan betjentene «gjør kjønn» i hverdagslig 
samhandling med kvinnelige innsatte. Gjennom intervjuer får hun frem 
hvordan kjønnsoppfatninger kommer til uttrykk i fangebehandlingen. 
Hun argumenterer for at kvinnene gjennom betjentenes blikk blir kon- 
struert som eller tolkes som det hun betegner som uønskede og sårbare 
feminiteter. Karlsen finner at kjønn har avgjørende betydning både for 
måten fangene blir omtalt og vurdert på i fengslets dagligliv, og for hvilke 

tjenester og tiltak de får tilgang til. Selv om kvinner oppfattes som mer 
vanskeligstilte og hjelpetrengende, soner de hardere enn menn. 

De to neste kapitlene tar for seg en annen spesielt utsatt gruppe inn- 
satte: de utenlandske fangene. Først anvender Amarpret Kaur Stamnes 
og Johan Fredrik Rye et narrativt teoretisk perspektiv (Hinchman og 
Hinchman, 1997; Elliott, 2005) for å gi innsikt i hvordan fanger fra de 
østeuropeiske landene fortolker sine livshistorier, og hvordan de opplever 
soningen i norsk fengsel. I «Fengselsfortellinger: En narrativ analyse av 
østeuropeiske fangers erfaringer i det norske strafferettssystemet» kom- 
mer det tydelig frem hvordan disse fangene opplever seg som ofre for 
omstendigheter utenfor deres eget herredømme, til dels også tilfeldighe- 
ter og ren uflaks. I det neste kapitlet, «Vagabonder i det globaliserte fengs- 
let», som bygger på det samme datamaterialet, analyserer Johan Fredrik 
Rye og Jakub Stachowski fremveksten av det globaliserte fengslet i lys av 
modernitetsteori (Urry 2000, 2007; Bauman, 2007a, 2007b, 2011). De bru- 
ker de østeuropeiske fangene som utgangspunkt for å diskutere forholdet 
mellom mobilitet/immobilitet — «flyt» og «fiksering» — i det postmoderne 
samfunnet. 

Utviklingen mot mer rehabiliterende fengsler diskuteres i flere av 
kapitlene, men blir spesielt behandlet i tre av bidragene. I kapitlet «Reflek- 
terende samtale» undersøker Kristin Viggen et nytt samtaletilbud til inn- 
satte i noen norske og nordiske fengsler: «reflekterende samtaler». Det er 
samtaler som skal være på den innsattes premisser. Viggen viser viktig- 
heten av at innsatte selv tar initiativ til og styringen på egen endringspro- 
sess. Et viktig formål med kapitlet er også å gi en introduksjon til Tom 
Andersens (1987, 1994) teori om reflekterende prosesser og å vise hvordan 
denne teorien har blitt brukt i praksis i et rehabiliteringstiltak i Trond- 
heim fengsel. 

I kapitlet «Normaliseringsarbeid i narkotikaprogram med domstols- 
kontroll» undersøker Vegard Haukland og Sigurd M.N. Oppegaard hvor- 
dan det nye alternative straffeprogrammet, ND-programmet, bidrar til 
å hjelpe domfelte som har rusrelaterte dommer, tilbake til samfunnet. 
Haukland og Oppegaard gir oss dermed kunnskap om virkningen av 
alternativ til straff, noe som hittil har vært et lite utforsket tema i Norge. 
Med utgangspunkt i Foucaults maktbegrep analyserer de hvordan 

ND-programmet produserer en idé om hva som kjennetegner et «nor- 
malt» liv, og hvordan tiltakene og aktivitetene som ND-programmet 
omfatter, fungerer myndiggjorende og gir selvhjelpsstrategier som setter 
de domfelte i stand til å endre seg selv. Haukland og Oppegaard viser der- 
med at ND-programmets korrigerende strategier fungerer som en subtil 
og effektiv form for makt som får de domfelte til å bli endringsvillige, 
medgjørlige og produktive samfunnsborgere uten særlig stor inngripen 
og bruk av tvang. 

Ingrid Rindal Lundeberg, Kristian Mjåland og Johan Fredrik Rye skri- 
ver i «Eksepsjonelle fanger i det eksepsjonelle fengslet» om Leira fengsel, 
en åpen anstalt som på mange måter fremstår som et ytterpunkt blant 
de norske fengslene. Forfatterne tar utgangspunkt i diskusjonen om nor- 
diske og norske fengsler er mer humane enn andre (Pratt 2008a, 2008b). 
Ved hjelp av en kvalitativ og kvantitativ undersøkelse av hva innsatte 
mener er avgjørende for gode soningsforhold og tilbakeføringsarbeid i 
norsk kriminalomsorg, viser kapitlet hvordan Leira skiller seg ut fra de 
fleste andre norske fengsler. Leira-fangene er svært tilfreds med sonings- 
forholdene, og dessuten mer optimistiske med tanke på hverdagen som 
venter etter endt soning. Slike mindre og åpne fengsler som Leira har i 
liten grad vært studert tidligere, og kapitlet bidrar til å synliggjøre hvor- 
for Leira-fangene er så positive, og hvilke lærdommer som kan trekkes 
ut fra deres erfaringer. Dette er nyttig både for diskusjoner om den «nor- 
diske eksepsjonalismen» og den norske kriminalomsorgens arbeid for en 
«straff som virker». 

Bokas to siste kapitler går ut av den empiriske fengselsforskningen, og 
bruker i stedet fengslet som utgangspunkt for å diskutere to mer allmenne 
problemstillinger, om enn på vidt forskjellige måter. Først, i kapitlet «Fen- 
geselet i kontrollens tridsalder: Deleuzes skisse til kontrollsamfunnet som 
maktteoretisk», diskuterer Sigurd M.N. Oppegaard hvordan den franske 
filosofen Gilles Deleuzes (1988, 1995a, 1995b) begreper om makt kan være 
anvendbare på det moderne kontroll- og forvaltningsapparatet. I hvilken 
grad er styringsformer som «dividualisering, kontinuerlig kontroll og 
umiddelbar kommunikasjon» utbredt i samfunnets institusjoner i dag? 
For å vise hvilken relevans dette perspektivet har for analyser av fengsel 
og andre former for maktutøvelse, illustrerer Oppegaard begrepene med 

eksempler fra straffegjennomforingsloven og forskrift om straffegjen- 
nomforing. Han diskuterer videre hvorvidt innesperringen kanskje ikke 
er fengslets definerende egenskap, men at skillet mellom institusjoner i 
kontrollsamfunnet bør forstås som porøse og overskredet av et nettverk 
av maktteknikker. 

I det avsluttende kapitlet, «Hvordan teorisere en fange? Fengslet som 
sosiologisk læringsanstalt», diskuterer Johan Fredrik Rye fengslet som 
pedagogisk arena. De siste årene har sosiologistudenter på forskjellige 
måter tatt i bruk fengslet som «klasserom», og Rye diskuterer hvordan 
dette har bidratt til en mer levende undervisning. I kapitlet knyttes dette 
opp mot kunnskapssosiologiske perspektiver og kritisk læringsteori (bl.a. 
Freire, 1974 og Dewey, 2007) som fokuserer på hvordan teori og prak- 
sis med fordel kan knyttes tettere opp mot hverandre. Slik viser kapitlet 
hvordan fengslet ikke bare er et interessant studieobjekt i seg selv, men 
fungerer som en illustrasjon på mer allmenne sosiologiske begreper og 
problemstillinger. 


7. Fengslene i Trondheim 


De fleste kapitlene bygger på empiriske studier som i all hovedsak ble 
gjennomført i Trondheims fengsler i perioden fra 2013 og 2018.* Adminis- 
trativt er Trondheim fengsel én organisatorisk enhet med tre avdelinger. 
Hovedavdelingen er høysikkerhetsfengslet som er lokalisert på Tunga, 
omkranset av E6, landbruksområder og et forstadsnabolag, om lag tre 
kilometer utenfor Trondheim sentrum. Fengslet ble bygget på starten 
av 1970-tallet og fremstår som et tradisjonelt fengsel omkranset av høye 
murer. Her soner 155 fanger fordelt på varetektsavdeling, kvinneavdeling, 
fire avdelinger med fellesskap og en forvaringsavdeling. I Kriminalom- 
sorgens dokumenter omtales fengslet som Trondheim fengsel, avdeling 
Nermarka, men i boka bruker vi likevel Tunga, ettersom det fremstår 
som et mer innarbeidet begrep, både blant ansatte og innsatte og blant 
allmennheten. Leira fengsel er administrativt en avdeling av fengslet 
(Trondheim fengsel, avdeling Leira i offisielle dokumenter), men både 
omtales som og fremstår funksjonelt som et eget fengsel. Fengslet, som 
har 29 soningsplasser, er ellers inngående beskrevet i Lundeberg, Mjåland 

og Ryes kapittel. Den siste avdelingen er en frigangsavdeling med elleve 
soningsplasser som ligger i Kongens gate i Trondheim sentrum. Jacob- 
sens kapittel bygger ogsa pa intervjuer med enkelte fanger som er loslatt, 
og som for tiden er under friomsorgens oppfolging. 

At de fleste studiene som presenteres i boka, bygger pa data fra én 
forskningskontekst — de tre fengselsavdelingene i Trondheim - har impli- 
kasjoner for hvordan analysene, tolkningene og resultatene kan overfores 
til andre fengsler. Fengslet i Trondheim skiller seg fra andre norske fengs- 
ler, og ikke minst fra fengsler utenfor Norge. Som Ugelvik (2017) under- 
streker, er alle fengsler unike. Det «gjennomsnittlige» fengslet finnes ikke. 
Man skal derfor alltid være varsom med å overføre (generalisere) resultater 
og tolkninger fra én fengselsstudie til fengselsinstitusjonen mer generelt. 
Samtidig utforsker hvert kapittel sine problemstillinger i dybden, og vi 
mener at studiene som presenteres i boka, til sammen gir et grundig, bredt 
tematisk og nyansert inntrykk av hverdagslivet i fengslene i Trondheim. 

Det er et utsnitt av fengslets sosiale virkelighet som presenteres. Andre 
problemstillinger, andre teorier og metoder - og andre forskere — ville 
produsert andre utsnitt fra fengselslivet. Et relevant spørsmål blir da i 
hvilken grad den presenterte kunnskapen er «gyldig» også utover den 
aktuelle forskningslokaliteten? Vi skal ikke gå inn i en lengre utlegning 
her, men understreker at ingen av studiene har statistisk generalisering 
som formål. Det ville kreve andre, gjerne kvantitative metoder og statis- 
tiske teknikker. Heller ikke er det rene kausalanalyser som presenteres, 
der hensikten er å avdekke årsak-virkning, for eksempel for å evaluere 
virkningene av forskjellige straffeordninger. Det er i stedet en fortolkende 
analytisk strategi som ligger til grunn for kapitlene, der forfatterne trek- 
ker ut kunnskap gjennom et systematisk og helhetlig fortolkningsarbeid. 
Det betyr selvsagt ikke at data ikke kan overføres, eller «bare» er relevant 
i den trondheimske fengselskonteksten. Vi inviterer leseren til kritisk å 
vurdere forskningens relevans og overføringsverdi. 


7.1. Kvalitative metoder 


Den norske og internasjonale fengselsforskningen kjennetegnes av 
tverrfaglige tilnærminger og et metodisk mangfold, men bokas studier 

reflekterer forst og fremst de forskjellige kvalitative innfallsvinklene som 
har vært dominerende innen den norske sosiologiske fange- og fengsels- 
forskningen, helt fra de klassiske arbeidene til Galtung (1959), Christie 
(1972) og Mathiesen (1965) og frem til viktige nyere bidrag (f.eks. Mjåland, 
2015; Ugelvik, 2011; Shammas, 2017). Først og fremst brukes kvalitative, 
individuelle dybdeintervjuer som metode for å samle inn data, men det er 
også innslag av observasjon (Haukland og Oppegaards studie) og andre 
kvalitative metoder som fokusgrupper (Viggen) og dokumentstudier 
(Oppegaard og Ryes studier). Ettersom de fleste forskningsprosjektene 
er gjennomført som masteroppgaveprosjekter, er det imidlertid ingen 
av kapitlene som bygger på langvarige etnografiske feltstudier. Derimot 
drar noen av kapitlene nytte av å kombinere kvalitative data (intervjuer, 
observasjon og dokumenter) med kvantitative data (spørreskjema). Lun- 
deberg, Mjåland og Ryes kapittel om Leira som et «eksepsjonelt fengsel» 
tar utgangspunkt i en stor, nasjonal survey blant den norske fangepopula- 
sjonen, men forfatterne bruker ulike kvalitative data for å fortolke mate- 
rialet fra deltakerne på Leira. Også Viggen og Ryes kapitler viser nytten 
av å kombinere kvalitative og kvantitative data i fengselsstudier. 

Boka preges ellers av et klart aktørperspektiv. Som oftest er det fange- 
nes perspektiver som utforskes, men her er det enkelte unntak: Karlsens 
og Viggens kapitler bygger også på materiale fra fengselsbetjentene. Også 
i Ryes kapittel om fengslet som pedagogisk læringsarena kommer fan- 
gene mer i bakgrunnen. Andre kapitler har fengselsorganisasjonen som 
analytisk enhet, som i Lundeberg, Mjåland og Ryes diskusjon av Leira 
fengsel som et eksempel på en spesiell («eksepsjonell») form for straffean- 
stalt, mens Oppegaard bruker fengslet som utgangspunkt for å diskutere 
maktens former i samfunnet mer allment. 

Kapitlenes teoretiske perspektiver definerer også de metodologiske 
premissene og metodiske valgene som er gjort av forfatterne. Foucault 
inviterer til poststrukturalistiske analyser av dokumenter (Haukland 
og Oppegaards kapittel), mens analyser av kjønnskonstruksjoner krever 
at man forstår meningssystemene som produseres — og iverksettes - av 
aktørene (Karlsens kapittel). Til tross for nyansene i de forskjellige kapit- 
lenes metodologiske og metodiske fundament, deler de et grunnleggende 
fortolkende vitenskapsteoretisk perspektiv. Fengslet som system og dets 

aktører — fanger, betjenter, lærere — deltar aktivt i de sosiale konstruk- 


sjonsprosessene som definerer fengslet som sosialt felt. Det betyr samtidig 


at det ikke letes etter «objektive virkeligheter», som i de mer positivistiske 


og realistiske vitenskapstradisjonene som iblant har preget fengselsfors- 


kningen og den sosiologiske avviksforskningen. 


I tabell 1 oppsummeres de metodiske og teoretiske perspektivene til 


forskningsprosjektene som er utgangspunktet for kapitlene i boka. 


Tabell 1. Oversikt over bokas kapitler 


stolskontroll, Vegard 
Haukland og Sigurd 
M.N. Oppegaard 


Kap. | Metode Materiale Teoretisk Analytisk 
inspirasjon nivå 
Identitet og klær i 2 |Kvalitative dyb- | Fem innsatte, høys- | Goffman Aktører 
et norsk høysikker- deintervjuer ikkerhetsfengsel 
hetsfengsel, Thea 
Kolloen 
Fengsel og frihet: 3 |Kvalitative dyb- |Ni innsatte, høy- og | Goffman, Aktører 
Gjengangeres deintervjuer lavsikkerhetsfengs- | Foucault 
soningserfarin- ler og friomsorg 
ger, Nina Bergset 
Jacobsen 
Legemiddelets makt | 4 |Kvalitative dyb- | Fem innsatte, høys- | Maktteori Aktører 
og mening i fengsel, deintervjuer ikkerhetsfengsel (Mathiesen) 
Mirna Aleric 
Feminiteter i 5 | Kvalitative dyb- |Fem ansatte, Kjønnsteori Aktører 
fengslet. Kvinnelige deintervjuer kvinneavdeling (bl.a. Connell, 
innsattes sonings- ved høysikkerhets- |Schippers) 
forhold, Maria fengsel 
Louise Karlsen 
Fengselsfortellinger, | 6 |Kvalitative dyb- | Atten utenlandske |Narrativ teori | Aktører 
Amarpret Kaur deintervjuer innsatte, høysikker- 
Stamnes og Johan hetsfengsel 
Fredrik Rye 
Vagabonder i 7 | Kvalitative dyb- |Som ovenfor Mobilitetsteori, | Struktur 
det globaliserte deintervjuer Bauman 
fengslet, Johan 
Fredrik Rye og Jakub 
Stachowski 
Reflekterende sam- 8 | Flere (mixed Tolv intervjuer, Andersen Aktører 
taler i Trondheim methods) fokusgruppe, sur- 
fengsel, Kristin vey (n = 118), div. 
Viggen observasjoner 
Normaliserings- 9 |Kvalitative Atte personer med | Foucault Aktører 
arbeid i narkotika- dybdeintervjuer, | ND-dom 
program med dom- observasjon 

Kap. | Metode Materiale Teoretisk Analytisk 
inspirasjon niva 

Eksepsjonelle fanger | 10 | Flere (mixed Survey (n = Ulike feng- Institusjon 
i det eksepsjonelle methods) 27/608), observa- |sels-sosiologis- 
fengslet, Ingrid R. sjon, dokumenter —|ke teorier 
Lundeberg og Johan 
Fredrik Rye 
Fengslet i kon- 11 |Dokumentana- | Teoretisk analyse, |Deleuze Struktur 
trollens tidsalder: lyse dokumentanalyse 
Deleuzes skisse til 
kontrollsamfunnet 
som maktteoretisk 
utgangspunkt, 
Sigurd M.N. Oppe- 
gaard 
Hvordan teorisere 12 | Flere (mixed Ulike studentvurde- | Kritisk Aktører 
en fange? Fengslet methods) ringer (survey, rap- |læringsteori (institu- 
som sosiologisk læ- porter, samtaler), sjon) 
ringsanstalt, Johan observasjon 
Fredrik Rye 


8. Fengslende sosiologi 


Til slutt vil vi peke på at de fleste av bokas kapitler er skrevet av studen- 
ter som eneforfattere. Tekstene formidler kunnskap fra deres individuelle 
forskningsprosjekter, i de fleste tilfeller forfatternes masteroppgaver. Boka 
er likevel et høyst kollektivt prosjekt. De siste årene har det vokst frem en 
uformell, undervisningsorientert forskningsgruppe på fengselssosiologi 
ved Institutt for sosiologi og statsvitenskap på Norges teknisk-naturvi- 
tenskapelige universitet (NTNU) med utgangspunkt i det didaktiske 
prosjektet «Fengslende sosiologi». Her har studenter og forskere diskutert 
hverandres forskning, i utgangspunktet som del av instituttets undervis- 
ningstilbud. Utstrakt kontakt med praksisfeltet har vært sentralt, blant 
annet med jevnlige feltekskursjoner til Trondheims fengsler. Som Rye 
viser i sitt kapittel om fengslet som undervisningsarena (kap. 12), er det 
mange didaktiske gevinster å hente fra et utstrakt samarbeid med prak- 
sisfeltet. Studentene får en bedre teoretisk sosiologiutdanning ved å få 
førstehånds kjennskap til de sosiale fenomenene som skal utforskes. Boka 
demonstrerer samtidig de forskningsmessige gevinstene man oppnår ved 
å integrere studenter i forskningsaktiviteter. Ferske og fortsatt uslepne 
forskere kan bringe nye perspektiver inn i fengslene, og dermed også 
andre analyser. 

Sluttnoter 


1. Pratt brukte egentlig begrepet «Scandinavian Exceptionalism», selv om han også 
viste til Finland. I resten av kapitlet bruker vi derfor i stedet begrepet «nordisk 
eksepsjonalisme». 

2. Enkelte kapitler bygger også på data fra andre norske fengsler. Hvis det ikke er 
oppgitt i hvilket fengsel / hvilke fengsler data er samlet inn, er dette utelatt av hen- 
syn til informantenes anonymitet. 

Abstract: The chapter discusses the way in which prisoners make use of personal clothes to 
express their identities within the limitations of prison life. This analysis sheds light on how 
prison influences the inmates’ identities through rules on clothing and how inmates utilise 
clothes to create an identity within the prison. Several inmates experienced that the restricti- 
ons on clothing and the expression of power represented by a high-security prison assigned 
them an identity. Clothes do not have the same importance for all inmates but offer some 
inmates a chance to signal affiliation, distance, opposition, status, personality and marginali- 
zation within the prison. Use of one’s own clothes in prison represents not merely something 
to wear but may symbolize who and what the inmates want to be and have the potential to be. 


Keywords: high-security prison, identity, clothing practice, power, total institutions 


Sammendrag: I kapitlet drøftes hvordan innsatte bruker private klær til å uttrykke egen 
identitet i en fengselshverdag med begrensende rammer. Problemstillingen belyser hvordan 
fengslet påvirker innsattes identitet gjennom klesregler, og hvordan innsatte kan bruke klær 
for å skape identitet i fengslet. Flere innsatte opplever at rammene og maktutøvelsen som et 
høysikkerhetsfengsel representerer, legger til rette for en tildelt identitet. Klærne har samtidig 
ulik betydning for innsatte og kan være med på å signalisere tilhørighet, avstand, opposisjon, 
status, personlighet og marginalisering i fengslet. Bruk av klær i fengslet representerer mye 
mer enn «bare klær»: Det sees som et symbol på hvem og hva innsatte ønsker og kan være. 


Nøkkelord: høysikkerhetsfengsel, identitet, klespraksiser, makt, totale institusjoner 


Sitering av denne artikkelen: Kolloen, T. (2018). Identitet og klær i et norsk høysikkerhetsfengsel. I J.F. 
Rye & LR. Lundeberg (red), Fengslende sosiologi. Makt, straff og identitet i Trondheims fengsler (Kap 2, 
s. 35-54). Oslo: Cappelen Damm Akademisk. DOI: https://doi.org/10.23865/noasp.41.ch2 

1. Innledning 


Temaene for studien er makt, frihet og identitet i et norsk hoysikker- 
hetsfengsel. Erving Goffmans (1961) teorier om totale institusjoner og 
inntrykksstyring anvendes som et teoretisk bakteppe i studien, som ser 
neermere pa hvilke rammer fengslet skaper for innsattes tilpasningsstra- 
tegier og identitetsarbeid. I analysen videreutvikles tilpasningsstrategi- 
ene som Goffman (1961) beskriver, med maktteori. Gjennom kvalitative 
dybdeintervjuer kartlegges det hvordan innsatte i Trondheim hoysikker- 
hetsfengsel skaper mening i den situasjonen de befinner seg i. Studien 
opererer med følgende problemstilling: Hvordan påvirker fengslet innsat- 
tes identitet, og hvordan kan innsatte bruke klær for å skape identitet i 
fengsel? Makt og frihet forstås her som praktiske spørsmål der noe utøves, 
enten fysisk eller mentalt (Ugelvik, 2011: 14), og identitet defineres i tråd 
med Giddens (1991: 53) som hvordan aktører tenker om seg selv, og hvor- 
dan individer er i stand til å endre atferd avhengig av situasjoner. 

Mitt utgangspunkt i forkant av studien var at makt og frihet forutsetter 
hverandre, og at innsattes identitet befinner seg i et spenn mellom makt 
og frihet. I kapitlet er jeg derfor opptatt av å se hvordan identitet ska- 
pes, både av omgivelsene og av aktøren selv. Jeg bruker klærs symbolske 
betydning som utgangspunkt og ser på meningsinnholdet som tillegges 
klærne i fengselskonteksten. Fengslet har flere regler for hvilke klær som 
er tillatt, og utøver på mange måter stor makt over de innsattes kropper. 
Klærne illustrerer hvordan det er mulig for innsatte å uttrykke seg selv 
og sin identitet i omgivelsene som fengslet representerer. Innsattes klær 
blir på denne måten en inngang for å studere maktposisjoner og frihets- 
praksiser i fengslet. 

I Norge tilbyr de fleste høysikkerhetsfengsler klær til innsatte, mens 
det i lavsikkerhetsfengsler oftere legges opp til bruk av private klær. 
Trondheim fengsel tilbyr det innsatte selv kaller «fengselsklær». Når inn- 
satte kommer inn i fengslet, får de en standardisert «startpakke» med 
nødvendige klær, som undertøy, bukser, T-skjorter, gensere, hettegensere 
og nødvendig arbeidstøy. Klærne finnes i ulike farger, og flere av plaggene 
er merket «Kriminalomsorgen». Ifølge Kriminalomsorgen (ingen dato, a) 
skal fengselsstraffen kun være en innskrenkning eller berøvelse av frihet, 
den skal ikke innebære tap av andre grunnleggende menneskerettigheter. 

De fleste norske fengsler tillater i dag bruk av private kler i fengslet. 
Likevel oppgir flere innsatte i min studie at de bruker klær som tilbys av 
fengslet. På alle celler i Trondheim fengsel henger et skriv med informa- 
sjon til innsatte: 


Følgende er ikke tillatt på rommet: symboler eller effekter som er egnet til å ska- 
pe frykt hos andre innsatte eller ringeakt for dem, eller som på andre måter er 
uheldige for miljøet i fengslet (ikke tillatt er f.eks. nazi-symboler eller symboler 


tilknyttet MC-miljøet). 


Klær er et av eksemplene på hva fengslet omtaler som effekter. Fengslet 
fører i tillegg strenge regler for hvor mange plagg hver enkelt har lov til å 
oppbevare på cellen. Regelen om begrensede plagg bunner i et hensyn om 
brannsikkerhet, og at det skal være lettere å gjennomføre romransakelse 
av cellene. 


2. Fengslet som total institusjon og sekundære 
tilpasningsformer 


Klær i fengsel er lite utforsket i den norske fengselsforskningen, og min 
studie skiller seg fra andre fengselsstudier ved at den setter innsattes 
identitetsarbeid i sentrum, basert på klærs betydning for makt og fri- 
het. Jeg bruker Erving Goffman (1961) sin teori om totale institusjoner og 
makt som teoretisk rammeverk. Teorien tilbyr et rammeverk for hvordan 
fengslet kan analyseres: Institusjonen kontrollerer innsatte gjennom faste 
rutiner der innsatte fratas materielle og sosiale holdepunkter for sin iden- 
titet (Goffman, 1961: 20). Ifølge Goffman (1961: 23) gjøres innsatte avhen- 
gig av institusjonen, og de mister med tiden sin tilhørighet til samfunnet 
utenfor. Totale institusjoner kjennetegnes blant annet av at alle rutiner 
styres ovenfra, at individene isoleres fra samfunnet over lengre tid, at 
identitet og personlige eiendeler byttes ut med institusjonens effekter, og 
at ansatte ofte er uniformerte, noe som gjør at de synlig kan skilles fra 
innsatte (Goffman, 1961: 6-7). Goffman (1961: 373) kritiserer totale insti- 
tusjoner for påvirkningen de har på innsattes liv. De som sperres inne, 
gjøres avhengig av fengslet og har lite annet å støtte seg på enn det insti- 
tusjonen tilbyr. 

Goffman (1961: 23) mener at totale institusjoner kjennetegnes av at 
de innsatte blir utsatt for en krenkelsesprosess av kropp og personlig- 
het. Krenkelsene gjor det vanskeligere for innsatte 4 holde pa sin tidli- 
gere identitet og forståelse av seg selv (Goffman, 1961: 14). Ifølge Goffman 
(1961: 48) karakteriseres totale institusjoner av det han kaller for privilegi- 
esystemet. Her trekker han frem eksempler som permisjoner, mer ansvar 
og diverse friheter. Virkningene av privilegiesystemet er at innsatte moti- 
veres til å tre inn i en institusjonalisert identitet fordi de må gi avkall 
på sin gamle identitet for å oppnå godene (Goffman, 1961: 48). Sett i lys 
av disse beskrivelsene kan innsatte oppleve en sterk følelse av avmakt i 
fengslet. Goffman mener imidlertid at det er mulig å stå i mot noe av 
denne institusjonaliseringen. 

Ifølge Goffman (1961: 54) foregår en form for uformell atferd ved siden 
av privilegiesystemet. Atferden kan være i gråsonen av ulovlig atferd og 
kan være taktikker for å få tilgang til fengslets forbudte goder. Goffman 
trekker frem et eksempel der innsatte skaper seg små friområder for å 
unngå institusjonens kontroll. Disse strategiene og handlingene define- 
rer han som innsattes sekundære tilpasningsstrategier (Goffman, 1961: 56). 
Selv om en slik atferd ikke trenger å utfordre reglene i institusjonen, kan 
den være nok til å skape frihet og kontroll innenfor institusjonens strenge 
rammer. Goffman (1967) mener det finnes ulike nivåer av sekundære til- 
pasningsstrategier: 1) resignasjon (trekke seg inn i seg selv, isolere seg), 2) 
opposisjon (nekte å samarbeide med ansatte, gå imot reglene), 3) koloni- 
sering (strategiske tilpasninger, innrette seg så godt en kan etter reglene), 
4) institusjonalisering (overta de ansattes synsmåter, bli en «mønster- 
fange»). Ifølge Goffman (1967) veksler de fleste innsatte mellom de ulike 
tilpasningsstrategiene. 

Goffman (1992) bruker begrepet inntrykksstyring for å analysere sosi- 
ale relasjoner. Denne studien bruker teorien om inntrykksstyring for å 
undersøke hvordan innsatte utøver frihet i praksis. Teorien gir en inn- 
fallsvinkel til å studere hvordan innsatte posisjonerer seg og uttrykker 
seg selv i fengslet. Ifølge Goffman (1992: 107) kan klær benyttes for å gi 
spesifikke inntrykk til andre. Goffman (1992: 104) skiller mellom det han 
kaller «frontstage» og «backstage». Frontstage representerer arenaen der 
aktører bedriver mest identitetsarbeid. Her gir aktøren et godt inntrykk 

av seg selv. Eksempler pa frontstage er ifolge Goffman (1992: 107) fysiske 
utsmykninger og klær. Backstage kjennetegnes av lite inntrykksstyring 
og fasadepreg. I backstage er aktoren mer likegyldig til hva andre tenker 
om ham eller henne (Goffman, 1992: 207). Formålet med å bruke teorien 
om inntrykksstyring er å bygge en bro mellom de innsattes identitetsar- 
beid på den ene siden, og fengslets påvirkninger og krenkelsesprosesser 
på den andre siden. Kanskje kan klær forstås som en del av en sekundær 
tilpasningsstrategi der klærne blir en «kompensasjon» for fengslets kon- 
troll og rutiner for innsattes kropper. 


3. Studiens utvalg 


Informantene i studien ble rekruttert gjennom ansatte i fengslet. Et infor- 
masjonsskriv ble hengt opp i fengslet, og de som var interessert, kunne 
melde seg på. Totalt sju ble intervjuet: fem mannlige innsatte og to kvin- 
nelige fengselsbetjenter. Studien tar bare for seg innsattes perspektiv. 
Trondheim fengsel, Tunga, består av et stort flertall menn. Det var store 
forskjeller blant innsatte i utvalget med hensyn til soningslengde, alder og 
bakgrunn. Variasjonene i utvalget kan blant annet skyldes at det ble stilt 
få kriterier til å være informant i studien. 

Intervjuer med innsatte gjør det mulig å få innblikk i hvordan insti- 
tusjonen påvirker aktørene på et individnivå, der de innsattes identiteter 
utfordres av det strenge kontrollregimet. Å intervjue de to fengselsbetjen- 
tene gjør det mulig å studere hvordan fengselsinstitusjonens regler hånd- 
heves i praksis. De to gruppene preges av en aktørforståelse (innsatte) 
og en systemforståelse (ansatte). Innsatte og ansatte som hadde vært i 
fengslet over lengre tid, kjente godt til reglene og rutinene, og delte mange 
lignende historier fra tiden de hadde sonet eller arbeidet i institusjonen. 


4. Høysikkerhetsfengsel - et sted der tidligere 
identitet forsvinner og ny skapes? 


I studien fokuseres det på hvordan innsatte opplever, reagerer og forhol- 
der seg til makt, og hvilke konsekvenser det får. Innsattes klespraksiser 

brukes for 4 se hvordan innsatte uttrykker seg selv pa bevisste eller ube- 
visste mater. Analysen tar for seg problematikken pa to nivaer: Hvordan 
innsatte formes av fengselsstrukturen, og hvordan innsatte moter feng- 
selsstrukturen. Ifølge studien oppleves fengslingen som problematisk for 
innsatte på to måter: 1) fysisk utfordrende på grunn av frihetsberøvelse og 
kontrollering av kropp, og 2) mentalt utfordrende fordi støttepunkter for 
tidligere identitet forsvinner med tiden. Innsatte møter disse utfordrin- 
gene på ulike måter. 


4.1. Kropp og klær som verktøy for sosial kontroll i 
fengslet 


Trondheim fengsel, Tunga, har flere likheter med Goffman (1961: 121) sin 
beskrivelse av totale institusjoner. De fleste dagene er like, og aktørene 
kjenner godt til fengslets rutiner. Innsatte beskriver strukturen som noe 
som kommer ovenfra, og som påtvinges aktørene (Goffman, 1961: 6). Noen 
av kontrollmidlene som nevnes, er fengselsbetjentenes overvåkning, rap- 
porter og loggføring. Fengslet har en streng timeplan som viser hvor alle 
innsattes kropper skal befinne seg til enhver tid (Moran, 2015). På spørs- 
mål om hva som er mest utfordrende med soningen, svarer Kristian: 


Det som er verst er jo at man blir fratatt muligheten til å velge på en måte, også 


er det jo sånn at når de låser døra klokka ni så er du faktisk innlåst. (Kristian) 


Ved at institusjonens rutiner setter rammer for hva innsatte kan gjøre 
når og hvor, utøver institusjonen makt over individene ved å ta fra dem 
kontroll over egen kropp (Ugelvik, 2011: 84). Det Kristian sier illustrerer 
sammenhengen mellom den mentale og den fysiske påvirkningen feng- 
selets rutiner og regler utsetter de innsatte utsettes for. 

Med hensyn til ro, sikkerhet og orden bestemmer Kriminalomsorgen 
hvilke private effekter som tillates å ha under soning (Kriminalomsor- 
gen, ingen dato, b). Selv om fengslet tillater egne klær, legges det store 
føringer for hva som er lov å medbringe av private effekter. Blant annet 
kan innsatte bare ha et visst antall plagg på cellen. Fengslet har også et 
regelverk for godkjente og forbudte klær. Eksempler på forbudte klær er 
plagg med symboler av Hells Angels, nazisymboler og hodeskaller, som 

kan fremkalle frykt hos andre innsatte. De som bryter regelverket, risi- 
kerer å bli fratatt klærne, og de kan miste tilgang på goder. Flere innsatte 
beskrev regelverket som provoserende og uforståelig: 


Jeg føler jo ikke at jeg får ha identiteten min inne her, for det er jo mange ganger 
de sier jeg ikke får ha inn klærne mine fordi folk kan bli støta eller at folk kan bli 
redd, og det syns jeg er helt latterlig. (Anders) 


Fordi fengslet definerer Anders sin klesstil som noe som «kan skape frykt 
og ringeakt hos andre», opplever han å bli fratatt noe av sin identitet. Det 
Anders sier, kan tolkes som en opposisjonell holdning, samtidig som han 
er nødt til å innrette seg etter reglene for å unngå sanksjoner av fengs- 
let. Anders forteller, i likhet med flere innsatte, at klærne som tilbys av 
fengslet, er noe han ikke identifiserer seg med. For Anders represente- 
rer fengselsklærne noe mye mer enn «bare klær»: De er et verktøy som 
fengslet har kontroll over, og noe som tilskriver ham en posisjon han ikke 
identifiserer seg selv med (Goffman, 1961: 19-21). Flere av informantene 
trekker også frem at klærne er merket med logoen til Kriminalomsorgen. 
Det at fengslet setter sin merkelapp på innsattes klær og kropp, atskiller 
de innsatte ytterligere fra deres «egentlige» identitet. 

Fengslet kontrollerer innsattes kropper på tre nivåer: 1) fysisk innesper- 
ring innenfor murene i form av frihetsberøvelse, 2) sosial kontroll med 
regler for hva som kan gjøres med kroppene under soningen, og 3) feng- 
selsklær som kroppene kles opp med. Den fysiske innesperringen gjør 
at innsatte isoleres fra resten av samfunnet, noe som kan være en men- 
tal belastning i seg selv. Den sosiale kontrollen og fengslets regler legger 
føringer for hva innsatte kan gjøre i fengslet. Eksempler er forbud mot å 
tatovere kroppen, farge håret og å synliggjøre «uønskede» tatoveringer. 
Innsatte kan beordres til å dekke til kroppen dersom de har tatoveringer 
som promoterer kriminelle miljøer. Flere innsatte motsatte seg fengsel- 
sklærne som tilbys av institusjonen: «Det er klær som man aldri ville gått 
med på utsiden», «det kunne vært helt andre måter å straffe på enn med 
sånne klær», «hvis du bruker [fengsels]trusene så flirer folk av deg da». 

De trakk også frem fengselstrusene og den røde fengselsbuksa som 
provoserende. Begge plagg inngår i fengslets «standardpakke» som utde- 
les ved oppstart av soningen. De fleste tok avstand fra plaggene fordi «alle 

vet det tilhører fengslet». Fordi «alle» vet hvor klærne kommer fra, symbo- 
liserer plaggene en tilhørighet til fengslet både fysisk og mentalt. I enkelte 
situasjoner er innsatte nødt til å bruke fengselsklær, som på jobb, eller 
hvis de ikke eier private klær i fengslet. Det finnes to muligheter for å få 
private klær i fengslet: bestille fra katalog eller få innsendt klær utenfra 
fengslet fra bekjente. Ikke alle innsatte har mulighet til å kjøpe eller få 
innsendt klær. Flere av informantene satte et skille mellom de som kan 
og ikke kan bruke private klær i fengslet. Det var en utbredt oppfatning 
blant innsatte at etniske minoriteter pleier å bruke fengselsklær. Infor- 
mantene forklarte det med «utlendingenes» manglende sosiale nettverk 
og økonomi på utsiden. Med andre ord har innsatte ulike forutsetninger 
for hva de kan kle opp kroppen med, ettersom dette avhenger av de inn- 
sattes økonomiske og sosiale ressurser på utsiden av murene. 


4.2. Institusjonens krenkelser og begrensning for 
innsattes identitetsarbeid 


I intervju med innsatte ble ordet «krenket» nevnt flere ganger uten at jeg 
som intervjuer tok det opp. Innsatte ga flere eksempler på hvordan fengslet 
kan ha kontroll over de innsattes kropper, og hvordan det virker begren- 
sende på klesrutiner og privatliv (Goffman, 1961: 23). Alle innsatte i utval- 
get trakk frem kroppsvisitasjon som en hverdagslig utfordring i fengslet. 
Innsatte må kroppsvisiteres i følgende situasjoner: ved oppstart av soning, 
når de kommer tilbake fra permisjon, etter hvert besøk i fengslet og ved 
mistanke om regelbrudd. Fordi innsatte har besøk og permisjoner i varier- 
ende grad, må noen innsatte kroppsvisiteres oftere enn andre. Å stå naken 
foran ansatte opplevdes som ydmykende og krenkende for flere (Goffman, 
1961: 22). Sander forteller om sine erfaringer med kroppsvisitasjon: 


Man føler seg jo litt krenket, du føler deg jo styrt og ja ... du skal gjøre det og du 
skal gjøre det sånn liksom. (Sander) 


Birger deler en lignende opplevelse: 


Når du har besøk her så blir du jo strippa [kroppsvisitert] og blir sjekket her og 
der, så ja ... du blir jo frarøvet den du er. (Birger) 

Birger «fraroves» den han er, og man kan si at fengselsstrukturen skaper 
Birgers identitet pa en ny mate i samsvar med institusjonens rammer. 
Fengslets rutine for kroppsvisitasjon invaderer de innsattes fysiske pri- 
vatliv (Goffman, 1961: 23). 

De sterke folelsesmessige reaksjonene knyttet til kroppsvisitasjon viser 
hvilken betydning klær har for de innsattes selvrespekt og integritet overfor 
andre. Det å være uten klær blir slik like viktig som hvilke klær de innsatte 
bruker. Selv om flere innsatte viste en form for opposisjonell strategi mot 
kroppsvisitasjonen, måtte alle innrette seg etter rutinen for å unngå sank- 
sjoner. Kroppsvisitasjonen er et symbol både på fengslets makt og på de 
innsattes manglende frihet og kontroll over egen kropp (Goffman, 1961: 21). 

Flere innsatte beskriver fengslet som en lagringsplass der livet settes på 
vent. Birger forteller om soning i høysikkerhetsfengsel: 


Man blir på en måte en zombie når man går her. På en måte så eksisterer man 


bare her, man lever ikke. (Birger) 


Det «å leve» kan deles inn i to kategorier: å ha en fysisk eksistens, og å 
være et menneske med frihet og identitet. I sitatet ovenfor kan vi igjen 
se hvordan fengslets maktutøvelse og sosiale kontroll påvirker de inn- 
satte fysisk og mentalt. Fordi sikkerheten i fengslet går på bekostning av 
friheten til Birger, eksisterer han bare. Det at innsatte gjøres avhengig 
av det fengslet har å tilby, gjør at de har få muligheter til å skape seg 
en egen identitet (Goffman, 1961: 21). Frihet og identitet kan på denne 
måten analyseres i spennet mellom autonomi og avhengighet. Dersom 
innsatte opplever at livet mister sin mening i fengslet, kan det forstås som 
det Goffman (1961: 29) kaller for resignasjon som tilpasningsstrategi. I 
min studie kjennetegnes resignasjon av likegyldighet blant innsatte og en 
svekket mulighet for inntrykksstyring. 

Kristian forteller om fengslets rutiner, som han mener endrer de inn- 
sattes identitet: 


Det er jo de som har sittet i ti til femten år og de er jo veldig sånn robotaktig. Du 
blir jo styrt til slutt da. (Kristian) 


Sitatet til Kristian viser at soningstid har stor betydning for innsattes 
mulighet til å forhandle om egen identitet. De som soner lange dommer, 

gjennomgår i større grad en krenkelsesprosess der de blir fratatt mate- 
rielle og sosiale støttepunkter for identiteten de hadde før soning. Flere 
innsatte mente at venner på utsiden av fengslet ikke ville kjent dem igjen, 
fordi de hadde forandret seg under soning. Noen av dem som ble inter- 
vjuet, beskrev fengslets rutiner med ord som «vane» og «automatikk», 
noe som viser at handlinger gjentas fordi de er en innøvd rutine. Resul- 
tatet kan bli at innsatte forholder seg ukritisk til egne handlinger. Birger 
forklarer fengslets påvirkning slik: 


Det er ikke så enkelt i starten av soningen, for da er det mye å erkjenne, å godta, 
du er mer i opposisjon da. [...] Til slutt blir du nesten bedovd, det er nesten så du 


lar deg bli dyttet hit og dit, samme hvor feil det kan være. (Birger) 


Institusjonens «bedøvende påvirkning» gir Birger få muligheter til å skape 
sin egen identitet (Goffman, 1961: 21). I sitatet beskriver Birger om hvor- 
dan makten påvirker de innsatte fysisk og mentalt, og hvordan soningsti- 
den påvirker den enkeltes mulighet til å arbeide med egen identitet. Ifølge 
ham kan de opposisjonelle tilpasningsstrategiene etter hvert utvikles til 
å bli resignasjon og ettergivenhet. I samtale med innsatte virker det som 
om de etter hvert tar fengslets sosiale kontroll for gitt, og at de stiller seg 
mer ukritisk til hvordan deres identitet blir påvirket. Det at alle dager er 
like, kan være en «vanedannende usynlig makt» fra fengslets side, som 
gjør at innsatte i større grad aksepterer den påvirkningen de utsettes for. 
Kroppsvisitasjon og avkledning er derimot en meget direkte og synlig 
form for maktutøvelse. Uansett hvor direkte maktutøvelsen er, ser fengs- 
let ut til å utfordre innsattes kontroll over egen kropp og identitet. 


5. Innsattes sekundære tilpasningsformer 
og identitetsarbeid 


Så langt har vi sett at fengslet påvirker de innsattes identitet på flere 
områder. Mange av fengslets rutiner og regler rettes direkte mot innsat- 
tes kropper, som påvirker hvordan de innsatte opplever sin egen identi- 
tet. Informantene i studien beskrev klær som en viktig del av identiteten 
sin. Ifølge informantene er joggebukse det plagget som blir mest brukt i 
fengslet, enten privat joggebukse eller fengselsbukse. De innsatte ga flere 

grunner til at de bruker klærne de gjør. Det er: 1) behagelig, 2) fint å se pa, 
3) gjenspeiler personligheten og 4) uttrykker tilhørighet. På spørsmål om 
Sander ønsker seg mer klær i fengslet, svarer han: 


Det er jo fengsel, så det har jo ikke så mye å si. Men det er jo litt greit å ha det du 
føler er best på deg, å få være deg selv da. (Sander) 


Sander forteller at klærne han bruker i fengslet, bidrar til å holde på 
selvfølelsen han hadde før fengslingen. Selv om det er viktig for Sander 
å bruke klær han identifiserer seg med, får klærne mindre betydning 
innenfor enn utenfor fengslet. Samtidig er det viktig for ham å kjenne en 
kontinuitet i det «å være seg selv». 

I Trondheim fengsel, Tunga, skal alle innsatte være arbeidsplassert 
eller gå på skole (med noen unntak). For innsatte er det dagens aktiviteter 
som avgjør hva de kler seg med. De fleste synes det er greit å bruke feng- 
selsklær som en del av arbeidsantrekket når de er på jobb. Kristian sier 
følgende om arbeidsklærne som tilbys av fengslet: 


Det er jo sånn utenfor fengslet også, at man har på seg korrekte arbeidsantrekk, så 


det går fint det altså. (Kristian) 


Fordi det er lettere å identifisere seg med noe som en er vant til utenfor 
fengslet, kan det se ut til at innsatte blir mer tilbøyelige til å bruke fengsel- 
sklær på arbeid. Uansett hvilken arbeidsuniform innsatte velger å bruke, 
kan det se ut til at rollen som arbeider og bruk av arbeidsklær gir innsatte 
en mulighet til å komme ut av statusen som en passiv og uproduktiv inn- 
satt, og gir dem mulighet til å gjenoppbygge en følelse av normalitet. 


5.1. Klærnes symbolske betydning gjennom 
inntrykksstyring 

For å vise hvordan klær kan brukes for å skape frihet og identitet, skal jeg 
i det følgende skissere klærnes funksjoner i fengselskonteksten. Klær kan 
brukes for å uttrykke: a) normalitet og kontinuitet, b) avstand til fengslet 
og innsatt-rollen, c) avstand til «seg selv», d) symbolsk motstand og e) 
tilhørighet. Flere av kategoriene går sammen, for eksempel å ta avstand 
fra fengslet gjennom å uttrykke tilhørighet. Fordi klærne ikke har noen 

iboende verdi, er det betydningen som omgivelsene tillegger klærne, som 


er avgjørende. Det blir en sosial konstruksjon. 


a) 


b) 

Normalitet, vaner og kontinuitet: Informantene i studien ga uttrykk 
for at kontinuitet i fengslet er viktig. Kristian fortalte om klærnes 
rolle for at man skal kunne «være seg selv»: 


Jeg tror det er viktig at man kler seg etter sånn man selv vil så man føler seg 
komfortabel og normal da, jeg tror det er mest for sin egen selvfølelse. [...] 
Det går jo på selvbildet og selvfølelsen, bevare den identiteten man har litt 
på utsiden da. (Kristian) 


Når Kristian bruker ordet «bevare», kan det tolkes som at den inn- 
sattes selv er i kontinuerlig utvikling (Giddens, 1991: 53). Ut fra det 
Kristian sier, kan klærne tolkes som et verktøy for å holde på gam- 
mel identitet og selvfølelse. Klærne speiler hans identitet og sen- 
der signaler utad om hvem han er. Å bruke egne klær gir Kristian 
muligheten til å uttrykke hvem han er, og å bevare selvfølelsen han 
hadde før fengslingen (Goffman, 1992: 13). På denne måten bidrar 
klærne til at Kristian føler seg mer normal, i en situasjon som han i 
utgangspunktet ikke identifiserer seg med. 

Avstand til fengslet og innsatt-rollen: Nesten alle innsatte i utvalget 
fortalte at de eier en privat dongeribukse i fengslet. En grunn til at 
de valgte å ta med dongeribukse inn i fengslet, var for å unngå bruk 
av fengselsklærne, spesielt fengselsbuksa. En annen grunn var at de 
ville ha fine klær når de fikk besøk i fengslet. Dongeribukse kan sees 
som innsattes svar på fengselsklærne, på den måten at plagget sym- 
boliserer avstand til fengselsklærne. Dongeribuksen ansees også som 
et sosialt akseptert og utbredt plagg som minner om noe på utsiden 
av fengslet. Birger ga uttrykk for at han ikke likte fengselsklærne: 


Det er klær som man aldri ville gått med på utsiden. (Birger) 


Birgers reaksjon til fengselsklærne er å bruke egne klær som mar- 
kerer avstand til det fengslet tilbyr (Goffman, 1992: 13). Private klær 
gjøres til et område som Birger til en viss grad kan bestemme over 
selv. 


C 

For Anders er klær med på å signalisere hvordan innsatte påvirkes 
av fengslet: 


Jeg ser jo det er folk som kommer inn i fengslet og som bare gir faen i seg selv 
ikke sant, de bare forfaller. [...] Så jeg tenker jo at selv om du sitter i fengsel 
så skal du jo føle deg bra for det, se litt all right ut ikke sant, i stedet for å se 


ut som en dass. (Anders) 


I samtalen med Anders kan det tolkes som at han beskriver en form 
for institusjonalisering av de innsattes identitet (Goffman, 1961: 21). 
Setningen «å gi faen i seg selv» kan forstås som et utrymkk for at den 
gamle identiteten forsvinner i løpet av soningen. Anders velger på 
sin side å ta avstand fra fengselsklærne og det de representerer, ved 
å forhandle identitet med bruk av private klær. I lys av teorien om 
sekundære tilpasningsformer er det å ta avstand fra fengselsklærne 
en lovlig og uformell atferd som gjør at innsatte skaper seg små fri- 
områder (Goffman, 1961: 54). Å velge private klær kan i en overført 
betydning symbolisere en uavhengighet til fengslet og en frihet til å 
velge andre identiteter enn det fengslet tilbyr. 

Avstand til «seg selv»: Håvard forteller at han bevisst bruker feng- 
selsklær for å «få en større overgang etter soningen»: 


Jeg prøver bare å unngå klær med spesiell betydning så jeg har noe å se frem 
til når jeg kommer ut. Jeg tar det som en bonus, jeg vil bare sone og bli ferdig. 
(Håvard) 


Klærne gjøres til et symbol på to forskjellige verdener: fengselsver- 
denen og verdenen utenfor murene. Ved å velge bort støttepunk- 
ter for tidligere identitet skaper Håvard en form for midlertidig 
identitet i fengslet. I lys av klærne han bruker, og betydningen 
de tillegges, eksisterer han kun i fysisk forstand, uten å uttrykke 
identitet. Samtidig tar Håvard avstand fra fengselsklærne og 
uttrykker misnøye med plaggene som tilbys. Det at han likevel 
bruker dem, viser hvordan hans egen frihet kan legges til side. 
I fengselsverdenen, der han gir fra seg friheten til private klær, 
eksisterer han kun i fysisk forstand. I den andre verdenen lever 
han med en identitet. 

d) Symbolsk motstand: Med utgangspunkt i fengslets strenge maktre- 


e) 


gime foregår innsattes motstand fra en underordnet posisjon der 
kropp og klær i stor grad kontrolleres av fengslet (Ugelvik, 2011: 310). 
Symbolsk motstand skiller seg fra begge avstandsbegrepene over, 
ved at motstanden er i gråsonen, eller den utfordrer fengslets regler. 
Ved å bruke kropp og klær som verktøy for motstand kan innsatte 
forhandle om makten i fengslet, enten i skjul eller synlig. Innsatte 
som utøvde motstand mot rutinene og fengselsklærne, kjente godt 
til reglene og forholdt seg aktivt til disse. Ingen sterke regelbrudd ble 
beskrevet av informantene. En innsatt fortalte likevel at han hadde 
funnet et smutthull i reglementet til fengslet slik at han klarte å få inn 
«ulovlige» klær. Informanten hadde tidligere fått flere avslag på klær 
han ville ha inn i fengslet: plagg med hodeskaller, rasistiske symbo- 
ler og «støtende skrift». Når klær bestilles fra katalog eller sendes inn 
fra bekjente, går ansatte ved tøylageret gjennom klærne for å påse at 
de kan tillates. Når innsatte derimot kommer tilbake fra permisjon, 
er det andre fengselsbetjenter som skal godkjenne klærne, og disse 
er ifølge informanten litt mer fleksible med hvilke klær som tillates. 
Informanten hadde dermed klart å få inn klær i fengslet som nor- 
malt hadde blitt avvist. Han trakk frem en T-skjorte med hodeskal- 
ler som et eksempel. Det at informanten hadde funnet en legitim 
metode for å få inn forbudte klær i fengslet på, viser at han ikke var 
fratatt alt spillerom (Ugelvik, 2011: 20). Fordi informanten kjente til 
rutinene og reglene så godt, var det mulig for ham å utnytte dem. 
Denne kunnskapen kan påvirke informantens situasjon i fengslet på 
to måter: mentalt fordi han skaper identitet og frihet, og fysisk på 
grunn av klærne han kan bruke. Eksemplet viser hvordan informan- 
ten, som i utgangspunkt er imot klesreglene, klarer å imøtekomme 
reglementet samtidig som han tar seg friheter (Ugelvik, 2011: 14). 
Frihetene som informanten skaper, kan tolkes som en motstand og 
et svar på fengslets påvirkninger og kontroll over innsattes kropper, 
der et identitetsarbeid kommer i spennet mellom makt og frihet. 

Uttrykke tilhørighet de har utenfor murene: Innsatte kan bruke 
klær for å uttrykke tilhørighet de har utenfor fengslet, det være seg 
tilhørighet til seg selv (individnivå) eller tilhørighet til en spesifikk 

gruppe eller et miljo (gruppeniva). Begge nivaene viser hvordan 
innsatte kan ta med seg noe som de identifiserer seg med, innen- 
for murene. Ved a uttrykke tilhorighet til noe utenfor murene viser 
innsatte at de har en identitet uavhengig av fengslet. Pa denne kan 
fengselsverdenen fremsta som mer midlertidig. Tilhorigheten til 
noe eller noen utenfor murene illustrerer hvordan det er mulig 4 
bli et unikt individ med identitet i fengslet, og ikke bare en del av 
en stor fengselsgruppe. Et eksempel på å uttrykke identitet pa grup- 
penivå har vi i Birger, som ønsker å bruke de mørke fargene til klub- 
ben sin i fengslet: 


Jeg bruker bare svart. (...) Det er klubbfargen, jeg må jo promotere noe. 
(Birger) 


Fordi fengslet ikke tillater klærne, velger Birger å utelukkende 
bruke svarte klær for å symbolisere sin tilhørighet til klubben på 
utsiden. Birger sier at svarte klær gir ham en god selvfølelse fordi de 
markerer noe som betyr mye for ham, i tillegg til at de legitimt sym- 
boliserer en tilhørighet til en «ulovlig» klubb i fengslet. Identiteten 
til Birger i fengslet blir slikt skapt i samsvar med noe som eksisterer 
på utsiden av murene. 


5.2. Klærnes betydning på ulike samfunnsarenaer 


Som introdusert i teorikapitlet opererer studien med begreper om «back- 
stage» og «frontstage». Alle innsatte i utvalget fortalte at de bruker finere 
klær når de får besøk i fengslet. Informantene oppga at det var viktig 
for dem å se bra ut foran venner og familie. Flere i utvalget sonet ved en 
spesiell avdeling i fengslet som tilbyr turer utenfor murene sammen med 
fengselsbetjentene. Alle som ble intervjuet ved denne avdelingen, sa at de 
kledde seg opp med finere klær når de var utenfor fengslet. De fleste sa at 
de brydde seg mer om hvordan de kledde seg, utenfor enn innenfor fengs- 
let. Klærne kan se ut til å tillegges ulik verdi avhengig av omgivelsene og 
«publikummet» som den innsatte har rundt seg (Goffman, 1992: 22-23). 
Ulike krav til klærne på utsiden og innsiden av institusjonen kan også 
være et resultat av fengslets begrensninger og strenge rutiner. 

Selv om flere i utvalget sterkt motsatte seg fengselsbuksa, sa de at det 
var «okei» å bruke den inne i fengslet — til forskjell fra utenfor murene. 
En av informantene fortalte at han manglet passende klær til å bevege 
seg utenfor murene og derfor takket nei til utflukter med fengslet. Med 
utgangspunkt i dette utsagnet ser tilgangen til adekvat bekledning som 
turtøy og pentøy ut til å være viktig for et normaliseringsarbeid i fengslet. 
Klærne som fengslet tilbyr, var ikke «fine» nok til å brukes utenfor fengs- 
let. Eksemplet viser at omgivelsene er viktig for hvilke klær som brukes i 
fengselskonteksten. I tilfeller der innsatte er på turer utenfor fengslet, kan 
det tolkes at backstage beveger seg over i frontstage (Goffman, 1992: 107). 
Fengselsbetjent Lena fortalte at innsatte ofte pynter seg med fine klær når 
de drar på turer utenfor murene. For dem som får dra på turer, kan det 
tolkes to verdener: fengslet som et lite lokalsamfunn med lite inntrykks- 
styring og identitetsarbeid, og storsamfunnet med større muligheter for 
et identitetsarbeid (Goffman, 1992: 105). 


6. Innsattes identitetsarbeid 


Ved å ta utgangspunkt i det Goffman (1961: 54) kaller sekundære tilpas- 
ningsformer, blir det mulig å undersøke om klær kan være et verktøy for 
forhandling av identitet som et svar på fengslets påvirkninger og rutiner. 
Som et svar på studiens problemstillinger er det gjort en inndeling i tre 
idealtypiske kategorier av hvordan innsatte påvirkes og møter makten i 
fengslet. De tre kategoriene tar utgangspunkt i hvordan identitet befinner 
seg i spennet mellom makt og frihet. 

Noen av faktorene som spesielt diskuteres, er innsattes deltakelse i 
maktforholdet. Avslutningsvis i drøftingsdelen trekkes det paralleller 
mellom funnene i forskningsstudien og storsamfunnet utenfor murene. 


6.1. Identitet i spennet mellom makt og frihet 

Maktutøvelsen i fengslet uttrykkes gjennom sosial kontroll og rutiner. 
I lys av innsattes opplevelser kan krenkelser tolkes som det tydeligste 
uttrykket for fengslets påvirkninger (Goffman, 1961: 23). Fordi institusjo- 
nen tilbyr innsatte klær som de ikke identifiserer seg med, og som ikke 

kan brukes i alle aktivitetene som fengslet tilbyr, gjøres klærne til et sym- 
bol på innsattes manglende frihet og avhengighet til fengslet. De tre ideal- 
typiske kategoriene er en hypotetisk inndeling av fengslets påvirkning av 
aktørene, innsattes reaksjoner og i hvilken grad de møter makten: 


a) Motmakt: avstand og motstand mot alt som fengselsinstitusjonen 
representerer og tilbyr, i et forsøk på å skape mer frihet. Handlinger 
som kan representere regelbrudd. Kategorien har flere likhetstrekk 
med Goffman (1967) sin beskrivelse av opposisjon som tilpasnings- 
strategi. Dersom motmakten går imot reglene og gjøres kjent for 
fengslet, vil det være vanskelig å oppnå friområder for å skape 
identitet. Motmaktkategoerien forstår innsattes reaksjoner med 
avstand og motstand med utgangspunkt i makt som en reaksjon på 
makt (Mathiesen, 1982: 5). Innsattes motmakt kan være et resultat 
av to faktorer: 1) egenskaper ved aktøren som gjør at han eller hun 
nekter å la seg påvirke av institusjonen. Her befinner identiteten seg 
i spennet mellom makt og frihet, der aktøren bevisst deltar i mak- 
trelasjonen for å skape en egen identitet uavhengig av institusjonen; 
2) egenskaper ved fengselssystemet som fremprovoserer reaksjoner 
hos den innsatte, fordi det institusjonen tilbyr, ikke er i overens- 
stemmelse med aktørens ønsker. Et av eksemplene fra utvalget som 
kan plasseres under kategorien motmakt var en innsatt som fortalte 
at han ikke likte kvoteregelen av antall plagg og derfor gjemte unna 
eller ga bort klær til andre i fengslet. 

b) Avmakt: internalisere fengslet som en del av selvet der identiteten 
krenkes. Kategorien kan minne om tilpasningsstrategiene institu- 
sjonalisert og resignasjon som Goffman (1967) beskriver. Katego- 
rien avmakt tar utgangspunkt i at de innsattes identitet formes etter 
institusjonens idealer. Fordi innsatte som plasseres i denne katego- 
rien, ikke motsetter seg maktforholdet, styrer makten store deler av 
livet til aktøren (Mathiesen, 1982: 64-65). Resultatet er mangel på 
frihet og mulighet til å forhandle identitet. Konsekvensen vil sann- 
synligvis bli at det sosiale selvet opphører med tiden. Her er ikke 
identitet i like stort spenn mellom makt og frihet, fordi aktøren 
ikke prøver å skape seg frihetsområder som gjør et identitetsarbeid 

c) 


mulig. I denne kategorien er den institusjonaliserende effekten på 
innsattes identiteter størst, fordi aktørene forholder seg passivt til 
maktutøvelsen. Et eksempel på dette er Håvard ovenfor, som velger 
å bruke fengelsklær for å skape et tydelig skille mellom fengselsver- 
denen og verdenen utenfor. Han forholder seg passivt til maktutø- 
velsen og «tar avstand til seg selv». Det ser ut til at han får en form 
for institusjonell identitet. 

Medmakt: delta i maktforholdet og utnytte privilegiesystemet for 
å skape frihet og identitet. Begrepet medmakt viser til innsattes 
reaksjon på makt. Denne kategorien viser tydeligst hvordan iden- 
titet formes i spennet mellom makt og frihet. Den ligner på Goff- 
man (1967) sin beskrivelse av tilpasningsstrategien kolonisering, 
som innebærer at innsatte gjør strategiske tilpasninger i tråd med 
reglene. Aktører som har medmakt, «spiller på lag» med institu- 
sjonen og omgivelsene for å få fordeler av det. Et eksempel fra ana- 
lysen er informanten som klarer å få inn «ulovlige klær» fordi han 
kjenner til fengslets regler og smutthull. Ved å balansere mellom 
avmakt og motmakt fremstår innsatte som kreative og kompetente 
aktører som tilpasser seg fengselssystemet (Ugelvik, 2011: 209). Selv 
om fengslet legger store føringer for de innsattes hverdag, gjør med- 
makt det mulig for de innsatte å skape seg handlingsrom gjennom 
legitime avstands- og motstandsformer. Innsatte i kategorien med- 
makt lar seg også påvirke av fengslet, men bare til en viss grad. 


7. Konklusjon 


Denne analysen har bruk et norsk høysikkerhetsfengsel kan brukes som 


ramme for å studere makt, frihet og identitet. Makt og frihet har blitt 


behandlet som forutsetninger for innsattes identitet, som er i en stadig 


utvikling mellom institusjonens påvirkninger og innsattes frihetsprak- 


siser. Studien viser at de føringene som fengslet legger på de innsatte 


mentalt og fysisk - som regler, rutiner og klespraksiser -, kan påvirke de 


innsattes identiteter på ulike måter. Blant annet blir de innsatte plassert 


i roller og situasjoner de ikke identifiserer seg med, og opplever en form 


for avmakt. Ut fra de innsattes reaksjoner på makten ser det likevel ikke 

ut til at fengslet har total makt over dem. Klær er et fysisk identitetsut- 
trykk som kan bidra til å symbolisere normalitet eller at de innsatte tar 
avstand til fengslet og til «seg selv». Klær kan også symbolisere motstand 
og uttrykke identitet. For å svare på hvordan innsatte kan bruke klær for 
å skape frihet og identitet i fengslet, må en først og fremst se på hvor mye 
de lar seg påvirke av institusjonen, og hvordan de reagerer på makten. 
Informantene i utvalget var bevisst på hvilke klær de brukte, og tildelte 
klærne ulik betydning avhengig av omgivelsene. Gjennom inntrykkssty- 
ring kan innsatte bruke klær for å gjøre seg til noe annet enn en innsatt, 
og forhandle egen posisjon og identitet gjennom motmakt eller medmakt 
(Goffman, 1992: 15; Ugelvik, 2011: 20). Ved å kjenne til fengslets regler blir 
det mulig å ta seg friheter uten nødvendigvis å bryte reglementet. Gjen- 
nom inntrykksstyring og klær som innsatte identifiserer seg med, utøver 
de frihet og blir dermed frie på et livsområde som fengslet utøver stor 
kontroll over (Ugelvik, 2011: 14). 

Fengslet kan forstås som en speiling av storsamfunnet. Fordi klær er et 
sosialt gode som innsatte har ulik tilgang på, vil enkelte grupper ha større 
sannsynlighet for å måtte bruke fengselsklærne. Et av eksemplene som 
ble trukket frem av informantene, er at etniske minoriteter oftere kler 
seg med fengselsklær enn sine etnisk norske medfanger. Dersom det kan 
settes et synlig skille mellom nordmenn og etniske minoriteter, kan det 
stilles spørsmål ved fengslet legitime maktutøvelse med hensyn til sosiale 
ulikheter i fengslet. De som ikke har mulighet til å ha private klær, risike- 
rer å bli identifisert med roller som de ikke kjenner seg igjen i, og dermed 
føle avmakt. At alle kan bruke egne klær, kan med det påstås å være et 
tilslørt budskap av fengslet fordi det finnes underliggende mekanismer 
som gjør at innsatte har ulike forutsetninger for å uttrykke identitet gjen- 
nom klær. 

I dette kapittelet har jeg analysert problemstillingene hvordan fengslet 
påvirker innsattes identitet, og hvordan innsatte bruker klær for å skape 
identitet i fengsel. Jeg vil argumentere for at fengslets føringer påvirker 
innsattes identiteter, men kun til en viss grad. Flere innsatte møter mak- 
ten som fengslet utøver, på en bevisst måte, og dem det gjelder, får sin 
identitet påvirket i begrenset grad. De som deltar i maktforholdet, ser ut 
til å avgjøre hvor mye de lar seg påvirke, og er med på å forme sin egen 

hverdag. Samtidig ser også sosiale og økonomiske ressurser ut til å være 
avgjørende for å ha private klær i fengslet. Kanskje kan avhengigheten 
til fengslets effekter forsterke at identiteten påvirkes for enkelte grupper. 
Med det kan det konkluderes med at det ikke bare er egenskaper og reak- 
sjoner hos de innsatte som avgjør hvordan de forholder seg til sin egen 
identitet i fengslet, men også ressursene til menneskene bak klærne. 


Sluttnoter 


1. Avanonymitetshensyn er informantene gitt fiktive navn. 

Abstract: This chapter examines the experiences of serial offenders in Norwegian prisons with 
varying levels of security. The analyses are based on in-depth interviews with current and for- 
mer inmates who have backgrounds that include high-security prisons, low-security prisons 
and parole. We analyse how serial offenders experience different prison regimes. The analysis 
is organised in two parts: prison life within the total institution, and surveillance. The theore- 
tical backdrops are Erving Goffman’s texts on institutionalization and Michel Foucault's text 
on the modern prison and the «prison-like» society. We find that there are fluid boundaries 
between prison institutions and society outside. The total institution extends beyond the walls 
of the prison, from high security via low security to living outside prison. Inmates become 
institutionalized and internalize the patterns of the total institution. The prison institution 
influences former inmates in their free lives after prison. 


Keywords: serial offenders, power, punishment, total institutions 


Sammendrag: Kapitlet diskuterer gjengangeres opplevelser av straffegjennomføringen i nor- 
ske straffeinstitusjoner med forskjellig sikkerhetsnivå. Analysene bygger på dybdeintervjuer 
med nåværende og tidligere innsatte som har erfaringer fra høysikkerhetsfengsel og lavsikker- 
hetsfengsel, og som er under prøveløslatelse. Jeg analyserer hvordan de forskjellige regimene 
fremstår for de innsatte, ved å undersøke følgende problemstilling: Hvordan opplever gjen- 
gangerne straffegjennomføring i de forskjellige fengselsregimene? Analysen har to deler: de 
innsattes hverdag i den totale institusjonen, og overvåkning. Det teoretiske bakteppet for ana- 
lysene er Erving Goffmans tekster om institusjonalisering og Michel Foucaults tekster om det 
moderne fengslet og det «fengselsaktige». Mine funn viser hvordan det eksisterer en flytende 
grense mellom fengselsinstitusjonene og storsamfunnet. Den totale institusjonen strekker seg 
utenfor fengslets murer, fra høysikkerhet via lavsikkerhet og til tiden etter soning. De innsatte 
blir institusjonaliserte, og den totale institusjonens trekk internaliseres i aktøren. Fengselsin- 
stitusjonen preger derfor fortsatt aktørene etter endt soning. 


Nøkkelord: gjengangere, makt, straffegjennomføring, totale institusjoner 

1. Innledning 


Jeg tror noen ganger at jeg fortsatt blir sett overalt, jeg skulle ta meg en sigg hjem- 
me et par dager etter jeg hadde kommet ut. Og da ble jeg sånn, shit har jeg lov til 
å røyke inne, for hvis de ser meg så får det konsekvenser. Men så kom jeg på at 
ingen kunne se at jeg gjorde det. Men det tar litt tid å venne seg til det. (Mads', 


friomsorg) 


Mads er en av gjengangerne i det norske rettssystemet. Han har vært 
inn og ut av fengsel og tilbrakt store deler av livet bak murene. Han for- 
teller om en hverdag preget av overvåkning, betjenter og mangel på fri- 
het - en hverdag i den norske straffegjennomføringen. I dette kapitlet 
gir jeg et innblikk i Mads' og de andre gjengangernes opplevelser i den 
norske straffegjennomføringen. Det teoretiske bakteppet er fengsels- og 
avvikssosiologi som belyser hvordan makt og disiplin utøves i fengslet, 
og hvilke effekter makten og disiplinen også har for de innsatte etter at 
de har sonet ferdig og er ute i storsamfunnet. Spesielt bruker jeg Erving 
Goffmans (1991 [1967]) teori om totale institusjoner og Michel Foucaults 
arbeider om fengslet (1999), særlig hans overvåkningsbegrep. 

Min problemstilling er som følger: Hvordan oppleves straffegjennomfø- 
ring av gjengangere i fengslene? 

Informantene består av gjengangere fra høysikkerhet, lavsikkerhet og 
friomsorg som er rekruttert fra fengslene og friomsorgen i Trondheim. 
Jeg bruker komparativ analyse for å identifisere kontraster og likheter på 
tvers av de forskjellige fengselsinstitusjonene og opplevelsene i friomsor- 
gen. Informantene består av tre innsatte fra høysikkerhetsfengsel (Trond- 
heim fengsel, Tunga), fire innsatte fra lavsikkerhet (Leira fengsel) og to 
tidligere innsatte tilknyttet friomsorgen. Alle informantene har erfaring 
fra de tre straffekontekstene, og samtlige er gjengangere. 


2. Fengslet som total institusjon 


Fengslet er en total institusjon der alle livsområder utfolder seg innen- 
for én og samme institusjon (Goffman, 1991). Det gjelder både høy- og 
lavsikkerhetsfengslene, selv om hverdagslivets fysiske avgrensning er 
tydeligst med høysikkerhetsfengslets murer. Friomsorgen er en organisert 

tilsynsordning som følger opp tidligere innsatte etter prøveløslatelse, 
men - som jeg skal vise — trekk fra de totale institusjonene er synlige 
også på utsiden for de prøveløslatte som er tilknyttet friomsorgen. Jeg 
knytter dette mot Foucaults (1999) begrep om det fengselsaktige: Mak- 
ten i fengslet speiler makten ute i samfunnet. Å kombinere Goffmans og 
Foucaults teorier er utfordrende. Goffman har et aktørperspektiv, mens 
Foucault heller ser på systemet. Jeg mener imidlertid at det kan være 
fruktbart å knytte teoriene sammen, for slik å gi et mer helhetlig bilde av 
straffegjennomføringen. 


21. Erving Goffman og totale institusjoner 


Fengsel er en total institusjon som er skapt for å beskytte det omkringlig- 
gende samfunnet (Goffman, 1991). Goffman hevder at fengselsinstitusjo- 
nens hovedanliggende ikke er de innsatte, men samfunnsvern. Fengslet 
skal fungere som en rehabiliterende institusjon for kriminelle for å unngå 
videre kriminalitet etter innsattes løslatelse. Målet er langsiktig beskyt- 
telse av det omkringliggende samfunnet (Hjellnes, 2006). 

Det som kjennetegner en total institusjon, er blant annet at i) hverda- 
gen er rutinebasert, ii) det er en tydelig avstand mellom de som arbeider 
på institusjonen, og de som bor der, og iii) arbeid, aktiviteter og ruti- 
ner har en annen betydning innad i institusjonen enn utenfor (Goffman, 
1991). Goffman retter seg mot en overordnet forståelse av fengsel, der 
målet er å kritisere fengslet som institusjon, samt belyse hvordan en total 
institusjon påvirker menneskers kreativitet, meningssøking og strategier. 
Institusjonen representerer grensene for de innsattes verden. Dens totale 
karakter symboliseres gjennom avgrensningen til utsiden, og grensene 
til utsiden markeres gjennom lukkede dører, høye vegger, piggtråd eller 
fysiske murer (Goffman, 1991). 

De innsattes tilgang til det omkringliggende samfunnet er svært 
begrenset i et høysikkerhetsfengsel. Her er det høye betongmurer, låste 
dører, overvåkningskameraer og betjenter som skal sikre at de innsatte 
blir værende innenfor murene. Murene hindrer dem i å fysisk delta i stor- 
samfunnet, selv om de får et innblikk i samfunnets utvikling gjennom tv 
og aviser. I et lavsikkerhetsfengsel er tilgangen fortsatt begrenset, men de 

fysiske grensene er ikke preget av fysiske murer og piggtrad. Pa lavsikker- 
het har de innsatte mulighet til permisjoner, hyppigere besok fra familie 
og venner og frigang til jobb. De innsatte på lavsikkerhet har færre betjen- 
ter som vokter over dem. De soner dessuten i et fellesskap hvor alle - både 
innsatte og betjenter — bidrar til hverdagslivets praktiske gjøremål. Like- 
vel er det hindringer og begrensninger som avgrenser de innsattes fysiske 
rom og deres muligheter for frihet. I friomsorgen er begrensningene enda 
færre. De tidligere innsatte oppholder seg utenfor fengselsinstitusjonen 
og bor i ordinære hus. De har gjerne arbeid, og de kan fritt bevege seg 
omkring i samfunnet. Det er fortsatt noen innskrenkninger i friheten. 
Blant annet kan de avkreves narkotikatester eller ha oppmøteplikt. 

Goffmans beskrivelse av den totale institusjonen synes umiddelbart 
mest relevant for å beskrive høysikkerhetsfengslet. Her er de fysiske 
murene tydelige, og de innsattes hverdagsliv er strengest organisert. 
Som jeg skal hevde i dette kapitlet, er det likevel tydelige likheter mel- 
lom høysikkerhet, lavsikkerhet og friomsorg. Gjennom soningsforløpet 
- fra høy- til lavsikkerhetsfengslet og deretter til friomsorgen - erstat- 
ter gjengangerne de fysiske murene med det de selv omtaler som egne 
«indre murer». Det er subjektive, mentale hindringer som gjør at den 
totale institusjonens karakter strekker seg utover de fysiske fengselsmu- 
rene. Gjengangere tar med seg sine soningsopplevelser fra fengslene ut i 
friheten, og gjenskaper på denne måten noen av den totale institusjonens 
begrensninger. 


2.2. Michel Foucault om «det fengselsaktige» 
For å utforske likheter, forskjeller og sammenhenger mellom gjenganger- 
nes opplevelser i høy- og lavsikkerhetsfengslene og friomsorgen skal jeg 
bruke Michel Foucaults begrep om «det fengselsaktige» — hvordan fengs- 
lets makt og disiplin strekker seg utover den totale institusjonen. Jeg skal 
også bruke hans diskusjoner av «panoptikon» for å belyse ulike former 
for overvåkning i den moderne fengselsinstitusjonen. 

Ifølge Foucault finnes ikke makten bare i fengslet, den er allesteds- 
nærværende (Foucault, 1999). Han viser at maktteknikkene som benyttes 
i fengslet, også brukes i resten av samfunnet. Han kaller dette for «det 

fengselsaktige». Foucault beskriver disiplin som en maktform med et sett 
av teknikker som søker å gjøre individene føyelige. Disiplinen skal gjøre 
massene til lydige og effektive aktører. Alle tvinges inn i et system av dis- 
iplin. Fengselsinstitusjonen henger tett sammen med alle andre makt- 
midler og strategier som landets styremakter anvender. Straff avspeiler 
måten maktforhold organiseres og begrunnes innenfor et samfunn. Det 
er derfor utfordrende å endre fengselsinstitusjonen. 

For at disiplinen skal fungere, er den avhengig av å synes. Foucault 
forklarer at dette gjøres gjennom et nettverk av synlighetslinjer. Gjen- 
nom arkitektur opprettholdes disiplinen og garanterer dens synlighet. 
Synligheten gjør det lettere å oppdage avvik fra samfunnets normer og 
straffe dem som avviker (Foucault, 1999: 161-162). Foucault trekker frem 
det panoptiske fengslet som et eksempel. Her blir hver enkelt celle over- 
våket fra et tårn i midten av fengslet. Betjentene kan se alle innsatte, all- 
tid (Foucault, 1999: 174-175). Denne arkitektoniske strukturen sikrer at 
de innsatte til enhver tid er overvåket, uten at de selv vet når de blir sett. 
Strukturen skaper selvdisiplinering. De innsatte vet aldri om de faktisk 
overvåkes, men oppfører seg som om de blir det. Diskusjoner av panopti- 
kon - om enn i andre utforminger - er et interessant verktøy for å belyse 
innsattes oppfattelse av overvåkning og straff. 

Disiplineringsmakten finner vi også i andre institusjoner. I straffegjen- 
nomføringen blir den imidlertid rendyrket og fremstår svært tydelig. Den 
disiplinerende makten er heller ikke utelukkende negativ. Foucault skil- 
ler mellom repressiv og produktiv makt. Den første begrenser individets 
handlingsmuligheter, mens den produktive makten er muliggjørende og 
skapende (Foucault, 1999). Jeg vil i dette kapitlet vise til hvordan maktut- 
øvelsen ikke bare fratar individene deres frihet, men også hvordan den 
muliggjør deres deltakelse i storsamfunnet. 


3. Intervjuer med gjengangere 


Jeg har intervjuet nåværende og tidligere innsatte om deres erfaringer 
knyttet til opplevelsen av straffegjennomføringen i et høysikkerhetsfeng- 
sel (Trondheim fengsel, Tunga), et lavsikkerhetsfengsel (Leira) og i fri- 
omsorgen under prøveløslatelse. Informantene ble rekruttert gjennom 

Kriminalomsorgen region nord ut fra tre kriterier for strategisk utvalg 
(Thagaard, 2003: 53). For det første skulle informantene være norskta- 
lende for å unngå bruk av tolk og/eller språklige misforståelser. Dernest 
skulle de ha sonet lenger enn seks måneder for å sikre at informantene 
hadde et godt erfaringsgrunnlag fra fengslet. Endelig valgte jeg av prak- 
tiske hensyn å intervjue menn. 

Utvalget bestod av ni mannlige informanter. Alle sonet eller hadde 
sonet lange dommer, og var dessuten gjengangere i fengselssystemet. 
Gjengangere defineres som en domfelt som soner eller har sonet tre eller 
flere ganger, med unntak om den domfelte er dømt for mange forhold i 
samme dom. De hadde derfor erfaringer med straffegjennomføring fra 
alle tre formene for straffegjennomføring som diskuteres i dette kapit- 
let, - høy- og lavsikkerhetsfengsler og friomsorg. Årsaken til at utvalget 
bestod av gjengangere, var nettopp deres erfaringsgrunnlag fra de ulike 
straffekontekstene. På intervjutidspunktet sonet tre informanter i høys- 
ikkerhetsfengsel og fire i lavsikkerhetsfengsel. To informanter var på prø- 
veløslatelse under oppsyn av friomsorgen. 

Analysen er organisert ut fra en sammenligning av informantenes 
erfaringer fra høy- og lavsikkerhetsfengslene og friomsorgen. For å belyse 
problemstillingen gjorde jeg en temasentrert analyse (Thagaard, 2003: 
153). Kodene jeg brukte i analysen, er utarbeidet med utgangspunkt i 
datamaterialet og inspirert av en induktiv fremgangsmåte (Tjora, 2013: 
175). To hovedkoder med underkoder ble identifisert. Den første hoved- 
koden er «De innsattes hverdag i den totale institusjonen» og diskuterer 
aktørenes opplevelser. Her er underkodene «rutiner», «betjentenes sank- 
sjonering», «frihetsberøvelse» og «tiden etter de fysiske murene». Den 
andre hovedkoden er «overvåkning» og er basert på hvordan overvåk- 
ning oppleves av informantene. 


4. De innsattes hverdag i den totale 
institusjonen 
Hvordan oppleves straffegjennomføringen i det norske rettssystemet? I 


analysens første del diskuterer jeg dette spørsmålet med utgangspunkt 
i de nåværende innsattes opplevelser av fengselshverdagen, og med et 

spesielt blikk pa hvordan rutiner, frihetsberøvelse og sanksjonering pre- 
ger dem. Deretter ser jeg på hvordan de innsatte opplever overgangen til 
friomsorgens regime, til et liv i storsamfunnet utenfor fengslet, og hvor- 
dan deres hverdag fortsatt påvirkes av stadig usikkerhet. 


4.1. Rutiner og tidsplanlegging 

Kriminalomsorgen beskriver rutiner og planer som organisatorisk sik- 
kerhet (Kriminalomsorgens sentrale forvaltning, 2006). Organisatorisk 
sikkerhet innebærer organisering av arbeidet, ansvar og myndighet. Et 
eksempel på dette kan være planer for hvordan betjentene skal håndtere 
ulike situasjoner hos de innsatte (St.meld. nr. 37 (2007-2008)). Hverdagen 
innenfor murene i et høysikkerhetsfengsel preges derfor av faste rutiner 
og streng tidspraksis. Dagene er satt innenfor tydelige rammer, og de inn- 
satte har liten eller ingen påvirkning på de fastsatte rutinene. De innsatte 
opplever dette som en hindring. Hver dag er forutsigbar, og de innsatte 
har få muligheter til å endre dagens gang. 

Goffman viser også hvordan institusjonslivet er grunnleggende preget 
av manglende forutsigbarhet. Spesielt viktig er det at de innsatte man- 
gler kjennskap - og i enda større grad, medbestemmelse — over sin egen 
fremtid. Goffman skriver at «[cJharacteristically, the inmate is excluded 
from knowledge of the decisions taken regarded his fate» (1991: 19), og 
dette oppleves svært negativt. Å kunne planlegge og kjenne sin fremtid er 
et gode som de innsatte fratas i fengslet. Gode eksempler er kompliserte 
søknadsprosesser og mangel på kontinuitet i saksbehandlingen. 

Uvissheten rundt egen fremtid var et gjennomgående trekk hos alle de 
tre gruppene som ble intervjuet. På høy- og lavsikkerhet er livet på utsi- 
den ukjent og fremmed, og de færreste hadde kontroll over hva som ville 
skje når de ble løslatt. De prøveløslatte var midt oppi prosessen med å 
finne ut av hvordan de kunne ta kontrollen tilbake i eget liv og få (tilbake) 
en forutsigbar hverdag. Flere av de tidligere innsatte var under rus- 
behandling og hadde derfor ikke jobb. De var usikre på hva de skulle 
gjøre. Dette skapte uro hos dem. Som Mads reflekterte: «Jeg vet ikke helt 
hva jeg skal gjøre. Hva kan jeg brukes til og er det noen som vil ansette 
meg liksom ...» (Mads, friomsorg). 

4.2. Betjentenes sanksjonering 


Betjentene er viktige bade i utovelsen av kontroll og for sikkerhetsopp- 
gaver i fengslet, og de oppleves som en hindring for de innsatte. Deres 
tilstedeværelse og muligheter til å straffe uønsket atferd kan få fysiske 
konsekvenser for de innsatte. Betjentenes sanksjonsmakt er hjemlet i 
lover og regelverk, men de innsatte kan likevel oppleve det som at betjen- 
tene utviser et betydelig selvstendig skjønn i utøvelsen av sanksjoner. De 
innsatte opplever videre at maktmidlene som er til rådighet og tas i bruk 
på høy- og lavsikkerhet, er svært varierende. På høysikkerhet risikerer en 
blant annet å bli flyttet til en annen avdeling, eller også få et opphold på 
glattcelle eller isolasjonscelle hvis en er «vanskelig» og opptrer truende 
mot betjentene. 


Du havner i kjelleren, på isolat på glattcella. Det er nå rett som det er at noen blir 
båret ned dit, de bærer dem i hver sin fot og arm over plassen og ned i kjelleren. 
Forskjellen mellom der nede og her, er forskjellen mellom himmel og helvete. Det 
er et høl. Det hender betjentene fleiper med det, «hvis du ikke er snill nå» liksom. 
(Eirik, høysikkerhet) 


Frykten for å havne på glattcellen var sterk hos flere av informantene som 
sonet i høysikkerhetsfengslet. Bortsett fra å havne på isolat var dette den 
verste sanksjoneringen de kunne bli utsatt for. På isolat blir de innsatte 
fratatt all kontroll og autonomi. Systemets kontroll blir svært tydelig, og 
frykten for straff fører til at den innsatte disiplinerer seg selv, basert på 
frykt for straff. 

I lavsikkerhetsfengslet blir ikke de innsatte flyttet til en annen avdeling 
eller på isolat, men risikerer å bli flyttet tilbake til høysikkerhetsfengslet. 
Lavsikkerhet er en mildere form for kontroll, og er derfor ofte referert 
til som åpen soning. Her er den fysiske kontrollen bygget ned. I stedet 
er andre former for kontroll utviklet. Kontrollmekanismen ved lavsik- 
kerhetsfengslene viser seg gjennom et nettverk av regelverk om straff og 
belønninger knyttet til de innsattes oppførsel og progresjon i soningen. 
Ofte tar dette form som kontrakter, der de innsatte samtykker til forskjel- 
lige regler i bytte mot forskjellige goder (Fridhov, 2006: 115—116). Brytes 
kontraktens regler, forsvinner også godene. 

Martin har tilbrakt mye tid i bade hoysikkerhetsfengsel og lavsikker- 
hetsfengsel. Han beskriver hvordan han opplever forskjellene og lik- 
hetene mellom de to ulike fengselsinstitusjonene: 


Det er stor forskjell fra lukka og hit, du slipper de laste dorene her. Men muren er 
her, du kan bare ikke se den. Betjentene tar tak hvis noen ikke oppforer seg, det 
gjor de. Na har de begynt med noe nytt da, kommer du tilbake fra permisjon kan 
du bli bedt om å kle av deg. Det synes jeg ikke noe om. Det er nedverdigende. De 
strammer stadig inn, og du vet aldri hvor lenge det kommer til å vare. (Martin, 
lavsikkerhet) 


Martin på lavsikkerhet beskriver hvordan inntrykket av de fysiske 
murene har minsket. Men selv om de fysiske stengslene fra høysikker- 
hetsfengslet ikke preger lavsikkerhetsfengslet i like stor grad, er opplevel- 
sen av de fysiske murene fortsatt til stede. De innsatte utsettes fortsatt for 
kontroller og mangel på kontinuitet. Den fysiske kontrollen minker, men 
den totale institusjonens preg er høyst tilstedeværende. 

Gjengangeren er bevisst betjentenes muligheter for å sanksjonere både 
på høysikkerhet og på lavsikkerhet. De vet hvilke konsekvenser det kan 
ha å bryte betjentenes og fengslets regler og reglementer. Her er likhe- 
ten mellom høy- og lavsikkerhetsfengslet tydelig. Betjentenes kontroll og 
disiplin representerer hindringer i fengslets hverdagsliv. Vissheten om 
mulige sanksjoner er i seg selv nok: De innsatte vet hva som blir konse- 
kvensene hvis de opptrer i strid med fengslets reglement, og dette sikrer at 
den innsatte disiplinerer seg selv for å unngå de uønskede konsekvensene. 


4.3. Frihetsberøvelsen 


Norske soningsforhold blir gjerne omtalt som mer humane enn sonings- 
forholdene i andre land (Pratt, 2008). Dette kommer også ofte til uttrykk i 
mediene, som gjerne viser et glorifisert bilde av de fysiske omgivelsene til 
innsatte i høysikkerhetsfengsel (Bore, 2012; NRK, 2010). Det blir fremstilt 
som at de materielle omgivelsene bidrar til å bedre de innsattes hverdag, 
slik at straffen blir «for mild». Hvor mye straffen faktisk smerter, er det 
imidlertid bare de innsatte som kan uttale seg om (Schanning, 2009: 14), 
og her er det stor variasjon i hva mine informanter trekker frem fra sine 

soningsopplevelser. Enkelte aspekter ved soningen er likevel sa domi- 
nerende at de nødvendigvis preger og påvirker alle innsatte. Mine funn 
viser blant annet hvordan de innsatte i høysikkerhetsfengslet i større grad 
fokuserer på frihetsberøvelsen og dens konsekvenser, mer eller mindre 
uavhengig av de fysiske forholdene. Olav beskriver tiden da han satt på 
lukket avdeling («isolasjon»), der de innsatte må være på cellen 23 timer 
i døgnet. 


Jeg satt en gang syv måneder på 23 timer i døgnet i isolasjon. Alt ble gjort på cella. 
Da var det bare når jeg skulle på do eller lufting en time om dagen. Jeg ble nesten 
redd folk når jeg kom ut derfra. Det gjorde noe med meg, det er det ikke tvil om. 
Etterpå når jeg kom ut så var jeg nesten ikke ute lenger, jeg satt bare inne hele 


tiden, taklet ikke noe sosialt. (Olav, høysikkerhet) 


Olavs fortelling viser den tydelige forskjellen mellom cellene på de ulike 
avdelingene. På isolasjonscellen er en stengt ut fra både storsamfunnet 
og den sosiale kontakten med de andre innsatte i fengslet. Isolat er som 
et fengsel i fengslet. Mangelen på sosial kontakt under oppholdet på iso- 
lasjonscellen gjør det verre å tilpasse seg et sosialt liv når man kommer 
tilbake til avdelinger med fellesskap med andre innsatte. 

På lavsikkerhet er forholdene annerledes. De innsatte har ikke fysiske 
murer rundt seg. Flere beskriver dem likevel som høyst tilstedeværende: 


Jeg tenker på at jeg er i fengsel. Du er liksom inne på akkurat samme måte som 
på lukka, det er en mur der, men du må på en måte bygge den selv. Det er ikke 
så mye som skal til før du havner tilbake på lukka. Hva som helst kan utløse det 
nesten, derfor sier jeg at vi bygger murene selv, vi må på en måte hindre oss selv. 
Den største forskjellen er at du kan gjøre nesten hva du vil, men du har fortsatt 
ikke friheten. (Joakim, lavsikkerhet) 


Joakim forteller at han ikke opplever at kontrollen fra høysikkerhets- 
fengslet har sluppet tak i ham. I stedet for den faktiske kontrollen bygger 
han sine egne murer for å hindre at han blir forflyttet tilbake. Han fortel- 
ler om seg selv når han henviser til murene — han viser med dette at han 
tar ansvar for å disiplinere seg selv. I lavsikkerhetsfengslet har de innsatte 
et større handlingsrom enn i høysikkerhetsfengslet, men dette er likevel 
ikke en frihet de klarer å benytte seg av. 

I Goffmans analyser er de fysiske murene sentrale for at den totale 
institusjonen skal fungere. Institusjonens innsatte skal bli «... cut off 
from the wider society for an appreciable period of time» (Goffman, 1991: 
11). Jeg vil imidlertid argumentere for at lavsikkerhetsfengslet — tross fra- 
været av fysiske murer — fortsatt deler den totale institusjonens særtrekk. 
Opplevelsene av de fysiske murene er til stede, selv om de egentlig ikke er 
der. På samme måte som rutinene og frykten for betjentenes sanksjoner 
har blitt det, er de fysiske murene blitt internalisert i de innsatte. Selv- 
disiplineringens mekanismer fungerer uten fengslets fysiske murer. De 
fysiske murene er gjort om til subjektive og abstrakte murer - men er 
fortsatt virkelige for de innsatte. 


4.4, Tiden etter de fysiske murene 

Så langt har jeg sett på aspekter ved straffegjennomføring som er spesielt 
aktuelt for høy- og lavsikkerhetsfengslene. I dette underkapitlet analy- 
serer jeg fortellingene til informantene som er under friomsorgens kon- 
troll. Jon har siden løslatelsen fra fengslet hatt to obligatoriske møtedager 
i måneden hos friomsorgen. Møtene hos friomsorgen er ment for at han 
skal holde seg unna kriminell aktivitet. Det er et tiltak som han selv setter 
stor pris på: 


Frihet er vanskelig, jeg synes det er bra at jeg må møte opp her. Jeg stoler ikke på 


meg selv i frihet, hvem vet hva jeg finner på når rammene er borte. (Jon, friomsorg) 


Mads hadde ikke en tilsvarende overgangsfase med fast oppmøteplikt 
etter sin løslatelse. Han beskriver tiden etter soning som utfordrende: 


Det var nesten så jeg fortsatte å sone hjemme. Hadde problemer med å dra på bu- 
tikken for der var det så mye folk. Det positive var vel at jeg ikke var ute og gjorde 
noe galt som sendte meg rett tilbake. Men jeg hadde en venninne som tok tak, hvis 
det ikke hadde vært for henne hadde jeg sikkert fortsatt sittet hjemme og aldri gått 


ut. Det er ikke et liv som er verdt å leve. (Mads, friomsorg) 


De tidligere innsattes opplevelse er at tiden etter løslatelsen er som en for- 
lenget soning. Selv om de ikke lenger soner i formell forstand, føler de seg 
ikke fri. De fysiske murene er blitt internalisert, og opplevelsen av dem 

er fortsatt sterk. Murene forfolger den innsatte ut i frihet, folelsen av dem 
slipper ikke tak. De fysiske murene er blitt abstrakte. 

Sammenlignet med erfaringene fra høy- og lavsikkerhetsfengslene, 
er ikke opplevelsen av de fysiske murene likevel like sterk. Det er ikke 
dekning for å hevde at de prøveløslatte fortsatt befinner seg i totale 
institusjoner, som beskrevet av Goffman (1991). Likevel følger den totale 
institusjonens karakterer - og dens ringvirkninger for individet - med 
de innsatte ut i storsamfunnet. Det kan også sees i sammenheng med 
Foucaults (1999) begrep om «det fengselsaktige». Fengslets disiplin er 
ikke alene til stede i fengslet, men også i samfunnet for øvrig. Det er 
ikke nødvendigvis bare reelle hindringer - som problemer med å skaffe 
seg bolig og arbeid — de tidligere innsatte opplever ute i storsamfunnet. 
De tar også med seg indre, personlige barrierer med seg ut fra fengslet. 
De tar med seg sine selvskapte mentale murer, som innskrenker deres 
handlingsrom. 

Alle informantene er gjengangere og har lang erfaring med det nor- 
ske straffesystemet. Deres fortellinger antyder at langvarige og gjentatte 
soningserfaringer og institusjonalisering, ikke minst mangelen på selv- 
bestemmelse innenfor murene, gjør det krevende for dem å omstille seg 
til friheten utenfor murene. 


4.5. Overvåkning 


I høysikkerhetsfengslet er overvåkning av innsatte sentralt for å skape og 
opprettholde orden. I tillegg til betjentenes fysiske overvåkning, preges 
høysikkerhetsfengslet av overvåkning gjennom teknologiske virkemid- 
ler. Jeg skal omtale dette som «digitale panoptikon». 

De innsatte er bevisst på det digitale panoptikonets nærvær i fengs- 
let, og de forholder seg til det aktivt. Til dels greier de også å begrense 
dets virksomhet. Flere av informantene fortalte at de følte de hadde full 
kontroll over det digitale panoptikonets tilstedeværelse. Den digitale 
muren som panoptikonet representerer, er til stede, men de innsatte 
lykkes med å begrense overvåkningen. Spesielt utfordrer de den digi- 
tale murens effekter gjennom å skaffe seg en oversikt over kameraenes 
«blindsoner». 

Vi vet jo at de er der hele tiden, men det tok ikke lang tid før jeg vendte meg til det. 
Jeg vet hvor kameraene er, jeg har full kontroll. (Eirik, høysikkerhet) 


Overvåkningen som Eirik beskriver, handler om hvordan de innsattes 
fysiske handlinger overvåkes. Dette utgjør en vesentlig del av fengslets 
overvåkning. Det digitale panoptikonet må likevel tolkes i sammenheng 
med betjentenes overvåkning av de innsattes ytringer. Flere av infor- 
mantene påpekte at de må veie sine ord nøye, også når betjentene ikke er 
fysisk til stede, for å unngå sanksjonering fra betjentene og fengselssys- 
temet. De innsatte opplever at de ikke kan si akkurat hva de mener, etter- 
som utsagn kan brukes mot dem senere, både av andre innsatte eller av de 
ansatte. For eksempel kan en innsatt som fremstår truende, bli overflyttet 
til en annen avdeling, eller verste fall ned til glattcellen. Den verbale over- 
våkningen fører til at de innsatte ikke kan uttrykke seg fritt. Dette kan 
betraktes som en begrensning av de innsattes verbale frihet, som igjen 
kan fremstå som en måte å overvåke og kontrollere innsatte på. 

Det digitale panoptikonet er også til stede i lavsikkerhetsfengslet, men 
i en annen form enn i høysikkerhetsfengslet. Kameraene er ikke len- 
ger dominerende. Den digitale overvåkningen foregår i stedet på andre 
måter, blant annet gjennom overvåkning av innsattes telefonsamtaler og 
deres aktiviteter på internett (boligsøk, nettbank og lignende). Likevel er 
det først og fremst betjentenes fysiske tilstedeværelse som de innsatte i 
lavsikkerhetsfengslet knytter til overvåkning: 


Jeg tror vi blir mer sett enn vi er klar over. De gjør tellinger og sånn men vi er nok 
ikke så klar over det. De vet jo hva vi driver med, det er bare dumt å tro at du 


slipper unna med noe bare fordi det ikke er kameraer her. (Joakim, lavsikkerhet) 


Joakim forteller at de innsatte ikke er fullstendig bevisst betjentenes over- 
våkning, selv om de forstår at betjentene både gjør tellinger og observerer 
dem på arbeid og på fritiden. Jeg mener dette kan tolkes som en form for 
skjult overvåkning. Fengslet har i stor grad kontroll på hvor de innsatte 
er, og hva de gjør. Som tidligere nevnt er overvåkning av de innsatte et av 
fengslets sentrale verktøyer for å skape og opprettholde orden. 
Fengselssystemet har også andre former for kunnskap om tidli- 
gere innsatte. Gjennom gjentatte soninger over tid, i både høy- og 


69 


KAPITTEL 3 


lavsikkerhetsfengsler, har alle storre hendelser som de innsatte tidligere 
har veert involvert i, blitt loggfort. Gjengangerne opplever manglende 
kjennskap til og kontroll over informasjonen systemet har om dem. De 
foler de ma motbevise informasjonen som gis i rapportene, ikke minst for 
a bevise at de har brutt med sine tidligere kriminelle handlingsmonstre. 
Pa denne maten opprettholder de innsatte disiplinen gjennom selvdisi- 
plin. Dette kan sees som overvakning gjennom rapporter, en panoptisk 
papirmolle. De innsatte kan ikke skjule rapportene fra fortiden, de folger 
med dem livet ut. «Mappa mi folger meg hele veien, de vet liksom alt 
for de hilser på meg uansett hvor jeg er» (Bjørn, lavsikkerhet). Systemet 
har alltid tilgang på informasjonen om den innsatte. Kunnskapen er i 
systemet, og, som Bjørn påpeker, systemet vet mye. 

I friomsorgen er det møteplikten som tar over for fengslets direkte 
overvåkning gjennom betjenter og det digitale panoptikonet. Jon trekker 
imidlertid frem en annen komponent ved storsamfunnets disiplinering 
som han først er blitt bevisst etter løslatelsen: 


De kaller det sånn «kjenning av politiet», jeg føler jeg blir stoppa uten grunn noen 
ganger. Når de ser meg på gata så vet de hvem jeg er og alt jeg har gjort, og da 
holder de selvfølgelig litt ekstra godt øye med meg. (Jon, friomsorg) 


Politiet skal skape trygghet i samfunnet. De skal ha en synlig lokal tilste- 
deværelse, og politiet patruljerer derfor jevnlig gater og andre offentlige 
steder. For folk flest er dette uproblematisk. Tidligere innsatte opplever 
det derimot som aktiv overvåkning. De er bevisst på politiets kjennskap 
til dem som tidligere kriminelle og føler de blir spesielt observert av poli- 
tipatruljene. Jon forteller at han opplever et stempel som «kjenning av 
politiet», og han er blitt oppsøkt av politiet, helt uten grunn. Han har 
en fornemmelse av at politiet holder ekstra godt øye med ham basert på 
kunnskap om hans kriminelle handlingsmønster. For ham er det som 
om synlighetslinjene fra fengslet fortsatt virker, selv om de ikke har den 
samme fysiske tilstedeværelsen. Flere av informantene beskrev på samme 
måte hvordan de fortsatt følte seg overvåket etter løslatelse, og hvordan 
de brukte lang tid på å venne seg til at de var alene og utenfor systemets 
synsfelt. Igjen er resultatet at disiplinen er internalisert hos de tidligere 
innsatte. De opplever at de utøver disiplin og selvkontroll på lignende 

mater som da de var institusjonalisert i fengslet. Overvakningens kon- 
troll strekker seg dermed utover fengslets murer og fortsetter 4 pavirke de 
innsatte etter at de er loslatt. Overvakningens konsekvenser har utviklet 
seg til de innsattes «innbilte panoptikon». Systemet fortsetter å disipli- 
nere de tidligere innsatte gjennom deres selvdisiplin. 


4.6. Panoptikons utvikling - en oppsummerende 
diskusjon 

Hva kan gjengangernes erfaringer si oss om overvåkningen og dens kon- 
sekvenser? Panoptikon utvikler seg fra høy- til lavsikkerhetsfengslet og 
videre til friomsorgen. Jeg vil argumentere for at overvåkningen av de 
innsatte, både i fengslene og utenfor, har vesentlige likhetstrekk med det 
panoptiske fengslet som Foucault skildrer (Foucault, 1999). Det arkitek- 
toniske er annerledes i samtidens fengselsinstitusjoner, likheten er at de 
innsatte er under konstant overvåkning. Den systematiske overvåknin- 
gen i høysikkerhetsfengslet skjer gjennom betjentenes direkte observa- 
sjon av de innsatte og gjennom det digitale panoptikonet. Aktøren blir 
slik et objekt for sanksjon og korreksjon. Avvikerne blir eksponert for 
bevoktning og målinger (Foucault, 1999). Ved å sanksjonere de innsatte 
som går utenfor systemets ønskede handlingsmønster, gjør høysikker- 
hetsfengslet aktøren — den innsatte - til et kontrollert individ som retter 
seg etter fastsatte normer og verdier. Kameraene er direkte observerbare, 
men kontrollrommet har ikke de innsatte innsyn i. Det digitale panopti- 
konet fungerer dermed parallelt med panoptikonet som Foucault (1999) 
beskriver. En særs viktig komponent i overvåkningens disiplin er selvdi- 
siplinen den medfører. Kameraene garanterer disiplinens synlighet ved at 
de innsatte er bevisst på deres tilstedeværelse. For å unngå mulige sank- 
sjoner må de derfor kontrollere sine handlinger og følge systemets regler 
i tilfelle de er i synsfeltet. Uvissheten om synsfeltet skaper selvdisiplin. 

I lavsikkerhetsfengslet er kameraene og kontrollrommet ikke til stede 
på samme måte. De innsatte er ikke innenfor synlighetslinjenes rekke- 
vidde til enhver tid. Likevel er andre former for overvåkning til stede, 
og disiplinen er fortsatt tydelig og aktuell. Overvåkningen på lavsikker- 
het fungerer mer i det skjulte, og de innsatte er ikke like bevisst på dens 

tilstedeværelse. Det finnes ikke synlige kameraer som har som funksjon 
å overvåke. Betjentene er hovedkilden til overvåkning, blant annet gjen- 
nom deres direkte observasjoner av de innsatte. Den skjulte overvåknin- 
gen kommer til uttrykk ved at enhver samtale med personalet i fengslet 
kan oppleves som overvåkning for den innsatte, men det kan også opple- 
ves som en hverdagslig samtale uten noen videre betydning. Betjentenes 
overvåkning er her det som Kriminalomsorgen omtaler som «dynamisk 
sikkerhet», der det sentrale verktøyet er at betjenter etablerer gode rela- 
sjoner til og har systematisk samhandling med de innsatte (St.meld. nr. 
37 (2007-2008)). Den dynamiske sikkerheten er også til stede i høysik- 
kerhetsfengslet, men er mer fremtredende på lavsikkerhetsavdelingene og 
fremstår for de innsatte som hovedkilden til overvåkning. Betjentenes 
mer uformelle relasjon til de innsatte på lavsikkerhet fungerer som en 
mykere makt- og kontrollform, som en en mellommenneskelig kontroll- 
teknikk. Dette kan også sees som en refleksjon av det panoptiske prinsipp: 
Den innsatte vet ikke nar han blir observert — overvåket — av fengselsbet- 
jentene. Den dynamiske sikkerheten kan slik sees som en omformet ver- 
sjon av det panoptiske prinsippet. 

Som tidligere diskutert representerer betjentene i lavsikkerhetsfengslet 
ikke et like tydelig maktsymbol som betjentene i høysikkerhetsfengslet 
gjør. På lavsikkerhet sees fengselsbetjentene i større grad som likever- 
dige med de innsatte. Det betyr også at de innsatte ikke er like bevisst på 
betjentenes overvåkning. Overvåkningen blir dermed mer skjult, selv om 
den innsatte fortsatt er objektet for sanksjoner og korreksjon (Foucault, 
1999). 

Det digitale panoptikonet, som er så tydelig til stede i høysikkerhets- 
fengslet, er heller ikke like nødvendig i lavsikkerhetsfengslet. Betjentenes 
overvåkning gjennom tellinger, tilfeldige kontroller og avlytting av tele- 
fonsamtaler er tilstrekkelig for å opprettholde disiplin og kontroll. Gra- 
den av synlig overvåkning reduseres, selvdisiplinen tar gradvis over. 

For de tidligere innsatte som er ute i storsamfunnet, men under fri- 
omsorgens kontroll, er overvåkningen mer eller mindre forsvunnet. 
Betjentene og det digitale panoptikonet er ikke lenger en del av deres 
hverdag. Likevel opplever de fortsatt en følelse av overvåkning etter løs- 
latelse. Den første formen for overvåkning er politiet, som er det som 

ligner mest på fengselsbetjentene. Gjengangerne opplever at de overvåkes 
ut fra sin kriminelle fortid. Den andre formen for overvåkning er over- 
våkningens papirmølle. De blir overvåket av fengselssystemet, som har 
loggført de innsattes atferd i høy- og lavsikkerhetsfengslet. Rapportene 
gir full oversikt over de tidligere innsatte, og systemet — også friomsor- 
gen — har dermed mye informasjon om dem. Endelig styres de løslatte 
av effektene av det innbilte panoptikonet. De tidligere innsatte har inter- 
nalisert fengslets panoptikon og opplever fortsatt, og lar seg disiplinere 
av, overvåkningens tilstedeværelse. De ulike formene for overvåkning 
- det digitale panoptikonet, den skjulte overvåkningen og overvåknin- 
gens papirmølle — utvikler seg til en abstrakt overvåkning: det innbilte 
panoptikonet. De innsatte internaliserer overvåkningen og tar den selv 
med videre ut i samfunnet. 

Slik blir den totale institusjonen (Goffman, 1991) og det fengselsaktige 
(Foucault, 1999) videreført gjennom de innsattes opplevde og abstrakte 
overvåkning. 


5. Flytende grenser mellom fengsel og frihet 


Overgangen fra høysikkerhet til lavsikkerhet viser hvordan aktørenes 
opplevelser av straff utvikler seg gjennom straffegjennomføringen. Lav- 
sikkerhetsfengslet er mindre preget av de fysiske murene og andre stengs- 
ler enn hva høysikkerhetsfengslet er. Likevel er fangene bevisst murenes 
tilstedeværelse. De innsatte i lavsikkerhetsfengslet har fått innvilget sine 
søknader om overføring fra høysikkerhetsfengslet som en belønning for 
god oppførsel. I praksis betyr det at de har lykkes med å internalisere 
høysikkerhetsfengslets fysiske murer. De har overtatt arbeidet med å dis- 
iplinere seg selv. Den innsatte er bevisst fengslets normer og regler, og 
faren for sanksjoner om disse brytes, og de justerer handlingene deretter. 

For de tidligere innsatte er de fysiske murene borte. I stedet møter 
de andre hindringer som er en konsekvens av opplevelsen av den totale 
institusjonen. De fortsetter med selvdisiplineringen og bærer med seg 
den totale institusjonen ut i frihet. Deres indre murer er en (utilsiktet) 
konsekvens av fengselsoppholdet og representerer en form for «over- 
disiplinering». De innsatte disiplinerer seg selv ut fra sine langvarige 

soningserfaringer og kontinuerlige eksponering for fengslets ulike former 
for overvakning og disiplinering. 

Den norske straffegjennomforingen er kompleks. Mine analyser viser 
at det ikke er klare skiller mellom de forskjellige soningsinstitusjonene. 
Grensene mellom høy- og lavsikkerhetsfengslet og friomsorgen er til dels 
overlappende. Overalt opplever de innsatte ulike former for hindringer 
som begrenser deres handlingsrom og autonomi, og de innsatte etable- 
rer også selv hindringer for å opprettholde selvdisiplinen, både under og 
etter soning. Den totale institusjonens virkemåter følger den innsatte fra 
høy- til lavsikkerhetsfengslet og videre ut i storsamfunnet etter løslatelse. 
De innsattes selvdisiplinerende arbeid demonstrerer de flytende grensene 
mellom fengsel og «det fengselsaktige» samfunnet (Foucault, 1999). Den 
totale institusjonens logikk og virkemåter er internalisert og fungerer 
automatisk, uten nødvendig inngripen fra systemet. 


Sluttnoter 


1. Avanonymitetshensyn brukes fiktive navn på informantene. 

Abstract: This chapter discusses inmates’ experiences with medically assisted rehabilitation 
(LAR) in prison. The analysis is based on qualitative in-depth interviews with current and 
previous patients who underwent rehabilitation through LAR in prison. The research question 
sheds light on how everyday life in prison is influenced by LAR: What are the inmates’ expe- 
riences with LAR in prison? The theoretical backdrop of the study are Mathiesen’s concepts 
of power (power, powerlessness and counter-power) and Mjaaland’s studies of sharing cul- 
ture and the proliferation of pharmaceutical drugs in prison. Our findings show that inmates 
consider suboxone primarily a sought-after «prison dope» and not pharmaceutical drug. The 
control and security measures of LAR in prison create resistance to the program among inma- 
tes, including sharing suboxone for illegal use. In sharing the drug, inmates conduct a moral 
demarcation work that creates community, status and experiences of counter-power. However, 
sharing of LAR medicaments is considered immoral if young inmates and beginners get addic- 
ted to heavier drugs, like suboxone. The subcultural status attached to distribution of suboxone 


can contribute to more and heavier drug addictions. This is an unfortunate consequence of 


LAR, which is supposed to be rehabilitative. 


Keywords: sharing culture, LAR, power, subuxone, rehabilitation 


Sammendrag: Kapitlet diskuterer innsattes erfaringer med legemiddelassistert rehabilitering 
(LAR) i fengsel. Analysen baserer seg pa kvalitative dybdeintervjuer med naveerende og tidligere 
pasienter som har erfaringer med LAR-ordningen i en fengselskontekst. Problemstillingen bely- 
ser hvordan hverdagslivet i fengslet påvirkes av LAR: Hvilke erfaringer har innsatte med LAR i 
fengsel? Studiens teoretiske bakteppe er Thomas Mathiesens maktbegreper (makt, avmakt og 
motmakt) og Kristian Mjålands studier av delingskultur og spredning av legemidler i fengsel. 
Mine resultater viser at suboxone betraktes først og fremst som et ettertraktet fengselsdop mel- 
lom de innsatte, ikke primært som et legemiddel. Kontroll- og sikkerhetstiltakene som er knyttet 
til LAR i fengsel, skaper videre motstand til programmet blant de innsatte, blant annet gjennom 
deling av suboxone for illegalt bruk. I delingen av legemiddelet foretar de innsatte et moralsk 
grensedragningsarbeid som bidrar til å skape fellesskap, status og opplevelser av motmakt innen- 
for fengslet. Spredningen av LAR oppfattes imidlertid som umoralsk hvis unge innsatte og andre 
nybegynnere blir avhengig av tyngre narkotiske stoffer, så som suboxone. Den subkulturelle sta- 
tusen som knyttes til spredning av suboxone, kan bidra til flere og tyngre rusavhengige, og det er 


en uheldig konsekvens av LAR, som har som formål å være rehabiliterende i en helsekontekst. 


Nøkkelord: delingskultur, LAR, makt, suboxone, rehabilitering 


Sitering av denne artikkelen: Aleric, M. (2018). Legemiddelets makt og mening i fengsel. I J.F. Rye & I.R. 
Lundeberg (red), Fengslende sosiologi. Makt, straff og identitet i Trondheims fengsler (Kap 4, s. 77-95). Oslo: 

1. Legemiddelassistert rehabilitering i fengsel 


Legemiddelassistert rehabilitering (LAR) er betegnelsen pa den nor- 
ske ordningen for substitusjonsbehandling av opioidavhengige, sa som 
heroinister. Pasienten blir behandlet med metadon eller buprenorfin 
(suboxone/subutex) og skal samtidig tilbys et program som omfatter sosial, 
økonomisk og, om mulig, yrkesrettet rehabilitering (LAR-forskriften, 
2009). Ordningen bygger på et tverrfaglig samarbeid mellom pasienten, 
pasientens fastlege, spesialisthelsetjenesten og sosialtjenesten i kommu- 
nen. Det har vært bred politisk og medisinsk enighet om at substitusjonsbe- 
handling skal ha helsefremmende rehabilitering som mål. Sammenliknet 
med andre land har den norske LAR-ordningen vært preget av streng 
kontroll, som har vært begrunnet med de sterkt avhengighetsskapende 
virkningene til metadon og buprenorfin (LAR-forskriften, 2009). 

Helsedirektoratets evaluering av prosjektet fra 2010 (Helsedirektora- 
tet, 2010) avdekket manglende psykososial oppfølgning av pasientene og 
spredning av legemidler til det illegale markedet. Evalueringen resulterte 
likevel i et forslag om å øke antall LAR-pasienter i Norge. Rapporten 
bidro samtidig til økt kontroll og overvåkning av utlevering og inntak av 
medikamenter for å hindre den illegale spredningen. Den psykososiale 
oppfølgningen har derimot vært lavere prioritert. 

Innsatte som får innvilget LAR i fengsel, er definert som rettighetspa- 
sienter av helsevesenet, der fengslet blir selve konteksten for gjennomfør- 
ing av behandlingen. LAR skal dermed gi helsefremmende behandling 
under fengselsoppholdet, der soningen har som mål å straffe og korrigere 
kriminell atferd. 

Rapporten Rusmiddelbruk og helsesituasjon blant innsatte i norske 
fengsler (Seraf, 2016) viser at 10 prosent av innsatte i norske fengsler er under 
LAR-behandling. Suboxone er preparatet som er mest brukt (35 prosent) 
for å stabilisere opioidavhengighet blant fengslede LAR-pasienter. 

Mine informanter påstår at LAR i Trondheim fengsel kun omhand- 
ler den medikamentelle behandlingen. De problematiserer myndighete- 
nes beskrivelse av LAR som en helhetlig rehabilitering, slik LAR også 
skal være i fengslet. Kapitlet vil derfor fokusere på de medikamentelle 
utfordringene ved LAR i Trondheim fengsel, først og fremst på fengslet 
som kontrollorgan ved bruk og misbruk av suboxone. Innsatte som er 

definert som LAR-pasienter av helsevesenet, enten før eller under soning, 
får under oppsyn utdelt doser som skal dekke deres daglige rusbehov. I 
teorien skal dosen inntas umiddelbart, men i praksis greier noen innsatte 
likevel å skjule unna deler av dosen. De kan dermed distribuere resten til 
andre innsatte som ønsker å ruse seg. For fengslet er det derfor nødvendig 
med kontrollrutiner som hindrer at suboxone-dosen fordeles til andre 
enn pasientene. 

I sluttrapporten til Åpne russcener i Bergen (Lundeberg og Mjåland, 
2017) beskrives LAR-sentre som omsetningsarenaer, og rapporten tyde- 
liggjør problematikken rundt illegal distribusjon av LAR-legemidler. 
Spørsmålet blir om fengslet kan ha samme spredningsfunksjon. Jeg 
undersøker derfor om fengslets betydelige kontroll og overvåkning hin- 
drer spredning av legemidler, eller om også fengslet kan fremstå som en 
omsetningsarena preget av en illegal rusøkonomi, slik som LAR-sentrene 
i Lundeberg og Mjålands (2017) rapport. 

Konkret er studiens problemstilling som følger: Hvilke erfaringer har 
innsatte med LAR i fengsel, og hvordan preger LAR de innsattes hverdagsliv? 

Studiens teoretiske bakteppe er fengselssosiologi som fokuserer på 
subkulturer som oppstår i lukkede institusjoner, der hverdagslivets 
samhandlingsformer er styrt av maktrelasjonene som utvikles i fengsel. 
Jeg tar utgangspunkt i Thomas Mathiesens (1982) maktbegreper (makt, 
avmakt og motmakt) og Kristian Mjålands (2014, 2015) studier av mak- 
trelasjoner, rusmestringstiltak, soningsforhold og LAR-pasienters hver- 
dagsliv. I analysen bruker jeg Mathiesens maktbegreper for å utforske 
og finne frem til skjulte maktrelasjoner i rushierarkiet i fengslet, mens 
Mjålands (2014, 2015) analyser av innsattes delingskulturer brukes som 
bakteppe for å sammenligne og fortolke funnene i mitt datamateriale. 

Problemstillingen diskuteres ut fra et datamateriale med kvalitative 
intervjuer med innsatte. 

Informantene er menn i alderen 20 til 50 år som soner ved Trondheim 
fengsel, Tunga, som er et høysikkerhetsfengsel. Jeg bruker dybdeintervju 
som metode for å utforske de innsattes ulike erfaringer med LAR i feng- 
sel. Både tidligere og nåværende LAR-pasienter, og nåværende rusavhen- 
gige, er intervjuet om deres oppfatning av LAR som rehabiliteringsform i 
en lukket institusjon som fengslet. 

2. Makt i en fengselskontekst 


Thomas Mathiesen, en av Norges ledende fengselssosiologer, undersoker i 
sin doktorgradsavhandling The Defences of the Weak (2012) hvilke mulig- 
heter de innsatte har til 4 forsvare og bedre sin situasjon i et fengselssys- 
tem som de opplever som uforutsigbart og vanskelig. Han dokumenterer 
avmakten, smerten og lidelsene som de innsatte opplever pa Ila sikrings- 
anstalt, og er en av de forste som belyser det norske fengselssystemet og 
dets utfordringer fra de innsattes perspektiv. I doktoravhandlingen soker 
Mathiesen etter de innsattes mulige kollektive motstand mot fengselssys- 
temet - en gruppesolidaritet. Han finner at de innsatte fremfører utbredt 
kritikk mot fengselsinstitusjonen, men at denne tar form som individu- 
elle forsvar. 

I 1982 gir Mathiesen ut Makt og motmakt og setter maktbegrepet på 
den fengselssosiologiske dagsordenen. Mathiesen utvikler et maktbegrep 
som beskriver institusjonens kontrollregimer og innsattes muligheter til 
å motsette seg disse. For ham er makt, avmakt og motmakt tre begreper 
som beskriver de innsattes strategier for å svare på fengslets føringer på 
fengslets hverdagsliv. Kristian Mjåland (2015) er inspirert av Mathiesens 
arbeider og videreutvikler hans teori om makt med LAR-ordningene 
som kontekst. I The paradox of control: An ethnographic analysis of opiate 
maintenance treatment in a Norwegian prison belyser Mjåland maktre- 
lasjonene som knyttes til LAR-ordningen i det norske fengslet der han 
gjennomfører sin studie. 

Både Mathiesens og Mjålands etnografiske og aktørnære forskning 
på hverdagslivet i norske fengsler beskriver fengslenes subkulturer, som 
dannes gjennom de innsattes samhandling, og hvordan samhandlingen 
er preget av de ulike maktrelasjonene i fengslet. Ved å være til stede i 
fengslene over tid har Mathiesen og Mjåland utforsket relasjoner mellom 
de innsatte og de sosiale hierarkiene blant dem, og også hvordan de inn- 
satte samhandler med betjentene. Den største forskjellen mellom Mat- 
hiesens og Mjålands studier er tilgangen på narkotika i dagens norske 
fengsler. Da Mathiesen gjennomførte sin studie på 1960-tallet, var det 
ingen fanger som var registrerte som rusavhengige. I dag har 65 prosent 
av innsatte i norske fengsler erfaring med narkotika før fengsling (Seraf, 
2016). Narkotika utgjør en vesentlig faktor ved dagens soningsforhold og 


80 


LEGEMIDDELETS MAKT OG MENING | FENGSEL 


er svært relevant for studier av hverdagslivet i fengslet, ikke minst hvor- 
dan fengslet gjennomfører rusrehabiliterende opplegg, så som gjennom 
LAR-ordningen, og maktimplikasjoner som knyttes til dette arbeidet. 


21. Makt, avmakt og motmakt 


Mathiesen (1982) beskriver makt som et utøvende middel. Mathiesen 
poengterer imidlertid at makten er avhengig av avmakt for å lykkes. Skal 
makten opprettholdes og utvikles, må derfor også avmakten reprodu- 
seres. Avmakt er preget av passivitet gjennom gjentatte handlingsmøn- 
stre. Passiv handling er elementet som forer og muliggjør maktutøvelsen. 
Mathiesen påpeker at dette er et farlig stadium fordi det betyr at den 
enkelte befinner seg i en situasjon der det eneste alternativet ansees å være 
å underlegge seg maktutøvelsen. Samtidig introduserer han begrepet 
motmakt som handlinger som utfordrer makten. For dem som ekspone- 
res for makt — så som innsatte i fengsler — representerer motmakt mulig- 
hetene til å komme seg ut av avmakten. Motmakt handler om å endre sin 
egen situasjon gjennom handling. I situasjoner der man er underlagt en 
uønsket maktutøvelse, er handling det eneste elementet som kan endre 
denne maktutøvelsen. 

Mathiesen (1982) mener «felleshandling» er grunnelementet i mot- 
makt. Først når individene handler sammen, har de potensialet til å 
motsette seg makten. Han identifiserer samtidig to problemer ved «felles- 
handling» som på hvert sitt vis kan nøytralisere motmaktens effektivitet: 
For det første kan fellespreget gjøres ulønnsomt ved at det handles på et 
individuelt nivå — helt uavhengig av de andre eller pa andres bekostning. 
For det andre kan handlingselementet gjøres hensiktsløst, ved at felles- 
handlingen er basert på avmakt. Disse to handlingsformene, eller mer 
presist — fraværet av «felleshandling» — kan foregå parallelt. Mathiesen 
(1982) mener denne kombinasjonssituasjonen er den mest fullstendige 
formen for avmakt, og at den dermed er den minst utviklende strategien 
for motmakt — en potensielt farlig situasjon for den enkelte. 

Kristian Mjåland tar i bruk Mathiesens (1982) maktdefinisjon når han 
studerer hverdagslivet i et norsk fengsel. I «A culture of sharing”: Drug 
exchange in a Norwegian prison» (Mjaland, 2014) understreker Mjåland 
at det er et okende antall rusavhengige i vestlige fengsler. I motsetning 

til tidligere forskning, som dokumenterer omfattende salg av narkotika i 
fengslet, viser Mjaland imidlertid at distribusjon av narkotika heller base- 
rer seg pa en delingskultur. De innsatte driver ikke bare med kjøp og 
salg av narkotika, de deler narkotiske stoffer mellom seg uten at penger 
utveksles. 

Mjaland (2014) mener disse resultatene kan analyseres som en del av 
den antropologiske bytteteorien. Han utforsker de sosiale relasjonene 
blant de innsatte og viser hvordan delingskulturen er avhengig av felles- 
skapet for 4 kunne lykkes. Delingskulturen blir styrt av en balanse mel- 
lom solidaritet og sosial kontroll. Dette medforer at egeninteressen styres 
av en kollektiv bevissthet som skal gagne fellesskapets beste, og gjeldende 
normer og sanksjoner er sentrale for at kulturen opprettholdes. 

Mjalands studie er nyttig fordi den diskuterer den okende andelen av 
rusavhengige i fengslene. Studien er imidlertid ogsa interessant hvis man 
tolker distribusjonen av LAR-medikamenter og andre narkotiske stoffer 
i fengslet som «felleshandlinger». Dermed knyttes fengslets praktisering 
av LAR-ordningen til Mathiesens (1982) begrepsapparat og trekker frem 
narkotikadeling som grunnleggende for etableringen og utbredelsen av 
motmakt. 

I Mjalands (2015) studie av LAR i et norsk fengsel understreker han 
at LAR-ordningen er avhengig av en delikat balanse mellom kontroll og 
rehabilitering for 4 hindre spredning av legemidler. I studien viser han 
blant annet til opprettelse av en egen LAR-avdeling som et tiltak som 
settes i gang for å hindre spredning av buprenorfin i fengslet. Hans resul- 
tater viser imidlertid at økt kontroll skaper mer omfattende spredning 
av preparatene, og hans analyse av datamaterialet viser videre til en kol- 
lektiv opposisjon mot forskjellsbehandling av LAR-pasienter i fengslet. 
Mjåland (2015) kaller derfor tiltaket for et paradoks: I utgangspunk- 
tet søker fengslet ytterligere kontroll av en spesifikk gruppe innsatte, 
LAR-pasientene, men ender likevel opp med å problematisere det rehabi- 
literende aspektet som LAR skal ha i fengslet. Det som er spesielt interes- 
sant, er hvordan spredningen av medikamenter kan tolkes som en form 
for motmakt — mot ytterligere kontroll av LAR-pasienter, en gruppe som 
har blitt klassifisert som rettighetspasienter av helsevesenet, og som nå 
føler seg urettferdig behandlet på bakgrunn av deres status som nettopp 

dette. Mjålands (2015) studie viser at økt kontroll resulterer i økt spred- 
ning, noe som fører til at maktutøvelsen ikke lykkes med sitt mål om å 
redusere distribusjonen av ulovlige legemidler. 

I dette bokkapitlet undersøker jeg i hvilken grad kontrollaspektet ved 
LAR-ordningen fremstår som legitim overfor de innsatte i Trondheim 
fengsel, Tunga, og hvis den ikke gjør det, utdyper jeg hvordan spred- 
ning av rusmidler i fengslet kan tolkes som et resultat av de innsattes 
motmakt. 


3. Dybdeintervjuer med LAR-pasienter 
i fengslet 


Analysene bygger på intervjuer med innsatte i Trondheim fengsel, Tunga, 
om deres erfaringer med LAR i et høysikkerhetsfengsel. Informantene 
ble rekruttert gjennom fengslet. Jeg ønsket å komme i kontakt med både 
nåværende og tidligere LAR-pasienter og nåværende rusavhengige om 
deres erfaringer med LAR i en fengselskontekst. Utvalget består av fem 
menn i en alder fra 20 til 50 år som er nåværende eller tidligere LAR- 
pasienter, og nåværende rusavhengige. Alle gjennomfører soningen i det 
samme fengslet. Informantenes hverdagsliv er preget av deres rushistorie, 
og de har ulike erfaringer om LAR i fengslet. Selv om utvalget er lite, 
mener jeg at dybdeintervjuene gir et godt utgangspunkt for å diskutere 
LAR-erfaringene i dette fengslet, spesielt med tanke på at jeg gjennom 
intervjuprosessen nådde et metningspunkt til tross for størrelsen på 
utvalget (Holter, 1996). Informantene ga uttrykk for oppfatninger som 
de opplevde ble allment delt blant de innsatte, og forsøkte å formidle 
innsattegruppens generelle inntrykk, ikke bare sine egne mer personlige 
erfaringer. Kapitlets hensikt er uansett ikke å beskrive omfanget av for- 
skjellige praksiser eller oppfatninger, eller på andre måter gi et statistisk 
representativt bilde av de innsattes meninger. Jeg ønsker heller å doku- 
mentere og fortolke det som trer frem som dominerende fortellinger om 
LAR-ordningen blant de innsatte. Før intervjuprosessen startet, hadde 
jeg en mening om LAR i fengsel etter å ha lest LAR-forskriften (2009). 
Thagaard (2013) påpeker at det finnes både fordeler og ulemper ved å 
ha en posisjon innenfor sitt forskningsfelt, og i denne sammenhengen 

ønsker jeg å poengtere at mine fortolkninger er bygget på samtaler jeg har 
hatt med informantene, som til tross for å ha ulike erfaringer med LAR 
fortsatt beskriver de samme utfordringene. I analysen forsøker jeg derfor 
å fortolke sitater som jeg har plukket ut fra datamaterialet, i tillegg til å 
gi et bilde av hvilket inntrykk jeg sitter igjen med etter samtaler om LAR 
med mine informanter. 

Analysen er organisert ut fra en sammenligning av informantenes 
erfaringer med LAR, hvor jeg spesifiserer informantenes nåværende 
rusbilde. For å belyse problemstillingen har jeg brukt to koder jeg 
mener er relevant for dette kapitlet. Den første koden er: «Suboxone 
som rusmiddel», der jeg analyserer informantenes sitater, beskriver 
samtaler om legemiddelet suboxone og diskuterer hva dette impliserer 
overfor LAR. Den andre koden er: «Spredning av suboxone», der jeg 
analyserer informantenes sitater, beskriver samtaler om distribusjon av 
legemiddelet, og diskuterer hva dette innebærer for hverdagslivet til de 
innsatte i fengsel. 


4. De innsattes erfaringer med LAR i fengslet 


Hvordan betraktes LAR i fengslet? I analysens første del diskuterer jeg 
spørsmålet med utgangspunkt i mine informanters oppfatninger av LAR 
innenfor fengselsmurene. Deretter belyser jeg hvilke erfaringer mine 
informanter har med suboxone, og diskuterer hvordan LAR preger de 
innsattes hverdagsliv. 


4.1. Suboxone som rusmiddel 


Gjennom hele datainnsamlingen forteller alle mine informanter at det 
foregår spredning av suboxone i Trondheim fengsel, Tunga, på samme 
måte som Mjåland beskriver i sin tidligere forskning (2015). I samtalene 
med mine informanter kommer det frem at alle betrakter suboxone som 
et rusmiddel fremfor et legemiddel. De oppfatter det som et ettertrak- 
tet fengselsdop, og de forteller om sine erfaringer med suboxone som et 
rusmiddel. Ved spørsmål om LAR som rehabiliterende forteller en infor- 
mant følgende: 

Nei ... Legemiddelassistert rehabilitering er den storste spoken Norge har gatt med 
pa... Det er jo bare tull ... Det er statsstotta dop ... Enkelt og greit ... Det heter at 
du ikke skal være kriminell, men det gjør det jo heller ikke fordi du har det bare litt 
enklere ... Du slipper å bekymre deg for akkurat det ... Så har du tid til å gjøre den 
andre galskapen... Stor spøk... Det er jo ikke noe rehabilitering... 1/10, kanskje... 
Nei, ikke det engang ... 1/20 bruker det som en rehabiliteringsprosess ... Men de 
19 andre er ute etter å ha litt enkle dager. (Informant 2, tidligere LAR-pasient) 


Informant 2 beskriver suboxone som et fengselsdop som gjør hverdagen i 
institusjonen enklere for de innsatte ved at de kan bruke det til selvmedi- 
sinering. Dette er en påstand som gjennomsyrer resten av datamaterialet, 
der mine informanter påstår at selvmedisinering gjør fengselsoppholdet 
mindre belastende. I sitatet over påstår informanten at suboxone blir 
brukt som en substitusjon for rus, og at LAR kun fungerer som helse- 
messig rehabilitering i få tilfeller der de innsatte ønsker å stabilisere sin 
opioidavhengighet. Et interessant aspekt ved denne uttalelsen er beteg- 
nelsen av suboxone som «statsstøtta dop». Det er en oppfatning som går 
igjen i mine samtaler med informantene. Informantene karakteriserer 
suboxone som et rusmiddel som er betalt av staten, og de opplever det 
derfor som «gratis narkotika». 

Når jeg spør en annen informant om hans erfaring med LAR, og hvor- 
vidt suboxone fungerer som rehabiliterende i en ruskontekst, bekrefter 
han sitt misbruk av suboxone og forteller at han ble introdusert for med- 
ikamentet i fengsel, som et rusmiddel: 


Ja, det var jo introdusert som dop ... Rehabilitering ... Nei, det var ikke snakk for 
meg i begynnelsen ... For min del så tok jeg det som et rusmiddel ... Og for folk 
som ikke har hatt det i seg på lang tid funker det som et rusmiddel. (Informant 3, 
LAR-pasient) 


Her beskriver informanten sitt møte med suboxone i fengslet. Det var 
der han ble introdusert for, og brukte, suboxone som et rusmiddel. 
Videre i samtalen forteller informanten meg at årsaken til misbruket 
var et ønske om en enklere hverdag i fengslet, der tilgang på andre rus- 
midler og legemidler er begrenset. Selvmedisinering ble alternativet, der 
målet for informanten var å komme seg gjennom oppholdet på insti- 
tusjonen på en mer behagelig måte. Dette er et syn på LAR som preger 

resten av samtalene jeg har hatt med informantene, slik en informant 
poengterer her: 


Jeg tror det er mange som higer etter a fa ... Fa medisiner ... For helse er veldig 
strengt her ... Hvis du går på noe beroligende eller sovemedisiner på utsiden så 
blir det brå kutt så fort du går gjennom porten her ... Så derfor tror jeg det er 
mange som higer etter å få noe og roe seg ned på ... For man får jo ikke medisinen 


man har krav på. (Informant 4, LAR-pasient) 


Oppfatningen speiler en form for avmakt som utvikles i en kontekst der 
innsatte bruker suboxone som selvmedisinering for å bedre sin hverdag, 
i en institusjon jeg oppfatter som svært belastende for de innsatte. Fordi 
andre substanser i utgangspunktet skal være utilgjengelig i fengslet, er 
suboxone et alternativ. Samtidig forteller informantene at det distribueres 
en del narkotika i fengslet, selv om tilgjengeligheten er mindre enn på 
utsiden: 


Det er hasj og amfetamin ... Og andre type medisiner ... Og det flyter jo over ... 
Det er jo et fengsel ... Det er ikke vakuumpakket ... Det sitter 156 stykker her 
inne, der 130 av dem har rusa seg i lang tid ... Og 100 av dem igjen har tenkt 
å fortsette med det ... 100 kriminelle hjerner her inne ... Det er ikke vanskelig å 
skjønne at det kommer mye ... Besøk ... Alt mulig ... Folk er ute og inne ... Det er 
akkurat som på utsiden ... Men LAR- medisiner gjør at de ikke trenger å kjempe 
så mye for å få inn ting for legene har det med seg hver dag. (Informant 2, tidligere 
LAR-pasient) 


Informanten mener det ikke er noen tvil om at det distribueres en del 
narkotika i fengslet, men at tilgjengelighet på suboxone gjør hverdagen 
i fengslet enklere. Suboxone som rusmiddel er alltid til stede — i motset- 
ning til narkotika, som er vanskeligere å fa tak i. 

For at suboxone skal være tilgjengelig som et rusmiddel i fengslet, må 
de innsatte samarbeide om å distribuere medikamentet. I datamateria- 
let mitt kommer det frem at de innsatte opererer i fellesskap for å spre 
legemiddelet i Trondheim fengsel, og ut fra denne felleshandlingen tol- 
ker jeg spredningen som en handling som skaper samhold. Spredning 
av suboxone i Trondheim fengsel samsvarer med Mjålands (2015) studie 
om spredning av LAR i et annet norsk fengsel. Mjåland (2015) er spesielt 

opptatt av nye kontrolltiltak som settes i gang for å hindre spredning, 
og påpeker at disse virker mot sin hensikt ved at distribusjonen blir mer 
utbredt. Lundeberg og Mjåland (2017) viser også til hvordan LAR-sen- 
trene, som i utgangspunktet er en relativt kontrollert arena, fungerer som 
omsetningsarenaer for rusmidler. Spørsmålet er om fengselskonteksten 
også kan tolkes som en omsetningsarena for suboxone. 


4.2. Spredning av suboxone 


Med utgangspunkt i at behandlingen med subuxone er sterkt avhengig- 
hetsskapende, argumenteres det i LAR-forskriften (2009) for strengt kon- 
trollerende og overvåkende metoder ved inntak av medikamentet. Målet 
med overvåkning og kontroll av inntak er å hindre uønsket spredning av 
LAR-medikamenter til ulovlig bruk. Forskriften påpeker at spredning av 
LAR-medikamenter kan ha alvorlige konsekvenser for vedkommendes 
helse. 

I mitt datamateriale kommer det, som nevnt ovenfor, frem at noen av 
informantene ble introdusert for suboxone som et rusmiddel i fengsel, og 
at de ble avhengig av dette substitusjonsopiatet. En informant beskriver 
sine erfaringer med fengselsdopet: 


Informant 3: Jeg hadde et bruk av det ... Illegalt ... Gjennom kontakter i miljøet ... 
Og her da... 

Intervjuer: Ble du introdusert for suboxone i fengslet eller på utsiden? 
Informant 3: Det var i fengsel, ja ... De som gikk på det og de jeg fikk det av fortal- 
te meg hvordan de hadde gjort for å få det ... Og hva som hadde vært problemet 
deres... Og så ... Ja, hadde jeg... Her så er det litt sånn ... Man tar det man har... 
For å komme seg litt bort fra hverdagen her ... Da begynte jeg å bruke det her ... 
Og så en stund etter søkte jeg LAR selv. (Informant 3, LAR-pasient) 


Tilgang på LAR i fengslet kan vises som en form for avmakt idet rusav- 
hengige ikke ser andre alternativer enn selvmedisinering under sonin- 
gen. Samtidig er misbruk av den medikamentelle behandlingen en form 
for motmakt - bade som kriminell atferd gjennom spredning, og som 
misbruk av legemidler. Om misbruk av legemidler forteller en informant 
meg følgende: 

Her inne tror jeg ikke folk bryr seg sa mye ... Det er mer det at ... Man far jo lik- 
som gratis medisiner ... Og hvis de får tilbud om et eller annet så ... Er det med på 


det også ... Det er det inntrykket jeg har i hvert fall. (Informant 1, rusavhengig) 


Spredningen av medikamentene blir av de innsatte forklart som selvme- 
disinering. Disse felleshandlingene kan tolkes som en form for strategisk 
spill. De innsatte distribuerer suboxone i et opprør mot kontrollen, men 
gjør det for å bedre sin situasjon i fengslet. Tilgjengeligheten, eller mer 
spesifikt mangelen på andre rusmidler enn suboxone, kan være en årsak 
til at mange både søker om å bli innrullert i LAR-ordningen, og er ukri- 
tiske til hvilke substanser de inntar, som min informant beskriver over. 
Samtidig understreker de at man er avhengig av felleshandling for å gjen- 
nomføre et rusmisbruk basert på suboxone. Informant 3 beskriver feno- 
menet med snøballmetoden: 


Ja, jeg vet ... Bare ved min egen situasjon ... Og jeg begynte med det i fengsel ... 
Og da var det noen som introduserte meg mer og mer for opiater ... Også ble jeg 
opiatavhengig selv ... Så søkte jeg ... Så jeg er også med på den snøballen som 
rulla. (Informant 3, LAR-pasient) 


Informanten forteller at han ble opiatavhengig i fengsel gjennom illegalt 
bruk, og beskriver hvordan han nå er en del av en delingskultur som dis- 
tribuerer suboxone. Han forteller at han ble introdusert for suboxone i 
fengslet, ble opiatavhengig, fikk så innvilget LAR, og er nå en av de inn- 
satte som sprer legemiddelet. 

Å være med på å spre suboxone i fengslet har flere uheldige konsekven- 
ser: Utover de helsemessige konsekvensene fører denne formen for distri- 
buering til en god del sosialt press for dem som er involvert. En informant 
forteller meg at han har vært nøye med å avstå fra å spre suboxone, nett- 
opp fordi han mener presset på ham vil øke betraktelig hvis han først blir 
en del av felleshandlingen: 


Hvis du en gang sier «ja», så ... Hvis folk kommer og spør om å få låne noe så sier 
jeg med en gang «nei» ... Det er en regel du må ta med deg hvis du er i fengsel ... 
Bare være sta og egen mot andre ... Ja, hvis ikke så har du det maset på deg hver 


dag, ikke sant. (Informant 5, LAR-pasient) 

Det sosiale presset i fengslet kan også oppfattes som verdifullt, ved at 
man får tilgang på andre rusmidler og andre butikkvarer ved å bytte 
bort sin egen medisin. I samtaler med mine informanter forteller de meg 
at suboxone byttes mot butikkvarer som tobakk, i tillegg til andre rus- 
og legemidler. Mine informanter mener det er svært enkelt, til tross for 
stadig flere kontrollerende tiltak for å stanse spredningen av suboxone i 
fengslet. Informant 3 påstår at fengslets kontrolltiltak alltid vil overgås av 
de innsatte, som stadig finner nye metoder for å distribuere ulovlige sub- 
stanser. For å bevare egeninteressen, som kan være å få tilgang til andre 
rusmidler, legemidler eller butikkvarer, er de innsatte avhengig av felles 
motivasjon og at de opererer sammen for å opprettholde delingskulturen. 

Et interessant aspekt ved delingskulturen er om den fremstår som legi- 
tim eller ikke. Som informant 3 beskriver, er vedkommende en brikke i 
det strategiske spillet som bytter til seg ulike butikkvarer og medisiner, 
og han mener derfor det er lukrativt å være LAR-pasient i fengslet. Like- 
vel er vedkommende bevisst på sin posisjon som distributør av suboxone, 
og mener det er viktig å være bevisst på hvem man gir medikamentet til: 


Problemet er det spredningsgreiene ... Hvis jeg far LAR og er uforsiktig ... Hvis jeg 
bare har lyst til å tjene mest mulig på det vil jeg gi det til flest mulig folk ... Og da 
vil flere bli avhengige av det ... Og en større risiko for at de begynner i LAR selv... 
Det er sånn for andre og ... Er jeg kritisk til hvem jeg gir det til? Er de kritiske til 
hvem de gir det til? Er de som vil ha det kritiske? Det handler jo bare om det ... Så 
jeg vet at andre er mindre kritiske enn meg... Også har jeg gjort mine blemmer til 
hvem jeg har delt det ut til... Man skal ikke gjøre yngre folk avhengige av noe ... 
Det er jo i miljøet ... Det miljøet jeg vanker i så er det ikke så positivt å gjøre folk 
avhengige av ting ... For vi vet jo hva det har medført ... Det er ikke noe man går 
og skryter av ... At man har gjort folk avhengige av noe ... Men hvis de allerede 
er avhengige ... Så tenker man kanskje at man hjelper dem ... I stedet for at de 


ligger og er syke ... Så det har vel mye med det å gjøre. (Informant 3, LAR-pasient) 


Informanten viser her til egen moralsk bevissthet knyttet til spredning av 
suboxone som et tungt legemiddel. Informanten uttrykker en kritisk inn- 
stilling til delekulturens umoralskhet. Han mener at enkelte er ukritiske 
til hvem de distribuerer medikamentene til. Ut fra sine egne erfaringer 
i fengslet skiller han mellom to grupper deltakere i delingskulturen: de 

som allerede er avhengig av suboxone, og de som i utgangspunktet ikke 
er avhengig, men som potensielt kan bli det. I tillegg til innsatte som far 
byttet til seg suboxone, finnes det to ulike grupper som sprer legemid- 
delet: de som er kritiske til hvem de gir medikamentene til, og de som 
ikke er det. 

A dele suboxone med dem som allerede er avhengig, blir ansett som 
hjelp: Man hjelper innsatte «i stedet for at de ligger og er syke» (informant 
3). Men å dele ut legemidler til innsatte som ikke har abstinenser, spesielt 
unge, er lite ønskelig. Det viser hvordan de som deltar i delingskulturen, 
ikke bare er opptatt av butikkvarer og andre rus- og legemidler, men også 
av verdien ved å være et godt menneske og kunne tilby medfanger medi- 
kamenter til selvmedisinering. Spredningen kan bli forstått som hjelp til 
dem som trenger det, mens det er et forbud mot å skade dem som ikke 
allerede er opiatavhengige. 

På den måten kan de innsattes vurderingsevne karakteriseres som en 
form for kontroll, slik helsesystemet forsøker å kontrollere medikamente- 
nes distribusjon slik at ingen tar skade. De innsatte som er særlig bevisst 
på det umoralske aspektet ved spredning, utøver en form for motmakt 
mot delingskulturen i fengslet. 

I likhet med Mjålands (2015) studie om spredning av buprenorfin i et 
annet norsk fengsel, hevder mine informanter, som er LAR-pasienter, at 
kontrollen heller virker utfordrende enn virkningsfull. En av informan- 
tene forteller at de kontrollerende teknikkene som er iverksatt for å hin- 
dre spredning, blant annet at pasientene må fukte munnen før og etter 
inntak - et tiltak som er satt i gang for å få stoffet til å lose seg opp i 
munnen - ikke er et hinder for å distribuere suboxone. Videre forteller 
informanten følgende: 


Ja... De har jo satt i gang noen tiltak for å stoppe spredningen ... Men vi vil jo 
alltid ligge et sted foran dem ... Finner de på noe nytt så finner vi på noe nytt ... 
Vi greier vel å ta det uansett ... Det skal ganske mye til for at du ikke greier det. 
(Informant 3, LAR-pasient) 


Sitatet gir et innblikk i det strategiske spillet som foregår i forbindelse 
med distribusjon av suboxone i fengslet. Økt kontroll og overvåkning 
stopper ikke virksomheten, men tolkes som en del av spillet mellom 

fengselsinstitusjonen og de innsatte. I denne sammenhengen kan spred- 
ning av suboxone sees som en form for motmakt, der mine informan- 
ter motsetter seg maktutøvelsen innenfor fengslets rammer, til dels med 
suksess. 

Informantene er avhengig av felleshandlinger for å lykkes med mot- 
makten, slik Mathiesen (1982) påpeker. Samtidig påstår mine informanter 
at distribueringen av suboxone er skadelig. Den produserer tyngre rusav- 
hengige, og informantene er særlig bekymret for yngre rusavhengige som 
i utgangspunktet ikke er avhengig av opiater. Motmakt mot fengsels- 
systemet sees gjennom spredning, og motmakt mot andre innsatte sees 
gjennom den ytterligere kontrolleren som omhandler bevisstheten over- 
for hvem som får tilgang på suboxone. Spredning av legemidler til yngre 
rusavhengige virker spesielt tabubelagt i rushierarkiet i fengsel, der LAR i 
utgangspunktet skal fungere som rehabiliterende i en helsekontekst, men 
oppfattes av de innsatte som et fengselsdop. 


5. Fengselsdopet suboxone 


LAR er populært i fengsel fordi ordningen gjør suboxone svært tilgjenge- 
lig. Det kommer tydelig frem i samtalen med en informant som beskriver 
tilgjengeligheten med at helsepersonellet «... har med seg narkotika hver 
dag» (informant 2). Fraværet av andre rusmidler tolkes derfor som min- 
dre problematisk. Suboxone erstatter andre ulovlige substanser og funge- 
rer som et eget rusmiddel i fengslet. Bruken av suboxone som rusmiddel 
legitimeres av denne tilgjengeligheten, i og med at det er et lovlig lege- 
middel i riktige hender, som helsepersonell eller faktiske LAR-pasienter 

Fengselsinstitusjonen skal i utgangspunktet fungere som en arena 
som straffer og korrigerer kriminell atferd. LAR som behandlingsform 
i fengsel, og derigjennom tilgjengeligheten på suboxone, gjør imidlertid 
forholdet mellom kriminell og helseskadelig atferd utfordrende. Faren er 
at de innsattes fengselsopphold, for både rusavhengige og andre krimi- 
nelle, resulterer i at de blir mer syke og fortsetter i et kriminelt mønster, 
og da særlig den yngre gruppen rusavhengige. Spredning av suboxone 
er en faktor som kan opprettholde avmektigheten til de innsatte i et 
fengselsopphold. 

51. En livsnødvendighet 

Mine informanter anser misbruk av suboxone i Trondheim fengsel som 
en nødvendighet for å kunne takle den belastende livssituasjonen de 
befinner seg i. De beskriver sitt misbruk som selvmedisinering. Spred- 
ning av medikamentet forsvares videre ut fra et kollektivt ansvar om å 
hjelpe andre innsatte som har et alvorlig rusmisbruk, og som derfor tren- 
ger hjelp. Spredning blir dermed et ønske om å få en bedre livssituasjon, 
både for LAR-pasienter og for andre rusavhengige. Tilgjengeligheten av 
suboxone i fengsel muliggjør denne selvmedisinering. Felles motmakt 
blir dermed et resultat av LAR. 

Suboxone som et tilgjengelig legemiddel er en viktig faktor i mine 
informaters kritikk av behandlingen: Det dreier seg ikke om ulovlig nar- 
kotikadistribusjon, men distribusjon av forskrevne legemidler utlevert av 
staten. Suboxone som et legemiddel er et aspekt som blir kritisert av mine 
informanter og som resulterer i motmakt. Den subkulturelle statusen 
knyttet til deling som et uttrykk for motmakt kan få andre presset inn i 
en uønsket situasjon som opiatavhengige, samtidig som det foreligger et 
ønske om å hjelpe andre innsatte. Det er her motmakten vises blant de 
innsatte, ved at de er bevisst på hvem de gir medikamentet til, og hvem 
som ikke bør få suboxone. 

Distinksjonen mellom de som er kritiske til hvem som mottar med- 
ikamentet og de som ikke er det, viser til den moralske bevisstheten i 
delingskulturen. Det at enkelte informanter i større grad problemati- 
serer og kritiserer ulempene ved spredningen, spesielt med tanke på 
yngre rusavhengige, mener jeg tydeliggjør at det komplekse rushierar- 
kiet i fengslet baserer seg på ulike moralske grupperinger. Disse moralske 
grupperingene er et aspekt ved min studie som skiller seg fra Mjålands 
(2015) beskrivelser. 

Fengselsinstitusjonen er en maktutøvende institusjon der innsatte er 
underlagt streng disiplin. Det medfører at det oppstår en motkultur blant 
de innsatte som baserer seg på prinsipper om «de innsatte mot fengselsin- 
stitusjonen» (Mathiesen, 1965). Gjennom en felles motkultur for å svekke 
autoritetens legitimitet - som i dette tilfellet er LAR-ordningens repre- 
sentanter i Trondheim fengsel, Tunga - utviskes skillet mellom LAR- 
pasient og rusavhengig. Det skapes et sterkere samhold som preges av 

deres felles posisjon som innsatte. Innenfor disse rammene går det igjen 
et skille mellom innsatte som prøver å kontrollere spredningen, og inn- 
satte som er ukritiske til hvem de sprer medikamentet til. 

Samholdet i fengslet er avhengig av felleshandling, slik Mathiesen 
(1982) beskriver i sin definisjon av maktbegrepet. I dette tilfellet er 
spredningen av suboxone avhengig av fengselskonteksten for å kunne 
eksistere. Dette aspektet problematiserer de innsattes tilbakeføring i sam- 
funnet, noe som gjør at selve fengselsinstitusjonen gjør de innsatte avmek- 
tige. Lundeberg og Mjålands (2017) rapport om Åpne russcener i Bergen 
viser til LAR-sentre som omsetningsarenaer. I min studie av LAR i Trond- 
heim fengsel opptrer fengslet som en av disse omsetningsarenaene som 
potensielt kan gjøre det lettere for en rusavhengig å bli opiatavhengig. 


5.2. Legemiddel som maktmiddel? 


I fengslet som Mjåland (2015) har studert, er det opprettet en egen 
LAR-avdeling. Mjåland argumenterer for at det oppstår et paradoks ved 
økt kontroll av LAR-pasienter i forbindelse med utlevering og inntak av 
medikamenter. Formålet med LAR-avdelingen er å hindre spredning, 
men resulterer i økt distribusjon av LAR-medikamenter. Dette kan tolkes 
som at økt kontroll virker mer utfordrende på LAR-pasienters posisjon 
i fengsel, og kan samsvare med en videre diskusjon om LAR-pasienter 
som en spesielt utsatt gruppe. I motsetning til andre innsatte kan LAR- 
pasienter være spesielt utsatt for krysspress, både ved at de skal opp- 
fylle forventninger overfor helsevesenet som pasienter, og ved at det blir 
knyttet forventninger til dem som LAR-pasienter i fengslet. Delingskul- 
turen kan øke deres status i rushierarkiet, dersom de deltar i rusmiljøet 
som distribuerer suboxone. Her går det et skille mellom distributører 
som er bevisste overfor hvem de gir medikamentene til, og distributører 
som ikke er det. Dette kan skape splittelser i rusmiljøet i fengslet, og 
gjennom sosialt press kan det utvikles både en sterkere avmektighet og 
en tydeligere motmakt. De innsattes tilbakeføring blir derfor påvirket av 
fengslet som avgrenset institusjon, og mine informanter mener at selve 
handlingsrommet, fengslet som omsetningsarena, gjør uønsket og uhel- 
dig atferd mulig. 

6. Fengslet som problemskaper? 


I Trondheim fengsel brukes suboxone aktivt som et rusmiddel, bade av 
LAR-pasienter og av andre innsatte, og betegnes av dem som et fengsels- 
dop. Datamaterialet mitt viser til innsatte som har både et lovlig og et ille- 
galt bruk av suboxone, noe som bekrefter tidligere studier om spredning 
av medikamentet i fengslet. Suboxone brukes for å dempe abstinensene 
etter andre ulovlige substanser, og karakteriseres som et rusmiddel som 
er lett tilgjengelig. Ved mangel på andre ulovlige rusmidler bruker de 
innsatte suboxone som selvmedisinering, i en kontekst de opplever som 
vanskelig. Dermed kan spredning av suboxone være et resultat av selve 
fengselskonteksten - en kontekst som oppfattes som belastende, hvor de 
innsatte skaper et samhold og et fellesskap basert på hjelp til selvhjelp. 
Den kollektive bevisstheten styres av ulike meninger om forholdet mel- 
lom sykdom og avhengighet: hvilke individer som bør motta opiater og 
ikke. Maktrelasjonene i rushierarkiet baserer seg på ulike moralske opp- 
fatninger av LARs funksjon i fengslet. 

Abstract: This chapter investigates female inmates’ conditions of imprisonment in Norwe- 
gian prisons, and how the women are affected by the masculine character of the institutions. 
Post-modern gender theory is used to explore two questions: What significance does gender 
have in female inmates’ perception? Moreover, what consequences does perception of gender 
have in women’s conditions of imprisonment? The study is based on in-depth interviews with 
prison officers at the women's ward at a Norwegian high-security prison. In the analysis, we 
discuss the practice of shielding female inmates, their inadequate access to competence-buil- 
ding work, and measures for coping with drug addiction. Further, we discuss what are con- 
sidered to be appropriate activities and behaviours for women in the context of the prison. 
We argue that even though Norwegian Correctional Services (Kriminalomsorgen) ideology 
of rehabilitation is supposed to be gender-neutral, the prison’s practices are gendered. The 
construction of deviant femininity is especially evident in a context dominated by masculine 
prison practices. 


Keywords: femininity, gender, gender theory, masculinity, rehabilitation 


Sammendrag: Kapitlet belyser kvinnelige innsattes soningsforhold i norske fengsler og hvor- 
dan disse pavirkes av fengselsinstitusjonens maskuline karakter. Postmoderne kjonnsteori 
brukes for å belyse to spørsmål: Hvilken betydning har kjønn for oppfatningen av kvinnelige 
innsatte? Og dernest: Hvilke konsekvenser har kjønnsforståelsene for kvinnenes soningsfor- 
hold? Diskusjonene tar utgangspunkt i dybdeintervjuer med fengselsbetjenter ved kvinneav- 
delingen i et norsk høysikkerhetsfengsel. I analysen diskuterer jeg praksisen med skjerming 
av de kvinnelige innsatte, deres mangelfulle tilgang på kompetansegivende arbeid, og den 
manglende tilgangen på rusmestringstiltak. Videre drøfter jeg hva som vurderes som pas- 
sende kvinnelige aktiviteter og oppførsel. Jeg argumenterer for at selv om Kriminalomsor- 
gens rehabiliteringsideologi er kjønnsnøytral, har fengslet forskjellige kjønnspraksiser. Spesielt 
blir konstruksjonen av avvikende feminitet tydelig innenfor den dominerende maskuline 
fengselspraksisen. 


Nøkkelord: feminitet, kjønn, kjønnsteori, maskulinitet, rehabilitering 

1. Kvinner i norske fengsler 


Bare seks av hundre innsatte i norske fengsler er kvinner, og de utgjor 
dermed en liten andel av fengselssamfunnet (Kriminalomsorgen, 2013). I 
Stortingsmelding nr. 37 (2007-2008) Straff som virker - mindre krimina- 
litet - tryggere samfunn pekes det på behovet for mer kunnskap om hva 
som kjennetegner de kvinnelige innsatte (St.meld. nr. 37 (2007-2008), 
blant annet fordi foreliggende kunnskap antyder at den kvinnelige mino- 
riteten i fengslene skiller seg ut på flere måter. Friestad og Skog-Hansen 
(2004) viser for eksempel at kvinnelige innsatte oftere enn mannlige inn- 
satte har en opphopning av levekårsproblemer. En stor andel er narkoti- 
kamisbrukere, har psykiske plager, har vært utsatt for mishandling og/ 
eller mangler tilknytning til arbeidslivet. Narkotikamisbruket knyttes 
videre til problemer med økonomi og familiesituasjon. I offentlige sty- 
ringsdokumenter før 2017 skrives det likevel lite om kvinnelige innsatte 
og deres særegne utfordringer, utover at Kriminalomsorgen skal tilrette- 
legge for kvinners særlige behov, og at de skal skjermes fra de mannlige 
innsatte. Helst skal kvinner sone i egne fengsler eller avdelinger for kvin- 
ner (St.meld. nr. 12 (2014-2015)). 

Mer allment er prinsippet om likebehandling styrende for Krimi- 
nalomsorgen. Rehabilitering i fengslene tar utgangspunkt i pilaren om 
likebehandling, som betyr at fengslene skal ha en ensartet praksis og gi 
de innsatte likeverdige tilbud, uavhengig av kjønn (St.meld. nr. 12 (2014- 
2015)). Sentralt er også normalitetsprinsippet. Det betyr at fengslet skal 
være en arena hvor de innsatte kan trene på dagliglivets aktiviteter og ta 
ansvar for eget liv, tilnærmet en tilværelse ellers i samfunnet (St.meld. nr. 
12 (2014-2015)). Kvinnene skal derfor ha like rammer som menn i feng- 
selspraksisen. Likevel viser forskning at mange kvinnelige innsatte føler 
seg mer stigmatisert enn mannlige innsatte (Vegheim, 1997; Heidensohn, 
1987; Carlen og Worrall, 2004). Flere kvinner føler seg også diskrimi- 
nert og opplever at de ikke har like gode tilbud som de mannlige inn- 
satte (Lundeberg, 2017). Det er først nå nylig (i 2017, etter at studien som 
kapitlet bygger på, ble gjennomført) blitt vedtatt en ny handlingsplan for 
kvinnelige innsatte: Strategi for kvinner i varetekt og straffegjennomforing 
(2017-2020) (Kriminalomsorgen, 2017). Her legges det blant annet vekt pa 
at rusbehandling for kvinnelige innsatte skal styrkes, og at kvinnelige 

innsatte skal tilbys et like allsidig, omfattende og tilrettelagt innholdstil- 
bud som menn. 

Undersøkelser om kvinnelige innsatte og deres soningsforhold bygger 
ofte på materiale fra de kvinnelige innsatte (Thorsrud, 2012; Friestad og 
Skog-Hansen, 2004; Amundsen, 2010). I dette kapitlet undersøker jeg 
derimot kvinnelige innsatte og deres soningsforhold gjennom blikket til 
fengselsbetjentene: Hvordan fortolker betjentene de kvinnelige innsatte 
og deres erfaringer i fengselsinstitusjonen? Mer konkret spør jeg: Hvilken 
betydning får kjønn for deres oppfatning av kvinnelige innsatte? Og der- 
nest: Hvilke konsekvenser har dette for kvinnenes soningsforhold? 

Kjønn i fengslet er et viktig forskningsfelt, og det er flere grunner til 
at man også bør utforske hvordan fengselsbetjentenes kjønnsoppfatnin- 
ger kommer til uttrykk gjennom behandlingen av de kvinnelige innsatte. 
Betjentene har kontroll- og sikkerhetsoppgaver, men de er også viktige 
for tilgangen til tjenestene og programmene som de innsatte møter i 
fengselsinstitusjonen. Fengslet har klare rammer og regler, men samtidig 
er det skjønnsmessige spillerommet til de ansatte på «gulvet» — betjen- 
tene — betydelig, noe som også tydelig viser seg i hvordan de behandler de 
kvinnelige innsatte. Betjentene har også en sentral rolle når de innsatte 
skal føres tilbake til storsamfunnet. 

Kapitlet bygger på kvalitative dybdeintervjuer av kvinnelige fengsels- 
betjenter som arbeider ved kvinneavdelingen på et norsk høysikkerhets- 
fengsel. De fleste av fengslets innsatte er menn, men fengslet har også en 
kvinneavdeling med et mindre antall plasser. Analysen tar utgangspunkt 
i fengselsbetjentenes tolkninger av kjønn. Kapitlets analyser ligger der- 
med i skjæringsfeltet mellom kjønns- og kriminalitetsteori. Jeg presente- 
rer postmoderne kjønnsteori for å analysere hvordan fengselsbetjentene 
tolker de kvinnelige innsattes feminitet, og hvordan deres fortolkninger 
er normativt begrunnet. Jeg diskuterer også hvordan fengselsinstitusjo- 
nen opererer med forskjellige kjønnspraksiser. 


2. Sosialt kjønn og feminiteter 


Det teoretiske perspektivet bygger på postmoderne kjønnsteori der 
kjønn blir sett på som flytende og sosialt. Kjønnede konstruksjoner, 

forestillinger og forventninger til hva som er vanlig eller normalt, gjen- 
speiler seg i handlingsmønstrene for hvordan en mann og kvinne skal 
oppføre seg, tenke og føle. West og Zimmerman (1987) argumenterer for 
at kjønn er noe som gjøres, og at kjønnsforventninger slik dannes gjen- 
nom samhandling. Aktørenes sosiale kjønn er utgangspunktet for hans/ 
hennes oppførsel, og blir vurdert i lys av de normative forestillingene om 
hva som er passende for kjønnskategoriene mann eller kvinne. 

Mens West og Zimmerman (1987) fokuserer på hvordan kjønn gjøres, 
ser Connell (1995) på hvordan kvinners underordning av menn konstru- 
erer feminiteter og maskuliniteter. Connell hevder kvinner og menn må 
sees som bærere av polariserte karakteristikker, der det er sentralt at det 
feminine er underlagt det maskuline. Den mest anerkjente maskulinite- 
ten er den «hegemoniske» maskuliniteten, som har normative standarder 
som er etablert i forbindelse med kulturelle idealer og institusjonell makt, 
og som bidrar til å opprettholde overordningen av menn og underord- 
ningen av kvinner (Connell, 1995). Alle former for feminitet er konstruert 
i konteksten av at kvinner er underordnet menn. 

Ingen feminitet har samme posisjon blant kvinner som den hegemo- 
niske maskuliniteten har blant menn. Til forskjellige tider vil imidlertid 
noen former for feminitet finne sterkest støtte, og Connell (1987) beteg- 
ner dette som «emphasized» feminitet. Noen mønstre går igjen og preger 
de forskjellige formene for «emphasized» feminiteter. De er organisert 
rundt temaer knyttet til seksuell reproduksjon blant yngre kvinner, der 
kvinner skal være ettergivende i seksuelle relasjoner, om enn innenfor 
visse rammer. Et annet tema er morsrollen blant eldre kvinner. Kvin- 
nen skal opptre i sin rolle som barneoppdrager og ansvarlig for hjemmet 
(Connell, 1987). 

Schippers (2007), som bygger videre på Connells teorier, mener «den 
feminine andre» må plasseres i sentrum i teorien om kjønnshegemoni, og 
dermed vise frem det kvalitativt forskjellige innholdet i de sosiale katego- 
riene «mann» og «kvinne». For å garantere den maskuline dominansen 
må maskuline karakteristikker kobles opp mot komplementære eller 
underordnede feminine karakteristikker. Eksempelvis kan dette være at 
den maskuline karakteristikken fysisk styrke, kobles mot den feminine 
karakteristikken fysisk sårbarhet. 

Maskuliniteter og feminiteter er ikke bare en kroppsliggjøring og opp- 
førsel. Det handler også om hvordan man tenker, evaluerer og regulerer 
sosiale praksiser (Schippers, 2007). Maskuliniteter og feminiteter knyttes 
dermed til West og Zimmermans (1987) begrep om å «gjøre kjønn». Kjønn 
er ikke statisk eller fastlåst. Likevel må karakteristikker som legitimerer 
menns dominans over kvinner, fortsette å være utilgjengelig for kvin- 
ner. For å sikre dette må kvinner som utfører hegemonisk maskulinitet, 
defineres som avvikende. Schippers (2007) kaller dette for «uønskede» 
feminiteter. I perspektivet der kvinner er underordnet menn (Connell, 
1995), og blir sett på som «den feminine andre» (Schippers, 2007), ser vi at 
den idealiserte «emphasized» feminiteten befinner seg på den ene enden 
av skalaen og de «uønskede» feminitetene i skalaens andre ende. 

Barton (2005) mener det idealiserte konseptet om feminitet er konstru- 
ert rundt diskurser om hjemmelivet, morsrollen, seksualitet, anstendig- 
het og patologi. Diskursene er ikke ensformige, men inneholder mange 
paradokser og diskontinuiteter. Carlen og Worrall (1987) viser blant 
annet hvordan feminitet er karakterisert av selvkontroll og uavhengighet. 
Å være en normal kvinne betyr for eksempel å mestre, bry seg om andre, 
vise omsorg og ofre selvinteresse for andres behov. Det gjelder særlig i 
rollen som mødre og omsorgspersoner (Barton, 2005). I morsrollen sees 
også kvinnen som vokter av moralen, og dårlig moral ansees ofte for å 
være den verste formen for avvik hos kvinner (Barton, 2005). Samtidig 
er feminitet karakterisert nettopp av mangelen på kontroll og en avhen- 
gighet. Kvinnen trenger beskyttelse. Kvinnen er dermed også litt som et 
barn: inkompetent, skjør og uberegnelig (Carlen og Worrall, 1987). Når 
kvinner bryter med standardene for den idealiserte feminiteten, utløses 
det kontrollmekanismer. Samfunnet søker å navigere kvinnen tilbake til 
hennes «posisjon og tilskrevne rolle», og dermed «normalisere» henne 
(Barton, 2005). 

Kjønnskonstruksjoner opprettholdes på et institusjonelt nivå, og 
omgivelsene holder individet ansvarlig for om det oppfører seg «kjønn- 
spassende» (West og Zimmerman, 1987; Connell, 1987; Schippers, 2007). 
Individer som «feiler» i å gjøre kjønn «riktig», korrigeres. De institusjo- 
nelle ordningene skaper mekanismer for sosial kontroll av kjønn (West 
og Zimmerman, 1987). 

Kjonnskonstruksjoner er spennende a utforske i fengsel. Her er de 
institusjonelle rammene spesielt tydelige. Ifølge Connell (1995) kan insti- 
tusjoner være maskuline på et strukturelt nivå. Det skjer ved at institusjo- 
nen, for eksempel fengslet, preges av en kjønnet arrangering av kontroll, 
politikk og praktiske rutiner. At fengslet er maskulint på et strukturelt 
nivå, blir blant annet synlig ved at fengselsmodellen er formet ut fra 
menns oppførsel og behov (Thomas, 2003). I tillegg er kjønnskonstruk- 
sjoner i fengsel interessant fordi kriminalitet blir, ut fra både biologiske 
og sosiologiske forklaringsmodeller, sett på som et maskulint fenomen 
(Vegheim, 1997; Carlen og Worrall, 2004; Barton, 2005). 


3. Kvinneavdelingen i et høysikkerhetsfengsel 


Formålet med studien er å utforske hvilke betydninger kjønn har for 
fengselsbetjentenes oppfatning av de kvinnelige innsatte, og dernest 
hvilke konsekvenser dette har for kvinnenes soningsforhold. Merk at jeg 
dermed ikke er ute etter de kvinnelige innsattes kjønnsforståelser. I ste- 
det ønsker jeg å studere kjønnskonstruksjonene fra betjentenes perspek- 
tiv, ettersom deres fortolkninger på mange måter påvirker de innsattes 
soningshverdag. De kvinnelige innsatte er prisgitt fengslets strukturelle, 
kulturelle og sosiale rammer. Ved å benytte fengselsbetjenter som infor- 
manter, får man innblikk i hvordan de institusjonelle rammene påvirker 
kjønnskonstruksjonene, og også hvordan kjønnskonstruksjonene påvir- 
ker de institusjonelle rammene. 

Det empiriske grunnlaget for analysen er dybdeintervjuer med fem 
fengselsbetjenter som på forskjellige tidspunkt har arbeidet ved kvinneav- 
delingen i et av Norges høysikkerhetsfengsler. Alle informantene er kvin- 
ner, men i forskjellige aldre. Informantene har også erfaring fra de andre 
avdelingene i fengslet og/eller andre fengsler. Valg av fengsel skyldes at jeg 
ønsket at det skulle være et blandingsfengsel, det vil si med både mann- 
lige og kvinnelige innsatte. Det fører til at betydningen av kjønn blir mer 
synlig. Videre ønsket jeg data fra et høysikkerhetsfengsel, der kontroll- og 
disiplineringsprosesser er spesielt tydelig. Både valg av fengsel og valg av 
informanter baserer seg dermed på et strategisk utvalg (Thagaard, 2013: 
60). Rekrutteringen av informanter foregikk via e-postforespørsler til 

fengselsbetjenter som jobber i høysikkerhetsfengslet. Etter tre purringer 
hadde jeg fire informanter. Den siste informanten ble rekruttert via den 
fjerde informanten (snøballmetode, se Ryen, 2002: 90). Alle intervjuene 
ble gjennomført i fengslet. Intervjuguiden tok utgangspunkt i tidligere 
fengsels- og kjønnsforskning. Samtidig var flere av funnene i analysen 
resultat av at informantene selv tok opp spennende temaer. Analysen av 
materialet bygger på en generell lesning av intervjutekstene kombinert 
med teoretisk pregede fortolkninger. 

Analysen bygger derfor på en samtale om kvinner, mellom kvinner. 
Dette kan sees som en fordel ved at det kan gi et godt grunnlag for en 
felles forståelse (Thagaard, 2013). Det kan samtidig være en fallgruve, ved 
at det ikke stilles spørsmål rundt denne «felles forståelsen». Jeg som for- 
sker var derfor bevisst på å stille spørsmål rundt det som fort kan bli tatt 
for gitt ved kjønnsoppfatninger, for å fange opp aspekter og nyanser av 
fengselsbetjentenes tolkning av de kvinnelige innsatte. 


3.1. Fengselshverdag på kvinneavdelingen 

Som utgangspunkt for analysen skal jeg kort presentere de kvinnelige 
innsattes fengselshverdag. Fengslets fysiske utforming preges av at det er 
et stort fengsel med mange avdelinger, der den minste avdelingen er kvin- 
neavdelingen. Den er bygget opp med en celle til hver innsatt, felles opp- 
holdsrom og kjøkken, og felles toalett og bad. Det er også en arbeidsstue 
på kvinneavdelingen og et trimrom som de innsatte kan benytte i friti- 
den. De kvinnelige innsatte kan søke på utdanningstilbud. Valget står 
mellom grunnskole, videregående utdanning (studiespesialisering eller 
yrkesskole) og internettbasert høyere utdanning. Noen ganger arrangeres 
det også kortere kurs, for eksempel data- eller truckkurs. Kvinnene kan 
også søke om arbeid på to forskjellige verksteder (mekanisk verksted og 
trevareverksted), på fengslets kjøkken eller butikk, eller ha vedlikeholds- 
jobber (vedstabling, snømåking og lignende). De innsatte kan dessuten 
søke på gangjentestillingen, som tar seg av renholdet på avdelingen. Et 
siste alternativ er arbeidsstua på kvinneavdelingen, som jeg kommer til- 
bake til nedenfor. Det er et aktivitetstilbud på kvinneavdelingen for dem 
som ikke har arbeid eller skole å dra til. 

De kvinnene som var i fengslet mens jeg intervjuet fengselsbetjentene, 
deltok i grunnskoleutdanning eller videregaende utdanning (design og 
handverk, salg og service). Betjentene opplyser at det ikke har veert noen 
fra kvinneavdelingen som har tatt høyere utdanning. Av jobbene som til- 
bys, er blant annet butikk- og kjøkkenjobbene populære. 

På morgenen blir noen av de innsatte igjen på avdelingen, slik som 
gangjenta, som har ansvar for renhold på avdelingen, og de som skal være 
på arbeidsstua. Etter jobb eller skole spises middagen i fellesskap med 
fengselsbetjentene. De innsatte har også mulighet til å lage egen mat med 
varer som de kjøper i butikken inne i fengslet. Kvinnene har en egen luf- 
tegård. Denne er koblet til kvinneavdelingen og er en del mindre enn 
luftegården som brukes av mennene. Etter luftingen er det en times inn- 
låsing mens betjentene har pause. Deretter, frem til de blir innlåst for 
natten, er det fellesskap på avdelingen. Da har de kvinnelige innsatte 
mulighet til å blant annet trene på treningsrommet på avdelingen, ringe, 
se på tv eller spille spill. Noen ganger foregår det også fellesarrangemen- 
ter i gymsalene. På disse arrangementene er de sammen med mannlige 
innsatte fra andre avdelinger, og her kan det være for eksempel bingo, 
konsert eller film. Annenhver søndag er det gudstjeneste for alle innsatte. 
Etter fellesskapet er det innlåsing. Hvis de kvinnelige innsatte må på toa- 
lettet under innlåsing, må de ringe på fengselsbetjentene, som låser ut 
og følger dem til toalettet. Totalt er kvinnene innlåst minst elleve timer 
i døgnet. 


4. Kjønnede fengselspraksiser 


I første del av analysen diskuterer jeg hvordan kjønn kommer til uttrykk 
i fengselshverdagen. Hensikten er å vise hvilken betydning kjønn har for 
oppfatningen av de kvinnelige innsatte, og dernest hvilke konsekvenser 
dette har for kvinnenes soningsforhold. En av de tydeligste markørene 
for hvordan kjønn kommer til uttrykk i fengslet, er skjermingspraksisen. 
I St.meld. nr. 12 (St.meld. nr. 12 (2014-2015)) står det at i tilfeller der kvin- 
ner og menn soner i samme fengsel, skal kvinnene sone i særskilte skjer- 
mede avdelinger. Skjermingspraksisen spesifiseres ikke utover det formelle 
kravet om at mannlige og kvinnelige innsatte skal holdes fysisk atskilt fra 

hverandre i form av «særskilte skjermede avdelinger med tilrettelagt tilbud» 
(St.meld. nr. 12 (2014-2015)). Betjentene fortalte at de kvinnelige og mann- 
lige innsatte er sammen på skole og jobb og når det arrangeres kulturtil- 
bud i gymsalen på ettermiddagen. Ellers er de separert når det er lufting, 
fellesskap på avdelingene og måltider (lunsj kan spises sammen med menn 
på skole- og arbeidsplass), og når de innsatte handler i butikken. Fengsels- 
situasjonen for kvinner i et blandingsfengsel hvor den store majoriteten er 
menn, bærer preg av at kvinnene er en liten gruppe som noen ganger er en 
del av fellesskapet, men som ofte er plassert på utsiden av fellesskapet. 

Så hvem er denne lille gruppen med kvinner som kommer inn til 
soning i et høysikkerhetsfengsel? En av betjentene beskriver hva som 
kjennetegner kvinnene som sitter på kvinneavdelingen, på denne måten: 


Veldig mange er ofte rusmisbrukere. Og da har du litt lik bakgrunn på grunn av 
det, og at du kanskje har litt psykiske problemer som kanskje ligner litt på hver- 
andre. Og veldig mange, eller nesten kanskje alle har hatt en barndom som ikke 


har vært grei. (Betjent 4) 


Det er tydelig at kvinnene på avdelingen oppfattes som en marginalisert 
gruppe. De har ofte en opphopning av levekårsproblemer som er preget 
av rusavhengighet, dårlig psykisk helse og en vanskelig barndom. Betjen- 
tene legger vekt på at kvinnene ofte har hatt store utfordringer og vært i 
et dårlig miljø lenge før de kommer i fengsel. Som betjent 3 sier: «[d]e har 
med seg mye tyngre ryggsekk enn menn». 

Den «tunge ryggsekken» er et tydelig symbol på at kvinnene oppfat- 
tes som mer sårbare og belastet enn de andre, mannlige innsatte. Denne 
sårbarheten kommer videre frem når betjentene forklarer hva som ligger 
bak skjermingspraksisen. 


Jeg er ikke ansatt her for å være kyssepoliti jeg. Sant, det skal ikke være noe fysisk 
kontakt mellom innsatte. Så, jeg har vært på en anstalt der det var en som var 
gravid under soning, med en annen innsatt. Og da er det jo vi da, som svikter, når 
dem far til å lure seg bort (...) Man må jo følge med hele tida. Og det er kanskje 
derfor det er så tungt å ha dem sammen og. Og vi vet jo ikke om det er misbruk, 
vi vet ikke om det er frivillig, sant. Og det er noe med det der med å skåne dem 
altså. Den sårbarheten. Den, ja, altså at dem ikke skal oppleve det samme som 


dem kanskje opplevde ute. (Betjent 3) 

Betjenten legger vekt pa at kvinnene trenger beskyttelse, de ma skjermes. 
Beskyttelsen strekker seg fra alvorlige situasjoner der de kvinnelige inn- 
satte utsettes for overgrep, og over til mer uansvarlige «tenaringsflorter» 
der betjentene ma opptre som «kyssepoliti». Kvinnene oppfattes dermed 
enten som offer eller som barn som ikke selv kan ta ansvar og handle 
fornuftig og med tanke pa konsekvensene - som blant annet graviditet. I 
begge tilfeller oppfattes kvinnene som sårbare feminiteter, og skjermings- 
praksisen blir dermed en konsekvens av at man fortolker de innsatte som 
uten evne til å ta riktige og rasjonelle valg for sin egen kropp. 

Dette er en tolking som også kommer frem når en annen betjent fortel- 
ler om relasjonene som kvinnene har utenfor fengslet: 


Dem kan gå i fra en type til en annen type, som betaling for narkotika ganske 
enkelt. Eller dem blir overtatt av noen fordi de ikke orker å ha noe mer med hun 
å gjøre også går hun til kompisen. (...) Det er ikke noe dem skammer seg over, og 
det er ikke noe dem syns er rart. Vi syns det er rart. Vi syns det er fryktelig at dem 
er den varen her altså. Dem er liksom kjøttet som blir slengt rundt omkring, også 


ser dem det ikke selv. De ser ikke sin egenverdi. (Betjent 5) 


Betjentene ser kvinnene som ofre og ikke som rasjonelle aktører, også når 
det gjelder intime relasjoner. Det irrasjonelle kommer blant annet frem 
gjennom at de kvinnelige innsatte ikke forstår sin egen verdi. Betjentene 
mener kvinnene aksepterer å være «kjøttet som blir slengt rundt». Kvinnene 
ser heller ikke sin egen verdi når de gjøres til objekter som kan brukes i for- 
handlinger om betaling av narkotika. Kvinnene tolkes på samme tid både 
som ofre og som uanstendige aktører: offer ved at de blir misbrukt av menn, 
uanstendige ved at de lar seg selv bli brukt. Betjentene legger vekt på at kvin- 
nene må beskyttes fra de mannlige innsatte gjennom skjermingspraksisen. 

Jeg vil argumentere for at kvinnene i stor grad også skjermes fra seg 
selv. Skjermingspraksisens logikk tar utgangspunkt i at de kvinnelige 
innsattes feminitet fortolkes som sårbar. Kvinnene er sårbare i den sek- 
suelle sfæren. I noen situasjoner oppfattes de også her som ofre, mens de 
i andre situasjoner sees som uansvarlige og naive. Sårbarheten fører til 
at betjentene oppfatter de kvinnelige innsatte som inkompetente aktører 
i den seksuelle sfæren. Det er behov for seksuell kontroll, og kontrollen 
resulterer i praksisen der kvinner soner i særskilte skjermede avdelinger. 

4.1. Likemannsprinsippet og normalitetsprinsippet 


En vesentlig del av rehabiliteringen under soning baseres på normalitets- 
prinsippet, der arbeid eller utdanning er en del av hverdagen (St.meld. 
nr. 12 (2014-2015)). Betjentene forteller imidlertid om at kvinner i praksis 
ikke hadde samme muligheter til å få de samme arbeidsstillingene som 
de mannlige innsatte: 


Så, vi fikk unnskyldningen, nei, hun kunne ikke jobbe på kiosken for hun brukte 
ikke BH. Og hun var ganske stor over brystene da. Hvis en skal si det sånn. (...) 
Også at du blir diskriminert på enkelte, på sånn en, hun var kjempeflink, hun var 


OK innsatt, kjempeflink til å arbeide. Hun var alle tiders. (Betjent 3) 


Ifølge betjenten var ekskluderingen begrunnet med kvinnelig seksualitet 
og fristelse. Kvinnen ble redusert til kroppen som hun besitter. Til tross 
for at kvinnen ble vurdert som en god arbeidstaker, ble hun sanksjonert 
til fordel for å opprettholde god arbeidsmoral hos de mannlige innsatte. 
Den kvinnelige kroppen fungerer slik som en barriere for kvinnenes til- 
gang på rehabiliterende aktiviteter. Informantene forteller at de kvinne- 
avdelingen en periode også ble ekskludert fra muligheten til å jobbe på 
fengselskjøkkenet. At det konsekvent gikk utover kvinnene, tyder på at 
fengslet er en institusjon som er maskulin på et strukturelt nivå (Connell, 
1995). Arbeidsdelingen går i mennenes favør. Begge kjønn kontrolleres, 
men bare det ene må ta konsekvensene av kontrollen. Ifølge prinsippet 
om likebehandling skal de innsatte ha et likeverdig tilbud uavhengig av 
kjønn (St.meld. nr. 12 (2014-2015)). At kvinner ikke får arbeide, bryter 
med dette prinsippet. Betjentene som jobber på kvinneavdelingen, har 
kjempet for at kvinnene har skullet få mulighet til å jobbe på like vilkår 
med mennene, og situasjonen har endret seg de siste årene. De kvinne- 
lige innsatte hadde på intervjutidspunktet like muligheter som menn til 
å søke seg inn på arbeids- og utdanningstilbud. 

Selv om kvinnene nå kan søke på alle jobbene, er det ikke alt de er like 
interessert i. Betjentene forteller at jobbene i fengselsbutikken og på feng- 
selskjøkkenet er populære og vanskelige å få. Kvinnene har mulighet til å 
jobbe på verkstedene og med vedlikeholdsarbeid, men betjentene fortel- 
ler at kvinnene ikke er like interessert i disse jobbene. Forklaringen er at 
disse jobbene oppfattes som maskuline. 

Selv om arbeidssituasjonen har bedret seg for kvinnene, er det frem- 
deles et særdeles viktig program som kvinnene var ekskludert fra da jeg 
intervjuet fengselsbetjentene: fengslets rusmestringsenhet. Kvinnene fikk 
delta her tidligere, men mistet senere muligheten. 


Det fungerer ikke like bra når det er blanda damer og menn. Man klarer ikke å 
være like åpen. Og da blir hensikten med behandlinga den blir dårligere faktisk. 
Så det er ikke så hensiktsmessig. (Betjent 4) 


Kvinner mister tilbudet, menn får beholde det. Begrunnelsen er at de 
kvinnelige innsatte er så få. Betjent 1 misliker dette: «Jeg syns ikke det skal 
gå utover kvinnfolka fordi de er få. Men det har det gjort.» 

De fleste kvinnene soner dommer som er relatert til narkotika og 
vinningskriminalitet, der vinningskriminaliteten ofte er knyttet til 
finansiering av rusmidler. Likevel avskjæres de kvinnelige innsatte fra 
muligheten til å delta på rusmestringsprogrammet. I kriminalomsorgen 
er et av hovedprinsippene med straffen at de innsatte skal rehabiliteres 
tilbake til samfunnet. Når rehabiliteringsarbeidet innskrenkes, bryter 
dermed mye av soningsgrunnlaget sammen for kvinnene. Når kvinner 
avskjæres fra rehabilitering, til tross for at kvinner i teorien skal ha rett på 
et likestilt tilbud som menn innenfor programvirksomhet (St.meld. nr. 12 
(2014-2015)), blir det tydelig at kvinner er annenrangs i kjonnshierarkiet 
innenfor den maskuline fengselsinstitusjonen. 

Det oppstår derfor et kjønnet paradoks i Kriminalomsorgen: De 
understreker selv at det ikke fungerer like bra når kvinner og menn er 
blandet, fordi rehabiliteringen svekkes. Likevel opprettholdes praksisen 
med blandingsfengsel der både kvinner og menn skal rehabiliteres til- 
bake til samfunnet. 


4.2. Kjønnspassende aktiviteter og oppførsel 

I fengselshverdagen kommer kjønn også til uttrykk gjennom aktiviteter. 
Arbeidsstua ble opprettet som et alternativt aktivitetstilbud for de kvin- 
nelige innsatte fordi kvinnene ble utestengt fra flere av arbeidsstillingene. 
Betjent 2 beskriver aktivitetene slik: 

Også har vi systue, eller arbeidsstue på kvinneavdelinga, som er tilbud hvis dem 
ikke har full skoledag eller arbeidsdag. Og ... da er det håndarbeid. Primært strik- 
king. (Betjent 2) 


Vegheim (1995) ser håndarbeid som sysselsettingsaktivitet for kvinner 
i fengsel som en refleks av at håndarbeid gjerne sees som passende for 
kvinner. I tillegg har kvinnelig håndarbeid historiske røtter langt tilbake 
i fengselshistorien. Håndarbeid ble sett på som et virkemiddel for kvinner 
til å bli anstendige ved at de slik fant sin rolle i samfunnet (Bosworth, 
2000). Dette kan sees opp mot at kvinners arbeid i lang tid har blitt sett 
på som å tilhøre hjemmet, og ikke arbeidsmarkedet utenfor. 

Aktivitetsforskjellen blant kjønnene kommer også frem i beskrivelsen 
av den ene timen med lufting kvinnene har om dagen. 


Dem har jo et stort ønske om å lufte med mannfolk, fordi de blir jo litt lei av 
hverandre. Og pluss at dem kan være med på flere ballspill. Men det får dem ikke 
da. Så da blir det, dem går som regel i luftegården. Om sommeren så har vi som 
regel grønnsakhage på luftegården. Så vi sitter jo ofte og koser oss med kaffe og 
strikker. Det er veldig strikkeaktivitet oppe her nå, for vi betjentene jobber med 
det på arbeidsstua. (Betjent 1) 


Mennene er i stor grad aktive også i fengslet, mens kvinnene i større grad 
utsettes for passivisering. Slik blir maskulinitet og feminitet i fengsel til- 
skrevet polariserte karakteristikker: Menn er aktive, kvinner er passive 
(Connell, 1995). Det er institusjonelle normer og forventninger som ska- 
per både muligheter og begrensninger for de innsattes aktivitet. Det skjer 
både gjennom det materielle og gjennom kulturelle føringer. Pasifiserin- 
gen kan kanskje sees i lys av at uregjerlig og uanstendig oppførsel lenge 
har blitt knyttet til kvinner i fengsel (Bosworth, 2000; Barton, 2005), og 
de innsatte på kvinneavdelingen der mine informanter arbeidet, fremstår 
ikke som noe unntak. De har ifølge betjentene levd liv preget av rus, kri- 
minalitet og liten selvbeherskelse. 

I tillegg til at den sosiale kontrollen baseres på rehabilitering i lys av 
det som tolkes som kjønnspassende aktivitet, går den sosiale kontrollen 
av kvinnene også i stor grad ut på oppdragelse. 

Dem har et ganske stort behov for å trene seg på hvordan et A4-liv kunne ha vært. 
Og bare det å si takk for maten, eller rydde opp etter seg, eller snakke til folk uten å 
være frekk. Det er så mange ting dem ikke kan da, så det er veldig mye oppdragelse 
man må drive med damene føler jeg. For at dem har kanskje aldri fått det. Det blir 
litt som med unger noen ganger, for dem, dem har ikke fått det i barnehagen så. 
Men det gjelder jo mennene og selvfølgelig. Men, jeg tror nok behovene til damene 


er litt sterkere. Dem er kanskje litt i verre stand noen ganger da. (Betjent 4) 


Oppdragelse kan sies å være hverdagslivets begrep på sosialisering. Ut fra 
sitatet over er det tydelig at kvinnene tillegges en barnelignende status. 
De har fortsatt ikke lært seg helt grunnleggende ferdigheter i hverdags- 
livet. Fengselsbetjentene tar derfor på seg rollen som oppdragere. Denne 
oppdragelsesprosessen knyttes ikke bare til forskjellige aspekter ved selve 
fengselsoppholdet, men retter seg mot kvinnene mer allment. Betjen- 
tene mener blant annet de må lære hvordan de skal kommunisere med 
andre mennesker, og at de har et ansvar for å rydde opp etter seg selv. 
Betjentene tolker kvinnene som «i verre stand» enn mennene, noe som kan 
forstås ut fra et kjønnsperspektiv. Kvinnene tolkes ikke nødvendigvis som 
objektivt frekkere eller mer uoppdragne enn menn, men fordi det er en 
forventning om at kvinner skal være anstendige og kunne rydde og ta vare 
på hjemmet (Barton, 2005), bryter de med de feminine kjønnsnormene. 

I stedet for å ha underlagt seg disse feminine aspektene, har de kvin- 
nelige innsatte trådt inn på det maskuline domenet av kriminell aktivi- 
tet. Sosialiseringsprosessen og den sosiale kontrollen er dermed veldig 
omfattende fordi den i stor grad bærer preg av at kvinnene skal omgjøres 
fra uanstendige kvinner til anstendige kvinner. 

Et viktig aspekt med oppdragelsen av kvinnene til å bli anstendige 
kvinner er morsrollen. Morsrollen står veldig sentralt i forståelsen av hva 
det vil si å være en god kvinnelig samfunnsborger, og er en rolle som de 
kvinnelige innsatte ikke har mestret. 


Jeg tror ikke noen av dem egentlig vet hvordan det er å være mor. For dem fleste 
har blitt tatt i fra ungene fra tidlig alder. Og jeg har to unger selv, og jeg forteller 
gjerne om situasjoner med mine unger, og jeg tror de har godt av å høre det, hvor- 
dan et forhold skal være med, for jeg tror ikke, de har ikke et normalt forhold til 
sine foreldre og de har ikke et normalt forhold med sine barn, så da tror jeg det er 


positivt for dem å høre hvordan det kan være. (Betjent 4) 

Ifølge betjent 4 vet ikke de kvinnelige innsatte hva det egentlig vil si å 
være en mor. Det forklares blant annet med kvinnenes manglende erfa- 
ringer, fordi de gjerne har blitt fratatt barn ganske tidlig i morskapet. 
En annen forklaring som betjentene trekker frem, er at de kvinnelige 
innsatte ikke har hatt et normalt forhold til sine egne foreldre. Kvinnene 
mangler derfor gode rollemodeller når det gjelder foreldrerollen. De har 
slik ikke fått kunnskapen og erfaringen som kreves for å være en god 
mor. Flere av betjentene pleier derfor å fortelle om erfaringer som de har 
med sine egne barn. Det blir tydelig at det i fengslet finner sted en opp- 
dragelse av uegnede mødre, av betjenter som selv er mødre. 

I rehabiliteringsprosessen av morsrollen settes det flere krav. Kvinnene 
må blant annet bli rusfrie, de må lære seg å tilegne seg økonomiske 
midler gjennom lovlige kanaler, og de må sette barnets behov fremfor 
sine egne — de ma være tilstedeværende og gi omsorg. Dette er krav som 
en «god mor» vil ta som en selvfølge. For de kvinnelige innsatte krever 
det store endringer. Oppdragelsen til å bli en egnet mor blir dermed 
veldig omfattende. 

Oppdragelsen baserer seg ikke bare på at fengselsbetjentene snakker 
om hvordan de opptrer i sin morsrolle, den baserer seg også på den daglige 
oppdragelsen på avdelingen, hvor kvinnene blant annet skal lære å lage 
mat, vaske, holde orden, ha riktig oppførsel og vise høflighet og respekt. 
Forholdet mellom å være en egnet mor og et verdig samfunnsmedlem 
blir dermed et gjensidig forhold. For å være en egnet mor må man være et 
verdig samfunnsmedlem og omvendt. I midten av dette forholdet ligger 
det en forutsetning om en akseptabel feminitet. 


5. Avvikende feminitet 


I denne delen vil jeg trekke frem sentrale aspekter fra analysen, og disku- 
tere dem opp mot det kjønnsteoretiske perspektivet. Den første delen av 
problemstillingen handler om betydningen som kjønn har for oppfatnin- 
gen av de kvinnelige innsatte. Det er tydelig at kvinner er en minoritet i 
fengslet, og at de tolkes i et annet lys enn mennene. Det er også tydelig at 
de tolkes som avvikende fra den idealiserte feminiteten. De konstrueres 
ikke som maskuline, men som avvikende feminiteter. Jeg argumenterer 

for at de kvinnelige innsatte tolkes som uttrykk for uonskede feminiteter 
(Schippers, 2007). Samtidig vil jeg argumentere for at de ogsa tolkes som 
sårbare feminiteter. 

Den uønskede feminiteten etableres og begrunnes gjennom flere pro- 
sesser. I konstruksjonen av feminin seksualitet blir pågående seksualitet 
tolket som avvikende: Uttrykk for pågående seksuell interesse er et trekk 
som er forbeholdt menn og maskulinitet (Connell, 1987). Betjentene tol- 
ker det som at kvinnene går fra mann til mann uten å forståe at det er 
upassende for sitt kjønn. Rusavhengighet er et annet aspekt som virker 
ødeleggende for kvinnenes måte å «gjøre» kjønn på. Selv om rusavhengig- 
het generelt ikke er akseptert, er det mer kompatibelt med maskulinitet 
enn feminitet. Det er også tydelig at kvinnene bryter noen anstendig- 
hetsnormer som oftere tillegges kvinner, slik som at de ikke skal svare 
frekt, og at de skal rydde og ta vare på hjemmet. Kvinnene bryter med 
disse kjønnsnormene og har heller trådt inn på det maskuline domenet 
av kriminell aktivitet og maskulin atferd. Feminitet er karakterisert av 
å mestre, bry seg om andre, vise omsorg og ofre selvinteresse for andres 
behov (Carlen og Worrall, 1987). Dette er karakteristikker kvinnene på 
mange måter i høy grad bryter med, særlig når det gjelder morsrollen. 
Barneoppdragelse står veldig sentralt i den idealiserte feminiteten, og 
oppfattes som et av de viktigste samfunnsoppdrag for kvinner (Connell, 
1987; Schippers, 2005). 

Også den sårbare feminiteten etableres og begrunnes gjennom flere 
prosesser. Den sårbare feminiteten begrunnes blant annet med «den 
tunge ryggsekken», som symboliserer en vanskelig barndom, psykiske 
lidelser og rusproblematikk. «Den tunge ryggsekken» fører til at kvin- 
nene blir stakkarsliggjorte og sees som emosjonelt sårbare og ustabile. 
Den sårbare feminiteten er også synlig når kvinnene tolkes som seksuelle 
ofre: dels fordi de blir seksuelt misbrukt av andre, dels fordi de selv ikke 
makter å sette grenser for egen kropp. Mine analyser viser dermed hvor- 
dan skjermingen av kvinner i fengsel forklares med at de trenger beskyt- 
telse fra mannlige innsatte, men også at de trenger beskyttelse fra seg selv. 

Feminitet er karakterisert ved å være sårbar, inkompetent og å mangle 
selvkontroll (Carlen og Worrall, 1987), men de kvinnelige innsatte strek- 
ker disse karakteristikkene for langt. Flere av aspektene ved kvinnene 

knyttes opp til disse karakteristikkene. De kvinnelige innsatte er for sår- 
bare ved at de lar seg bli utnyttet og brukt av menn i seksuelle og emosjo- 
nelle relasjoner. Kvinnene blir også oppfattet å være inkompetente på et 
bredt spekter av områder, slik som morsrollen, husmorsrollen, arbeidsli- 
vet, valg av partnere og den seksuelle sfæren, som samlet gjør at kvinnene 
blir avvikende og «feiler» i å leve et normalt liv. Dermed blir karakteris- 
tikker som vanligvis forbindes med feminitet, overdrevet så sterkt at det 
blir destruktivt for selve feminiteten, og i stedet bidrar til konstruksjonen 
av en avvikende feminitet. 


5.1. To kjønnspraksiser 


Problemstillingens andre del handler om hvilke konsekvenser fengsel- 
sinstitusjonens fortolkninger av kjønn har for kvinnenes soningsforhold. 
Kvinnene konstrueres som avvikende feminiteter, og de kontrolleres i stor 
grad ut fra det. At kvinner kontrolleres på andre premisser enn menn, 
gir videre utslag i rehabiliteringen av kvinnene. Selv om Kriminalom- 
sorgens rehabiliteringsideologi i utgangspunktet er kjønnsnøytral, vil jeg 
argumentere for at det ikke er tilfellet i praksis. Fengslet opererer med to 
forskjellige kjønnspraksiser. Til tross for at kvinnene blir betraktet som 
mer sårbare, og i verre stand enn mennene, får de ikke samme tilgang på 
hjelpetiltak som menn. Det skaper et paradoks: Kvinner oppfattes som 
mer vanskeligstilte, men soner likevel hardere enn menn. Konstruksjo- 
nen av den kjønnede sårbarheten og statusen som offer fører likevel ikke 
til at kvinnene gjøres til gjenstand for mer bekymring, oppmerksomhet 
eller oppfølging enn menn. 

I innledningen trakk jeg inn to begreper som står sentralt i rehabi- 
litering innenfor Kriminalomsorgen: likebehandling og normalitets- 
prinsippet (St.meld. nr. 12 (2014-2015)). Dette er sosialpolitiske vedtak 
som kommer fra sentralt hold, som skal sikre en lik og hensiktsmessig 
rehabilitering uavhengig av kjønn. Mine analyser peker i en retning der 
likebehandlingsprinsippet ikke oppfylles slik det skal i teorien. Siden 
rusmestringsenheten er forbeholdt menn, har kvinnene på ingen måte et 
likestilt tilbud når det gjelder rusmestring. Dette er noe fengselsbetjen- 
tene på kvinneavdelingen ser på som bekymringsverdig. Når betjentene 

samtidig forteller at de fleste av de kvinnelige innsatte har rusproblema- 
tikk, kan en undres over om det er hensiktsmessig med blandingsfeng- 
sel, nar dette forer til at kvinnene far darligere rehabiliteringstilbud. At 
kvinnene blir hindret i a soke seg inn pa rusmestringsenheten, forer til 
at kvinnene ikke far rehabilitering knyttet til grunnlaget for dommen. 
Amundsen (2010) fant ogsa at fa kvinner tilbys rusmestring, men at halv- 
parten ville takket ja hvis de hadde fatt tilbudet. Det er derfor positivt 
at den nye handlingsplanen for kvinnelige innsatte spesifiserer at rusbe- 
handlingen for kvinnelige innsatte vil styrkes. Fraveret av tilgangen til 
rusbehandling skaper et paradoks Hadde kvinnene fatt tilgang til rus- 
behandling, ville dette ogsa hatt innvirkning pa rehabiliteringen av det 
som konstrueres som en problematisk feminitet. Rusavhengighet er en 
av forklaringene pa at kvinnene konstrueres som en avvikende feminitet, 
ved at det blant annet har fort til at de ikke mestrer morsrollen og den 
seksuelle atferden, og det umoralske ved å være kriminell. 

Den rehabiliteringen som faktisk foregår i fengslet, er ikke knyttet til 
kvinnenes hovedutfordringer, som ofte er rus, men en gammel kjønnsi- 
deologi. Kvinnene hadde tidligere ikke mulighet til å delta på alle arbeids- 
plassene fordi feminitet var et hinder for den maskuline rehabiliteringen. 
Kvinner hadde derfor færre muligheter enn menn. At prinsippet om like- 
behandling utfordres, påvirker også normalitetsprinsippet. Normalitets- 
prinsippet innebærer at tilværelsen i fengsel skal være så lik som mulig 
tilværelsen ellers i samfunnet. Det er frihetsberøvelsen som er straffen, og 
straffen skal derfor ikke være tyngre enn nødvendig. Ut fra normalitets- 
prinsippet skal fengslet være en arena hvor de innsatte kan trene på dag- 
liglivets aktiviteter og ta ansvar for eget liv (St.meld. nr. 12 (2014-2015)). 
Det at kvinner ikke får samme tilbudet som menn om arbeidsrettede til- 
tak, fører til et brudd på normalitetsprinsippet. Kvinnene får ikke i like 
stor grad som menn trene på dagliglivets aktiviteter ved å ta ansvar for å 
sikre seg en utdanning og arbeidserfaring for å kunne møte samfunnets 
krav når de er ferdig med soningen. Selv om mange kvinner får mulighet 
til å delta i kompetansegivende tiltak, er arbeidsstua anerkjent som et godt 
alternativ for kvinner. I arbeidsstua jobbes det ofte med håndarbeid, som 
er samme type aktivitet de kvinnelige innsatte i Paris ble satt til å gjøre i 
år 1684 (Bosworth, 2000). Når det tilrettelegges for at kvinnelige innsatte 

kan velge bort skolegang og arbeidserfaring til fordel for håndarbeid, 
får kvinnene verken bedret sine kvalifikasjoner eller blir forberedt til et 
moderne samfunn der kvinner i høy grad er arbeidsaktive (Statistisk sen- 
tralbyrå, 2015). De to kjønnspraksisene er tydelige i hvilke aktiviteter som 
det tilrettelegges for: Aktivitetene som blir lagt opp for kvinner, er strik- 
king, og aktiviteter som er lagt opp for mennene, er å spille fotball. Dette 
kan sees i lys av at passiv og aktiv er polariserte kjønnskarakteristikker 
(Connell, 1995). Det kan derfor virker som at både rehabiliteringsideolo- 
gien og ideologien om hva som blir sett på som kjønnspassende, baserer 
seg på gamle kjønnsideologier. I den nye handlingsplanen, Strategi for 
kvinner i varetekt og straffegjennomforing (2017-2020) (Kriminalomsor- 
gen, 2017), vedtas det at arbeid, skole og fritidsaktiviteter for kvinner så 
langt som mulig skal skje atskilt fra menn. Det spesifiseres dermed at 
kvinnene i enda større grad skal holdes atskilt fra menn. Det spesifiseres 
derimot ikke hva innholdet i tilbudet for kvinner skal bestå av. 


6. Konklusjon 


Den institusjonelle konstruksjonen av avvikende feminitet fører til en 
tolkning om at kvinnene har et sterkt behov for å bli underlagt sosial 
kontroll og rehabilitering. Forholdet mellom kontroll, rehabilitering og 
konstruksjon av avvikende feminitet er et dialektisk forhold. 

Informantenes fortolking av feminitet i fengselsinstitusjonen resulte- 
rer i at de kvinnelige innsatte konstrueres som avvikende feminiteter. De 
er både sårbare feminiteter og uønskede feminiteter. Den sårbare femini- 
teten kan forstås som oppførsel og karakteristikker som ikke nødvendig- 
vis er avvikende for feminitet i seg selv, men som blir avvikende gjennom 
overdrivelser. Eksempelvis kjennetegnes «emphasized» feminitet ved at 
kvinner skal være ettergivende i seksuelle relasjoner (Connell, 1987), men 
ikke i en slik grad at de blir det betjentene betegner som; «kjøttet som blir 
slengt rundt». Slik blir den sårbare feminiteten en overdrivelse av karak- 
teristikker som kjennetegner den «normale» feminiteten. 

Den uønskede feminiteten kan forstås som handlinger som er koblet 
til maskulinitet. Egenskapene og handlingene betraktes i utgangspunk- 
tet som maskuline, men blir konstruert som feminine når de utføres av 

kvinner. En slik konstruksjon blir imidlertid avvikende feminitet. (Schip- 
pers, 2007: 96). At de kvinnelige innsatte konstrueres som avvikende 
feminiteter, blir tydelig ved at fengselsbetjentene har en paternalistisk og 
moraliserende holdning til dem, noe som igjen forer til en kjonnet offer- 
gjoring. Det forer videre til at de kvinnelige innsatte blir fratatt rollen 
som rasjonelle, ansvarlige, palitelige og handlekraftige aktorer. Dette far 
videre innvirkning pa kontrollen over og rehabiliteringen av kvinnene. 
Fengselsinstitusjonen har mekanismer for sosial kontroll av kjonn, og 
disse kommer til uttrykk nar kvinnene «feiler» i å gjøre kjønn etter den 
normative forventningen (West og Zimmerman, 1987). 

De kvinnelige innsatte holdes ansvarlig for at de «feiler» i å gjøre kjønn, 
og fengselsinstitusjonen arbeider for å korrigere denne «feilingen». Kon- 
trollen av kvinnene påvirker aspekter ved det materielle, fysiske, kultu- 
relle og sosiale ved fengselsinstitusjonen. Blant annet er min tolkning at 
det offentlige vedtaket om skjerming bygger på at kvinner i fengsel er en 
«type» kvinne som må holdes atskilt fra menn, fordi de må beskyttes mot 
både menn og seg selv. 

At de kvinnelige innsatte representerer avvikende feminiteter, får også 
store konsekvenser for rehabiliteringsarbeidet — ikke minst fordi rehabi- 
literingen foregår i en maskulin institusjon. I kriminalomsorgen er et av 
hovedprinsippene med straffen at de innsatte skal rehabiliteres tilbake til 
samfunnet, og at kvinner og menn har rett på likestilte tilbud (St.meld. 
nr. 12 (2014-2015)). Prinsippet brytes når kvinner avskjæres fra mulig- 
heten til å delta på rusmestringsenheten, til tross for at de fleste kvin- 
nene soner dommer relatert til rus. Det er tydelig at kvinner kommer 
annenrangs i kjønnshierarkiet i den maskuline fengselsinstitusjonen. 
Det later til at et av hovedmålene er å rehabilitere, eller «normalisere», 
de avvikende kvinnene innenfor den maskuline institusjonen, og det 
er tydelig at dette gjøres basert på en gammel kjønnsideologi om hus- 
morrollen som har vært til stede i fengselsinstitusjonen i flere hundre år 
(Bosworth, 2000). Til tross for at kvinnene betraktes som mer sårbare, får 
de ikke samme tilgang på hjelpetiltak som menn. I stedet blir de plassert 
innenfor en ideologi som bidrar til å vedlikeholde og forsterke stigma, 
ulikhet og undertrykking. Dette kan ha uheldige følger for de kvinnelige 
innsattes tilbakeføringsprosess etter endt soning. 


116 


FEMINITETER | FENGSLET: KVINNELIGE INNSATTES SONINGSFORHOLD 


Referanser 


Amundsen, M.- L. (2010). Kvinnelige innsatte og sosial marginalisering, 
Spesialpedagogikk, 75(1), 26-37. 

Barton, A. (2005). Fragile Moralities and Dangerous Sexualities: Two Centuries of 
Semi-Penal Institutionalisation for Women. Hampshire: Ashgate. 

Bosworth, M. (2000). Confining femininity: A history of gender, power and 
imprisonment. Theoretical Criminology 4(3), 265-284. 

Carlen, P. og Worrall, A. (1987). Introduction: Gender, Crime and Justice. I P. Carlen 
og A. Worrall (Red.), Gender, Crime and Justice (1-14). Milton Keynes: Open 
University Press. 

Carlen, P. og Worrall, A. (2004). Analysing women 's imprisonment. Devon: Willian 
Publishing. 

Connell, R.W. (1987). Gender and power. Society, the person and sexual politics. 
Cambridge: Polity Press. 

Connell, R.W. (1995). Masculinity. Cambridge: Polity Press. 

Friestad, C. og Skog-Hansen, LL. (2004). Levekår blant innsatte (Fafo-rapport 
429). Tilgjengelig fra: http://www.nsd.uib.no/data/individ/publikasjoner/ 
NSD1478FAFO.pdf (Hentet: 20. mars 2015). 

Heidensohn, F. (1987). Women and crime: Questions for Criminology. I P. Carlen 
og A. Worrall (Red.), Gender, Crime and Justice (16-27). Milton Keynes: Open 
University Press. 

Kriminalomsorgen. (2013). Kriminalomsorgens årsstatistikk — 2013. Oslo: 
Kriminalomsorgens sentrale forvaltning. Tilgjengelig fra: www. 
kriminalomsorgen.custompublish.com/getfile.php/2618583.823.wqqcbxxxsu/ 
Kriminalomsorgens+%C3%Asrsstatistikk+2013.pdf Kriminalomsorgens 
årsstatistikk (Hentet: 15. januar 2015). 

Kriminalomsorgen. (2017). Strategi for kvinner i varetekt og 
straffegjennomføring (2017-2020). Tilgjengelig fra: http://www. 
kriminalomsorgen.no/getfile.php/3861835.823.crqtpecpsa/ 
Strategi+for+kvinner+i+varetekt+og+straffegjennomf%C3%B8ring 
endelig+versjon.pdf (hentet 30. November 2017). 

Lundeberg, I. (2017). Exceptional procedures? Offenders’ Experiences of Procedural 
Justice in Re-entry Work. I T. Ugelvik og P. Scharff Smith (Red.), Scandinavian 
Penal History, Culture and Prison Practice (239—259). London: Palgrave. 

Ryen, A. (2002). Det kvalitative intervjuet — Fra vitenskapsteori til feltarbeid. Bergen: 
Fagbokforlaget. 

Schippers, M. (2007). Recovering the feminine other: masculinity, femininity, and 
gender hegemony. Theory and Society 26(1), 85-102. 

St.meld. nr. 37 (2007-2008). Straff som virker - mindre kriminalitet — tryggere 


samfunn (kriminalomsorgsmelding). Oslo: Justis- og beredskapsdepartementet. 


117 


KAPITTEL 5 


St.meld. nr. 12 (2014-2015). Utviklingsplan for kapasitet i kriminalomsorgen. Oslo: 
Justis- og beredskapsdepartementet. 

Statistisk sentralbyra. (2015). Arbeidskraftundersokelsen, 1. kvartal 2015. Tilgjengelig 
fra: http://www.ssb.no/arbeid-og-lonn/statistikker/aku/kvartal/2015-04- 
30?fane=tabell#content (Hentet 23. mai 2015). 

Thagaard, T. (2013). Systematikk og innlevelse. En innføring i kvalitativ metode. 4. utg. 
Bergen: Fagbokforlaget. 

Thomas, J. (2003). Gendered Control in Prisons: The Difference Difference Makes. I 
B.H. Zaitzow, og J. Thomas (Red.), Women in Prison. Gender and Social Control 
(1-20). Boulder: Lynne Rienner Publishers. 

Thorsrud, I. (2012). Jurks fengselsundersokelse - en kartlegging av kvinners 
soningsforhold i2010/2011 (Jurk rapport 62/2012). Tilgjengelig fra: https://jurk. 
no/download/rapporter/Fengselsunders%C3%B8kelsen.pdf (Hentet: 20. oktober 
2014). 

Vegheim, B. (1995). Kvinners møte med straffeapparatet del II: Det uforutsigbare 
systemet og det sårbare fellesskapet, K-serien nr. 1. Oslo: Institutt for kriminologi. 

Vegheim, B. (1997). Kjønn og kriminalitet. I L. Finstad og C. Høigård (Red.), 
Kriminologi (99-162). Oslo: Pax Forlag. 

West, C. og Zimmerman, D. H. (1987). Doing Gender. Gender & Society, 1(2), 125- 


151. 


118 


KAPITTEL 6 


Fengselsfortellinger: en narrativ analyse 
av østeuropeiske fangers erfaringer i det 
norske strafferettssystemet 


Amarpreet Kaur Stamnes og Johan Fredrik Rye 


Institutt for sosiologi og statsvitenskap, Norges teknisk-naturvitenskapelige 
universitet 


Abstract: This chapter presents narratives from a sample of Eastern European prisoners in 
Trondheim Prison, Tunga. Their experiences with the Norwegian penal system are analyzed 
from the perspective of narrative criminology. This enables an actor-centered understanding 
of the foreign prisoners’ interpretations of their imprisonment. The prisoners’ stories vary but 
follow the same basic structure or «plot». Because of economic crisis, the men travelled from 
their home countries seeking a safer economic future in Norway, but their journeys ended 
tragically in a Norwegian prison. In their stories, Norway is assigned the role of the guilty and 
responsible, while the prisoners see themselves as unlucky victims of a suspect Norwegian 
penal system. The narratives are also stories about exclusion and discrimination within the 
prison, and they find that they are not treated the same way as Norwegian prisoners. Thus, 
the moral of the Eastern Europeans’ narratives is not primarily concerned with their criminal 
activities, but rather about how they, as honest people seeking a better future, became victims 
of the dark side of Norwegian society. 


Keywords: legitimation, narrative theory, foreign prisoners, Eastern Europe 


Sammendrag: I dette bokkapitlet presenteres fortellingene til et utvalg østeuropeiske fanger 
som soner i Trondheim fengsel, Tunga. Deres erfaringer med den norske strafferettskjeden 
analyseres fra et narrativt kriminologisk perspektiv, som åpner for en aktørsentrert forståelse 
av de utenlandske fangenes fortolkninger av fengselsoppholdene. Informantenes fortellinger 
varierer, men følger den samme grunnstrukturen: På grunn av økonomiske krisetider reiste de 
fra hjemlandet og søkte en tryggere økonomisk fremtid i Norge, men reisen endte tragisk, i et 
norsk fengsel. I de østeuropeiske fangenes fortellinger er det imidlertid Norge som tildeles rol- 
len som den skyldige og ansvarlige, mens de ser seg selv som uheldige ofre for et suspekt norsk 
strafferettssystem. Fortellingene handler også om utenforskap og diskriminering i fengslet, 
fordi disse fangene opplever at de ikke får samme behandling som de norske fangene. Moralen 
i østeuropeernes narrativer handler derfor ikke først og fremst om deres kriminelle aktiviteter, 
men om hvordan de som hederlige mennesker på søken etter en bedre fremtid ble ofre for det 
norske samfunnets skyggesider. 


Nøkkelord: legitimiseringsteknikker, narrativ teori, utenlandske fanger, Øst-Europa 

1. Østeuropeiske fengselsfortellinger 


Norske fengsler huser flere utenlandske fanger enn noen gang tidligere. 
En tredjedel av fangepopulasjonen består i dag av utlendinger (se Rye og 
Stachowskis kapittel, kap. 7). I den offentlige debatten fremstilles de uten- 
landske fangene gjerne som spesielt uønskede og uverdige: Først utnyt- 
ter de det norske samfunnets gjestfrihet og utfører kriminalitet, deretter 
«straffes» de med opphold i høykvalitetsfengsler, der de endog mottar 
lønn (dagpenger). «For mange er Norge en honningkrukke. Utlendinger 
uten jobb i hjemlandet kan fort se på norske fengsler som en måte å tjene 
penger på», uttalte FrPs Per Sandberg i 2013 (ABC Nyheter, 2013). 

I kapitlet retter vi oppmerksomheten mot fanger fra de østeuropeiske 
landene. Denne gruppen utgjør om lag halvparten av de utenlandske fan- 
gene. Hensikten er ikke å beskrive deres faktiske soningsforhold i de nor- 
ske fengslene. Vi søker heller ikke normative vurderinger, verken av de 
utenlandske fangene eller av det norske fengselsvesenets behandling av 
dem. I stedet ønsker vi å belyse de norske fengslene fra fangeperspektivet: 
Hvorfor kommer de til Norge? Hvordan fremstiller de hendelsene som 
førte til fengslingen? Hva er deres vurderinger av norske fengsler? Hvor- 
dan oppleves det å være fremmed i den norske fengselsinstitusjonen? 

Vi mener forskning med et eksplisitt aktørperspektiv kan bidra med 
viktig kunnskap i utviklingen av bedre fengsler og en «straff som virker», 
som det heter i stortingsmeldingen om kriminalomsorgen fra 2008 (St. 
meld. nr. 37 (2007-2008)), spesielt for de utenlandske fangene. Et eksem- 
pel er utlendingenes generelle mistillit til det norske strafferettssystemet, 
som ofte ødelegger for konstruktiv samhandling mellom fengsel og 
fange, blant annet med tanke på rehabilitering. Her er det mindre rele- 
vant i hvilken grad fangene har faktiske («objektive») grunner til å mis- 
tro fengselsinstitusjonen og dens representanter, ettersom det er fangenes 
fortolkninger av systemet som legger grunnlaget for samspillet mellom 
fangene, fengselsbetjentene og de andre aktørene i fangesamfunnet. Det 
er derfor interessant med kunnskap om norske fengsler og andre straf- 
ferettsinstitusjoner slik som de oppleves fra de utenlandske fangenes 
perspektiv. 

I kapitlet bruker vi et narrativt kriminologisk perspektiv (se Pres- 
ser, 2009; Presser og Sandberg, 2015) for å gripe de østeuropeiske 

fangenes erfaringer i de norske fengslene. Perspektivets utgangspunkt er at 
narrativer — fortellinger — er viktige byggesteiner i den sosiale virkelig- 
heten, både på samfunns- og på aktørnivå. Historiene som vi forteller 
om oss selv og våre sosiale relasjoner, bidrar til å gi mening til våre hver- 
dagsliv. Hvem er vi? Hvor kommer vi fra, og hvorfor ble livene våre som 
de ble? Hva er våre mulige - og gode — handlinger og strategier i frem- 
tiden? Hvordan aktørene forteller om sine liv, gir innsikt i hvordan de 
forstår, fortolker og forhandler den sosiale virkeligheten - og dermed 
også hvordan den fremstår for dem og etablerer et rammeverk for deres 
handlingsvalg. 

Vi kombinerer videre det narrative perspektivet med teorier om 
fengslingens smerter («pains of imprisonment») (Sykes, 1958), om fan- 
gens legitimerings- og nøytraliseringsteknikker (Scott og Lyman, 1968; 
Sykes og Matza, 1957) og om utenlandske fanger som «outsider prisoners» 
(Ugelvik, 2012). 

Konkret analyserer vi narrativene til et utvalg østeuropeiske fanger 
som soner dommer i Trondheim fengsel, Tunga. Vi viser først hvordan 
fangene etablerer fortellinger som forklarer — og til dels også forsvarer — 
deres handlinger som gjorde at de til slutt endte opp i fengsel. Deretter 
fokuserer vi på deres fortellinger om fengselsoppholdet, spesielt hvor- 
dan de forhandler sine identiteter som moralske aktører på tross av 
fengselsdommen. 


2. Narrativ kriminologi 


Ordet «narrativ» kommer fra latin og betyr «å fortelle». I narrativ teori 
studerer man hvordan mennesker skaper mening og forståelse av sin 
livsverden gjennom fortellinger. Dette teoretiske perspektivet har vokst 
frem som en populær analytisk retning innen samfunnsvitenskapen 
de siste årene. Det finnes ingen felles eller entydig definisjon på hva et 
narrativ er, og ulike retninger innenfor narrativ teori har litt forskjel- 
lige innfallsvinkler. Vårt teoretiske utgangspunkt bygger på Hinchman 
og Hinchmans (1997) forståelse av den narrative tradisjonen. De skriver: 


Narratives (stories) in the human sciences should be defined provisionally as 


discourse with a clear sequential order that connect events in a meaningful way 

for a definite audience and thus offer insights about the world and/or people’s 


experiences of it. (Hinchman og Hinchmans, 1997: xvi) 


Elliott (2005) arbeider ut fra samme definisjon og trekker frem tre grunnleg- 
gende egenskaper ved narrativer. Den forste er at narrativer fremkommer 
i sekvenser. I denne sammenhengen betyr det at narrativene rekapitule- 
rer tidligere hendelser i en kronologisk rekkefolge. Den andre egenskapen 
er at narrativene blir meningsfulle ved at de har et budskap som fortelleren 
onsker a formidle. Gjennom narrativet presenterer fortelleren seg selv, sin 
identitet, og gjør samtidig krav på publikums aksept for denne identite- 
ten. En fortelling er derfor alltid også en forhandling mellom fortelleren 
og publikum. Den tredje egenskapen er at narrativene er genuint sosiale: 
De produseres for og blir tilpasset til et bestemt publikum i en gitt kon- 
tekst. Samtidig drar fortellingen veksler på fortellerens og publikumets fel- 
les sosiale erfaringshorisonter, og representerer ofte en forhandling av hva 
som er viktige eller riktige fortolkninger av disse erfaringene. Til sammen 
utgjør disse egenskapene «plottet», grunnstrukturen, i fortellingen. 

Vår forståelse av narrativer er videre inspirert av den narrative kri- 
minologien som har vokst frem de siste årene (se Presser, 2009; Presser 
og Sandberg, 2015). Presser presenterer tre måter å forstå narrativer på 
(2009: 182-183). For det første kan narrativer forstås som faktuelle, det vil 
si som en fortelling som speiler faktiske hendelser i fortellerens sosiale 
verden. Her gir det mening å skille mellom «sant» og «usant». For det 
andre kan et narrativ sees som fortolkende, idet aktørens fortelling bru- 
kes som kilde til å forstå hvordan han ser sin sosiale verden. Narrativene 
er da subjektive gjengivelser av det som skjer, uten at det nødvendigvis 
er koherens til en ekstern, objektiv virkelighet. For det tredje kan et nar- 
rativ sees som konstituerende. Her sees også fortellingen som subjektive 
gjengivelser av den sosiale verdenen, men narrativene har innvirkning 
på aktørens identitet og handlinger. Gjennom å forstå individets narrativ 
forstår vi ikke bare hvordan personen oppfatter verden, men også hvor- 
dan vedkommende gjennom sine fortellinger aktivt skaper denne virke- 
ligheten. Det er gjennom fortelling aktøren gir mening til sitt hverdagsliv 
og skaper identitet og selvforståelse. 

Hovedforskjellen mellom narrativer som «fakta» og narrativer som 
«fortolkninger» er at sistnevnte dreier seg om individenes subjektive 

relasjon til den sosiale virkeligheten. Verden er ikke noe som «er», men blir 
til gjennom aktorens aktive - og innenfor gitte, men varierende rammer - 
forsøk på å skape et meningsinnhold. De fortolkende og de konstitue- 
rende narrative retningene er i så måte samsvarende. I begge retningene 
forstås narrativene som individuelle, subjektive fortolkninger av faktiske 
(«objektive») hendelser (Presser, 2009). Den sentrale forskjellen er at den 
konstituerende retningen går et steg videre og mener forskjellen mellom 
narrativer og erfaringer i praksis viskes ut som følge av aktørens aktive 
bearbeiding av omgivelsene. Hvordan vi forteller våre tidligere erfarin- 
ger, former opplevelsene. Det er hva vi forteller, som er viktig for oss, og 
som har implikasjoner for våre fremtidige handlinger. På samme måte 
former aktørens selvpresentasjon hans selvforståelse (identitet). I neste 
steg påvirker narrativene dermed også aktørens handlinger. Narrativene 
blir altså konstituerende, både for fortellerens biografi, for hans identitet 
og for hans strategier for fremtidige handlinger. 

I vår analyse av datamaterialet baserer vi oss på den konstituerende til- 
nærmingen til narrativer. Vi diskuterer spesielt hvordan de østeuropeiske 
fangene fortolker og forhandler sine erfaringer og identiteter, og dermed 
gir mening til sine livsløp frem til fengslingen og som fanger i det norske 
fengselssystemet. Hvordan konstituerer de seg som aktører i fengslet som 
sosialt system, og hvilke følger får deres strategier overfor fengselsverde- 
nens øvrige aktører, både medfanger og fengselsautoritetene? 

Narrativer er genuint sosiale konstruksjoner. Aktørens fortolkninger 
skjer gjennom den kulturelle og sosiale ordenen som er tilgjengelig for 
ham. Ingen erfaring er meningsfull, men blir meningsfull ved å knyttes 
til andre erfaringer — og til andres erfaringer - og den felles erfarings- 
rammen som fortelleren dermed deler med sine omgivelser. Narrativets 
kontekst er derfor avgjørende for dets meningsinnhold (Gubrium og Hol- 
stein, 2009). 

Dette har implikasjoner for våre analyser av de østeuropeiske fangenes 
narrativer. For det første må deres fortellinger kontekstualiseres ut fra 
deres livs- og migrasjonshistorier. Fortolkningene av hvem de er i dag 
(fange i norsk fengsel), studeres som resultat av det kronologiske hen- 
delsesforløpet som starter i hjemlandet. Østeuropeernes vurderinger av 
den nåtidige situasjonen er uløselig bundet til deres fortidige posisjon. 

For det andre ber fortellingene fortolkes i lys av fengselssamfunnets 
sosiale logikk og dynamikk. Her drar vi veksler pa tre teorier som dis- 
kuterer tre aspekter ved fengslet som kontekst for aktorens fortellinger: 
fengslingens smerteproduksjon (Sykes, 1958), fangenes legitimerings- 
og noytraliseringsteknikker (Scott og Lyman, 1968; Sykes og Matza, 
1957) og de symbolske, moralske grensedragningene mellom oss/dem i 
fengselssamfunnet. 


2.1. Fengslingens smerteproduksjon 

Ifølge den offisielle norske straffeideologien er fengslets primære, inten- 
derte straffende hensikt frihetsberøvelse (St.meld. nr. 37 (2007-2008)). De 
innsatte skal, så langt det lar seg gjøre, leve et «normalt» liv. I praksis opp- 
leves fengselsoppholdet likevel som utfordrende — og direkte smertefullt — 
for fangene på flere måter. Sykes (1958) identifiserte spesielt fem former for 
«fengslingssmerter» («pains of imprisonment»). Den første er tap av frihet, 
det vil si samfunnets intenderte smerte. Videre mister fangene retten til 
eierskap og dermed kontroll over egne omgivelser (f.eks. er cellens inventar 
statseiendom), de fratas muligheten til heteroseksuelle relasjoner (kun få 
unntak, f.eks. ved besøk), og de frarøves autonomi (selvstyring) over hver- 
dagslivets små handlinger (f.eks. måltider og toalettbesøk). Endelig beskri- 
ver Sykes fangenes opplevelser av manglende fysisk sikkerhet i fengslet: 
«[T]he constant companionship of thieves, rapists, murderers [...] is far 
from assuring» (Sykes, 1958: 77). Warr (2016) hevder utenlandske fanger 
opplever flere smerter enn dem som beskrives i Sykes oversikt. Han utvider 
listen med manglende viten om hva fremtiden bringer («deprivation of cer- 
titude»), manglende legitimitet («deprivation of legitimacy») og manglende 
håp for fremtiden («deprivation of hope»). Selv om punktene kan være rele- 
vante også for innenlandske fanger, argumenterer han for at de er spesielt 
aktuelle for utlendingene som befinner seg i et ukjent samfunn. 

Også andre studier (Bhui, 2007; HMIP, 2006; Ugelvik, 2014) under- 
streker at utenlandske fanger har spesielle utfordringer. De har ofte 
begrenset kontakt med familiene, samtidig som språklige hindringer 
preger hverdagslivet i fengslet, også med tanke på den sosiale integre- 
ringen i fangesamfunnet og kommunikasjonen med fengselsbetjentene. 

Studier viser også hvordan mange utenlandske fanger forteller om dis- 
kriminering i fengslet. De har dessuten gjerne en svakere forståelse for de 
legale aspektene ved strafferettskjeden. Disse negative opplevelsene gjør 
utenlandske innsatte ekstra sårbare og fører til at soning oppleves som 
mer smertefullt for dem enn for «hjemlige» fanger. Disse utfordringene er 
også sentrale i våre informanters fortellinger fra norske fengsler. 


2.2. Fangenes legitimiseringsteknikker 


Fangene, norske så vel som utenlandske, er definert som kriminelle av det 
norske rettsvesenet og dermed stemplet som «avvikere». De representerer 
det «umoralske», i kontrast til de lovlydige individene som er «ærlige» og 
«redelige» (Lamont, 1992). Fangene føler det «umoralske» stemplet som 
et angrep på deres selvbilde og selvforståelse (Ugelvik, 2015), og de vil — 
enten de er norske eller utenlandske - forsøke å forhandle en identitet 
som er mer akseptabel. 

Når en persons rolle, status eller handling oppfattes som upassende, 
eller når en person blir stilt til ansvar for sin status eller handling, eller har 
blitt stigmatisert, består narrativene ofte av legitimerende forklaringer. 
Disse forklaringene har til formål å vise at handlingen ikke nødvendigvis 
er så uakseptabel som først antatt, og at personen derfor ikke kan stilles 
til ansvar (Jårvinen, 2005). Vi har analysert de østeuropeiske fangenes 
narrativer ved å se hvordan de forhandler sine identiteter ved hjelp av de 
forskjellige legitimerings- og nøytraliseringsteknikkene som er beskrevet 
av Scott og Lyman (1968) og Sykes og Matza (1957). Hvordan forklarer — 
og dermed forsvarer - de østeuropeiske fangene sine handlinger? Gjen- 
nom deres legitimerende forklaringer får vi også en forståelse av hvordan 
informantene rasjonaliserer og gir mening til sine handlinger. 

Ifølge Scott og Lyman (1968) finnes to typer legitimerende forklarin- 
ger: rettferdiggjøringer og unnskyldninger. Rettferdiggjøring er en legi- 
timerende forklaring der man tar ansvar for handlingen, men samtidig 
nekter for dens negative side - man rettferdiggjør handlingen. Unnskyld- 
ninger er legitimerende forklaringer der man innrømmer at handlingen 
er negativ, men man tar ikke (fullt) ansvar for den - man unnskylder seg 
(Scott og Lyman, 1968: 47). 

Sykes og Matzas (1957) teori «nøytraliseringsteknikker» utdyper og 
nyanserer formene for unnskyldninger og rettferdiggjøringer som fan- 
gene bruker. De hevder lovbrytere gjerne aksepterer samfunnets verdier 
og normer, og ofte føler skyld og skam for å ha brutt samfunnets moral- 
ske grunnlag. Likevel benytter fangene seg av forskjellige teknikker for å 
nøytralisere effektene av lovbruddene. Sykes og Matzas forskning kon- 
kretiserer fem legitimeringsteknikker som kan brukes for å rasjonalisere 


og samtidig nøytralisere skammen som fangene opplever: 


a) Benektelse av ansvar - nøytralisering av handlingen ved å frem- 
stille seg selv som et offer for omgivelsene og strukturelle faktorer 
som man ikke har kontroll over. 

b) Benektelse av skade — nøytralisering av skadene ved hendelsen. Her 
settes det spørsmålstegn ved handlingens immoralitet, uavhengig 
av at handlingen er definert som ulovlig av myndighetene. 

c) Benektelse av offer — det finnes ingen offer, han fortjente det 

d 


wna 


Fordømmelse av dem som fordømmer - fangen hevder at han blir 
urettferdig behandlet, og oppmerksomheten rettes mot motivet til 
dem som har dømt handlingen. 

e) Målet helliger middelet - handlingen ble gjort for et større gode, 
f.eks. for å hjelpe en venn. 


Våre analyser viser hvordan våre østeuropeiske informanter bruker flere 
av disse teknikkene til å forklare sine fengselsopphold. Det er elemen- 
ter fra den sosiale konteksten, mer enn egenskaper ved dem selv som 
individer, som etablerer de sentrale byggesteinene i narrativene som de 
presenterer. 


2.3. Oss/dem i fengselssamfunnet 

Forskning på utenlandske fanger i norske fengsler har gjerne konsen- 
trert seg om ulike «objektive» forskjeller mellom norske og utenlandske 
fanger. Ikke bare hvordan fangene «er» forskjellige (sosial bakgrunn, 
type lovbrudd, osv.), men også hvordan de behandles ulikt i fengslene, 
med implikasjoner for hvordan de opplever fengslingen. I sin studie av 

utenlandske fanger i et norsk høysikkerhetsfengsel skiller Ugelvik (2012) 
mellom «insider/outsider prisoners». De første er fangene som har norsk 
statsborgerskap, de andre er de utenlandske fangene. Statsborgerska- 
pet danner utgangspunktet for en grensedragning mellom oss og dem i 
fengslet som brukes som orienteringsredskap både for fengselssystemet 
og de norske fangene og for de utenlandske fangene. 

Fanger som ikke er en del av «oss», men tilhører et annet land, forstyr- 
rer på flere måter fengslets sentrale funksjoner og prinsipper. Blant annet 
utfordres målsettingene om rehabilitering, som er sentralt i den norske 
fengselsideologien, fordi de utenlandske fangene som oftest skal depor- 
teres ut av landet etter at soningen er ferdig. Også på annet vis behandles 
utlendingene som «gjester» i fengslet, og de får ikke de samme privile- 
giene som norske statsborgere. Fanger som avventer utvisning, vil blant 
annet sjelden overføres til et mer åpent fengselsregime og opplever ster- 
kere overvåkning i fengslet (Ugelvik, 2012: 11). Denne forskjellsbehand- 
lingen gjør at de utenlandske fangene daglig minnes om at de egentlig 
ikke tilhører det norske fengslet, og de får en felles erfaring av å være 
uønsket i Norge. Ugelvik (2012) mener denne «andregjøringen» kan til- 
føyes listen av smerter som utlendingene opplever i norske fengsler. Han 
diskuterer videre hvordan «outsiderne» fortolker denne identiteten, og 
hvordan de prøver å reforhandle den, og dermed håndterer smerten og 
stemplingen. Han beskriver spesielt forskjellige teknikker, som å refor- 
handle sin posisjon i fengslets moralske struktur gjennom å vise til at de 
er lovlydige borgere, og å kritisere staten og landets politikk. 

I analysen av de østeuropeiske informantenes fortellinger fremstår 
skillet mellom norsk og utenlandsk - «oss» og «dem» - som en viktig for- 
tolkningskontekst, og vi diskuterer hvordan informantene bruker etnisi- 
tet som ressurs i arbeidet med å legitimere seg selv og sine lovbrudd. 


3. Fire narrativer fra Trondheim fengsel 


Narrativene som analyseres, stammer fra prosjektet «Utenlandske inn- 
satte i norsk fengsel» (se også Rye og Stachowskis kapittel, kap. 7). Her 
ble i alt 18 østeuropeiske fanger i Trondheim fengsel, Tunga, dybdeinter- 
vjuet om deres erfaringer før, under og etter deres opphold i norsk fengsel. 

I kapitlet bruker vi fortellingene til fire av informantene - Kirill, Oleg, 
Andrey og Igor’ — for å vise hvordan de østeuropeiske fangene gir mening 
til sine fengselsliv. Deres narrativer er valgt fordi deres fortellinger frem- 
står som tydelige eksempler på de dominerende narrativene i datamateria- 
let og derfor fungerer som gode illustrasjoner på hvordan de østeuropeiske 
fangene fortolker og forhandler sine posisjoner i fengselshverdagen. Vi gir 
her en kort presentasjon av bakgrunnen til de fire. 

Kirill er i 20-årene og kom til Norge som arbeidsinnvandrer sammen 
med kjæresten. Han er utdannet arkitekt fra hjemlandet, men fikk ingen 
relevant jobb etter at utdanningen var ferdig, og de reiste derfor til Norge. 
Heller ikke her fikk han brukt utdannelsen, men tok i stedet spredte og 
kortvarige jobboppdrag som ufaglært arbeider. Da vi intervjuet ham, 
hadde han sonet litt over tre måneder for medvirkning til smugling, og 
han antok han ville bli deportert ut av landet innen kort tid. 

Oleg, som er i 30-årene, sonet en dom på om lag ett år for ulovlig 
opphold i Norge. Ved en tidligere anledning hadde han blitt pågrepet 
på grensen for smugling av alkohol og sigaretter, og ble sendt tilbake til 
hjemlandet med innreiseforbud til Norge. Han reiste likevel tilbake til 
Norge og ble da pågrepet og fengslet. Han har kone og barn under skole- 
pliktig alder som oppholder seg i hjemlandet. 

Igor er i midten av 20-årene og utdannet bilmekaniker. Han omtaler 
seg selv som smugler (av alkohol og sigaretter), og har også tidligere sonet 
en dom på to måneder i et norsk fengsel. På intervjutidspunktet ventet 
han fortsatt på endelig domsavsigelse, men regnet det som sikkert at han 
kom til å få om lag ett års fengsel for ulovlig opphold i landet. Han er i et 
fast forhold i hjemlandet. De har ett barn, og forloveden er på intervju- 
tidspunktet gravid. 

Andrey er også i 20-årene og har hatt flere opphold i Norge de siste fire 
årene. Ved en tidligere anledning fikk han en kortere dom og ble deret- 
ter ilagt innreiseforbud til Norge. Han kom likevel tilbake til Norge og 
soner nå en dom på om lag ett år for brudd på utlendingsloven. Andrey 
forteller at han har norsk kjæreste, men forholdet er usikkert på grunn av 
fengslingen. 

Kirills, Olegs, Andreys og Igors fortellinger er ikke representative i sta- 
tistisk forstand, og de speiler ikke et slags matematisk gjennomsnitt av de 

østeuropeiske fangenes erfaringer. Informantene er samtidig typiske for 
en stor gruppe blant de østeuropeiske fangene, først og fremst ved at de 
er unge menn med svak tilknytning til Norge som har fått korte dommer 
med utgangspunkt i smuglervirksomhet, for de tre siste med påfølgende 
brudd på utvisningsvedtak. Deres narrativer er valgt fordi de fremstår 
som spesielt tydelige og utfyllende eksempler på mer allmenne narrativer 
som preger det større datamaterialet. 

Materialet representerer utelukkende østeuropeiske fangers narrativer. 
Selv om det trolig er mange likhetstrekk mellom østeuropeiske og andre 
utenlandske fangers perspektiver på det norske fengselsvesenet, er det også 
viktige forskjeller. Dette reduserer overførbarheten av kapitlets diskusjoner 
og konklusjoner (Lincoln og Guba, 1985). For eksempel er den etnisk-kul- 
turelle distansen mellom det norske og de østeuropeiske samfunnene rela- 
tivt liten. Man kan anta at — for eksempel — sørøstasiatiske statsborgere vil 
ha andre opplevelser som fanger i norske fengsler (Rye, 2017). 

Narrativene kan tolkes enten ut fra deres innhold eller ut fra deres 
språklige form. Vi har fokusert på innholdet, og i mindre grad sett på 
språklig form. Årsaken er blant annet materialets språklige kontekst. 
Informantene og forfatterne har forskjellige morsmål, og det ville dermed 
vært krevende med en språksentrert analyse. Språklige aspekter påvirker 
den innholdssentrerte analysen, men i mindre grad. Intervjuene ble for 
øvrig gjennomført enten på engelsk, med de informantene som var for- 
trolige med det, eller av intervjuere som behersket informantenes mors- 
mål, og er deretter oversatt til engelsk. Vi gjengir informantenes utsagn i 
norsk språkdrakt, lett redigert for å øke lesbarheten (blant annet er gjen- 
takelser, setningsstruktur, feil bruk av pronomen og lignende korrigert), 
men uten at utsagnenes substansielle innhold er endret. 

Analysen er strukturert i to deler. Først analyserer vi østeuropeernes 
fortellinger om hvorfor de reiste fra hjemlandet og til Norge og her endte 
opp i fengslet. Dette fungerer som rammefortellinger og etablerer en mer 
overordnet kontekst for fangenes fortolkninger av sine identiteter som 
fanger i norske fengsler. Deretter analyseres fangenes fortellinger om 
hvordan de opplever hverdagslivet i fengslet. Dette er «mindre» fortel- 
linger, som utdyper og fungerer som byggesteiner i den mer overordnede 
rammefortellingen. 

4. Veien til det norske fengslet - tragedie og 
undergang 


Narrativer kan plasseres i forskjellige sjangere, og sjangeren de østeuro- 
peiske fangenes fortellinger kan forståes som, er typiske tragedier. En tra- 
gedie er et alvorlig drama der utfallet er trist og sørgelig, og som gjerne 
leder frem til heltens undergang. Hovedpersonen er hovedsakelig infor- 
manten selv. I fortellingen til de østeuropeiske fangene er det sentrale 
motivet at de kommer fra land med dårlige materiell velstand, lav livs- 
kvalitet og få muligheter. De stoler ikke på at staten i hjemlandet sikrer 
grunnleggende velferd og forutsetninger for et trygt og godt hverdagsliv, 
men forteller om korrupsjon, dårlige arbeidsforhold og økonomiske pro- 
blemer. I stedet reiser de til Norge på søken etter et bedre liv for seg og 
sine nærmeste. Oppholdet i Norge skal gi dem økonomiske goder som de 
kan ta med til hjemlandet og øke livskvaliteten der. Noen er i Norge for 
kortere oppdrag - ulovlige eller lovlige, eller i den uformelle økonomiens 
gråsone — mens andre har etablert et mer permanent hverdagsliv i landet. 
Dette kan sees som en «problemland/lykkeland»-fortelling, som fortel- 
leren bruker for å forklare hvorfor han er kommet til Norge, og hvordan 
dette har ført til at han har havnet i den situasjonen han er i i dag. Et 
eksempel på dette er Kirills historie. Han og kjæresten kom første gang til 
Norge for fire-fem år siden og høstet svært gode erfaringer: 


[...] og vi likte det, på en måte, fordi vi tjente mye penger. Lønningene var gode 
[...] og selve landet, som du skjønner, var fint. Jeg mener naturen, omgivelsene, 


kulturen, og det hele. (Kirill) 


Noen år senere var han ferdig med arkitektutdannelsen, men fikk ikke 
arbeid i hjemlandet, verken som arkitekt eller som annet. Han og kjæres- 
ten solgte derfor alt de eide, og dro på nytt til Norge, der et annet fami- 
liemedlem nå hadde etablert seg og bodd i flere år. Her satset de på en ny 
start, men denne gangen gikk det trått. Den siste tiden før pågripelsen 
hadde de bare strøjobber og dårlige inntekter, og for Kirill og kjæresten 
endte derfor oppholdet i Norge ikke som forventet. I stedet for nye mulig- 
heter, førte reisen dem inn i fengselsverdenen. «Så nå er alle drømmene 
lagt i grus», er Kirills dystre oppsummering. 

Olegs fortelling demonstrerer også hvordan de østeuropeiske fangenes 
fortellinger om reisen til Norge gjerne er forankret i deres forpliktelser 
overfor andre familiemedlemmer. Han hadde reist omkring i verden i 
flere år, men da han og kjæresten fikk barn, ønsket han å etablere et nytt 
og normalt liv i sitt gamle, østeuropeiske hjemland. 


Jeg hadde en baby på den tiden og jeg tok med hele familien tilbake til [hjemlan- 
det] for å leve et normalt liv. Med det var umulig å leve et vanlig liv i [hjemlandet]. 
Og man må bare se seg om etter arbeider. Og det er hvorfor vi reiser, hvor som 


helst der det er mulig å tjene litt penger. For å kunne forsørge seg. (Oleg) 


For Oleg og kona var det derfor et tvunget valg som førte dem til Norge. 
Helst ville de vært hjemme, men de makroøkonomiske omstendighetene 
tvang dem ut for å søke bedre livsvilkår. Men heller ikke for dem førte rei- 
sen til Norge til velstand og trygghet i hverdagen, men derimot i fengsel og 
med tragedie. «Og så ble det slik som det ble», konkluderer Oleg lakonisk. 


4.1. Feil tid til feil sted 


I analysematerialet finner vi tre forskjellige narrativer om lovbruddet. 
Det første er en «feil tid til feil sted»-fortelling, det andre er en fortelling 
om lovbruddet som «bagatell», og det tredje handler om den norske sta- 
tens håpløshet. 

«Feil tid til feil sted»-fortellingen er et narrativ der fortelleren forkla- 
rer at han egentlig ikke har handlet ulovlig. Omliggende omstendighe- 
ter førte likevel til at han ble mistenkt for kriminalitet og deretter idømt 
fengselsstraff. Også her er Kirills fortelling illustrerende. Han bodde 
sammen med flere andre familiemedlemmer da han plutselig en dag ble 
pågrepet og anklaget for å ha smuglet alkohol og sigaretter fra hjemlandet 
til Norge. Men, insisterer Kirill, det var bare det ene familiemedlemmet 
som var involvert i smuglingen. Selv ble han siktet og uskyldig dømt rett 
og slett fordi han var i familie med hovedpersonen og bodde i samme 
huskompleks. Politiet antok derfor at han også var involvert. 


[...] det var ingen bevis for at vi var involverte ... jeg mener, ingenting som helst. 


De bare trodde at vi var med på noe som [familiemedlem] holdt på med. Fordi 

han er min [slektning], forstår du. Og vi bodde rett ved siden av ham, og derfor 
antok de at vi var her som en del av en gjeng, eller noe. Og de prøvde å finne bevis, 
og holdt oss av den grunn i varetekt i tre måneder. Men de fant ingenting, fordi det 


er ingenting å finne [latter]. (Kirill) 


Han var kort og godt på feil tid til feil sted, et eksempel på Sykes og 
Matzas (1957) første nøytraliseringsteknikk (benektelse av ansvar). 
Han posisjonerer familiemedlemmet som den uærlige og gir seg selv 
heller rollen som et offer, både for sine landsmenns kriminalitet og for 
det norske politiets fordomsfulle og stereotypiske holdninger overfor 
østeuropeere. 

Også på andre måter fremhever Kirill den norske statens urettferdige 
behandling av østeuropeerne. Han tar i bruk Sykes og Matzas (1957) 
fjerde nøytraliseringsteknikk, der fangen fordømmer dem som fordøm- 
mer ham. Kirill forteller om rettssaken: 


Men likevel, skjønner du, det gikk ikke så bra, fordi i den endelige rettssaken var 
det en helt ny dommer. De hadde forfremmet ham fra advokat til dommer, og 
det er hvordan [...] vi endte opp med en fellende dom. Fordi denne advokaten, 
dommer, ønsket ikke at andre skulle tro han var en dårlig dommer. Så han sendte 
oss i fengsel i 100 dager, og vi kan ikke engang anmode om tidlig løslatelse eller 
noe som helst. (Kirill) 


Det er to elementer som peker seg ut i hans fortelling. For det første under- 
streker han sin uskyld og at han er et offer for urettferdig behandling. Han 
«beviser» dette ved å understreke at det — ifølge hans oppfatning - ikke 
finnes holdepunkter for at han har vært involvert i slektningens krimi- 
nelle handlinger. Når utfallet likevel ble domfellelse, skyldes det først og 
fremst et vilkårlig norsk rettssystem som ikke fungerer, og som førte til at 
han ble dømt for en handling som det altså ikke finnes bevis for. Uflaksen 
var at han fikk en dommer som nettopp var «forfremmet» fra advokat 
til dommer, og som derfor måtte - ifølge Kirills fortolkning - finne ham 
skyldig, for å unngå å bli beskyldt for å være en en dårlig dommer. 

Slik legger Kirill skylden på straffesystemet, som posisjoneres som den 
kritikkverdige aktøren i fortellingen, mens han selv legitimeres og frem- 
står som moralsk akseptabel. 

Videre tillegges narrativene mening gjennom de innsattes forståelse 
av nordmenns oppfatning av de innsatte. Denne opplevelsen formes 
av det offentlige ordskiftet om kriminelle østeuropeere som strømmer 
til det norske samfunnet for å utnytte dets velstand. Ved å referere 
til denne fremstillingen av østeuropeere, fremhever Kirill sitt kjenn- 
skap til det som for ham fremstår som nordmenns - og ikke minst 
det norske politiets - fordomsfulle oppfattelse av østeuropeiske som 
«kriminelle». 


Nordmenn burde prøve å forstå at østeuropeerne (...) kommer her på grunn av 
dårlige levekår i hjemlandene. De kommer ikke nødvendigvis for å stjele saker 


og ting. De er vanlige mennesker og de fleste forsøker bare å finne arbeid. (Kirill) 


Kirill opplever at nordmenn kriminaliserer østeuropeere, og prøver å 
overbevise oss om at alle ikke er kriminelle. Han og andre østeuropeere 
er «usual people» — det vil si gode og hederlige mennesker. 


4.2. Bagateller 

Oleg illustrerer en annen type fortelling om lovbruddet som går igjen 
i datamaterialet. Denne har vi kategorisert som «bagatelliserende for- 
telling». I disse fortellingene benekter ikke informantene sin kriminelle 
handling. Tvert imot innrømmer de lovbruddet, teknisk sett, men forkla- 
rer at dets alvorlighet - og dermed straffen — er overdrevet av det norske 
straffesystemet. Oleg forteller om starten på sin smuglerkarriere: 


[...] den første gangen jeg kom til Norge, hadde jeg med meg alkohol og sigaretter. 
Og så ble jeg altså stoppet av politiet [på grensen]. Jeg tilbrakte tre dager i varetekt, 
før de tok meg med til flyplassen og deporterte meg. (Oleg) 


Problemet var at flere verdifulle gjenstander, blant annet en bag og en 
PC, ble værende igjen Norge. Sammen med en smuglerkollega reiste han 
derfor litt senere tilbake til Norge for å hente eiendelene sine. På gren- 
sen ble han imidlertid igjen stoppet av grensepolitiet, som ved hjelp av 
fingeravtrykkene hans identifiserte ham og oppdaget at han var ilagt 
innreiseforbud. 

Jeg forsøkte å forklare at jeg bare kom for å hente sakene mine, men de brydde 
seg ikke om det. Og dermed endte jeg opp i fengslet her ... Og, uheldigvis, må jeg 
derfor sone denne straffen. (Oleg) 


Oleg forteller videre at han er rystet over den norske statens strenge 
straff for det som, etter hans mening, fremstår som en bagatellmessig 
lovovertredelse: 


[....] jeg mener det er helt sykt at de straffer meg med et års fengsel bare fordi jeg 
krysset grensen. Hvis du smugler noe, stjeler noe, begår en forbrytelse .... men å 
gi noen et års fengsel for noe sånt [grensekrysning]? Det er et sykt land ... hvis de 
ønsket å straffe, kunne de heller straffe noen som har gjort noe galt. Hva er galt 
med å komme for å hente eiendelene dine? [...] Jeg forsøkte å forklare at jeg har 
en liten baby, at kona mi ikke har arbeid, men de brydde seg ikke om det. Så hva 
kan jeg gjøre? (Oleg) 


Olegs fortelling demonstrerer hvordan innsatte anvender benektelse av 
skade, Sykes og Matzas (1957) andre noytraliseringsteknikk, for å bagatel- 
lisere lovbruddet. Han skulle jo bare hente pc-en og de andre eiendelene! 
Mot slutten av sitatet knytter han «lovbruddet» opp mot sin familiesitua- 
sjon for å understreke det håpløse i de norske myndighetenes handlinger, 
og posisjonerer seg som den omsorgsfulle forelderen som fører en nytte- 
løs kamp mot systemet. På denne måten trekker Oleg en symbolsk grense 
mellom seg selv og de andre innsatte, de som han mener faktisk har gjort 
noe kriminelt, samtidig som han angriper det norske rettssystemet («Det 
er et sykt land»). 


4.3. Et håpløst byråkrati 


I fortellingene figurerer den norske staten som den kritikkverdige aktø- 
ren også på andre måter. Andrey legger ikke skjul på at han egentlig job- 
bet ulovlig i Norge, men forsvarer det med at han endte opp i en Catch 
22-situasjon: Han fikk ikke registrert seg hos politiet, fordi han var uten 
fast bopel, men uten fast bopel var det vanskelig å få seg en lovlig jobb, og 
dermed hadde han heller ikke penger til fast bopel. Det er en ond sirkel 
som det er umulig å komme seg ut av, og til slutt blir man bare tvunget 
til å ta noen illegale snarveier for å skaffe seg inntekter og få hverdagslivet 

til å gå opp. På denne måten blir de kriminelle handlingene ikke skjult; i 
stedet rettferdiggjør Andrey handlingene ved å skylde på omstendighe- 
tene. I fortellingen går han fra å ha en kriminell posisjon til å bli et offer 
for det norske systemets mangelfulle regelverk, som gjør det umulig å 
opptre lovlig. 

Den konkrete årsaken til at Andrey nå sitter i fengsel, er imidlertid 
at han, som mange av informantene, har brutt et innreiseforbud. I sin 
fortolkning var han derfor ikke ute i kriminelt ærend, han skulle bare 
besøke kjæresten: 


Jeg brøt innreiseforbudet fordi kjæresten min bor i [by i Sør-Norge]. Men nå er jeg 
enslig, fordi jeg kan jo ikke ha kontakt med kjæresten min, hun vet jo at jeg ikke 
kan komme tilbake til Norge. Det er ikke mulig å komme tilbake .... [Hvis] jeg 
kommer tilbake enda engang, [får] jeg to år i fengslet. Det er merkelig ... (Andrey) 


For Andrey betyr straffen at den norske staten forbyr kjærlighetsfor- 
holdet. Prisen for å møte henne er to års fengsel. Han forteller at han 
ofte har vært i kontakt med UDI for å få være med kjæresten, men de 
har ingen forståelse for hans vanskelige situasjon. I narrativet viser 
Andrey også frustrasjon over lengden på dommen som han har fått, 
og han skjønner ikke hvorfor han skal bli så hardt straffet for «bare» 
å ha brutt en regel, som han i utgangspunktet mener bygger på en 
spesiell oppfatning av «familiebegrepet». Han forteller at han synes 
straffen er: 


[...] for mye, mener jeg, for innreiseforbud. Jeg sier: Jeg brøt reglene, men jeg har 
ikke gjort noe kriminelt. [...] Det er merkelige regler. [...] Jeg ønsker å komme 
tilbake til Norge for å reparere forholdet til familien. Jeg skriver til UDI og forteller 
om kjæresten[/partneren]. Men deres avgjørelse er merkelig, for hvis du ikke er 


gift, så kan du ikke si at det er familie. (Andrey) 


Fortellingen viser tydelig hvordan Andrey trekker grenser mellom seg 
selv og alle de andre som - ifølge ham - faktisk har gjort noe kriminelt. 
Mot slutten av fortellingen vender han tilbake til at han returnerte til 
Norge for å «reparere» familien, og at UDI står i veien for gjenforeningen 
med kjæresten. Den norske stat er igjen den kritikkverdige aktøren, som 
kriminaliserer østeuropeere på sviktende grunnlag. 

I likhet Kirill og Oleg understreker også Andrey at Norge har vist seg å 
være alt annet enn et perfekt land. Han forteller om et udemokratisk land 
uten rettssikkerhet. 


Det er ikke et demokratisk land. [...] Jeg har en advokat, men jeg kan ikke stole 
på ham, fordi han arbeider for politiet ... i et annet land ville det ikke vært mulig. 
(Andrey) 


Han forteller om hvordan politiet har for mye makt i Norge, og at advoka- 
ten arbeider for politiet. Påstanden er selvsagt urimelig ut fra kjennskap 
til norske rettsprinsipper — forsvarsadvokater skal ikke samarbeide med 
politiet - men reflekterer mange fangers, også norske, systemfatalistiske 
innstilling (Lundeberg, 2017). Andreys fremstilling er dessuten et godt 
eksempel på at aktørenes fortellinger reflekterer virkelighetsoppfatnin- 
ger som er høyst reelle i sine konsekvenser: Tror du advokaten arbeider 
på oppdrag for politiet, er det selvsagt umulig å ha tillit til en rettferdig 
rettsgang. 

Konklusjonen er en overbevisning om at man i det norske samfunnet 
kan ende i fengsel selv om det mangler bevis for at man har gjort noe galt, 
i alle fall ikke mer enn bagatellmessige overtredelser. Tragedien forteller 
om knuste drømmer. I fortellingen «avsløres» Norge som den skyldige, 
mens informantene og deres nærmeste fremstilles som ofre for tilfeldig- 
hetenes spill og urett og uforstand. 


5. Fengselshverdagens elendighet 


I det neste kapitlet skal vi diskutere de østeuropeiske fangenes rike og 
nyanserte fortellinger om fengselslivet i Norge. I likhet med tidligere 
forskning finner vi også narrativer om å være fremmed i fengsel og hvilke 
typer smerter de opplever ved å være innsatt i norsk fengsel. I narrativene 
forteller de om rutinene, maten de spiser, om relasjonen til de andre inn- 
satte og betjentene, hvordan de håndterer hverdagslivet, og savnet etter 
familien og barna sine. I dette kapitlet har vi valgt ut narrativer om språk, 
diskriminering og familien. Gjennom disse tre temaene fremgår det også 
hvordan østeuropeerne gjør sin etniske identitet relevant i fortellingen 
om seg selv og fengselssituasjonen. 

5.1. Sprak som barriere 

Vi vender forst tilbake til Oleg, som spesielt trekker frem spraket som en 
av hovedfaktorene som gjor hverdagen vanskelig for ham i fengsel. Han 
forteller: 


Oleg: Så er det psyken ... og språket. Da jeg kom hit, snakket de til meg på norsk. 
Og jeg forstod verken norsk eller engelsk. Men jeg snakker andre språk, jeg kan 
spansk. Og heldigvis er det en betjent som snakker spansk, og jeg ser ham en gang 
iblant og får vekslet noen ord. Bortsett fra dette er det ingen muligheter til å snak- 
ke med noen. Jeg snakker ikke engelsk, de snakker ikke [mitt språk]. Det er ingen 
bøker [på mitt språk]. Så helt fra starten må man bare observere omgivelsene og 


forsøke å trekke ut konklusjonene. 
Intervjuer: Så du har lært deg reglene gjennom å observere hva som skjer? 


Oleg: Ja. Når du kan røyke, hva og hvor. Når de åpner cellen ... Du lærer det, 
dag for dag. Når vakten kommer bak deg, da vet du at du skal gå til cella. Når du 
hører lydene fra låsene, så forstår du at du kan gå ut. Slik lærer du sakte hva som 


foregår. (Oleg) 


I intervjuet sier Oleg at han er overrasket — og fremstår som oppriktig 
skuffet - over at de norske betjentene verken kan engelsk eller andre 
språk. Han sier det er noe som man bør kunne forvente av ansatte i et 
fengsel med så mange utenlandske fanger. For ham blir dette en bygge- 
stein i fortellingen om hvordan hvordan han som østeuropeer tydeligvis 
ikke er ønsket i det norske fengselssystemet. For å kompensere for fengs- 
lets manglende tilrettelegging overlever han som fremmed i det norske 
fengslet gjennom tålmodighet, hardt arbeid og evne til å tolke systemets 
subtile handlingsmønstre. Dette fremstår også som et element i utlendin- 
genes «lidelseshistorier», der helten settes på prøver og må klare seg på 
egen hånd. Slike narrativer bidrar til å styrke fangenes identitet som ofre 
for det norske samfunnets mangler. 


5.2. Diskriminering 


Materialet er også rikt på fortellinger om de innsattes opplevelse av 
mer eksplisitt og aktiv diskriminering på grunn av deres utenlandske 

bakgrunn. De forteller hvordan de innimellom blir sett ned pa av den 
norske majoriteten i fengslet, bade av andre fanger og av de ansatte, og 
om at de ikke har de samme rettighetene som de norske innsatte. Gjen- 
nom disse fortellingene ser vi også hvordan deres posisjon som «frem- 
mede» blir fremtredende. Oleg forteller: 


De har et lager med mange sko, i forskjellige størrelser. Men når du er en utlen- 
ding, sier de at det er umulig [å finne en sko som passer]. Det er det samme når 
du skal på arbeid. De norske folka får nye klær, utlendingene får brukte. Jeg hadde 
ikke lyst til å bruke brukte klær, men for å komme meg ut av cella gikk jeg med 
på det. For jeg vet jo ikke hvem som har brukt dem før meg. Hvis det er en person 
[...] det er mange forskjellige folk her, rusmisbrukere, folk med kjønnssykdommer 
og [...] ja folk fra forskjellige nasjonaliteter. Og jeg vet bare ikke om ... men jeg tok 
da skoene som de ga meg og vasket dem på egen hånd. (Oleg) 


Mot slutten av intervjuet tar imidlertid Olegs fortelling en interessant ven- 
ding: Han aksepterer motvillig brukte klær, men er samtidig dypt skeptisk til 
å bruke klærne til fanger som han ikke identifiserer seg med, så som rusmis- 
brukere, personer med kjønnssykdommer eller fanger med andre nasjonali- 
teter. Skiftet i fortellingen kan forstås som en reforhandling av hans moralske 
identitet. Ikke bare sidestiller han seg med de norske fangene, han hever seg 
også over enkelte subgrupper i den norske fangemajoriteten, for eksempel 
fanger med kjønnssykdommer. Ved å vri oppmerksomheten fra etnisitet til 
andre identitetsmarkører (rus og sykdom, men fortsatt også nasjonalitet) 
avanserer han i sin egen forståelse av fengslets moralske landskap. 


5.3. Familierelasjoner 


Smuglingsdømte Igor forteller i intervjuet at han brøt forbudet om inn- 
reise til Norge, og han erkjenner dermed at han er skyldig etter lovens 
tekst. Han legitimerer likevel handlingen gjennom «problemland/lykke- 
land»-fortellingen. I intervjuet forteller han at han har økonomisk gjeld 
som må betales tilbake - han hadde egentlig ikke noe valg. Også hans 
fortelling preges av frustrasjon over at fengselshverdagen ikke er tilrette- 
lagt for personer som ikke snakker norsk. For ham er det imidlertid verre 
at fengslet ikke tilrettelegger for fanger som har familie i et annet land. 

I Igors fortellinger om det norske fengselslivet er den sarbare relasjo- 
nen til familien, som er hjemme i Øst-Europa, et sentralt referansepunkt 
og en viktig ressurs i hans fortolkninger av fengselsoppholdet som en 
prøvelse. Den brukes også som utgangspunkt for å forhandle seg selv som 
et godt, hederlig og ansvarsfullt menneske. Han forteller om den begren- 
sede telefontiden i fengslet, og at han ikke ringer til noen andre enn sin 
kone. Det er derfor kun gjennom henne at han får informasjon om for- 
eldrene sine og annet nytt fra hjemlandet. Han synes det er tøft å ringe 
hjem. Det er vanskelig å være borte fra familien. 


Du trenger ikke være et geni for å se at det er vanskelig, virkelig. Spesielt etter 
telefonsamtalene, når barnet ditt forteller at han savner deg. Beklager, men jeg får 


tårer i øynene. (Igor) 


I fortellingen posisjonerer Igor seg som sårbar. Gjennom å fortelle oss at 
han har tårer i øynene, understrekes smerten og frustrasjonen som han 
opplever i fengslet. Kona er hjemmeværende, og neste baby er på vei. Igor 
forteller hvordan han forsøker å organisere hverdagen hennes, og blant 
annet hjelper henne ved å fortelle hvem hun kan låne penger av, og hvem 
som hun også kan kreve inn utestående fra. 


Jeg forteller henne: Ring denne karen, han skylder meg mye penger, eller prøv å 
låne fra denne personen. Jeg vet ikke. Men hun klarte å samle sammen litt penger 
for å betale for leiligheten. Men vi må betale det tilbake. For ikke å snakke om nes- 
te måned ... Og det er hva jeg tenker pa... [...] Det er fortsatt i starten, så det er 
alltids noen som kan låne deg litt penger. Men for å være realistisk. Hvis hun ikke 


kan betale tilbake ... Ingen vil låne deg penger i all evighet. (Igor) 


Gjennom telefonsamtalene tar han ansvar for familiens hverdagsliv og 
ivaretar så godt han kan rollen som en tradisjonell familiefar. Her er han 
fortsatt hovedpersonen og avgjørende for at familien skal fungere. Der- 
med ser vi også hvordan fortellingens kontekst flytter seg til hjemlandet, 
der det er andre rammebetingelser enn i Norge. Også norske innsatte 
kunne ha fortalt de samme typer historier som våre informanter, men de 
østeuropeiske informantene legger vekt på at deres familier er enda mer 
sårbare, ettersom de bor i land preget av materiell fattigdom og uten en 
velfungerende velferdsstat. Igors kone har ingen andre å stole på enn han 

som sitter fengslet i Norge. Fengsel er krevende for alle, uansett nasjonali- 
tet, men Igor og de andre østeuropeerne gir i intervjuene likevel inntrykk 
for at de mener fengslingen er spesielt krevende for dem og deres familier. 

Også her mener Igor at det norske fengselssystemet svikter og legger 
ekstra bør til byrden. Igor og kona utveksler pakker, men Igor mener han 
også her blir dårlig behandlet fordi han er utenlandsk statsborger: 


For eksempel denne idiotiske pakken. Norske [fanger] ville fått den etter to-tre 
dager. Jeg har ventet i to uker, og de vil ikke engang fortelle meg hva som er pro- 


blemet. (Igor) 
Igor returnerer til den uteblitte pakken senere i intervjuet. Han forteller: 


Fuck. Den har kommet, jeg er helt sikker. Den ble sendt for to uker siden. Den ble 
sendt som ekspresspakke. Det var derfor hun betalte ekstra, så jeg skulle få den 
kjapt. (Igor) 


Ikke engang bildene som lå i pakken, får han utdelt. 


Jeg forstår at de kanskje har problemer med å oversette brevet, men ok, de kan 
gjerne beholde det. Men de kunne i det minste gitt meg bildene. I stedet lager de 
et sirkus fordi jeg er fra [navn på hjemlandet]. Og det er en veldig merkbar for- 
skjellsbehandling. (Igor) 


Igor posisjonerer seg som frustrert over avmakten han opplever. Igjen er 
fortellingens moral at de østeuropeiske fangene møter større prøvelser i 
det norske fengslet enn andre fanger, noe som reflekterer en underliggende 
følelse av det norske samfunnets — og ikke minst det norske strafferettssys- 
temets — feilaktige, stereotypiske oppfatning av østeuropeiske statsborgere. 


6. Moralske fanger, suspekte fengsler 


Narrativene til de østeuropeiske fangene er dypt tragiske fortellinger. Ikke 
bare har fortellingene en ulykkelig slutt - aktørene har endt opp i norske 
fengsler -, under reisen fra hjemlandet til Norge har også hovedaktørenes 
grunnleggende identitet som hederlige, respektable individer blitt truet. 
Som fanger i et fremmed land stemples de som umoralske, kriminelle 
mennesker av det norske samfunnet. Deres «fengselssmerter» oppleves 

som uutholdelige. Situasjonen er, i uttrykkets billedlige betydning, ikke 
til å leve med for informantene. 

Våre analyser illustrerer hvordan informantene etablerer narrativer 
som gir alternative fortolkninger av deres livsløp. Gjennom ulike narra- 
tive strategier forsøker de å legitimere sine handlinger og lykkes, i alle fall 
tilsynelatende, å nøytralisere stigmaet som følger med fengslingen. De er 
ikke «egentlige» kriminelle, men forteller hvordan økonomiske krisetider 
i hjemlandet tvang dem til å søke lykken i andre land, både for sin egen og 
for familiens del. På grunn av uflaks og uheldige tilfeldigheter, kombinert 
med et tvilsomt norsk straffesystem, der bagateller blåses opp til krimina- 
litet, endte de opp i fengsel. Her opplever de en hverdag preget av prøvelser, 
ikke minst på grunn av deres utenlandske opphav. Fengslet er ikke rettfer- 
dig, men straffer dem som ikke-norske statsborgere, dobbelt opp. Infor- 
mantene opplever at de blir kategorisert som østeuropeiske kriminelle, 
men bruker samtidig selv den etniske identiteten til å trekke grenser mel- 
lom seg selv og nordmenn. På denne måten posisjonerer informantene seg 
som «fremmede» og bruker det som tilleggsforklaring på sin egen ulykke. 

De østeuropeiske fangene opplever å være utenfor, i det norske sam- 
funnet og dets fengsler. Dermed er de «outsider prisoners» (Ugelvik, 
2012), og må utholde de ekstra fengselssmertene som utenforskapet fører 
med seg. Heller ikke informantene benekter at fengsel er krevende for 
alle, også for norske statsborgere, men de opplever likevel fengslingen 
som enda verre for dem som utlendinger. Samtidig bruker østeuropeerne 
sine «utenlandske» narrativer til å forhandle frem moralske identiteter, 
til dels demonstrert nettopp gjennom prøvelsene som de utsettes for i 
det norske fengslet. Gjennom både unnskyldninger og rettferdiggjørin- 
ger (Scott og Lyman, 1968) forklarer de hvorfor de endte opp som fanger, 
tross sine gode intensjoner, og de bruker de fleste av Sykes og Matzas 
(1957) nøytraliseringsteknikker for å imøtegå straffens sosiale stigma. 

Til sammen viser informantenes fortellinger hvordan de østeuropeiske 
fangene reforhandler sine posisjoner: i stedet for å være «utenlandske lov- 
brytere» presenterer de seg som hederlige og moralske individer. På denne 
måten fungerer østeuropeernes narrativer som konstituerende for deres 
identiteter. Gjennom sine fortellinger posisjonerer de seg som noe annet — 
og moralsk sett: som langt mer høyverdige aktører - enn «de kriminelle». 

For fangene er det ikke «hule» unnskyldninger som fremfores, men det som 
for dem fremstår som etterrettelige redegjørelser for livsløpene som uhel- 
digvis førte dem til de norske fengslene. Gjennom narrativene (og gjennom 
å fortelle dem til omverdenen) konstituerer de seg som gode mennesker. 
Dermed blir stigmaet som følger med merkelappen «utenlandsk forbryter» 
- og fengselstilværelsen mer allment - også mer håndterlig. 
Avslutningsvis vil vi understreke at de østeuropeiske fangenes fortolk- 
ninger av straffen som resultat av uflaks og urettferdighet ikke utelukkende 
har implikasjoner for dem selv. Utlendingenes negative fortolkninger av 
de norske strafferettsinstitusjonene er en utfordring for den norske feng- 
selsinstitusjonen, uavhengig av de faktiske («objektive») realitetene rundt 
fengslingen. Fanger som ikke føler seg rettferdig behandlet, men som i så 
sterk grad betviler systemets grunnleggende karakter, er det vanskelig å 
integrere i fengselssamfunnet. Dermed blir det også vanskelig å etablere 
en «straff som virker» (jf. St.meld. nr. 37 (2007-2008)). Deres fortellinger 
fremstår som naive, til dels også som åpenbart feilaktige. Uavhengig av 
fangefortellingenes grad av «sannferdighet», er de østeuropeiske fange- 
nes forståelse av seg selv som uskyldige ofre for et suspekt strafferettssys- 
tem, likevel en utfordring for den norske straffeideologiens prinsipper om 
likebehandling av fanger og gode ønsker om rehabilitering. 


Sluttnoter 


1. Av hensyn til konfidensialitet brukes pseudonymer for personnavn, og vi bruker 
av samme grunn «Øst-Europa», «østeuropeere» osv. i stedet for spesifikke landan- 
givelser. 

Abstract: Foreign citizens constitute an increasing proportion — 34 percent in 2015 — of Nor- 
wegian prisoners. In this chapter, we analyse the Eastern European inmates in Trondheim 
Prison, Tunga, from globalization and life course perspectives. We take John Urry's «new 
mobilities paradigm», Bauman's perspectives on the «liquid» post-modern societies and the- 
ories on transnationalism as our starting point to discuss how the global, borderless society 
opens new possibilities for agents, but simultaneously leads to entrenched lives, social exclu- 
sion and marginalization for many. The foreign prisoners are a striking example of the ambi- 
guous character of post-modern mobility: Their border-crossing life courses end up under 
lock and key in a Norwegian prison cell, as Baumanian «vagabonds» with gloomy prospects — 
even though in prison, they live more transnational everyday lives than do many others in the 
globalized society. 


Keywords: Bauman, globalization, postmodern society, foreign prisoners, Eastern Europe 


Sammendrag: Utenlandske statsborgere utgjør en stadig større andel — 34 prosent i 2015 — av 
den norske fangebefolkningen. I kapitlet analyserer vi de østeuropeiske fangene i Trondheim 
fengsel, Tunga, ut fra globaliserings- og livsløpsperspektiver. Vi tar utgangspunkt i John Urrys 
«new mobilities paradigm», Baumans perspektiver på de «flytende» postmoderne samfunnene 
og teorier om transnasjonalisme for å diskutere hvordan det globale, grenseløse samfunnet 
åpner nye muligheter for aktørene, men samtidig fører til fastlåste liv, sosial eksklusjon og 
marginalisering for enkelte. De utenlandske fangene er et tydelig eksempel på den postmo- 
derne mobilitetens tvetydige karakter: Deres grensekryssende livsløp ender bak lås og slå på en 
norsk fengselscelle, som baumanske «vagabonder» med dystre fremtidsutsikter - selv om de 
i fengslet lever mer transnasjonale hverdagsliv enn mange andre i det globaliserte samfunnet. 

1. Det globaliserte fengslet 


Få steder i Norge kommer fremveksten av det globale, mobile og multi- 
kulturelle samfunnet så tydelig til uttrykk som i fengslet. Så sent som ved 
årtusenskiftet utgjorde de utenlandske fangene fortsatt små minoriteter 
i fengselssamfunnene. Femten år senere var mer enn hver tredje fange i 
de norske fengslene en utenlandsk statsborger, og på en gjennomsnittlig 
dag i 2015 satt over 1200 utenlandske statsborgere fra 112 nasjoner bak lås 
og slå (Kriminalomsorgen, 2015). Samtidig har de norske myndighetene 
de siste årene sendt «norske» fanger til et leiefengsel i Nederland’, i tillegg 
til at noen utenlandske fanger sendes ut av Norge for å sone «norske» 
dommer i hjemlandets fengsler (Kriminalomsorgen, 2016). Utviklingen 
mot mer flerkulturelle fangepopulasjoner er tydelig også i andre land, 
selv om innslaget av utenlandske fanger varierer sterkt fra land til land. I 
Luxemburg er 73 prosent av fangene utenlandske statsborgere, mens bare 
én prosent av de polske fangene er utlendinger (International Centre for 
Prison Studies, 2017). 

De multinasjonale fangepopulasjonene skaper mange utfordringer for 
fengselsinstitusjonene, med tanke på både kapasitet (antall fanger) og 
kvalitative aspekter ved straffegjennomføringen, for eksempel kommuni- 
kasjonen mellom fangene og fengselsbetjentene. De utenlandske fangene 
har derfor fått oppmerksomhet i både de folkelige, de politisk-adminis- 
trative og de akademiske diskursene (se Stamnes og Ryes kapittel (kap. 6); 
Johansen, Ugelvik og Aas, 2013; Ugelvik, 2014). 

I bokkapitlet diskuterer vi internasjonaliseringen av fengselsinstitu- 
sjonen ut fra samfunnsvitenskapelige teorier om fremveksten av de nye 
globaliserte, mobile og kulturelt superdiverse samfunnene (Sheller og 
Urry, 2006; Urry, 2000, 2007; Vertovec, 2007). Vi ser de utenlandske fan- 
gene som ekstreme eksempler på den postmoderne «vagabonden», meta- 
foren som den polsk-engelske samfunnsviteren Zygmunt Bauman bruker 
for å beskrive de internasjonale migrantene som tvinges ut på endeløse 
vandringer på jakt etter steder med materiell sikkerhet, men uten noen 
gang å kunne slå rot. Vagabonden er alltid på vandring (Bauman, 2007). 
Selv om vagabonden i utgangspunktet forsøker å trekke veksler på vår 
tids «flytende» samfunnsform, representerer han derfor til syvende og 
sist det postmoderne samfunnets «fastlåste» ofre. 

Utgangspunktet for kapitlet er kvalitative dybdeintervjuer med 18 øst- 
europeiske fanger i Trondheim fengsel, Tunga. Materialet analyseres fra 
et livslopsperspektiv (Carlson og Sarnecki, 2016) der utlendingenes for-, 
nå- og fremtidige fortellinger sees i sammenheng. Stamnes og Rye analy- 
serer i kapittel 6 i denne boka det samme datamaterialet fra et aktørper- 
spektiv, med vekt på de østeuropeiske fangenes subjektive narrativer om 
veien fra hjemlandet til det norske fengslet og deres opplevelser i fengslet. 
I dette kapitlet er vi derimot interessert i fangenes erfaringer som mer 
allmenne uttrykk for relasjoner mellom «flytende» og «fastlåste» sam- 
funnsformer - mellom mobilitet og sedentarisme - i det postmoderne 
samfunnet. Vi diskuterer hvordan de internasjonale fengselsfangene 
fremstår som interessante eksempler på det komplekse forholdet mel- 
lom geografisk mobilitet og stedfasthet som preger vår tids postmoderne 
samfunn. Kapitlets analyse av det globaliserte fengslet bidrar slik til den 
voksende litteraturen i kjølvannet av den «mobile vendingen» (Faist, 
2013) i samfunnsvitenskapene. Ikke minst demonstrerer de østeuropeiske 
fangene det postmoderne samfunnets tvetydige mobile karakter. Fange- 
nes erfaringer viser hvordan internasjonal mobilitet og transnasjonale 
praksiser gir nye muligheter, spesielt for mennesker som søker materiell 
trygghet, samtidig som de globaliserte samfunnsstrukturene også skaper 
nye tapere. 


2. Baumans «vagabonder» i det postmoderne 
samfunnet 


Som analytiske briller benytter vi den britiske sosiologen John Urrys 
«the new mobilities paradigm» (Sheller og Urry, 2006; Urry, 2000, 
2007), Zygmunt Baumans diskusjoner av det «postmoderne» samfunnet 
(2007a) og perspektiver på de transnasjonale samfunnene (Faist, Fauser 
og Reisenauer, 2013; Vertovec, 2009). Teoriene handler om hvordan glo- 
baliseringsprosessene skaper mobile samfunn som mer enn noen gang 
tidligere overskrider nasjonalstatens grenser. Mobilitet beskrives som 
normen, ikke som et unntak. Det tydeligste eksemplet er de massive glo- 
bale migrasjonsstrommene. I 2017 bodde 258 millioner i et annet land enn 
fødelandet, en økning på 50 prosent siden århundreskiftet (UN-DESA, 

2017). Det mobile samfunnet kjennetegnes også av omfattende utveks- 
ling av varer og tjenester mellom nasjonalstatene (UNCTAD, 2014). De 
nye informasjons- og kommunikasjonsteknologiene åpner for distan- 
sert samhandling, mer eller mindre uavhengig av sted. Internettet betyr 
at hele verden i dag, om ikke annet i teorien, kun ligger et tastetrykk 
unna. 

Dagens globale migranter utnytter disse kreftene, som legger til rette 
for transnasjonale leve- og samhandlingsmåter på tvers av nasjonale 
grenser og lokaliteter (Levitt og Schiller, 2004; Schiller, Basch og Blanc, 
1995). Faglitteraturen viser hvordan migrantene og deres nettverk (familie 
og andre) utvikler politiske, kulturelle og sosiale relasjoner som spenner 
mellom - og knytter sammen - to eller flere land. Samtidig understre- 
ker litteraturen hvordan den økte mobiliteten på tvers av landegren- 
sene endrer alle aspekter ved det moderne samfunnet, også for aktørene 
som ikke lever spesielt mobile hverdagsliv. For eksempel er innvandre- 
res familie og venner i hjemlandene på forskjellige måter involvert i og 
påvirket av migrantenes transnasjonale praksiser, for eksempel gjennom 
økonomiske overføringer (Carling, 2008; Faist m.fl., 2013). De siste års 
økte innvandring til det norske samfunnet har også konsekvenser for 
hverdagslivet til «bofaste» nordmenn, for eksempel arbeidstakeren eller 
skolebarnet som tilbringer dagen i et flerkulturelt arbeids- og skolefelles- 
skap. Teoriene om det mobile samfunnet refererer derfor ikke bare til det 
kvantitative aspektet ved mobilitet, de viser også til de grunnleggende 
kvalitative endringer i samfunnets sosiale strukturer. 

Det nye mobilitetsparadigmet og teoriene om de transnasjonale sam- 
funnene åpner også for alternative forståelser av fengslet som sosial 
institusjon. Bosworth, Hasselberg og Turnbull (2016) hevder imidlertid 
at forskningen i stor grad har neglisjert globaliseringens påvirkning på 
fengselsinstitusjonen. Fengslet studeres som «et instrument for staten» 
(Sykes, 1958: 8), der nasjonalstaten gjennom straffeinstitusjonene hevder 
sin makt og disiplinerer landets statsborgere. De utenlandske fangene er 
her unntaket, og blir dermed også ofte oversett. Færre studier utforsker 
det globaliserte fengslet som «normaltilstand» og spør hvordan nasjonal- 
statens straffende makt påvirkes av — og samtidig påvirker - det postmo- 
derne samfunnets flytende karakter. 

I kapitlet skal vi utforske hvordan det globaliserte samfunnet preger 
fengselsinstitusjonen. Vi bruker ogsa fengslet som et eksempel pa det 
postmoderne samfunnets mobile karakter, og vi viser hvordan de uten- 
landske fangene illustrerer det paradoksale forholdet mellom «flyt» og 
«fiksering» i dagens samfunn. Utgangspunktet er Baumans analyser av 
de globaliserte og mobile - i hans termer: de postmoderne - samfunnene. 
Hans teorier viser til hvordan individene i storre grad veksler mellom og 
parallelt deltar i flere lokale fellesskap, som hver er avgrenset fra hver- 
andre og følger singulære sosiale logikker. Mens det moderne samfunnet 
var preget av orden, rasjonalitet og systematikk — og derfor også av forut- 
sigbarhet, stabilitet og soliditet - mangler vår tids postmoderne samfunn 
felles strukturer som sammenføyer dets elementer (Bauman, 2007a). Vi 
har gått fra «fast» («solid») til «flytende» («liquid») modernitet. Migran- 
ten — på vandring mellom steder og samfunn, med fragmenterte historier 
og flerfoldige tilhørigheter - er derfor prototypen på det postmoderne 
individet. 

I likhet med Urry (2000, 2007) understreker Bauman (2011) at for- 
skjellige aktører har ulike forutsetninger for å dra nytte av det «flytende» 
samfunnets logikk. Her bruker han «turisten» og «vagabonden» som 
idealtyper: Turisten er den velstående konsumenten som reiser fra sted 
til sted — «globetrotteren» og «kosmopolitten» -,som bruker sin velstand 
til å nyte - konsumere - stadig nye opplevelser. Han er fri til å reise og 
nyter fordelene ved det grenseløse samfunnet. Vagabonden er derimot 
den mindre privilegerte, som må legge ut på vandring for å skaffe seg et 
levebrød og grunnleggende materiell sikkerhet, så som arbeidsmigranten 
som forlater hjemlandet. Han tvinges ut på reise. 

Bauman mener vagabondene er dømt til å mislykkes i det globale 
samfunnet. De ender opp som evige vandrere, som sjelden oppnår den 
materielle velstanden de søker. Bauman ser deres misere som produkt 
av samtidens grunnleggende krav om effektivitet og økonomisk gevinst, 
der livslange, forutsigbare yrkesløp er erstattet med et mer «fleksibelt» 
arbeidsmarked, med høy arbeidsløshet som vedvarende premiss. «Turis- 
ten» og «vagabonden» er derfor gjensidig konstituerende fenomener. For 
«vagabonden» er imidlertid utfallet i verste fall - med Baumans ord - 
«bortkastede liv» («wasted lives») og «menneske-som-avfall» («human 

waste»): Mennesker blir overflødige, uønskede bi-produkter av den fly- 
tende modernitetens brutale virkelighet. 


The production of ‘human waste’ - or more precisely, wasted lives, the 'super- 
fluous’ populations of migrants, refugees and other outcasts - is an inevitable 
outcome of modernization. It is an unavoidable side-effect of economic pro- 
gress and the quest for order which is characteristic of modernity. (Bauman, 


2007b, synopsis) 


I analysen skal vi bruke de fengslede utlendingenes livshistorier til a 
problematisere tre aspekter i faglitteraturens beskrivelser av det postmo- 
derne, flytende samfunnet: a) den konseptuelle relasjonen mellom det 
«flytende» og det «fastlaste», b) statens regulerende rolle og c) hvordan 
fengslet ofte fungerer som oppbevaringssted for utenlandske fanger. 


3. Østeuropeiske fanger i Trondheim fengsel 


Diskusjonene bygger på kvalitative dybdeintervjuer med utenlandske 
fanger som soner dommer eller er varetektsfengslet i Trondheim fengsel, 
Tunga. Alle informantene kommer fra østeuropeiske land som frem til 
kommunismens fall i 1989 lå under sovjetisk dominans, og som fortsatt 
preges av lav økonomisk velstand. 

Prosjektet bygger på et livsløpsperspektiv (Carlsson og Sarnecki, 2016) 
både i innsamling og i analysen av datamaterialet. Målet er å forstå de 
helhetlige og komplekse livsløpene til fangene ut fra de historiske og sam- 
funnsstrukturelle kontekstene for deres individuelle biografier (Mills, 
1959). Intervjuene hadde derfor tredelt struktur. Først kartla vi informan- 
tenes biografiske bakgrunn i hjemlandet og hva som hadde skjedd før de 
ble pågrepet og fengslet i Norge. Deretter tok vi for oss deres hverdag som 
utenlandske statsborgere i et norsk fengsel. Her var vi spesielt opptatt av 
hvordan de håndterte fengselshverdagens utfordringer, deres relasjoner 
til de ansatte og til medfanger, og hvordan de forholdt seg til verden uten- 
for fengslet. I den siste delen spurte vi om fangenes fremtidsplaner og 
hvordan de så for seg livet etter endt soning. 

Å strukturere intervjuene på denne måten ga et godt innblikk i infor- 
mantenes erfaringer fra fengslet og hvordan disse erfaringene er elementer 

i mer helhetlige livslop. Hva som skjer i dag, ma forstas i lys av bade for- 
tiden - hvor man kommer fra — og fremtiden - hva man ønsker skal skje. 

Et livsløpsperspektiv får også frem betydningen av livsfaser, og dermed 
også individenes relasjoner til deres nærmeste, spesielt familien, som for 
mange er det primære sosiale referansepunktet (Carlsson og Sarnecki, 
2016). Enslige unge menn uten omtanke for andre enn seg selv har andre 
horisonter enn familiefedre med ansvar for livsledsager og barn. Livssi- 
tuasjonen påvirker hvordan man fortolker hverdagen, men også hvordan 
og hva man planlegger for fremtiden. Gjennom hele intervjuet la vi der- 
for vekt på å spørre informantene om deres sosiale relasjoner til aktører 
utenfor fengslet, i og utenfor Norge. Hva som skjer i fengslet, er alltid 
forbundet med samfunnet utenfor murene og, for de internasjonale fan- 
genes del, også virkeligheten utenfor de norske statsgrensene (Carlsson 
og Sarnecki, 2016). 

Til sammen ble 18 informanter - 17 menn og 1 kvinne - intervjuet i 
perioden mellom 2015 og 2017. Informantene kommer fra fem forskjellige 
østeuropeiske land. Den yngste var tidlig i 20-årene, den eldste var om 
lag 50 år gammel. De fleste sonet kortere straffer, som regel opp til ett år, 
mens den lengste straffen var over ti år. Intervjuene ble gjennomført på 
engelsk, polsk og russisk. 

I kapitlet diskuterer vi erfaringene til de østeuropeiske fangene, som 
utgjør om lag halvparten av den utenlandske fangepopulasjonen i de nor- 
ske fengslene. Som Stamnes og Rye understreker i sitt kapittel i denne 
boka (kap. 6), er det trolig mange likheter - men også betydelige for- 
skjeller - i de utenlandske fangenes opplevelser av soningen i Norge. 
De østeuropeiske fangene utgjør en relativt stor minoritetsgruppe i det 
norske fengslet. Alle våre informanter fortalte at det var flere østeurope- 
ere på deres avdeling, og at de dermed også kunne kommunisere på eget 
morsmål. Samtidig var de østeuropeiske fangene spredt utover i fengslets 
avdelinger, og de måtte derfor forholde seg aktivt til et flertall av fan- 
ger med andre kulturelle bakgrunner enn deres egen, både norske og 
ikke-europeiske. Også i fengslets arbeids- og skolehverdag samhandlet 
de fleste av våre informanter regelmessig med fanger fra andre kulturer. 
I andre fengsler kan den «etniske» samhandlingen være annerledes enn 
det som våre informanter opplever i Trondheim fengsel. For eksempel er 

Kongsvinger fengsel et rent utenlandsk fengsel. Utenlandske fanger pa 
cellesoning - uten fellesskap med andre fanger — kan pa sin side gjen- 
nomføre soningen uten kontakt med andre utlendinger. Man skal derfor 
være varsom med å overføre diskusjonene i kapitlet til andre fanger eller 
utenlandske fangegrupper. 


4. Fra fri flyt til fengslet fiksering 


De østeuropeiske fangene gir gode eksempler på hvordan det postmo- 
derne samfunnet inviterer til fragmenterte, og fler-lokale, sosiale livsløp. 
Selv om fangene har forskjellige historier, er deres utstrakte mobilitet 
slående. Informantene kjennetegnes av dårlige levekår, deprivasjon og 
begrensede utsikter for fremtiden i hjemlandene. Som Stamnes og Rye 
viser i sitt kapittel (kap. 6), fremstår internasjonal migrasjon derfor som et 
attraktivt, og ofte også eneste, alternativ til dårlige levekår i Øst-Europa. 
Som Vlad påpekte i intervjuet: 


Jeg kom hit [til Norge] kun for å finne jobb. Kun for penger. Mitt hjemland er det 
verste stedet til å tjene penger. (Vlad) 


«Flukten» fra Øst- til Vest-Europa er gjort mulig som en følge av de 
politiske omveltningene på det europeiske kontinentet de siste tiårene. 
Avslutningen på den kalde krigen, symbolisert ved Berlin-murens fall 
høsten 1989, avsluttet etterkrigstidens rigide grensereguleringer mel- 
lom de kommunistiske statene i øst og de vestlige kapitalistiske statene. 
EU-utvidelsene i 2004 og 2007 og Schengen-avtalens gradvise utvikling, 
bidro ytterligere til at grensekontrollen ble bygget ned. I dag kan stats- 
borgere i de nye EU-landene i prinsippet bevege seg fritt frem og tilbake 
mellom hjemlandet og de andre medlemslandene. Gjennom EØS-avtalen 
er også Norge integrert i det nye «grenseløse» Europa. 

Noen av de østeuropeiske informantene har kommet til Norge som 
arbeidsinnvandrere. Her har de bosatt seg og etablert ordinære hver- 
dagsliv, enkelte over flere år. Av ulike årsaker har de imidertid etter hvert 
involvert seg i aktiviteter som har ført til at de har blitt pågrepet, domfelt 
og sendt til fengslet. For de fleste informantene er det likevel krimina- 
liteten som førte dem til Norge i første omgang. De store økonomiske 

forskjellene mellom øst og vest i Europa, kombinert med fraværet av 
effektiv grensekontroll, kan utnyttes til kriminelle formål, for eksempel 
gjennom smugling av varer som kjøpes billig i hjemlandet og selges med 
betydelig profitt i de vesteuropeiske landene. For den østeuropeiske smu- 
gleren er krysningen av statsgrensene selve konseptet for yrkeskarrieren. 
Sirkulær mobilitet - frem og tilbake mellom landene — representerer det 
normale og nødvendige. For ham er Norge først og fremst relevant som 
«marked». 

En felles biografisk komponent er informantenes svake tilknytning 
både til hjemlandet og til det norske samfunnet. Informantene har gjerne 
lange og kompliserte migrasjonshistorier, men de har ikke bodd lenge nok 
til å etablere seg noen av stedene som de har reist til eller fra. Etter hvert 
har de også mistet den sosiale forankringen i hjemlandet. Kamils historie 
er et godt eksempel på mange av informantenes omfattende mobilitet på 
tvers av Europas nasjonale grenser. Han har reist til Norge utallige ganger 
de siste årene, men aldri forholdt seg til det norske samfunnet på annet 
vis enn som et midlertidig «arbeidssted». 


Jeg har ikke bodd i Norge i det hele tatt. Jeg har bodd i bilen fordi jeg holdt på 
å smugle sigaretter og alkohol. [...] [Jeg gjorde] 2-3 runder til Norge per uke. 
(Kamil) 


Også flere av de andre informantene har omfattende migrasjonshistorier, 
som gjerne inkluderer flere land omkring i Europa. Danil bodde i Italia 
fra 1998 til 2006, deretter reiste han til Brussel, før han kom til Norge for 
første gang. Her fikk han sin første dom og et tre måneders opphold i et 
norsk fengsel. Senere reiste han til hjemlandet, stiftet familie og fikk to 
barn, før han på nytt reiste ut og etter hvert kom tilbake til Norge. Danil 
understreker hvordan han hele tiden - men spesielt under Italia-opphol- 
det — har levd et hverdagsliv splittet mellom arbeidet i mottakerlandet og 
forsøk på å opprettholde permanent og regelmessig kontakt med familien 
i hjemlandet. 


[...] Jeg har bodd i Italia i ni år [...] jobbet som snekker [...] [Jeg reiste] til Italia 
to ganger i året. Til jul og i august, hva kaller du det, når arbeidet stoppes? [...] Ja, 


sommerferie. (Danil) 

Fengslingen endrer brått situasjonen for de mobile østeuropeerne. Her 
låses de bokstavelig talt fast, og de begrenses med fengslets knappe area- 
ler. For de fleste av våre informanter bestod deres hverdager før fengslin- 
gen av sykluser der de vekslet mellom opphold i utlandet og i hjemlandet 
med familier. Fengslingen betyr at de fysiske transnasjonale praksisene 
stoppes og settes på vent, med omfattende konsekvenser både for de inn- 
satte og for deres familier. Karols historie viser hvordan overgangen fra 
den grenseløse mobiliteten til fengslets fastlåste karakter snur opp ned på 
tilværelsen, også hans sosiale posisjon/funksjon i familien. 


Alt må ordnes via telefon og du er nervøs, du kan ikke se det, det er ingenting du 
kan gjøre. Det forårsaker stress, nerver og gjør deg sint inni deg fordi det er ingen- 


ting du kan gjøre. (Karol) 


Også norske fanger opplever at de mister «kontrollen» på familielivet 
(Andresen, 2015), men Karol opplevde den geografiske avstanden på godt 
over 1000 kilometer til ektefellen i hjemlandet som spesielt utfordrende, 
ettersom han i praksis var helt frakoblet hjemmesfæren. Karols refleksjo- 
ner illustrerer mange av de utenlandske fangenes opplevelser med fengs- 
lets abrupte fiksering. Å fengsles er alltid forbundet med opplevelser av 
forskjellige former for «fengselssmerter» (Sykes, 1958). Som Warr (2015) 
argumenterer, opplever utenlandske fanger straffen likevel som annerle- 
des og kanskje spesielt «smertefull», som følge av følelsen av usikkerhet og 
håpløshet og den manglende legitimiteten de opplever. For de fleste østeu- 
ropeiske migrantene i Norge er den geografiske avstanden til hjemlandet 
relativt overkommelig, blant annet gjennom billige flyreiser, men for dem 
som sitter i fengsel, er den geografiske avstanden til hjemlandet i praksis 
uoverkommelig. Reisekostnader og familiemedlemmer som verken snak- 
ker norsk eller engelsk, betyr ofte at besøk i fengslet i praksis ikke er aktuelt. 
Ruslan fortalte: 


Det er for dyrt for dem [familiemedlemmer] å komme hit. Og møtet varer tre eller 
fire timer, så det er ikke noe vits. Det er lett for nordmenn. Familiene deres kan 


besøke dem hver dag [...] Familiene deres er her veldig ofte. (Ruslan) 


Heller ikke Karol mente familiebesøk var aktuelt, spesielt ikke ettersom 
kona i så fall måtte ha reist gjennom Europa med en baby. 

Men det er ikke noen vits for henne å reise hele veien hit med en liten baby. Du 
må kjøre gjennom Sverige, ta ferge først og så kjøre gjennom Sverige og Norge. 
Kanskje hun kunne få det til hvis det hadde vært i Oslo, fordi det ligger litt nær- 
mere, men her til Trondheim? Og hun snakker heller ikke engelsk. [...] Og hvis 
hun hadde kommet her så måtte hun også ha et hotell ... og med en liten baby? 
Nei, nei. Nei. (Karol) 


Også for de norske fangene betyr fengsling at familielivet brytes opp. For 
de utenlandske fangene kan et slik brudd likevel oppleves som spesielt 
utfordrende. I den norske kriminalomsorgen har «nærhetsprinsippet», 
som betyr at fangene fortrinnsvis skal sone i fengsler i nærheten av hjem- 
stedet, vært et viktig prinsipp. Både humanistiske og rehabiliterende 
hensyn taler for at fangene skal kunne opprettholde kontakten med sine 
sosiale nettverk også under soningen. For de utenlandske fangene er dette 
i praksis ikke gjennomførbart, (St.meld. nr. 37 (2007-2008), og det opp- 
leves som ekstra straffende blant våre informanter. 

Informantene mente dessuten at fengslene var lite fleksible i håndhe- 
vingen av regelverket og i liten grad forsøkte å kompensere for østeurope- 
ernes spesielle situasjon. Karol beskriver den omstendelige prosessen for 
å planlegge et familiebesøk: 


Det er ikke så enkelt å få et besøk. Det er ikke slik at hvem som helst kan komme 
hit og besøke deg. Du må skrive en liste: når, hvem, du må angi navn. Jeg hadde 
et ønske om å få broren min på besøk, og jeg forsøkte å løse det på et vis. Så ble 
jeg fortalt at ... Jeg fikk en lapp og måtte skrive et brev til Polen. Min bror måtte 
signere det og sende tilbake. Så kan de [fengslet] sette opp en dag, dato og tid for 
hans besøk. Du kan ikke bestemme selv. [...] Du må planlegge det på forhånd, 
men hvis du ikke kan språket så er det vanskelig. (Karol) 


Sergey, en mann i 30-årene, forteller om hvilke regler for telefonisk kon- 
takt med familie som gjelder under varetektsfengsling: 


En vokter må være til stede mens du snakker i telefon. Det rareste er at du må 
snakke enten norsk eller engelsk. Men jeg kan ikke gjøre det, fordi mine familie- 
medlemmer kan ikke noen av disse språkene. Jeg måtte skrive en søknad hvor jeg 
erklærte dette, og senere har de tillatt at jeg snakker mitt morsmål. Jeg var over- 


rasket når jeg fant ut om disse restriksjonene. (Sergey) 

Etter domsavsigelse, og dermed overforing fra varetektsavdeling til van- 
lig avdeling, blir restriksjonene lettet, men oppleves fortsatt som strenge. 
Tilgang til telefon reguleres nar det gjelder bade samtaletid og antall 
numre som en fange kan ringe, samtidig som ringekostnadene er høye. 
Det gjelder å prioritere de viktigste personene. Jarek forteller: 


Jeg har bare ett [telefonnummer som jeg ringer]. Jeg ringer ikke til mine foreldre, 
jeg har ikke tid til det. Jeg ringer min kone, og finner ut om alt gjennom henne. Og 
jeg vet at hun trenger min støtte. Jeg ville ikke våge å ringe mine foreldre i stedet 


for henne. Det kunne såre henne. (Jarek) 


Forskningen på transnasjonale migranter viser hvordan løpende sosial 
kontakt med hjemlandet fremstår som et hverdagslig fenomen for mange 
innvandrere. Selv om man flytter til utlandet, kan man fortsatt vedlike- 
holde sine hjemlige sosiale relasjoner gjennom jevnlige telefonsamtaler 
(Vertovec, 2009). Men det som tas for gitt utenfor fengslet, blir bak fengs- 
lets murer et knapt gode. 


5. Multikulturelle hverdagsliv 


Det er ofte gjennom statens grensekontrollerende aktiviteter — ut fra regler 
for hvilke varer eller personer som er «legale» - at myndighetene griper 
inn overfor de utenlandske migrantene som begår lovbrudd, og sank- 
sjonerer deres mobilitet. Østeuropeerne blir imidlertid ikke bare «stop- 
pet» av staten: Dens makt tvinger også de utenlandske fangene videre 
inn til det «globaliserte» mikro-samfunnet som fengslet representerer 
for mange av våre informanter. Her presses flere kulturer sammen på et 
avgrenset sted. På den typiske fengselsavdelingen i Trondheim fengsel, 
Tunga, soner den østeuropeiske sammen med et flertall av norske fanger, 
men også mange andre land er vanligvis representert på avdelingen. For 
mange av våre informanter var fengselssamfunnet dermed mer preget 
av sosiokulturelt mangfold og diversitet enn de hadde opplevd tidligere, 
både i hjemlandet og i det norske samfunnet. 

Ikke minst representerte fengselssamfunnet for mange det første vir- 
kelige møtet med det norske samfunnet. Ute på frifot, enten i Norge eller i 
hjemlandet, kan migrantene i stor grad videreføre mange av sine hjemlige 

veremater og hverdagsrutiner. Inne i fengslet er det derimot ingen vei 
utenom den norske kulturen for de utenlandske fangene. For de østeu- 
ropeiske arbeidsinnvandrerne, som gjerne har levd et hverdagsliv i den 
marginaliserte ytterkanten av det norske samfunnet, byr fengselshver- 
dagen derfor på et langt mer intimt møte med det norske samfunnet 
enn tidligere. For smuglerne, som først og fremst har forholdt seg til det 
norske samfunnet som et «marked» og aldri har hatt noen ønsker om 
mer permanente opphold, er overgangen enda mer markant. De må for 
eksempel forholde seg aktivt til norske mattradisjoner og andre kultu- 
relle praksiser, ikke minst det norske språket. Flere av informantene la 
spesielt vekt på den norske matkulturen. Selv om fangene velger å lage 
nasjonale retter når omstendigheter i fengslet tillater det (Ugelvik, 2011), 
får de daglig servert norske retter som avviker fra deres tradisjonelle mat- 
vaner. Kostya var blandet i sin vurdering av kostholdet i fengslet, og det 
var nettopp matens kulturelle aspekter som var viktig for ham. 


Ikke så bra, ikke så dårlig. Den er vanlig. Jeg vet ikke ... det er på grunn av [vår] 
tradisjon. Kanskje du [intervjueren] er vant til å spise fisk, men for eksempel meg, 
i min religion, mitt land, min kultur ... Vi spiser ikke fisk tre ganger i uka. Det 


ligger i vår kultur. (Kostya) 


Gjennom fengselsoppholdet møter mange av de utenlandske fangene det 
norske språket for første gang. Det byr på utfordringer, og nesten alle 
informantene understreker det som problematisk. 


For meg er det mye hardere fordi at jeg snakker ikke norsk og ikke alle voktere kan 
engelsk. Av og til er det vanskelig å si hva jeg vil og hva jeg trenger. Jeg spør alltid 
[medfangene]. Jeg forklarer til dem og de forklarer til voktere, fordi av og til forstår 
jeg ikke. Og jeg forstår ikke når noe må skrives. Så jeg spør alltid [medfangene] 
om hjelp. (Kostya) 


Informantene hadde ellers svært forskjellig språkkompetanse. Noen 
hadde bodd i Norge flere år før fengslingen, og kunne gjøre seg mer eller 
mindre forstått inne i fengslet. Andre snakket engelsk. Enkelte av infor- 
mantene manglet imidlertid enhver norsk- eller engelskspråklig kompe- 
tanse og ble dermed helt avhengig av bistand fra de andre østeuropeerne 
og det begrensede informasjonsmaterialet i fengslet som foreligger på 
noen av de østeuropeiske språkene. 

Fengselslivet medforer et globalisert hverdagsliv ogsa pa andre mater. 
Fengslet tvinger fangene til å forholde seg til flere kulturer, bade pa godt og 
pa vondt. Informanten forteller riktignok at grupperinger langs etniske 
linjer er vanlige, men at de i praksis ikke kan velge det kulturelle mang- 
foldet helt bort. Pa fengselsavdelingen ma alle de tretti fangene forholde 
seg til hverandre. Informantene forteller at samhandlingen pa tvers av de 
etniske skillelinjene jevnt over gar greit, men at de kulturelle forskjellene 
preger fengselshverdagen. Danil fortalte for eksempel hvordan: 


Du må kjempe med marokkanere og svarte folk. Men med polakker og litauere 
kommer vi godt overens med [...]. Vi har folk fra Polen her, Albania, Romania, Li- 
tauen, jeg tror vi har samme kultur og jeg tror at derfor vi forstår [hverandre]. Med 


marokkanere, folk fra Nigeria ... jeg kjenner ikke kulturene deres [...]. (Danil) 


Sett fra et integreringsperspektiv er fengsel et spesielt interessant eksem- 
pel på det flerkulturelle samfunnet. Fengsel kan for mange fanger opp- 
leves som et påtvunget «superdiverst» lokalsamfunn (Vertovec, 2007). 
Mens en innvandrer ute i det norske storsamfunnet kan velge ikke å inte- 
grere seg med det norske samfunnet, er denne valgfriheten innskrenket 
i fengslet. Det samme gjelder kontakten med andre kulturer, som man i 
stor grad kan unngå utenfor fengselsmurene. I fengslet blir denne kontak- 
ten betydelig intensivert og i stor grad uunngåelig. Det er staten (fengslet) 
som bestemmer hvem man skal sone sammen med på avdelingen. 

Dette demonstrerer statens makt over de utenlandske fangene: Ikke 
bare innskrenker staten deres frihet, mobilitet og transnasjonale praksi- 
ser, de påtvinger dem også et norsk/flerkulturelt hverdagsliv. 


6. Fengslet som oppbevaringssted 


Den offisielle norske straffeideologien vektlegger at straffen skal «fremme 
domfeltes tilpasning til samfunnet» (straffegjennomføringsloven, 2001: 
$3). Kriminalomsorgens uttalte mål er å «rehabilitere» fangene — det vil si 
å gjenopprette deres vilje og kompetanse til å leve liv som lovlydige sam- 
funnsmedlemmer. Gjennom en rekke tiltak skal fangene forberedes og 
rustes til overgangen fra soning til frihet. For de fengslede vagabondene 
er disse idealene mindre relevante. På grunn av manglende tilknytning 

til det norske samfunnet blir de aller fleste utenlandske fangene deportert 
ut av landet etter soningen (jf. utlendingsloven, 2008). Dermed blir også 
fengslets rehabiliteringstilbud vanskeligere, til dels også mindre relevant. 

Informantene forteller at de har mulighet til å delta i noen utvalgte 
rehabiliteringsaktiviteter, så som språk- eller yrkesopplæringskurs. I 
praksis opplever informantene at de forskjellige tilbudene er forbeholdt 
norske statsborgere. Slik er det også med arbeidet for å tilrettelegge over- 
gangen fra fengsel til samfunnet. Informant Petr, som soner en mangeårig 
straff, reflekterte over forskjellsbehandlingen som han opplevde i fengslet. 


Jeg har søkt om et åpent fengsel. [...] Mange ganger. Ingen sjans. Jeg mener det, 
hvis jeg søker om et åpent fengsel sier de nei. Du er ikke norsk, du kan ikke. [...] 
Og derfor føler jeg at for en nordmann er fengsel perfekt. Han gjør mange feil, 
mange feil [...] men han får en sjanse. Men for en som ikke er norsk statsborger 


er dette et problem. (Petr) 


Petr viser til at et viktig aspekt ved det norske fengselssystemet er aner- 
kjennelsen av at de innsatte fortjener en ny sjanse, og at straff derfor også 
vurderes som en «mulighet» (Ugelvik, 2016). For den utenlandske stats- 
borgeren er fengsling ensbetydende med at denne sjansen - til et lovlydig 
liv i Norge — allerede er blitt brukt opp. For mange av våre informanter 
fremstår derfor det norske fengselssystemet først og fremst som et opp- 
bevaringssted i påvente av den kommende deportasjonen. Det som ikke 
nødvendigvis er problematisk for en profesjonell smugler som Roman, 
som mener at det å havne i fengsel er et integrert element av hans «yrke», 
og som betrakter fengselsoppholdet som «en liten ulykke og ferie», blir mer 
kompleks for den som en gang drømte om å bo i Norge. Dette er tilfellet 
for Artem, som kom til Norge som arbeidsinnvandrer og har bodd i lan- 
det i noen år, og etter hvert også har etablert et «norsk» sosialt nettverk. 
Selv føler han at han har sterk tilknytning til landet, men forteller at han 
trolig blir deportert til hjemlandet etter endt soning. I intervjuet reflek- 
terte han over hvordan han følte seg utstøtt fra det norske samfunnet: 


Jeg respekterer dette landet! De har en annen holdning til dem som jobber ærlig. 
Og jeg er takknemlig for det [...] og jeg betaler også skatt, jeg bruker mine penger 
her, jeg betaler husleie. [...] Alle ser på det slik: Innvandrere kommer hit og 

eksporterer pengene fra dette landet. Men det er ikke helt sant. [...] Jeg vil bare 
komme tilbake på jobb. Jeg vil ikke rømme. Jeg ser at min familie har det ille, 
de har ingen midler til å overleve. Faren til min kone døde og hun er mentalt 
utmattet. De [retten] tar ikke dette i betraktning i det hele tatt fordi jeg er en 
utlending, en innvandrer. Nordmenn som er i den samme situasjonen ville ha 


vært løslatt. (Artem) 


Artems beskrivelse av hans tilknytning til Norge illustrerer et viktig 
poeng ved det statsborgerskapsbaserte tilhørighetsaspektet. Slik demon- 
streres statens inngripende sorteringslogikk, der «våre» (dvs. de norske) 
fanger atskilles fra de «andre» (de utenlandske). Lovbruddet overskyg- 
ger resten av bidraget som ikke-norske statsborgere gjør til samfunnet. 
Utvisning fra landet og etterfølgende innreiseforbud til riket på enten 
bestemt eller ubestemt tid, viser i tillegg at straffen varer lenger enn 
selve fengselsoppholdet. Innreiseforbudet betyr i praksis innskrenkning 
av mobilitetsmuligheter og berøvelse av muligheten til å leve liv i et 
annet land. 


7. Det globale fengslet og det postmoderne 
samfunnet 


De østeuropeiske fangenes «grenseløse» livsløp illustrerer viktige nyanser 
ved de senmoderne samfunnets globaliserte karakter. «Flyt» og «fikse- 
ring» som fenomener står ikke i motsetning til hverandre, men bør heller 
sees som gjensidige. Det er informantenes anledning til mobilitet på tvers 
av statsgrensene som i utgangspunktet førte dem til Norge og, etter hvert, 
til det norske fengselsvesenet. Her er de inne- og fastlåst på en liten celle 
og har ekstremt få muligheter for bevegelse. Staten stopper vagabondens 
vandring. Stoppestedet — fengslet -er samtidig et sosiokulturelt mang- 
foldig samfunn. I det norske fengslet tvinges de østeuropeiske fangene 
inn i et hverdagsliv på den norske nasjonalstatens premisser, samtidig 
som de fleste fangene må samhandle og forholde seg aktivt til fanger med 
andre sosiokulturelle bakgrunner, både fra Norge og fra andre land. Der- 
med etableres det som - med Vertovecs (2007) begrep - fremstår som 
«superdiverse» og transnasjonale praksiser, der elementer fra forskjellige 

kulturer, etnisiteter og nasjoner kombineres. I det norske fengslet lever 
den østeuropeiske fangen gjerne et mer «internasjonalt» hverdagsliv enn 
utenfor, enten det var hjemme i opprinnelseslandet eller som innvandrer 
i Norge. I fengslet blir fangene genuine globaliserte aktører. 

De østeuropeiske fangenes erfaringer viser samtidig det globaliserte, 
postmoderne samfunnets tvetydige karakter. Våre informanter er, ut fra 
Baumans (2011) terminologi, tydelige representanter for «vagabonden» 
heller enn «turisten», og hører utvilsomt til taperne i hans beskrivelser 
av det flytende, postmoderne samfunnet. De reiser ikke ut i verden fordi 
de «vil», men fordi de «må». I motsetning til «turisten» er vagabonden 
globaliseringens taper. Kanskje er noen av de østeuropeiske fangene — 
som soner uten klare «formål», og som ikke engang sees som objekter for 
fengslets rehabiliterende arbeid — også et eksempel på Baumans begrep 
om «wasted lives» — bortkastede liv? 

Fengselsinstitusjonen, til tross for dens grunnleggende fastlåste karak- 
ter, er et interessant eksempel for videre utforskning av det flytende, gren- 
seløse og globaliserte samfunnet. Kunnskap om østeuropeernes mobile 
fortid, og hvordan fengslet påvirker deres liv på til dels andre måter enn 
det gjør for innenlandske fanger, er uansett viktig for den norske feng- 
selsinstitusjonen. Fengslet trenger en bedre forståelse av drivkreftene 
som ligger bak den pågående globaliseringen av fengslene, og hva som er 
konsekvensene av disse globaliseringsprosessene. Fremtidens fengsel vil 
preges stadig sterkere av, «grenseløse» fanger som aktualiserer Vertovecs 
(2007) begrep om «superdiversitet». Alt dette impliserer at fengslet, som 
ellers gjerne fremstår som en ganske statisk institusjon, i årene fremover 
må finne nye måter for å håndtere mangfoldet som den internasjonale 
fangepopulasjonen representerer. 


Sluttnoter 


1. Fangene i Norgerhaven fengsel i Nederland var «norske» i betydningen at de var 
dømt av den norske staten, selv om mange av fangene hadde et annet statsbor- 
gerskap. Den treårige leieavtalen for Norgerhaven fengsel startet høsten 2015 og 
utløper høsten 2018. 

2. Av hensyn til konfidensialitet brukes pseudonymer for personnavn, og vi bruker 
av samme grunn «Øst-Europa», «østeuropeere» osv. i stedet for spesifikke landan- 
givelser. 

Abstract: Rehabilitation is a key objective in Norwegian prisons, and inmates are offered many 
programs and conversation-based rehabilitation initiatives aimed at contributing to their reha- 
bilitative processes. This chapter presents one of these measures, «Reflective conversation», 
which has been offered in some Nordic prisons over the last few years. A central purpose 
of this chapter is to give an introduction to Tom Andersen, whose theory is little known in 
sociology, and to show how Andersens’ theory has been used as a rehabilitative measure in 
Trondheim Prison, Tunga. The inmates consider reflective conversations as egalitarian and 
unique and find that they can talk about whatever they need to talk about. All the now-re- 
leased prisoners participating in this study stated that reflective conversations strengthened 
their self-esteem and contributed to their beliefs that they could live as law-abiding citizens 
after release. Prison officers believe that reflective conversations calm the inmates and enhance 
the dynamic security in the prison. In this chapter, we discuss why reflective conversations 
are experienced as different than other conversations. Could the inmates’ and prison officers’ 
evaluations be because reflective conversations increase inmates’ involvement and autonomy 
in their own lives? This chapter is based on interviews with inmates, released prisoners and 
employees: it presents their different perspectives on how reflective conversations function as 
a form of rehabilitation in Trondheim Prison, Tunga. 


Keywords: Andersen, user participation, rehabilitation, reflective conversations 


Sammendrag: Rehabilitering er en viktig målsetting i norske fengsler, og de innsatte tilbys en 
lang rekke programtilbud og samtalebaserte tiltak som skal bidra til rehabiliterende prosesser. 
I dette kapitlet presenteres «Reflekterende samtale», som de siste årene har vært et samtaletil- 
bud til innsatte i noen nordiske fengsler. Et viktig formål med kapitlet er å gi en introduksjon 
til Tom Andersens teori, som er lite kjent i sosiologien, og å vise hvordan denne teorien har 
blitt brukt i rehabiliteringstiltak i Trondheim fengsel, Tunga. De innsatte omtaler reflekterende 
samtaler som en unik metode, fordi de i slike samtaler føler seg likeverdig med samtalepartne- 
ren, og opplever at de kan snakke om det de selv har behov for å snakke om. Samtlige løslatte 
i undersøkelsen hevder at reflekterende samtaler styrket selvfølelsen og bidro til å gi dem en 
tro på at de kunne leve som lovlydige samfunnsborgere etter løslatelse. Ansatte hevder på sin 
side at de reflekterende samtalene virker beroligende på de innsatte og styrker den dynamiske 
sikkerheten i fengslet. I kapitlet diskuteres hvorfor de reflekterende samtalene oppleves for- 
skjellige fra andre samtaler. Kan de innsattes og de ansattes positive vurderinger skyldes at 
de innsatte gjennom de reflekterende samtalene får større medvirkning og selvbestemmelse i 


Sitering av denne artikkelen: Viggen, K. (2018). Reflekterende samtaler i Trondheim fengsel. I J.F. Rye & 
I.R. Lundeberg (red), Fengslende sosiologi. Makt, straff og identitet i Trondheim fengsel (Kap 8, s. 167-188). 
Oslo: Cappelen Damm Akademisk. DOI: https://doi.org/10.23865/noasp.41.ch8 

egen livssituasjon? Kapitlet er basert pa intervjuer med innsatte, loslatte og ansatte og presen- 
terer deres forskjellige perspektiver pa hvordan reflekterende samtaler som rehabilitering og 
som endringstiltak virker i Trondheim fengsel, Tunga. 


Nokkelord: Andersen, brukermedvirkning, rehabilitering, reflekterende samtaler 


1. Refleksjon og rehabilitering 


I dagens kriminalomsorg legges det stor vekt pa det rehabiliterende aspek- 
tet ved straffegjennomforing, blant annet i stortingsmeldingen fra 2008: 
Straff som virker - mindre kriminalitet — tryggere samfunn (St.meld. nr. 37 
(2007-2008). For å ha nytte av rehabiliteringstiltakene — så som skoletil- 
bud i fengslet eller ettervernsopplegg — er det en fordel at de innsatte har 
et relativt avklart forhold til seg selv og andre. Undersøkelser viser derfor 
at 40 prosent av de innsatte i norske fengsler har behov for samtaler om 
egen situasjon (Friestad og Hanssen, 2004; Gotaas og Højdahl, 2006). I 
dette kapitlet skal jeg diskutere et samtaleprogram som møter dette beho- 
vet: Reflekterende samtaler. 

Synet på klienter og tilnærmingsmåter i behandling og sosialt arbeid 
innen både psykiatri, rus og familievern har endret seg gjennom de siste 
femti årene. På 70- og 80-tallet ble det lagt vekt på årsaken til problemene, 
likebehandling, sanksjoner ved brudd på regler og at klientene skulle 
konfronteres med sine styrker og svakheter (De Leon, 2003). Utover på 
90-tallet ble behandlingsideologien mer rettet mot å finne løsninger og 
den enkeltes styrker og å legge vekt på endring. Dette foregikk gjennom 
motiverende intervju og mer tilrettelagte behandlingsforløp (De Shazer, 
1985; Berg or Miller, 2000; Miller og Rollnick, 1991; Barth, Børtveit og Pre- 
cott, 2013). Sentralt stod en vektlegging av at ansvaret for endring måtte 
ligge mer hos klientene selv enn hos behandler og behandlingssystemet. 

Det skjedde også en åpning i forholdet mellom behandler og klient. 
Tom Andersen og hans team ved Tromsø universitetssykehus arbei- 
det med familieterapi ut fra et systemteoretisk perspektiv. De utviklet 
«Reflekterende team», som innebar at det behandlerne tidligere hadde 
diskutert i lukkede rom, nå skulle gjøres i klientenes påhør og inngå som 
en del av terapien (Andersen, 1987). I 1994 knyttet Andersen kontakt med 
en gruppe ansatte ved Kalmar fengsel, og de utviklet en arbeidsmåte med 
de innsatte som de kalte «Reflekterende samtaler» (Wagner, 1998). Senere 

ble dette tilbudet ogsa gitt i Herstedvester fengsel i Kobenhavn og ved 
Trondheim fengsel, Tunga. 

For a styrke den viktige behandlingsalliansen (Duncan mfl., 2010) ble 
det utviklet tilbakemeldingsredskaper, for eksempel Klient- og resultatstyrt 
praksis (KOR) (Tuseth, 2007, Duncan og Sparks, 2008). A lytte til klien- 
tenes tilbakemeldinger og ta utgangspunkt i deres erfaringskunnskap kan 
gjore at man kommer raskere i gang med tiltak som virker (Valla, 2010). 
Begrepet brukermedvirkning kom inn i velferdspolitikken pa 90-tallet og 
har blitt et mainstreambegrep i dag (Askheim, 2017). «Empowerment», 
brukermedvirkning og selvbestemmelse har også blitt en viktig målset- 
ting innen rehabilitering i kriminalomsorgen (Helgesen, 2017). 

Reflekterende samtaler er et relativt nytt rehabiliteringstiltak, og det 
foreligger få studier og lite kunnskap om det som faktisk foregår ved slike 
samtalebaserte rehabiliteringstiltak i norske fengsler. Det er skrevet noe 
om erfaringene med reflekterende samtaler i Kalmar fengsel (Andresen, 
2000; Wagner, 1998, 2006a, 2006b, 2009). 

I det følgende skal jeg først se nærmere på bakgrunnen for den reflek- 
terende samtalen, og på idealet om brukermedvirkning. Deretter vil jeg 
undersøke nærmere hvordan reflekterende samtaler fungerer i praksis 
sett fra både de innsattes, de løslattes og de ansattes perspektiv. 


2. Fengselsrefleksjoner - teoretiske 
perspektiver 


I reflekterende samtaler følger dialogen en bestemt struktur (form) med 
én innsatt og to ansatte (betjenter og/eller sivilt ansatte) som sitter i en 
triangulær formasjon. Samtalen skal være helt på den innsattes premis- 
ser. Hver samtale starter med spørsmålet: «Hva ønsker du å snakke om i 
dag?» Den ene ansatte samtaler med den innsatte, mens tredjepersonen 
lytter oppmerksomt. Bare én snakker om gangen, og forstyrrelser er ikke 
tillatt. Etter en stund stoppes samtalen, og tredjepersonen reflekterer og 
deler sine observasjoner med den andre betjenten/sosialarbeideren, mens 
den innsatte lytter til det som blir sagt. Refleksjonen skal bli gjort med 
anerkjennelse og kan gjerne være en repetisjon av det som den innsatte 
har sagt. Men for at dette skal kalles en god refleksjon, må det reflekteres 

tilbake noe som er passe forskjellig fra det personen forventer å høre, slik 
at det kan bidra til en prosess hvor perspektivene og innholdet utvides 
(Weingarten, 2016). Refleksjonene fra tredjepersonen og de klare skiftene 
er det som gjør dette til en annerledes måte å samtale på (Andersen, 1987; 
Viggen og Landrø, 2012a, 2017). 

Grunnlagsteorien for reflekterende samtaler bygger på Tom Andersens 
arbeid og menneskesyn. Han var inspirert av tilnærminger innen fami- 
lieterapi, fysioterapi, språkforskning, hermeneutikk og sosialkonstruk- 
sjonisme når det gjelder å forstå sosial interaksjon (Cox, Banez, Hawley 
og Mostade, 2003; Sundet, 2006). Reflekterende samtaler forbindes med 
sosialkonstruksjonismen, som vektlegger hvordan vår virkelighetsforstå- 
else blir til gjennom handling og interaksjon (Wenneberg, 2000). Beskri- 
velsene skapes gjennom samtalene (Andersen, 2006: 40). 

Et av de viktigste elementene i Tom Andersens tilnærming er en 
forskjell som utgjør en forskjell (Bateson, 1979). Det handler om å lage 
distinksjoner som kan undersøkes for å finne ut nye måter å forstå feno- 
mener på. Andersen lærte fra fysioterapeutenes måte å behandle muskel- 
sammentrekninger på, at forskjellen skal være passe forskjellig — et ikke 
for hardt og ikke for mykt trykk. Det ga den mest avspennende virknin- 
gen (Ianssen, 1997; Øvreberg og Andersen, 1986; Andersen, 1994). Denne 
formen for forståelse ble overført til samtaleprosessen, der Andersen var 
opptatt av at gode spørsmål skaper en passe forskjell. Han vektla imidler- 
tid at man ikke skal snakke om det som klienten ikke er klar for å snakke 
om (Andersen og Seikkula, 2005). 

Som lytter er det viktig å la seg berøre, å være åpen for å kunne ta imot 
andres følelser og deretter uttrykke hva man har mottatt (Sundet, 2006). 
En behandler skal lytte til det han kjenner i kroppen, og forholde seg til 
det. Dette kan være en følelse av ubehag som varsler om at noe må gjøres 
annerledes (Andersen, 2006). Videre vektlegges betydningen av ord og 
språk og viktigheten av å være oppmerksom på det som faktisk blir sagt 
(Andersen, 2006; Wittgenstein, 1953). Å bli i stand til å uttrykke seg gjen- 
nom ord kan bidra til at man snakker fremfor å uttrykke aggresjon og 
uønsket atferd (Wagner, 1998, 2006b). 

I reflekterende samtaler legges det vekt på hermeneutikk og lingvis- 
tisk tilnærming, der man ser på samtalen som et meningsbærende og 

språkbærende system. Man er opptatt av det som blir sagt og gjort, og 
hvordan dette har sammenheng med situasjonen, fremfor arsakene til situ- 
asjonen og det bakenforliggende. Mening skapes gjennom dialog og sam- 
handling, og terapeutens viktigste bidrag til dette er å stille spørsmål med 
utgangspunkt i en ikke-vitende posisjon (Anderson og Goolishian, 1992; 
Anderson, 1997). Det vil si at erfaringer og kunnskap ikke står i veien for nye 
forståelsesmåter. I tråd med hermeneutisk tenkemåte skal man være bevisst 
sin egen forforståelse. En må ikke tillegge mening og tolke ordene, men 
pakke deres betydning ut sammen med klienten (Sundet, 2006: 29). Den 
innsatte skal bli hørt og anerkjent som den han/ hun er (Andersen, 2006). 

I reflekterende samtaler skal man ha oppmerksomhet både på den 
indre og på den ytre dialogen. Disse dialogene pågår samtidig når to men- 
nesker snakker sammen. Den ytre dialogen (selve samtalen) skal foregå 
slik at den gir tid og rom for den indre dialogen. Den indre dialogen kan 
styrke den enkeltes kontakt med seg selv, og nye tanker og refleksjoner 
kan komme til (Andersen, 2006; Ianssen, 1997; Wittgenstein, 1953). Den 
ytre dialogen blir den kreative prosessen som skjer mellom individene - i 
den konteksten de er i. 


21. Brukermedvirkning 


Begrepet empowerment kan ha ulike betydninger. Askheim og Starrin 
mener all forståelse av begrepet empowerment innebærer et positivt syn 
på mennesket som et i utgangspunktet aktivt og handlende subjekt, som 
vil og kan sitt eget beste hvis forholdene legges til rette for det (2007: 22). 
De skiller mellom tre ulike posisjoner innen empowerment. Empower- 
ment som etablering av motmakt, som en markedsorientert tilnærming 
og som terapi. Empowerment som etablering av motmakt er inspirert av 
Paulo Freire, som er kjent for De undertryktes pedagogikk (Freire, 1974). 
Det handler om å styrke enkeltindivider og grupper slik at de får krefter 
til å endre betingelsene som gjør at de føler seg i en avmaktssituasjon. 
Dette skjer ved å skape selvfølelse og øke selvtilliten, samt å øke kunn- 
skaper og ferdigheter. Et grunnleggende poeng i denne tilnærmingen er å 
bevisstgjøre den enkelte om sammenhengen mellom egen livssituasjon og 
samfunnet. Empowerment som markedsorientert tilnærming er påvirket 

av New Public Management-tenkningen, der tjenestemottakerne sees som 
konsumenter som skal kunne påvirke eget tjenestetilbud. Brukeren far 
brukerinnflytelse, men her ser man bort fra maktforhold og det politiske i 
empowermentbegrepet. Empowerment som terapeutisk posisjon har som 
mål å utvikle individets personlige ressurser og sette det i stand til å fjerne 
blokkeringer som hindrer det i å realisere grunnleggende målsettinger 
om likhet, rettferdighet og kontroll. Dette blir en individuell bevisstgjø- 
ringsprosess hvor man er opptatt av å få frem den enkeltes styrke og kraft. 
Denne formen for empowerment kan kritiseres fordi den ikke tar hensyn 
til maktdimensjonen. Maktperspektivet og analyser av prosesser som ska- 
per makt og avmakt, mangler (Askheim og Starrin, 2007). 

Rammebetingelsene innenfor kriminalomsorgen gir begrensede 
muligheter for myndiggjøring og empowerment. Allikevel kan det være 
interessant å se om reflekterende samtaler kan bidra til myndiggjøring og 
empowerment i noen grad. Undersøkelsen til Helgesen (2017) viser at det 
er store utfordringer når det gjelder å lykkes med empowerment i rusbe- 
handling i kriminalomsorgen. I tillegg til frihetsberøvelsen kan det være 
ulike årsaker til at man ikke lykkes. Manglende kunnskap om, og erfaring 
med, arbeidsmåten blant personalet kan være en (Valla, 2010). Myndiggjø- 
ring av klienten kan innebære at faglig innflytelse og kontroll blir svekket 
til fordel for klientens egen makt, ansvar og kontroll. I dette ligger det en 
utfordring i at behandleren også må frasi seg æren når klienter lykkes med 
utvikling. I tillegg til denne undersøkelsen har også Lundeberg og Mjå- 
land (2016) kommet frem til at innsatte vurderer det som viktig å oppleve 
å styre eget liv og oppleve at de eier beslutningen om eventuell endring. 


3. Intervjuer med innsatte, løslatte og ansatte 


Datamaterialet som analysen bygger på, er tolv kvalitative, semistruk- 
turerte intervjuer med innsatte og løslatte som sonet eller hadde sonet 
dom ved høysikkerhetsavdelingen i Trondheim fengsel, Tunga, ett fokus- 
gruppeintervju med seks ansatte og 118 enkle spørreskjemaer med ett 
spørsmål som ble stilt etter samtalene i den perioden som undersøkelsen 
pågikk. Gjennom deltakelse ved interne veiledningsseminarer, ekskur- 
sjon til fengsel i Danmark og dialogkonferanser sammen med ansatte, 

fikk man et innblikk i hverdagen til betjenter og sivilt ansatte nar det 
gjaldt bruken av reflekterende samtaler. 

I analysen av datamaterialet ble det brukt fenomenologisk metode, sys- 
tematisk tekstkondensering (STC). STC er et redskap for tverrgående ana- 
lyse som er en sammenfatning av informasjon gitt av flere informanter. 
STC er en prosess i fire trinn: 1) få et helhetsinntrykk — temaer, 2) identi- 
fisere meningsbærende enheter — koder, 3) abstrahere innholdet - danne 
kategorier, og endelig 4) sammenfatte i beskrivelser (Malterud, 2003). 

Undersøkelsen var et samarbeid mellom Kriminalomsorgen region 
nord og Trondheim fengsel, Tunga, og Høgskolen i Sør-Trøndelag (nå 
NTNU). Det ga en unik adgang til å møte innsatte med den kunnskapen 
man var ute etter. Samtidig ble ikke informantene representert med et 
tilfeldig utvalg. Informantene var innsatte og løslatte som hadde fått erfa- 
ring med reflekterende samtaler i fengslet, og som stort sett hadde hatt 
nytte av det. Det var de ansatte som hadde gjennomført de reflekterende 
samtalene, som gjorde utvalget. Dette er langt på vei også grunnen til 
de positive resultatene. Utvalget er ikke egnet til å gjøre generaliseringer 
om virkningen av reflekterende samtaler, ettersom positive informanter 
bevisst er overrepresentert i studien. Allikevel kan materialet gi et bilde 
av hvordan reflekterende samtaler kan virke i en fengselssammenheng. 
De seks informantene som deltok i fokusgruppeintervjuet, var de ansatte 
med mest erfaring med denne arbeidsmåten. Blant de innsatte var det til 
sammen ti informanter: Sju ble intervjuet i fengslet, den ene ga et nytt 
intervju ved ny soning, og to av dem ble intervjuet også etter løslatelse. 
I tillegg ble to personer som ble løslatt for noen år tilbake, intervjuet. 
I det følgende er sitatene med innsatte, løslatte og ansatte markert og 
nummerert. 


4. Hva skjer i de reflekterende analysene? 


4.1. Strukturelle aspekter ved reflekterende 
samtaler 


Det mest slående funnet i denne studien er tredjepersonens rolle i sam- 
talen ved at han eller hun lytter og deretter reflekterer over det han/hun 

har hort. Informantene understreker at de derigjennom opplever 4 bli 
respektert og tatt pa alvor. Som en innsatt svarte i sporreskjema: «Dette 
er forste gangen noen har lyttet til meg som den jeg er.» 

En annen uttrykte seg pa denne maten: 


Gjennom disse samtalene snakker jeg med en person og en annen lytter, deretter 
snakker de om hvordan de forstod det jeg sa. Og når jeg lytter, tenker jeg: Wow, de 
forstår virkelig hva jeg mener. Det får meg til å føle meg bra innvendig, jeg føler 
meg forstått. (Innsatt 2) 


Alle informantene beskriver reflekterende samtaler som en unik samta- 
leform. Å få lov til å snakke om det de selv ønsker, mens noen lytter, og 
det å lytte mens de to andre snakker om det de har hørt, er beskrevet som 
en spesiell opplevelse: 


Så satt de og pratet om den samtalen vi hadde hatt. Og da følte jeg det som om de på 
en måte var et ektepar som satt og spiste middag og pratet om en episode over mid- 
dagsbordet, og at jeg på en måte var flua på veggen, ... jeg følte det som om de kun- 
ne sagt akkurat det samme om jeg ikke var der... Så det var fryktelig godt å oppleve 


at de hadde en samtale om meg som var positiv og omsorgsfullt ladet. (Innsatt 7) 


Den triangulære strukturen gir andre muligheter enn tradisjonell kom- 
munikasjon i hverdagen og i terapi. Det at de snakker en av gangen mens 
de andre lytter til det som faktisk blir sagt (Wittgenstein, 1953; Andersen, 
2006), uten å forstyrre eller konfrontere, kan gi samtalen et høytidelig 
preg. Datamaterialet viser at det kan gjøre inntrykk på den innsatte at 
tredjepersonen gjentar det han har sagt, fordi det er interessant og er verdt 
å gjenta. Viktige poeng blir trukket frem, og samtalene bidrar til klarhet: 


... SÅ gjennom denne prosessen, så forsvant så å si alt det som hadde spunnet på 
seg, sånn at jeg kom ned til beinet på problemstillingen, og jeg var bedre skikket 
etterpå til å gå løs på det reelle problemet, og gjøre noe konstruktivt med det. 
(Innsatt 2) 


4.2. Likeverd og kontroll 


De innsatte uttrykker at de setter pris på at det er betjenter og andre 
ansatte i fengslet som har disse samtalene, fordi disse har god kjennskap 

til deres situasjon i fengslet. Gjennom intervjuene ble reflekterende sam- 
taler sammenliknet med andre samtaler. 


Jeg har jo møtt mange, både psykologer og psykiatere, for den saks skyld, tidligere. 
Og ingen har vært i nærheten til å bidra til selvinnsikt og en tilfriskning som re- 


flekterende samtaler har gjort for meg, da. (Løslatt 1) 


Flere av de innsatte uttrykker at de ofte har blitt møtt med forventninger 
om en bestemt oppførsel og en bestemt måte å snakke på i samhandling 
med de ansatte. De har sjelden anledning til å ha en samtale på sine egne 
premisser. Noen av de innsatte forteller at de har hatt samtaler med for 
mange hjelpere som har forsøkt å diagnostisere dem, og de har ikke likt å 
bli observert og kategorisert. 


Når du snakker med en psykiatrisk sykepleier, blir du kategorisert og diagnosti- 
sert, mens i reflekterende samtaler snakker vi normalt, og de stiller meg spørsmål 


om det jeg har sagt. (Innsatt 6) 


Noen av informantene beskriver tidligere erfaringer fra samtaler med 
profesjonelle, der de har følt at det har vært for mye press på dem. Noen 
beskriver at de har blitt observert under samtalen, eller at de ikke har 
skjønt hva som var hensikten med spørsmålene, og brukt mye energi på å 
forstå, i stedet for å være i kontakt med hjelperne. På grunn av slike van- 
skeligheter i kommunikasjonen uttrykker flere av dem at de foretrekker 
reflekterende samtaler fremfor manualbaserte metoder og ulike andre 
teknikker. Noen har erfart å få de samme spørsmålene av forskjellige 
hjelpere på forskjellige steder. Disse innsatte uttrykker at de ikke vil bli 
møtt med en metode, de ønsker å bli møtt som en normal person. Dette 
er i tråd med tidligere forskning (Uggerhøj, 1995). Informantene erfarer 
at de reflekterende samtalene er annerledes fordi hjelperne er interessert 
i hva de faktisk sier, ikke bare i hva det forventes at de skal si. Samtalene 
blir beskrevet som ordinære, normale og likeverdige. 

Hvis en person ikke skjønner hensikten med det som blir sagt i en 
samtale, kan dette føre til usikkerhet og mistenksomhet. I reflekterende 
samtaler skal dette bli snudd opp ned - her er det den profesjonelle som 
tar den «ikke-vitende»-posisjonen (Anderson og Goolishian, 1992). 

Flere av informantene understreker at de ikke ønsker å bli styrt i en 
bestemt retning. En årsak til denne opplevelsen kan være at de profesjonelle 

har forberedt et mal med samtalen, og når de øyner en mulighet for end- 
ring, begynner de å dytte på en måte som gir mer enn et «passe trykk» 
(Ianssen,1997; Ovreberg og Andersen, 1986). Dette vil ikke skape en passe 
forskjell (Andersen, 1994), og klienten vil ikke følge den profesjonelles 
prosess. En innsatt som deltok på en dialogkonferanse (møte mellom ca. 
50 politikere, fengselsansatte, fanger og diverse gjester), uttalte at han 
hadde trukket seg fra russamtaler fordi han opplevde for mye press. Etter 
noen få reflekterende samtaler hadde han bestemt seg for å slutte med 
rusmidler. Men da var det hans egen beslutning. I reflekterende samtaler 
er det klientene som skal velge tema og velge hvilke elementer de ønsker 
å gå mer inngående inn i eller ikke. Og dette skal skje i deres eget tempo. 
Som Tom Andersen sier: «Du skal ikke snakke om det usnakkelige», ikke 
snakke om det vedkommende ikke er rede for å snakke om (Andersen og 
Seikkula, 2005). Den innsatte i det siste eksemplet ville selv bestemme når 
det var tid for å snakke om rus. 

Det kan være vanskelig og kanskje umulig å oppnå full likeverdig- 
het i relasjonen mellom ansatt og innsatt. En av de få mulighetene den 
innsatte har for motmakt, er å ikke samarbeide om det som gjelder 
ham selv. Men i reflekterende samtaler har han mulighet til å kreve en 
noenlunde verdighet og likeverdighet. Det er en form for dialog som 
Shotter og Katz (2008) kaller å snakke uten rang. Ifølge Wagner (1998, 
2009) blir det lettere for den innsatte selv å sette ord og begreper på 
det han tenker, føler og mener. Ved hjelp av fredfull, fri dialog kan den 
innsatte bli i stand til å identifisere og beskrive hva han/hun opplever 
som problemet. 

Etter erfaringene med reflekterende samtaler var det mange i denne 
studien som hadde bestemt seg for å jobbe videre med problemene sine. 
Det kunne, i tillegg til rusproblemer, være å søke hjelp for sinnemestring, 
psykiske problemer eller uløste familieproblemer. Dersom de løslatte/ 
innsatte i møte med de aktuelle hjelpeinstansene blir bedre til å artiku- 
lere de utfordringene de har, vil de kunne få mer innflytelse på samarbei- 
det med terapeuten og føle seg mer likeverdig også der. Dermed kan de 
oppleve at de i større grad eier sin egen endringsprosess. På denne måten 
kan reflekterende samtaler virke forberedende og få status som en slags 
«før-terapi». 

Flere av informantene uttrykte at det var viktig å selv ha kontroll over 
endringsprosessene. De la vekt på at endring av livsførsel var deres egen 
beslutning. Dette er i tråd med resultater fra annen forskning (Lundeberg 
og Mjåland, 2016). 


4.3. Å se og å høres 

Mange innsatte har tidligere erfaringer med tap av selvrespekt og stolthet, 
noe som blir reaktivert når de blir satt i fengsel. Fangenskap betyr ifølge 
Goffman (1967) frarøvelse av frihet, identitetsnedbryting og opplevelse 
av vold mot individet. Visse rettigheter er tatt bort, mens forbrytelsen de 
sitter inne for, får oppmerksomhet. De blir kalt forbrytere, kriminelle, 
avvikere og annet, og strukturen i fengslet er hierarkisk, upersonlig og 
preget av kontroll. Hverdagen handler, ifølge ansatte, ofte om frustrasjon 
over søknader som ikke blir innvilget. 

Reflekterende samtaler gir en ny og annerledes erfaring i fengselslivet. 
De innsatte verdsetter å ha full oppmerksomhet fra to ansatte i en hel 
time uten forstyrrelser. De beskriver at det er godt å erfare støtte, sympati 
Og omsorg. 


I denne prosessen så opplevde jeg å bli forstått, og jeg opplevde en medmenneskelig 
varme, og at andre mennesker ville meg godt. Så det var veldig nyttig for meg, for 
å gjenvinne kjærligheten til menneskene, da. For den hadde jeg, jeg hadde ikke 
tapt den, men jeg ... den var i alle fall langt borte fra meg ... jeg fikk tro på at det 
fantes godhet i tilfeldige mennesker, da. (Løslatt 1) 


Noen innsatte beskriver at reflekterende samtaler kan være en måte å 
komme seg unna de hverdagslige forpliktelsene på. Samtalene blir av flere 
betegnet som et frirom. Dette kan bety at de har fri fra andre aktiviteter, 
og at de får en opplevelse av at det skjer noe i en ellers kjedelig hverdag, 
og at deres intensjon med samtalene kun er å få fri fra noe annet. Imid- 
lertid er det mange av informantene i denne studien som er opptatt av at 
samtalene er et sted hvor de kan, som de uttrykker det: «lette på trykket», 
«få tømt hodet», «lette på lokket» eller «få ut litt damp». 

I intervjuene blir det referert til forskjellige kroppslige opplevelser 
og metaforer. De innsatte beskriver at de har følt frustrasjon og press 

som kroppslig smerte i forskjellige deler av kroppen, som i hodet eller i 
magen. De bruker uttrykk som «koker hodet», «hatet inni meg», «veldig 
på tuppa», eller «den første gangen de lukker igjen celledora, da er du ikke 
høy i hatten». 


Samtalene gjør at jeg overlever i den situasjonen jeg er i. De gir meg håp og trygg- 
het. Hadde jeg ikke hatt disse samtalene, ville smerten i kroppen vært så stor at 
konsekvensene kunne ha blitt alvorlige. Jeg føler meg lettere etter hver samtale. 


(Innsatt 4) 


At man er innelåst, gir den innsatte begrensede muligheter for å kunne 
handle og ha makt til å påvirke omgivelsene og forhold utenfor murene. 
Mange av de innsatte og løslatte påpeker erfaringen med maktesløshet, 
depresjon eller sinne. De legger vekt på verdien av muligheten til å la 
følelser av frustrasjon, bekymring og aggresjon komme ut i en samtale 
hvor de opplever å bli lyttet til og kan få satt ord på frustrasjoner. 
Andersen (1994) peker på betydningen av språk og forskjellige former 
for uttrykk, både gjennom ord og gjennom kroppslige uttrykk. Fra arbei- 
det med innsatte i Kalmar fengsel i Sverige konkluder Judit Wagner (1998, 
2006a, 2009) med at mangel på ord ofte fører til kroppslige uttrykk i form 
av rastløshet og aggresjon. Andersen (2006) påpeker at irritasjon, frus- 
trasjon, sorg og sinne må bli oversatt til ord for at de skal bli ordentlig 
forstått. Gjennom reflekterende samtaler har den innsatte muligheter til 
å utvikle sitt vokabular og reflektere over sine livshistorier på en ny måte. 


Men jeg har vel aldri klart å sette ord på det før, at nå er det nok her, liksom ... 
jeg får satt ord på ting, jeg har vel fått litt mer vokabular, da. Altså språket har jo 
forandret seg med det at jeg i det hele tatt bruker ord mer, i stedet for kroppsspråk. 
Altså ordene har vært baki harddisken min, men det har ikke kommet en lyd på 


det. (Innsatt 3) 


Mange innsatte forteller hvordan de har blitt hørt og rørt og fått et annet 
syn på livet gjennom reflekterende samtaler. Kvinnen som er sitert oven- 
for, hadde vært løslatt mellom de to intervjuene, og hun hadde erfart at 
hun greide å si fra om at hun ikke ønsket besøk av sine kamerater, noe 
hun aldri hadde gjort tidligere. Gjennom samtalene hadde hun fått mer 
respekt for seg selv. Hun hadde følt det i kroppen, og greid å sette ord på 

hvordan hun egentlig hadde det i boligen sin. Dette kan være i trad med 
det Sundet (2006) beskriver. Når noen har blitt rørt, har de vært åpne og 
i en posisjon til å se noe nytt. 

En av de innsatte forklarte hvordan han etter reflekterende samtaler 
kunne gå tilbake til cellen og snakke med cellekameraten på den samme 
måten som de hadde gjort i de reflekterende samtalene. Han stilte anner- 
ledes spørsmål, og han stilte spørsmål om andre temaer enn de vanligvis 
snakket om. Han han anbefalte alle som han så hadde det vanskelig, å be 
om en reflekterende samtale. 


4.4. Forandre atferd gjennom refleksjon 


De fleste deltakerne i studien mener det er vanskelig i være i fengsel, og 
de kjemper med vanskelige og triste opplevelser som det er utfordrende 
å takle. For noen har de reflekterende samtalene vært et vendepunkt. De 
har begynt å tenke annerledes om seg selv og andre, noe som kan lede til 
endrede reaksjonsmønster. 


Det har noe å gjøre med å forandre deg selv og det du gjør, og det er noe jeg har 
startet med å gjøre. Når jeg er hjemme; istedenfor å bli sint prøver jeg å coole ned, 
snakke normalt og bli forstått. Ikke bare forvente å få viljen min med en gang, men 


også å lytte til hva den andre har å si. (Innsatt 7) 


Reflekterende samtaler har påvirket deres personlige relasjoner. De for- 
klarer hvordan de har brukt samtaleformen overfor familiemedlemmer, 
venner eller cellekamerater. Det er også eksempler på innsatte som er blitt 
flinkere til å sette grenser for seg selv i utfordrende sosiale situasjoner, 
både utenfor og innenfor fengslet. De sa de var blitt i stand til å fortelle 
hva slags oppførsel de aksepterer og ikke, i stedet for å bli sint. Noen for- 
teller også at de har blitt bedre til å lytte i situasjoner der de tidligere har 
kunnet skape konflikter. Som tidligere nevnt, flere ønsket å jobbe videre 
med problemene de hadde satt ord på i reflekterende samtaler. Gjennom 
ny forståelse ble det dannet nye mønster for handling (Anderson og 
Goolishian, 1992). 

De informantene som var løslatt, beskriver hvordan deres tenkemåte er 
forandret som et resultat av reflekterende samtaler. De beskriver hvordan 

reflekterende samtaler får dem til å se seg selv fra et annet perspektiv. Og 
de oppdager at det de gjør innenfor murene, for eksempel skolegang, har 
en verdi for dem som betyr noe for deres fremtid, og at det kan bety en 
forandring for dem. En løslatt som studerer, sa: Man kan lære av fortiden 
og forandre fremtiden. Eller, som en innsatt sa: «det å skape en fremtid 
som er lys». Dette er det Hanna Arendt kaller en åpning, hvor man gjen- 
nom refleksjon blir i stand til å vurdere fortiden opp mot nåtiden, og 
dermed endre sitt syn på fremtiden (Arendt, 1978; Øverenget, 2001). 

De løslatte har alle fortsatt studier eller fått en fast jobb de har vært 
i lenge, og de hevder at reflekterende samtaler styrket selvfølelsen og ga 
dem en tro på at de kunne bli vanlige samfunnsborgere etter løslatelse. 


4.5. Reflekterende samtaler som 
«relasjonssikkerhet» 


Til å begynne med hadde det i deler av ansattegruppen vært skepsis til 
bruk av reflekterende samtaler. Ansatte mente det kunne gi de innsatte 
muligheter til å manipulere dem, og at de burde holde en viss avstand for 
å bevare sin posisjon. Men etter hvert opplevde de som drev med reflekte- 
rende samtaler, forespørsler fra de andre betjentene om de ikke kunne ta 
samtaler med frustrerte fanger. De hadde sett at det hadde god innvirk- 
ning på dem. Ansatt-informantene i fokusgruppen og flere andre ansatte 
uttaler nå at samtalene har betydning for den dynamiske sikkerheten i 
fengslet (Viggen og Landrø, 2012a, 2012b). I evalueringsrapporten fra pro- 
sjektet blir dette kalt relasjonssikkerhet (Viggen og Landrø, 2012b). 


Dess flere som får reflekterende samtaler, tenker jeg, desto mer ro i fengslet og vi 
får roligere avdelinger (...) Altså, hvis vi kan ta ut sånne problemfanger ved å ta 
dem til samtaler. De løser veldig mye. Jeg tror også i forhold til bruken av sikker- 


hetscelle, at vi får mindre av det hvis vi kan løse det på denne måten ... (Ansatt 1) 


Også i konfliktsituasjoner har de benyttet strukturen fra reflekterende 
samtaler. De innsatte har vært nødt til å snakke en av gangen, lytte og 
reflektere, og dette har virket konfliktdempende. Dette er helt i tråd med 
erfaringene fra Kalmar fengsel (Wagner, 2006a). En som tidligere har 
vært utsatt for isolasjon og blitt lagt i reimer, uttrykker: 

Det er reflekterende samtaler som har hjulpet meg a tenke positivt. Jeg var helt negativ 
før, jeg sovnet negativ, jeg våknet negativ, jeg spiste negativt ... med negativ tanke. Det 
er reflekterende samtaler og de folka som har hjulpet meg å begynne å tenke positivt. 


Så når jeg tenker positivt, jeg er mindre aggressiv, jeg viser ikke noe vold. (Innsatt 5) 


Artikkelen til Søndenaa mfl. (2010) har pekt på at det sitter mange i nor- 
ske fengsler som egentlig ikke er i stand til å sone dom i fengsel. Dette 
gjelder psykisk utviklingshemmede eller psykisk syke. Gjennom reflekte- 
rende samtaler kommer man nærmere de innsatte, og det kan bli mulig å 
få kjennskap til om noen er i psykisk ubalanse. 

Reflekterende samtaler har endret relasjonen mellom ansatte og inn- 
satte. Begge parter bruker begreper som «trivelig», «behagelig», «god og 
avslappet stemning», «gjensidig tillit» og «trygghet» om samtalene. De 
ansatte undrer seg over at det er mulig å få til et så godt tillitsforhold til de 
innsatte gjennom samtalene, når de samtidig sitter med sanksjonsmulig- 
heter og kontrolloppgaver. De innsatte som tar imot tilbudet om reflek- 
terende samtaler, begynner å se på betjentene som velvillige og pålitelige 
medmennesker, heller enn fiender og motstandere. 

Gjennom likeverdighetsprinsippet løses det ellers så faste hierarkiet 
opp. Både ansatte og innsatte kan få større respekt for hverandre. I tråd 
med hermeneutisk tenkning kan en mer fordomsfri måte å samtale på 
føre til utvidet forståelseshorisont for de involverte (Sundet, 2006). Ved 
å gi tid og rom for fortrolige samtaler, blir fengslet et roligere og tryggere 
sted. Sikkerhetsansvarlig og andre ansatte ved fengslet har i flere sam- 
menhenger uttrykt at reflekterende samtaler bidrar til å styrke den dyna- 
miske sikkerheten. Fordi de reflekterende samtalene bidrar til å endre 
relasjonen mellom de innsatte og de ansatte, valgte man i prosjektet å 
kalle dette relasjonssikkerhet (Viggen og Landrø, 2012a). 

Det bør nevnes at de som er skeptiske til de ansattes dobbeltrolle, 
naturlig nok ikke inngår i en samtalerelasjon med betjenter. På spørsmål 
om hvem samtalene passer for, svarer en av de løslatte: 


Jeg tviler på at alle som sitter der har noe behov eller ønsker å snakke. Men det er 
synsing, da. Jeg tror det er noen som er redd det skal brukes mot dem, og at det blir 
sett som en svakhet. Det er tøffinger på toppen, og så går det jo nedover til dem 
som er dømt for pedofili, da. Så det er vel sånn dessverre .... (Løslatt 4) 

Det kan vere mange ulike arsaker til at noen har mindre behov for a 
snakke med noen enn andre, men det er nodvendig at tilbudet er der. 


4.6. Reflekterende samtaler i en storre 
sammenheng 

Et påfallende funn i denne undersøkelsen var at det var liten sammen- 
heng mellom det som kom frem i de reflekterende samtalene, og det livet 
de innsatte skulle ut til etter løslatelse. 

Flere innsatte uttrykte at de ønsket å fortsette med reflekterende sam- 
taler etter soning. I løpet av prosjektperioden forsøkte fengslet å etablere 
et samarbeid med Trondheim kommune, og flere kommuneansatte fikk 
opplæring i reflekterende samtaler, slik at det skulle være noen som 
kunne gi tilbudet. Et av problemene med dette var at de innsatte hørte til 
mange ulike kommuner eller andre distrikter enn der de som var opp- 
lært, hadde tilhørighet. Derfor lyktes det ikke å lage et system for videre- 
føring av samtaler. 

Det så heller ikke ut til å være kontaktlinjer mellom de som hadde 
reflekterende samtaler med de innsatte, og de som representerte NAV i 
fengslet eller hadde ansvar for forberedelser til livet etter soning. Et spørs- 
mål som ikke ble undersøkt nærmere, er om det i det hele tatt finnes et 
konkret ettervernsopplegg for dem som løslates. 


5. Reflekterende samtaler som 
endringsverktøy og empowerment 


Studien viser at reflekterende samtaler på ulike måter har hatt positiv inn- 
virkning på innsatte, ansatte og fengselsmiljøet ved Trondheim fengsel, 
Tunga. I det følgende skal vi se om reflekterende samtaler er en kommu- 
nikasjonsform som bidrar til empowerment, myndiggjøring, selvbestem- 
melse og medvirkning. 

Grunnlagstenkningen i reflekterende samtaler er i tråd med det posi- 
tive menneskesynet som empowerment generelt legger til grunn. En 
arbeider etter antakelser om at de innsatte er aktivt handlende subjek- 
ter som vil og kan sitt eget beste, hvis forholdene legges til rette for det 

(Askheim og Starrin, 2007). Ved 4 tilby reflekterende samtaler legges for- 
holdene til rette slik at de innsatte kan begynne a snakke om og sette ord 
pa det som er viktig for dem, i deres eget tempo og pa deres egne pre- 
misser. Hensikten med de reflekterende samtalene er at motivasjonen for 
eventuell endring skal komme fra vedkommende selv. Slik kan de fa en 
opplevelse av a eie beslutningen om endring selv (Lundeberg og Mjaland, 
2016). Det er viktig 4 lytte til det de sier: «A finne ut hva klientene tror 
vil vere nyttig for dem, vil derfor vere en avgjorende faktor for 4 oppna 
bedring» (Valla, 2010: 47). 


5.1. Terapi, markedsorientering og motmakt 


Ut fra Askheim og Starrins (2007) begreper kan empowerment ha tre 
betydninger: som terapi, som markedsorientering og som motmakt. Den 
mest nærliggende empowermentposisjonen for de reflekterende samta- 
lene i fengslet er nok i stor grad den terapeutiske. De innsatte opplever å 
bli sett og hørt, få anerkjennelse og bli respektert som den de er. De får 
satt ord på følelser og tanker og kommer til klarhet. Samtalene setter i 
gang en individuell bevisstgjøringsprosess. Flere av de innsatte uttrykte 
at de i større grad fikk kontroll over egen endringsprosess, de bestemte 
hvilke temaer som skulle berøres, og tempo for fremdrift. Og de opplevde 
ikke i like stor grad som ved andre samtaler at det var behandleren som 
puffet dem fremover. Denne friheten til medvirkning og myndiggjøring 
er dog begrenset av de rammebetingelsene som fengselskonteksten gir. 

Respektfull fangebehandling er viktig for de innsatte (Lundeberg og 
Mjåland, 2016). Triadestrukturen i reflekterende samtaler, med turta- 
king, høytideligheten, respekten og anerkjennelsen av det den innsatte 
sier, kan bidra til å styrke hans/hennes selvtillit og selvfølelse. Reflek- 
sjonene og tilbakemeldingene kan styrke enkeltindividet ved at han/hun 
kan få ny kunnskap om seg selv. Når egenverdet styrkes, kan den innsatte 
bli i stand til å sette grenser for hva han/hun kan akseptere fra andre. 
Sammen med andre faktorer bidro reflekterende samtaler til at de inn- 
satte ble styrket som enkeltindivider og fikk krefter til å endre sine livs- 
betingelser. De løslatte i denne undersøkelsen hadde kommet seg inn på 
et annet spor med arbeid eller studier, og mente at reflekterende samtaler 
hadde bidratt til dette. 

Endring kommer sjelden ut fra refleksjon alene, endringen kommer 
først gjennom handling. I studien var det mange eksempler på at de 
innsatte hadde gått videre til sinnemestringskurs, åpnet for parsamtaler 
eller bestemt seg for å bearbeide traumatiske opplevelser fra barndom- 
men. Noen hadde også lært seg å lytte bedre til familien eller samboeren 
sin. I stedet for å forlate en samtale i sinne, hadde de lært å holde ut i et 
forsøk på å komme nærmere en løsning gjennom dialog. Noen fortalte 
om hvordan de greide å ta ansvar for seg selv og sette grenser overfor 
andre. Til tross for dette er det grunn til å tro at ikke alle gode reflek- 
sjoner i samtalene kom til nytte etter løslatelse. Siden det ikke fantes 
strukturer som ivaretok det som kom frem i mange av de reflekterende 
samtalene, var det kun det som de innsatte greide å ta med seg selv, som 
skapte endring på sikt. Dersom det hadde vært et system som ivaretok 
idéene og refleksjonen, kunne effekten av denne arbeidsmåten muligens 
blitt enda tydeligere. En annen utfordring er at det er helt annerledes å 
være inne i fengsel og tenke over livet utenfor murene, enn å være i livet 
etter løslatelse. Derfor ville det vært en stor støtte hvis det var mulig 
å fortsette i den terapeutiske posisjonen — å ha et samtaletilbud etter 
løslatelse. 

For de innsatte som velger å delta i reflekterende samtaler for å slippe å 
gå på skolen eller delta på andre pålagte aktiviteter i fengslet, ligger opple- 
velsen av makt i muligheten til å velge samtalene fremfor noe annet. Såle- 
des påvirker de sitt tjenestetilbud og har i en viss grad markedsorientert 
empowerment. Men ellers har de liten mulighet til å velge sitt tjenestetil- 
bud, fordi tjenestetilbudet i fengslet er begrenset. 

Gjennom samtalene fikk de innsatte hjelp til å beherske følelser som 
sinne, sorg og selvbebreidelse. De fikk hjelp til å tone ned kroppslig 
smerte, aggresjon og frustrasjon. Videre opplevde de innsatte at de fikk 
det bedre med seg selv. Én forklarte at han oppfordret andre frustrerte 
innsatte til å motta reflekterende samtaler for å få roet seg ned. Han bidro 
således indirekte til å skape et tryggere soningsmiljø. 

Ansatte understreket at de reflekterende samtalene styrker den 
dynamiske sikkerheten. De reflekterende samtalene bedrer det relasjo- 
nelle forholdet mellom de innsatte og de ansatte, og skaper det som 
her er kalt relasjonssikkerhet. Man kan hevde at dette er en form for 

myk bruk av kontroll og indirekte tvang, eller en subtil styringsstra- 
tegi. Samtidig er det i alles interesse at fengslet er et trygt sted. Det er 
absolutt en oppmykning av straffeformene nar reflekterende samtaler 
kan erstatte bruk av isolasjon og reimseng, som vi har sett eksempel 
pai denne studien. En annen side ved saken er imidlertid at dette kan 
vere med på å tilsløre forhold som det egentlig hadde vært riktig for de 
innsatte å være i opposisjon mot — for eksempel behandling som ikke 
bygger på likeverdighet eller rettferdighet. Uro som stoppes, kunne ha 
vært kreative innspill som kunne bidratt til å utvikle straffegjennom- 
føringen i fengsel. Således kan reflekterende samtaler også, i motset- 
ning til hva studien viser, være med på å vedlikeholde den hierarkiske 
strukturen. På grunn av relasjonssikkerheten kan dermed motmakten 
stoppes. 


6. Refleksjon 


Samtlige i denne undersøkelsen, både innsatte og betjenter, la vekt på 
at de reflekterende samtalene hadde utgjort en betydelig forskjell i livene 
til de innsatte under soning. De hadde blitt sett og hørt og respektert for 
den de er, og de hadde fått hjelp til å holde ut i vanskelige perioder. 

De løslatte uttrykte at reflekterende samtaler i fengslet hadde bidratt 
til bedret selvtillit, som igjen var en av årsakene til at de var i arbeid eller 
utdanning i dag. De reflekterende samtalene gis på de innsattes premis- 
ser, og det er et godt utgangspunkt for empowerment som terapi. Men 
skal flere kunne dra nytte av det som kommer opp i reflekterende sam- 
taler, i en rehabiliteringsprosess etter endt soning, må strukturene for å 
følge opp samtalene utvikles. 

De reflekterende samtalene bidrar til ro i fengslet. Ansatte uttrykte at 
de reflekterende samtalene styrker den dynamiske sikkerheten og bedrer 
forholdet mellom ansatte og innsatte. Et spørsmål som er stilt her, er om 
reflekterende samtaler også kan hindre utvikling av bedre og annerledes 
generell straffegjennomføring. Avslutningsvis er det viktig å understreke 
at reflekterende samtaler representerer respektfull fangebehandling, en 
oppmykning av straffeformene og bedre arbeids- og soningsmiljø for 
ansatte og innsatte. 

Abstract: This chapter analyses the power and techniques for rehabilitation employed in the 
alternative penal sanction «Drug program with court control» (the ND program). The study 
investigates strategies for coping and overcoming addiction that are practiced within the ND 
program and how these are experienced by and affect the convicts. The analysis is based on 
participant observation and interviews with convicts at an ND centre. We consider both the 
physical rehabilitation and the different activities at the ND centre, as well as how these initiate 
changing perspectives among the convicts. The chapter is theoretically informed by Michel 
Foucault’s concepts of power and subjectivity. We find that convicts who carry out their sen- 
tences in an ND centre are willing to change and have a positive view of the powers they are 
subject to. The ND program presents its version of what a «normal» life constitutes and instru- 
cts convicts in how they can change to live out this life. We term the sum of these measures 
the «normalization work» of the ND program. The convicts regard this normalization work 
as constructive and useful, primarily due to the intense individual supervision and facilitation 
they receive during their sentence. 


Keywords: Foucault, power, ND program, normality 


Sammendrag: Dette kapitlet handler om hvilken type makt og teknikker for rehabilitering som 
benyttes i den nye alternative straffereaksjonen «Narkotikaprogram med domstolskontroll» 
(ND-programmet). Studien undersoker hvilke rus- og livsmestringsstrategier som praktiseres i 
ND-programmet, og hvordan disse strategiene oppleves og virker pa de domfelte. Analysen er 
basert pa deltakende observasjon og intervjuer med domfelte gjort pa et ND-senter. Analysen 
tar stilling bade til den fysiske rehabiliteringen og de ulike aktivitetene ved ND-senteret og 
til hvordan disse aktivitetene skaper holdningsendring hos de domfelte. Kapitlet er teoretisk 
forankret i Michel Foucaults begreper om makt og subjektivitet. Analysene viser at domfelte 
som gjennomfører en straff ved ND-senteret, er endringsvillige og positive til den maktutøvel- 
sen de utsettes for. ND-programmet presenterer sin versjon av hva et «normalt» liv innebærer, 
og trener de domfelte opp i hvordan de selv kan forandre seg selv for å leve slike liv. Vi kaller 
summen av disse tiltakene for ND-programmets «normaliseringsarbeid». De domfelte anser 
normaliseringsarbeidet som konstruktivt og nyttig, først og fremst på grunn av den sterkt indi- 
viduelle oppfølgningen og tilretteleggingen som de domfelte får under straffegjennomføringen. 


Nøkkelord: Foucault, makt, ND-programmet, normalitet 

1. Innledning 


One punishes not to efface the crime, but to transform a criminal; punishment 


must bring with it a certain corrective technique. (Foucault, 1977: 127) 


I 2006 etablerte Kriminalomsorgen «Narkotikaprogram med domstols- 
kontroll» (videre kalt ND-programmet) som et proveprosjekt i Oslo og 
Bergen. ND-programmet er en strafferettslig reaksjon som er et alterna- 
tiv til en ubetinget fengselsstraff. Malgruppen er rusavhengige personer 
som har begatt rusrelatert kriminalitet. Den straffedomte som far innvil- 
get en ND-straff, slipper å sone i et vanlig fengsel, men gjennomfører hele 
eller deler av straffen ute i samfunnet under tett kontroll og oppfølging 
fra et ND-senter eller et friomsorgskontor. Den enkelte domfelte plan- 
legger innholdet i straffen sammen med en kontaktperson og eventuelt 
en bredere sammensatt ansvarsgruppe ved sitt respektive ND-senter eller 
friomsorgskontor. I 2016 ble ND-programmet rullet ut som et landsdek- 
kende tilbud. I praksis kan en person som er tiltalt for rusrelatert krimi- 
nalitet, og som har et rusproblem, søke sammen med sin forsvarer om å 
få en ND-dom uansett hvor personen befinner seg i landet. 

I ND-programmet vektlegges et fullstendig individuelt tilpasset inn- 
hold i straffen. Den norske ordningen om å tilby rusavhengige hjelp i 
stedet for straff er ikke ulikt det man finner i andre land, som Skott- 
land, Irland og USA, der en domfelt rusavhengig kan bli tilbudt sosial- og 
helsefaglig hjelp og oppfølging i stedet for fengsel eller bøter (Johnsen 
og Svendsen, 2007; Falck, 2014). I en norsk strafferettslig kontekst frem- 
står ND-programmet som et narkotikapolitisk liberalt og nytenkende 
initiativ. Krysningen av rusbehandling og straffegjennomføring gjør 
ND-programmet til et interessant sosiologisk studieobjekt: De domfelte 
gjennomfører en straff, samtidig som de jobber aktivt med rus- og livs- 
mestring ute i samfunnet. Straffepraksisen inviterer derfor til en analyse 
av maktutøvelse i en annen type straffegjennomføring enn det tradisjo- 
nelle fengslet. 

I Norge er det forsket lite på den typen straffereaksjoner som ND-pro- 
grammet representerer (Johnsen og Svendsen, 2007; Falck, 2014). Denne 
studien tar utgangspunkt i et datamateriale som er samlet inn ved ett 
spesifikt ND-senter, og analysen belyser hvilke tilbakeføringsstrategier 

som finnes i ND-programmet pa et mer overordnet niva. Formalet med 
studien er a analysere hva ND-programmet forstar og konstruerer som et 
«normalt» liv, og hvilke teknikker som blir tatt i bruk for å «normalisere» 
og føre de domfelte tilbake til samfunnet. Teknikkene for tilbakeføring 
og arbeidet med å endre holdning hos de domfelte kaller vi for normali- 
seringsarbeid. Kapitlet bidrar til fengselsforskningen ved å tilby et mak- 
tanalytisk perspektiv på en relativt ny straffe- og rehabiliteringsmetode. 
Vi vil undersøke følgende problemstilling: Hvordan praktiseres normali- 
seringsarbeidet i ND-programmet, og hvordan opplever de domfelte dette? 

Datamaterialet består av åtte dybdeintervjuer som er gjort med dom- 
felte personer som gjennomfører ND-dommer med oppfølging og kon- 
troll ved et ND-senter i Norge, samt observasjonsdata som er samlet inn 
under en fem dagers hospitering ved senteret. Feltarbeidet og intervjuene 
ble gjennomført av én av forfatterne og analysert i fellesskap. Datama- 
terialet blir analysert i lys av Michel Foucaults (1977, 1980, 1988, 2008, 
2009, 2012) begreper om makt og subjektivitet. Vi redegjør først mer inn- 
gående for hva ND-programmet er, og hvordan programmet er bygget 
opp, før vi diskuterer vårt teoretiske utgangspunkt. Deretter beskriver 
vi datainnsamlingsprosessen. Vi analyserer så fire sentrale aspekter ved 
ND-programmets normaliseringsarbeid og avslutter kapitlet med en 


oppsummering. 


2. Hva er narkotikaprogram med 
domstolskontroll? 


Narkotikaprogram med domstolskontroll er en strafferettslig reaksjon 
overfor rusavhengige mennesker som har begått rusrelatert kriminalitet. 
I tillegg til rusproblemer har disse domfelte ofte også medisinske, økono- 
miske og sosiale utfordringer. For at en person skal få innvilget en dom 
med ND som vilkår, må den tiltalte sammen med sin forsvarer søke om 
en slik dom til påtalemyndighetene. Kriminalomsorgen utfører deretter 
en grundig undersøkelse for å se om den straffetiltalte er egnet for å delta 
i ND-programmet. Et viktig kriterium for å bli dømt til ND er at den 
straffetiltalte samtykker til vilkårene ved ND, og uttrykker det Kriminal- 
omsorgen kaller «et genuint ønske» om å bli rusfri. Motivasjonen om å bli 

rusfri ma vere «sterk og varig» (KRUS, 2016: 36). Andre sentrale aspekter 
som undersøkes, er rusmiddelhistorikk, boligstatus, jobberfaring, alder 
og utdanning. Vurderingen av den tiltales egnethet for ND-dommen er 
en omfattende prosess som har som hensikt å velge ut rusavhengige med 
godt grunnlag for å bli tilbakeført til samfunnet (KRUS, 2016). 

Etter en innvilget ND-dom møter den domfelte opp på sitt lokale 
friomsorgskontor eller ved et ND-senter. Her blir den domfeltes indivi- 
duelle behov kartlagt, og sammen med en ND-veileder planlegges inn- 
holdet i straffegjennomføringen. Den domfelte fastsetter sammen med 
sin veileder en gjennomføringsplan som skal følges opp regelmessig. 
Straffegjennomføringen foregår gjennom fire faser: iverksettelsesfasen, 
der den domfeltes behov og ønsker står sentralt; stabiliseringsfasen, der 
den domfelte tilvennes hverdagen; ansvarsfasen, der den domfelte begyn- 
ner prosessen med å skaffe bolig, arbeid eller utdanning og nettverk; og 
videreføringsfasen, der den domfelte får etablert kontakt for oppfølging 
og ettervern, og forberedes på å avslutte programmet (Falck, 2014: 13). 
Overgangen mellom de ulike fasene skjer ved rettslige møter med dom- 
stolen, der den domfelte møter en dommer sammen med en ansatt i 
kriminalomsorgen. Den domfelte må også møte i retten ved startmøter, 
statusmøter og ved eventuelle brudd på de rettslige vilkårene. De ansatte 
ved ND-sentrene og friomsorgskontorene jobber tett på de domfelte. De 
organiserer møter og avtaler med eksterne aktører, og setter de domfelte 
i kontakt med ulike helse- og velferdstjenester. De domfelte må avlegge 
regelmessige urinprøver under straffegjennomføringen. Denne kontrol- 
len av eventuell rusbruk blir sjeldnere desto lenger ut i dommen man er, 
ettersom tilknytningen til samfunnet antas å øke og risikoen for tilbake- 
fall antas å bli mindre. Dersom en domfelt bryter vilkårene for ND-pro- 
grammet, må den domfelte avbryte straffen og sone resten av dommen 
i fengsel. Tiden i ND-programmet kan i slike tilfeller bli avskrevet som 
soningstid. 


2.1. ND: En effektiv tilbakeføring 


I en følgestudie av ND-dømte i Norge finner Falck at omtrent én tredje- 
del fullfører straffegjennomføringen (2014). Sammenlignet med lignende 

tiltak i andre land er gjennomforingsraten relativt hoy. Hvis man videre 
sammenligner ND-programmet med tilbudene ved norske rusbehand- 
lingsinstitusjoner, viser tiltaket seg også a være effektivt: En vanlig gjen- 
nomføringsrate i rusbehandlingsinstitusjoner i spesialisthelsetjenesten 
ligger på rundt 20-30 prosent (Falck, 2014: 7). Ser man på rusmiddelbruk, 
kriminalitet, psykisk og fysisk helse, utdanning, arbeid og sosialt nett- 
verk, finner Falck at de som fullfører ND-programmet, kommer bedre ut 
enn de som dropper ut av programmet (2014: 47). 

Innenfor fengselsforskningen i Norge har man definert «gjengangere» 
som en særlig utsatt gruppe. Gjengangere er en gruppe mennesker som 
ofte går inn og ut av fengselssystemet (se Jacobsens kapittel, kap. 3). De 
har ofte lav grad av utdanning, svak helse, liten tilknytning til arbeids- 
livet, dårlig økonomi og ofte også en rusavhengighet (Amundsen, 2007). 
Tilbakefallsraten for narkotikadømte gjengangere fem år etter løslatelse 
ligger på 68 prosent (Thorsen, Lid og Stene, 2009: 106). I Falcks studie av 
ND-dømte var imidlertid kun 8 prosent av de domfelte som hadde gjen- 
nomført ND-programmet, tilbake i fengsel etter to år (2014: 48). Slik sett 
kan ND-programmet synes å være et velfungerende tiltak for å bekjempe 
gjengangerproblematikken i Norge. Av de som fullførte ND-dommen, 
var 80 prosent utenfor et «kontrollert miljø» — det vil si «fengsel, rusmid- 
delinstitusjon, somatisk sykehus, psykiatrisk sykehus, avrusning» eller 
andre institusjoner der den innsatte er under kontroll eller behandling - 
to år senere. Av de som droppet ut av ND-programmet, befant 50 prosent 
seg innenfor kontrollerte miljøer etter to år (Falck, 2014: 27). 


2.2. ND: En straff for vår tid 


Straff er blitt praktisert ved hjelp av ulike teknikker og gjennom ulike 
institusjoner og ordninger gjennom historien. Den franske filosofen Mic- 
hel Foucault analyserer hvordan straffens rolle i samfunnet så vel som 
straffen i seg selv er blitt transformert i takt med sosiale endringsproses- 
ser og fremveksten av nye kunnskapsformer (1977). I Europa på 1400-tal- 
let kunne en straff for eksempel være fysiske pinsler eller offentlige 
henrettelser. Slike former for avstraffelse ble ifølge Foucault fra midten 
av 1800-tallet erstattet med teknikker for å få den domfelte til å tenke 

og handle pa bestemte mater. Straffen fikk slik en rehabiliterende funk 
sjon, der den domfelte blir satt i kontrollerte omgivelser hvor malet er 
a endre deres meninger, identiteter og vaner. Foucault argumenterer for 
at fengslet ble utviklet til kroneksempelet pa maktformen disiplinering, 
som etter hvert ble dominerende også i andre institusjoner, som skolen og 
sykehusene, hvor omgivelsene preges av regler, rutiner og kontroll. Disi- 
plinering er en maktform som retter seg mot den enkeltes kropp, og som 
internaliseres gjennom en kontinuerlig korrigering av «unormal» atferd, 
vaner, reflekser og utsagn (Foucault, 1977; Eliassen, 2016: 117-138; se også 
Oppegaards kapittel, kap. 11 for en diskusjon av disiplineringsmakten). 
Senere i sitt forfatterskap vender Foucault oppmerksomheten bort fra 
enkeltinstitusjoner og henimot tenkningen som ligger til grunn for sty- 
ring av en befolkning (se Foucault, 1983, 2008, 2012; Utaker, 2005; Eliassen, 
2016). Foucault argumenterer for at den dominerende formen for maktut- 
øvelse mot slutten av 70-tallet ikke lenger dreide seg om disiplinering av 
enkeltindivider og deres kropper, men snarere om konteksten som atferd 
foregår innenfor for å styre aktørene som frie, rasjonelle, autonome og 
markedsorienterte subjekter (Foucault, 2008; se også Lazzarato, 2017). 
Denne maktformen, som Foucault på fransk kalte «gouvernementalité» 
- ofte omtalt som «governmentality» eller regjering og styringsrasjona- 
litet på norsk (se Neumann, 2012; Eliassen, 2016) -, handler, i likhet med 
disiplineringen, om å frembringe selvregulerende subjekter, men uten å 
gripe inn i kroppene og korrigere hver handling og tanke. Styringsrasjo- 
naliteten består av maktteknikker som snarere fungerer gjennom å eta- 
blere betingelser som legger til rette for aktørenes selvstyring i tråd med 
bestemte idealer (Read, 2009: 29). Den samme tenkningen finner vi igjen 
i straffegjennomføringsloven, der det står at «Kriminalomsorgen skal 
legge forholdene til rette for at domfelte skal kunne gjøre en egen innsats 
for å motvirke nye straffbare handlinger» (straffegjennomføringsloven, 
2001: $3). Maktutøvelsen består slik i å lage rammer der de domfelte selv 
vil gjøre det som er nødvendig for å bli «normale» og lovlydige subjekter. 
Som domfelt ved ND-senteret blir man satt inn i et miljø som eks- 
kluderer visse former for atferd, mens man læres og trenes opp i andre. 
ND-programmets normaliseringsarbeid består av en rekke prosedyrer 
for å få de domfelte til å forvalte, kontrollere og forandre seg selv gjennom 

sitt eget arbeid med seg selv. Denne formen for styring gjennom å etablere 
et bestemt forhold til seg selv skal sette de domfelte i stand til å styre sitt 
eget liv. Foucault kaller dette for selvets teknologier, et begrep han tok 
opp helt mot slutten av livet (Foucault, 1988). Han skriver: 


[T]echnologies of the self [...] permit individuals to effect by their own means 
or with the help of others to a certain number of operations on their own bodies 
and souls, thought, conduct, and way of being, so as to transform themselves 
in order to attain a certain state of happiness, purity, wisdom, perfection, or 


immeorality. (Foucault, 1988: 18) 


Med begrepet selvets teknologier beskriver Foucault den doble proses- 
sen hvorigjennom selvet ikke bare blir formet, men også former seg selv. 
Begrepet muliggjør en analyse av de prinsippene som blir (tekniske) 
redskap for å frembringe en selvrefleksivitet, lære seg selv å kjenne og 
forandre seg selv. Kort sagt: Hvordan et selv gjør seg selv til et selv. For 
Foucault handler dette imidlertid ikke bare om refleksjon, men også om 
praksisformer som selvet forstår og former seg selv gjennom. Han forstår 
slik ikke selvet som noe «autentisk» eller unikt ved ethvert individ, men 
fullt av kultur og ytre omstendigheter. Selvet blir til gjennom «et omfat- 
tende arbeid som dels stammer fra prosesser utenfor individet, dels fra 
dets arbeid på seg selv — for selvets arbeid på seg selv utløses alltid av krav 
og omstendigheter» (Eliassen, 2016: 230). Slik kan måter å forholde seg 
til seg selv på forstås som sosialt og historisk betinget, men ikke deter- 
minert. At Foucault beskriver dette som teknologier, viser til at det her 
er snakk om produksjon av sosialitet, subjektivitet og selvforhold som 
er operative på makronivå og del av historisk-kulturelle prosesser, som 
i hvert enkelt tilfelle samtidig består av en teknikk, det vil si spesifikke 
praksiser for å frembringe slike subjekter. I dette skjæringspunktet mel- 
lom sannhetsregimer, styringsprosedyrer og former for selvforhold fin- 
nes selvets teknologier som en ferdighet til å forandre seg selv. 

Slik beskriver Foucault et selv som skaper seg selv, en maktforståelse 
som skiller seg fra den han beskriver i Overvåkning og straff (Foucault, 
1977), der selvrefleksivitet og forming av subjektiviteter er påtvunget. 
Med selvets teknologier fremhever Foucault et selv som «overskrider tan- 
ken om at subjektet nødvendigvis alltid-allerede er underkastet [og] en 

funksjon i viten-makt-matrisen formgitt fra utsiden av» (Eliassen, 2016: 
245). Selvforholdet blir slik et produkt av forming fra både «utsiden» og 
«innsiden»: Selvet er ikke kun passivt og produsert av trykk utenfra, men 
oppstår som resultatet av selvets arbeid med gitte teknikker og ferdig- 
heter (se Eliassen, 2016: 246). 

I denne konteksten er alternative former for straffegjennomføring, 
slik som ND, interessante caser for å studere hvordan makt utøves og 
subjektiviteter formes i samtiden. Tiltak som sinnemestringskurs, rus- 
rehabilitering, reflekterende samtaler eller arbeidstrening (se Viggen og 
Lundeberg mfl. sine kapitler, kap. 8 og 9) er eksempler på hvordan mak- 
tutøvelsen i samtidens straffesystem fokuserer på å gi de domfelte stra- 
tegier for å styre seg selv ut fra en idé om hva som kreves av «normale» 
og «velfungerende» samfunnsborgere. Hvorvidt tiltakene er «godt ment» 
eller har «positive virkninger», er fra et foucauldiansk perspektiv ikke det 
sentrale. Det viktige er at tiltakene er en form for maktutøvelse, det vil si 
teknikker for å frembringe bestemte «ting», praksiser, tilstander, effekter 
og situasjoner (Foucault, 1980: 119). Domfelte i Norge i dag blir underlagt 
et korreksjonsregime som skal gripe og transformere holdningene deres, 
slik at tiltakene har satt spor etter seg selv etter at den domfelte er ferdig 
med straffegjennomføringen. I ND-programmet utgjør summen av disse 
tiltakene og aktivitetene det vi vil kalle «normaliseringsarbeid». Gjennom 
dette skal den domfelte lære hva et «normalt» liv er, begynne å verdsette 
det «normale» og trenes opp i hvordan dette livet leves. ND-programmet 
har konstruert et bestemt bilde av hva et «normalt» liv innebærer, som 
ved hjelp av en serie teknikker innprentes i de domfelte. Dette kan sees på 
som en del av det såkalte «normalitetsprinsippet», som ifølge stortings- 
meldingen Straff som virker «betyr [...] at tilsatte i kriminalomsorgen og 
forvaltningssamarbeidsetater skal være rollemodeller for god oppførsel 
og gi tilbakemelding på en tilsvarende måte som de innsatte vil møte ute 
i samfunnet» (St.meld. nr. 37 (2007-2008): 108). Den rehabiliterte dom- 
felte skal i teorien forlate fengslet som et «normalt» individ, og opprett- 
holde de tillærte vanene utenfor fengslet. Maktutøvelsen strekker seg slik 
utover straffegjennomføringen og inn i samfunnet for øvrig. I vår analyse 
av ND-programmets normaliseringsarbeid finner vi at det konstrueres et 
bilde av et «normalt» liv som primært består av rusfrihet, utdanning og 

arbeid. ND-programmets normaliseringsarbeid er pa den maten en sty- 
ringsrasjonalitet som gir de domfelte ferdigheter, strategier og teknikker 
for å sette dem i stand til å leve ut det ND-programmet definerer som et 
«normalt» liv. 

Foucault anser ikke fremveksten av alternative straffegjennomførings- 
former som reelle alternativer til fengslet (Foucault, 2009). Studerer man 
disse straffeinstitusjonene, finner man kontorer, programmer og ruti- 
ner som skal imitere det daglige livet. Straffealternativene innebærer 
utplassering på arbeidsplasser, turer til fotballkamper, hobbyverksteder 
og boliglignende celler, samtidig som de innsatte fremdeles er under- 
lagt oppmøteplikt, urinprøver og krav om rusmestring. Foucault anser 
slike nye, alternative straffemetoder og programmer som «repetisjoner 
av fengslet» ute i samfunnet, hvor de samme maktteknikkene kan utøves 
(Foucault, 2009: 18). De domfelte er fortsatt under observasjon og kon- 
troll, men ute i det «frie» samfunnet. 


3. Observasjon og intervjuer på et ND-senter 


Datamaterialet i denne studien ble hentet inn ved et fem dagers feltarbeid 
på et ND-senter i Norge. De ansatte ved ND-senteret ble kontaktet på for- 
hånd, slik at de fikk delt ut informasjonsskriv og samtykkeskjema til de 
domfelte om deltakelse. Det ble innhentet samtykke til både observasjon 
og intervju med til sammen åtte domfelte, av de totalt tolv som gjennom- 
førte en straff under feltarbeidsperioden. Informantene ble ikke rekrut- 
tert på noe annet grunnlag enn at de var tilgjengelige og ville være med 
på prosjektet. Utvalget er det man innenfor kvalitative metoder kaller et 
naturlig utvalg (se Tjora, 2012), ettersom utvalget av informanter hadde 
en naturlig avgrensning innenfor straffeordningen som skulle undersø- 
kes. Av de åtte domfelte var syv menn og én kvinne. Informantene var 
mellom 20 og 60 år gamle. Noen hadde nettopp begynt straffen sin, 
andre hadde vært tilknyttet senteret over lengre tid. Alle hadde bakgrunn 
med tung injiserende rusbruk, både av amfetamin og av opiater, samt 
kjøp, salg og besittelse av rusmidler. I tillegg hadde de fleste også begått 
andre typer kriminalitet. Alle de domfelte hadde tidligere sonet i vanlige 

fengsler, noe som gjorde at de hadde et godt sammenligningsgrunnlag for 
oppholdet pa ND-senteret. 

Observasjonen pa senteret foregikk i rollen som «observerende delta- 
ker», hvor man som forsker deltar aktivt i miljøet man vil studere, samtidig 
som man gjør observasjoner (Gold, 1958: 220). Det ble gjort observasjon 
på senteret, men også utenfor, på et treningssenter, under et kafébesøk og 
ved en gåtur i byen. Observasjonen ga slik tilgang til de domfeltes praksis 
- hva de faktisk gjør — og en unik innsikt i de hverdagslige aspektene av 
straffegjennomføringen. Den deltakende observasjonen tillater forskeren 
å knytte mer personlige bånd med informantene, noe som i dette tilfellet 
bidro med å redusere avstanden mellom forsker og informant. Det styr- 
ket kvaliteten på dataene (se Czarniawska, 2007). Observasjonen foregikk 
også sammen med de ansatte på senteret. Dette ga et innblikk i hva som 
preger de ansattes arbeidshverdag, og hvordan de håndterte praktiske og 
juridiske problemstillinger knyttet til oppfølgningen av de domfelte. 


4. Tilbake til det «normale» livet 


I intervjuene med de domfelte kom det frem at de domfelte skiller mel- 
lom to liv - ruslivet og «A4»-livet, eller det «normale» livet. De domfelte 
beskriver et liv før ND-dommen og et liv som blir til under ND-dom- 
men. Det er dette «ND-konstruerte» livet de skal «leve ut» når dommen 
er sonet ferdig, og som de individuelle gjennomføringsplanene - som vi 
kommer tilbake til nedenfor — stegvis skal lede dem mot. De domfelte 
beskriver perioden i livet før de kom inn i ND-programmet, som «da jeg 
var på kjøret», eller «det andre livet». Christoffer forteller: 


Jeg føler det andre livet mitt er mye mer kjedelig når jeg ligger og sover hele dagen. 
Jeg går gjerne to dager på med amfetamin, sover ikke, så sover jeg i to-tre dager, 
så våkner jeg, også går jeg på den igjen på speed, så går jeg til jeg stuper, så går jeg 
pan igjen, og sånn går det. (Christoffer)' 
Dette «andre livet» står i kontrast til en idé om et «normalt» liv. De dom- 
felte beskriver det «normale» livet som bestående av først og fremst rus- 


frihet, utdanning og jobb. Det er disse tre elementene ND-programmet 
fremhever i aktivitetene og tiltakene de iverksetter og koordinerer, og 

som dermed inngar som innholdet i idéen om det «normale» livet ND 
vil lede de domfelte inn i. De tre elementene skal bidra til 4 skape en 
stabil, trygg og forutsigbar tilværelse for de domfelte. I intervjuene gir de 
domfelte uttrykk for at de verdsetter dette «normale» livet - med ansvar 
og eksterne forventninger — høyere enn «ruslivet», og snakker åpent om 
hva det «normale» livet betyr for dem, og hva de selv ønsker og forventer 
av ND-programmet. Gjennom en serie forskjellige tiltak - som vi skal 
analysere under - praktiserer ND-programmet videre denne «normale» 
livsstilen sammen med de domfelte. 


4.1. Gjennomføringsplanen 


I ND-programmet har de domfelte hver sin individuelle gjennomførings- 
plan, eller «fremdriftsplan», slik de omtalte den ved dette ND-senteret. Pla- 
nen er individuell, og skal kartlegge og redegjøre for de domfeltes mål og 
progresjon gjennom dommen. Gjennomføringsplanen er et verktøy som 
skal kartlegge de domfeltes fremdrift i straffegjennomføringen, men den 
fungerer samtidig som en teknikk som får de domfelte til å lære seg selv å 
kjenne, og som de kan styre seg selv etter: Ved hjelp av gjennomføringspla- 
nen etableres det et bestemt selvforhold idet den blir et uttrykk for hvem 
den domfelte «er», og hvor vedkommende er på vei. Øystein forteller: 


Ja du får sjekket, får du gjort en del ting så får du sjekket over en del ting «ok», 
«ok». (Øystein) 


Skjemaet er tilgjengelig for de ansatte digitalt og blir skrevet ut og tatt 
med i «fremdriftsmøter» med de domfelte. Et punkt på en gjennomfø- 
ringsplan kan for eksempel være «skaffe seg jobb» eller «møte med NAV 
om økonomisk bistand». Gjennomføringsplanen vedlikeholdes og opp- 
dateres gjennom straffeforløpet, sammen med den domfelte og en fast 
oppfølger. Øystein forteller om sin gjennomføringsplan: 


Det som står i [gjennomforings]planen min nå, er det med jobb først, så da har jeg 
en dag i uken oppe på jobbtreningstilbudet. Også er det litt oppmøte her på ND, 
litt trening med ND og sånn. Ja, også har jeg litt sånn økonomigreier med NAV, det 
står også i planen min her, så da har vi fått sendt søknad om sånn gjeldsordning, 


da. Det er veldig deilig å få ting på stell. De har hjulpet meg. (Øystein) 

Øystein presenterer gjennomføringsplanen som en oversikt over hva han 
skal gjøre videre, og gir uttrykk for at han bruker planen regelmessig og 
for å kartlegge egen progresjon. I Øysteins tilfelle involverer planen kon- 
takt med andre samfunnsaktører, som NAV, jobbtrening og gjeldsråd- 
givning. Han presiserer også at ND-programmet har hjulpet ham med 
å få ting på stell. I ND-systemet strukturerer gjennomføringsplanen de 
domfeltes vei mot et «normalt» liv og viser hvor langt de har kommet 
og har igjen. Christoffer forteller om hvordan gjennomføringsplanen lar 
ham følge seg selv på veien mot «normalen»: 


Jeg tenker jo liksom på at etter hvert nå som jeg kommer inn i neste fase av pro- 
grammet, at jeg kan begynne å jobbe på en arbeidstiltaksplass til å begynne med, 
til jeg har kommet meg til hektene nok til å kunne gå og møte en arbeidsgiver eller 
normale som jeg har til å få en fast jobb i fremtiden. Slik at jeg er inne i normalen. 
(Christoffer) 


Slik blir både stegene mot og målet selv synlig, og utvikling og progre- 
sjon blir vektlagt i hverdagen. Tilbakegang eller stagnasjon gir problemer 
i ND-systemet, og kan føre til at den domfelte må sone den resterende 
delen av dommen i fengsel. Vektleggingen av og forventningen om frem- 
drift styrer de domfeltes normaliseringsarbeid. I Kristians tilfelle kom- 
mer det frem hvordan ND-systemet bruker gjennomføringsplanen til å 
definere både hva som er problemene hans, og hva han må gjøre for å 
komme seg videre mot det «normale» livet: 


Ja, [du får hjelp til] motivasjonen for å få tatt tak i problemet - for du har ikke 
bare problemer med rus, altså det er økonomi, det sosiale, det er alt mulig ikke 


sant — det får du hjelp til her. (Kristian) 


Kristian forteller om de ulike momentene som ND-programmet hjelper 
ham med. De domfelte har ikke bare problemer med rus, de har ofte kom- 
plekse og sammensatte sosiale utfordringer. Gjennomføringsplanen er 
derfor et verktøy for å kartlegge den enkeltes behov. Ettersom alle domfelte 
som er tilknyttet ND-senteret, har sin egen gjennomføringsplan, finnes 
det et arkiv over flere domfeltes fremdrift mot «normalitet». ND-sente- 
rets gjennomføringsplaner blir gjenstand for rapportering, journalføring 
og lagring av hvilke normaliserende praksiser som fungerer og ikke. 

4.2. Ønsket om å bli «normal» 


Et gjennomgående og tydelig element i intervjuene var at de domfelte 
hadde et genuint ønske om å endre seg, og at det var deres valg å bli rusfrie. 
Personer som blir idømt en ND-dom, har blitt valgt ut gjennom en under- 
søkelse av hvor egnet den enkelte er for ND-programmet, forut for dom- 
men (KRUS, 2016: 18). Denne prosessen ekskluderer de som ikke uttrykker 
sterk motivasjon for å delta i ND-programmet, noe som kan være med og 
forklare hvorfor informantene i denne analysen synes å være så unisont 
positivt innstilt til tiltakene og ND-programmets normaliseringsarbeid. 

I intervjuene fremstod informantene som motiverte til å endre 
seg. Erika forteller at selv om hun var motivert da hun begynte å sone 
ND-dommen, ble hun enda mer motivert av den individuelle oppfølgin- 
gen hun fikk: 


[Det var] veldig lite som var vanskelig, veldig lite var et problem for de ansatte. De 


var veldig på tilbudssiden med å tilrettelegge og skreddersy. (Erika) 


Endringen dreier seg ikke bare om å slutte med rus, men om å forandre 
hele «livet», ved å gjenoppta en gammel hobby, skaffe seg en jobb eller 
starte på studier. Alle de domfelte som ble intervjuet, ga inntrykk av at de 
ønsket noe annet enn det de gjorde forut for dommen. De ønsket seg et 
«normalt» liv. Preben beskriver det slik: 


Men det er greia, [...] jeg vil inn i et A4-liv. Det er det jeg har lyst til ikke sant. Jeg 
vil ikke ha noen problemer og surre til ting rundt meg, enkelt og greit. Gå på jobb, 


komme hjem. (Preben) 


For Kristian er ND-programmet først og fremst en måte for ham å 
komme tilbake i samfunnet på. At det er en straff, kommer i andre rekke: 


Jeg ser ikke på [ND] som en straff, men til syvende og sist er det en straff, men jeg 
ser ikke på det som en straff lenger. Jeg ser bare på det som en mulighet, og det 


har vært en mulighet for meg for å komme meg tilbake til samfunnet. (Kristian) 
Einar forteller om det samme: 


Jeg føler ikke at jeg blir straffet. Jeg føler heller at jeg får den hjelpen jeg trenger for 
å bli skikkelig. Jeg vil ikke kalle det en straff å få livet på stell. (Einar) 

Endringsviljen de domfelte uttrykker, bidrar til en positiv innstilling til 
normalitetsarbeidet som ND-programmet representerer. Øystein forteller: 


Ja, du kan si, det blir jo min avgjørelse å bli rusfri, men det er jo bra å ha det 
systemet her rundt seg da, når man har bestemt seg for det. Det er mye trygghet 
i det. (Øystein) 


Øystein bruker ordet «trygghet» om ND-programmet. Selv om Øystein 
sier det var hans valg å bli rusfri, mener han at det er godt å ha et straffeal- 
ternativ som «snakker samme språk», og som ser for seg det samme livet 
som han gjør. Når motivasjonen kommer «innenfra», føler de domfelte at 
ND-programmet hjelper dem i stedet for å «tvangsnormalisere» dem. At 
Øystein bruker ordet «trygghet» om ND-senteret, vitner om at han ser 
ND-programmet som en støttespiller, og at de ansatte, gjennomførings- 
planen og normaliseringsarbeidet er et trygt sikkerhetsnett som hjelper 
ham i prosessen mot å endre livsstil. ND-programmet tilrettelegger for at 
de domfelte skal kunne utøve og oppleve «normalitet». Øysteins utsagn 
kan tyde på at hans eget valg om å bli rusfri står sentralt i normaliserings- 
arbeidet. En annen domfelt, Preben, forteller at ønsket om å bli rusfri 
kom etter at han fikk snakket med en psykolog gjennom ND-program- 
met. Han forteller om hvordan ND-programmet har bidratt med å endre 
hvordan han forstår seg selv og sitt eget liv: 


[Jeg] snakket med psykologen her, sant. Jeg trodde jeg hadde det gøy helt på slut- 
ten, så begynte jeg å se litt tilbake og snakke litt om det og se hvor slitsomt det 
egentlig var. [...] Ja, bare kom frem til rett og slett at hvor rævva det livet jeg levde 
var. Jeg trodde jo jeg var kongen på haugen. Jeg var visst det stikk motsatte. Så 


sånn var det. (Preben) 


Preben forteller om hvordan han selv «trodde» han hadde det kult, rett 
før han ble pågrepet og dømt. Under straffen fikk ND-dommen ham til å 
innse at livet han levde, ikke var så lukrativt som han selv trodde. Denne 
«reality check»-en, som han selv kalte det, illustrerer et sentralt aspekt 
ved ND: Programmet produserer en idé om hva som er gode og dårlige liv, 
gjennom samtaler og aktiviteter med de domfelte. Idéen om det trygge, 
rusfrie, gode og «normale» livet er noe som ND-programmet aktivt for- 
søker å vise frem og få de domfelte til å gjøre til sitt eget. «Normalisering» 

er ikke nødvendigvis noe særegent ved ND, men kjennetegner hele kri- 
minalomsorgen. Men i denne analysen ser vi at ND-programmet repre- 
senterer en spesifikk form for normaliseringsarbeid som virker gjennom 
sine særegne teknikker. Som vi så over, finnes det tall som tyder på at 
ND-programmet i større grad enn andre straffereaksjoner lykkes i å inn- 
prente «normaliteten» i de domfeltes tanker og handlinger. At Preben 
selv uttrykker at livet han levde før, ikke var så «gøy» som han «trodde» 
da det sto på, viser hvordan ND-programmet lykkes i å gi de domfelte nye 
skjemaer for vurderinger og selvforståelse. Prinsippet om et «normalt» liv 
og ND-programmets normaliseringsarbeid fungerer slik som en selvtek- 
nologi som etablerer et bestemt selvforhold og bestemte teknikker for at 
de domfelte skal gjøre seg selv til subjekter i tråd med ND-programmets 
forståelse av hva et «normalt» liv innebærer. Denne prosessen kommer til 
uttrykk i måten ND-programmet har transformert Prebens selvforståelse 
på og fått ham til å regulere sin egen atferd ut fra en ny evaluering av hva 
som er et «godt» og «normalt» liv. 

Å etablere et slikt selvforhold er ikke gjort ved et trylleslag. Kris- 
tian forteller at «normalitet» var noe som utviklet seg over tid gjennom 
ND-dommen, og at han selv har stått sentralt i normaliseringsarbeidet: 


Jeg trengte hjelp til å normalisere meg i starten, men det følte jeg at jeg gjorde da 
jeg lå på avrusning i syv måneder. Men selvfølgelig fikk jeg hjelp i den forstand at 
jeg fikk tilbud om å jobbe to dager i uken på jobbtreningstilbud, også ballet det 
på seg, sant. Men det er jo jeg selv som har villet det, og det var jeg selv som ville 


begynne på det skolegreiene også, ikke sant. (Kristian) 


Kristian bruker selv begrepet «normalisering», og sitatet viser at hans 
idé om «normalitet» først og fremst innebærer rusfrihet. Han forteller 
at ND-programmet har hjulpet ham, men at det var han selv som satte i 
gang det hele. Han hadde ønsket et «normalt» liv forut for ND-dommen, 
og for domfelte som ham - som allerede er innstilt på å bli «normale» - 
blir ND-senteret et middel til målet ved at det sender dem til ulike tjenes- 
ter som der det «normale» livet kan realiseres. 

Preben har som mål å komme seg ut av NAV og inn i jobb for å kunne 
forsørge seg selv, noe han mener han må gjøre og er ansvarlig for selv. På 
den måten skal han få kontroll over sitt eget liv. Han forteller: 

Det handler litt om å ta ansvar, og ta ansvar for ting, rett og slett. Ikke noe spesielt 


verre enn det. Rett og slett å ha kontroll over mitt eget liv. (Preben) 


Disse erfaringene og fortellingene illustrerer hvordan de teknikkene for å 
bearbeide seg selv som ND-programmet tilbyr og trener de domfelte opp 
i, utgjør en produktiv form for makt som setter de domfelte i stand til å 
forandre seg selv. De domfelte lærer ferdigheter som gjør at de skal kunne 
ha kontroll over sitt eget liv og «ta ansvar». Hvorvidt denne maktutø- 
velsen er «bra» eller «dårlig», er ikke det avgjørende, og det tilhører en 
annen diskusjon enn den vår analyse legger opp til. Det sentrale her er at 
ND-programmet er en form for makt som ikke bare «presser på utenfra», 
men virker i skjæringspunktet mellom «utsiden» og «innsiden». 


4.3. Et nettverk av normalitetsskapende aktører 


I likhet med andre straffereaksjoner i kriminalomsorgen har ND- 
programmet som mål at den domfelte skal tilbake til samfunnet, og at ved- 
kommende, etter at dommen er sonet ferdig, skal være utrustet med bedre 
forutsetninger for å holde seg lovlydig. I ND-programmet skjer dette både 
gjennom aktiviteter ved ND-senteret og gjennom henvisning til andre 
eksterne institusjoner, som NAV, ulike skoler, bedrifter for arbeidstre- 
ning, psykologtjenester, LAR, avrusningsklinikker og treningssentre. For 
å håndtere og «normalisere» domfelte med sammensatte problemer, får 
ND rollen som en koordinator som dirigerer de domfelte til ulike aktører 
med hver sin bestemte oppgave. Sammen med ND-senterets ansatte utgjør 
disse aktørene et nettverk av institusjoner som til sammen legger til rette 
for normaliseringen av de domfelte. Einar forteller: 


[eg har fått hjelp til] penger, komme i kontakt med skole og jobb [...], henvisning 
til psykolog, for å bearbeide samvittigheten og alt det andre. Så de har gjort utrolig 
mye på jævla kort tid. (Einar) 


Einar beskriver hvordan ND-programmet raskt satte ham i kontakt med 
spesifikke eksterne aktører tilpasset ND-programmet som de mente 
var nødvendig ut fra deres kartlegging av Einars situasjon, egenska- 
per, behov og ønsker. Einar var på dette tidspunktet ny i ND-systemet 

og i begynnelsen av normaliseringsprosessen. Han krediterer ND-pro- 
grammet for jobben de har gjort med a sette ham i kontakt med de ulike 
institusjonene. 

Øystein forteller at ND-programmet blant annet har koblet ham pa en 
jobbkonsulent slik at han får arbeidstrening. Han opplever at ND-pro- 
grammet hjelper ham med «alt». 


For eksempel har de vært med i alle prosessene, selv om vi har gjort alt ting 
sammen, men de har vært med i medisinprosessene, og i forhold til NAV, den 
kontakten de har hatt der, så har de vært med i møter der, så de er på en måte 


med på det meste da. (Øystein) 
Preben forteller om lignende opplevelser: 


Jada, [hjelp til] bolig har jeg fått, nå får jeg jobb også, ting og alt man trenger for 
å leve et vanlig liv får man hjelp til. (Preben) 


De eksterne institusjonene som ND-programmet setter de domfelte i 
kontakt med, inngår som deler av prosessen med å konstruere «vanlige» 
liv, som Preben kaller det. ND-systemet fungerer på den måten som et 
stort maskineri av ulike elementer som til sammen produserer en «nor- 
malitet» bestående av rusfrihet, utdanning og arbeid. 


4.4. Å «gjøre» straff 

Feltarbeidet ved ND-senteret muliggjorde observasjon av en treningsøkt 
med én ansatt og tre domfelte. Fysisk aktivitet fremstod som en vesentlig 
del av ND-senterets arbeid med rehabilitering av domfelte. Etter mange 
år med rusbruk er det mange av de domfelte i ND-programmet som sliter 
med nedsatt fysisk helse. Trening og andre fysiske aktiviteter har også 
en psykologisk dimensjon gjennom å ta vekk tid fra potensiell rusbruk 
eller tid brukt til å tenke på rus. Andre fritidsaktiviteter ND-senteret 
arrangerer, som kino, byturer og kafébesøk, fungerer som sosial rehabi- 
litering. En spasertur i bymiljøet, i rusfri tilstand, imiterer et «normalt» 
liv. Slik blir «normalitet» en praksis og noe ND-programmet får de dom- 
felte til å utøve og gjøre. Aktivitetene i regi av ND-senteret fungerer som 
en trening i hvordan man skal oppføre seg som «normale» mennesker. 

Selv om kafébesok, treningsturer og byturer er aktiviteter som foregar 
utenfor ND-senterets fysiske grenser og ute i det «normale» samfunnet, 
er de domfelte fremdeles en del av og innenfor ND-programmet. Disse 
normaliseringsteknikkene gir de domfelte en smak av «frihet» og øvelse 
i «normale» liv i vanlige - men fremdeles kontrollerte - omstendighe- 
ter. De domfelte forteller om at de føler seg frie, i og med at de får ope- 
rere «fritt» ute i byen. Vår analyse viser at denne «friheten» er en del av 
ND-programmets normaliseringsarbeid, og at det er nøye regissert. 


5. Konklusjon: ND-programmets 
normaliseringsarbeid 


Opprettelsen av ND-programmet kan forstås som et grep for å få bukt 
med kriminalitet som produseres av rusavhengighet. I denne studien 
viser vi at ND-senteret søker å «normalisere» domfelte med komplekse 
medisinske, økonomiske og sosiale utfordringer. Arbeidet ved ND-sente- 
ret dreier seg ikke bare om rusmestring, men også om økonomi, sosiale 
evner, utdanning, jobb og tillit til mennesker og samfunn, og tar form 
som en helhetlig og individuell sosial oppfølgning, der hver enkelt dom- 
felt skal følges tett og trenes opp i hvordan man lever et «normalt» liv. 
Dette er det vi i dette kapitlet har kalt normaliseringsarbeid. 

Vi har analysert virkningene av et alternativ til fengselsstraff som hittil 
har vært lite utforsket i Norge (Johnsen og Svendsen, 2007; Falck, 2014). 
Med utgangspunkt i en foucauldiansk maktforståelse har vi diskutert 
hvordan de tiltakene som ND-programmet omfatter, søker å frembringe 
endring i de domfeltes tanker og handlinger. ND-programmet fungerer 
myndiggjørende og gir selvhjelpsstrategier som er ment å føre de dom- 
felte tilbake til samfunnet ved å lære dem hva et «normalt» liv er, få dem 
til å verdsette dette livet og trene dem opp i hvordan «normalitet» i prak- 
sis utøves. Normaliseringsarbeidet gir de domfelte en rekke teknikker for 
å regulere seg selv og styre sitt eget liv henimot det ND-programmet har 
vist dem at et A4-liv bestar i. 

Forståelsen av «normalitet» varierer mellom domfelte ut fra hvor lenge 
de har vært i ND-programmet. De ferskeste trakk frem rusfrihet som 
det mest sentrale og første steg på veien mot et «normalt» liv. De som var 

kommet litt lenger, snakket mer om arbeid, og det å kunne møte opp hver 
dag på jobb når de var ferdig med dagens besøk på ND-senteret. Den som 
hadde vært der lengst, snakket mest om utdanningen han tok. Rusfrihet 
var ikke noe han engang tenkte på, ettersom det var flere år siden han 
ruset seg og et såkalt tilbakefall var helt utenkelig. Til sammen består det 
ND-programmet definerer som et «normalt» liv, av rusfrihet, utdanning 
og jobb. 

De domfelte vektla betydningen av å få et tilrettelagt straffeforløp 
nedskrevet i individuelle fremdriftsplaner som bearbeides over lang tid, 
kombinert med lett tilgang til og tett oppfølgning fra spesialister. Her 
har ND-programmet en viktig koordinatorrolle. Straffealternativet sam- 
ordner aktiviteter og tiltak for å håndtere og overkomme de domfeltes 
individuelle og sammensatte hindre for «normale» liv. Ved å trekke 
inn eksterne institusjoner og aktører i sitt normaliseringsarbeid, legger 
ND-programmet til rette for at de domfelte skal begynne å leve rusfrie, 
forutsigbare og lovlydige liv. Alle de domfelte som ble intervjuet, var posi- 
tivt innstilt til tiltakene som ND-programmet iverksetter, og de trakk 
ikke frem de kontrollerende elementene i ND-programmet som proble- 
matiske. ND-programmets oppfølging er langvarig og helhetlig tilrette- 
lagt til den domfeltes individuelle behov, hvilket gjør at tiltakene som 
tilbys, oppleves som målrettede og presise hjelpetiltak snarere enn straff. 
Slik etableres det et selvforhold der den domfelte selv forandrer seg selv. 
Analysene viser at ND-programmets korrigerende strategier funge- 
rer som en subtil og effektiv form for makt som får de domfelte til å bli 
endringsvillige uten bruk av tvang. 


Sluttnoter 


1. Avanonymitetshensyn brukes fiktive navn på informantene. 

Abstract: Conditions in Nordic prisons are often characterized as more humane than in pri- 
sons of other countries, and the term «Nordic exceptionalism» has been central to the research 
on prisons in recent years. This chapter nuances a discussion of exceptional Norwegian prisons 
through an analysis of a prison where inmates are particularly pleased with the conditions: 
Leira Prison in Trondheim, a small, open institution that focuses on rehabilitating inmates 
with drug addictions. The starting point of the analysis is the results from a comprehensive, 
national quantitative survey on conditions of imprisonment and returns in the Norwegian 
correctional service. The prisoners at Leira stand out as notably content with their conditions 
of imprisonment in that they are of the opinion that imprisonment is making them better equ- 
ipped for everyday life after release. In the chapter, we discuss why the prisoners at Leira are 
so positive and what can be learned from their experiences, both for theoretical discussions of 
«Nordic exceptionalism» and the Norwegian correctional services’ objective of a «punishment 
that works». 


Keywords: exceptionalism, Leira, rehabilitation, «punishment that works» 


Sammendrag: Soningsforholdene i nordiske fengsler karakteriseres ofte som mer humane enn 
andre lands fengsler, og begrepet «nordisk eksepsjonalisme» har veert sentralt i fengselsfors- 
kningen de siste arene. Kapitlet nyanserer diskusjonene om de eksepsjonelle norske fengslene 
gjennom en analyse av et fengsel der de innsatte er særlig fornøyd med soningsforholdene: 
Leira fengsel i Trondheim. Det er en liten, åpen anstalt som legger vekt på rusrehabilitering av 
de innsatte. Utgangspunktet for analysen er resultater fra en omfattende nasjonal kvantitativ 
undersøkelse om soningsforhold og tilbakeføringsarbeid i norsk kriminalomsorg. Her peker 
Leira-fangene seg ut som spesielt tilfreds med sine soningserfaringer, først og fremst ved at 
de mener fengselsoppholdet gjør dem bedre rustet til hverdagen etter løslatelsen. I kapitlet 
diskuterer vi hvorfor Leira-fangene er så positive, og hvilke lærdommer som kan trekkes ut 
fra deres erfaringer, både for teoretiske diskusjoner om den «nordiske eksepsjonalismen» og 
for den norske kriminalomsorgens arbeid for en «straff som virker». 


Nøkkelord: eksepsjonalisme, Leira, rehabilitering, «straff som virker» 


Sitering av denne artikkelen: Lundeberg, I.R., Mjåland, K. & Rye, J.F. (2018). Eksepsjonelle fanger i det eksep- 
sjonelle fengslet. I J.F. Rye & I.R. Lundeberg (red), Fengslende sosiologi. Makt, straff og identitet i Trondheims 
fengsler (Kap 10, s. 213-237). Oslo: Cappelen Damm Akademisk. DOI: https://doi.org/10.23865/noasp.41.ch10 
Lisens: CC BY-NC 4.0 

1. Det eksepsjonelle fengslet 


«Jeg synes at Leira fengsel er en kjempeplass. Når man først skal sone. Man lærer 


å delta sosialt, og er med på ting.» (Innsatt på Leira fengsel) 


Straffens rehabiliterende funksjon - at fangene skal (gjen)skapes som 
gode, lovlydige samfunnsborgere - er sentral i de moderne straffeinstitu- 
sjonene. Internasjonal fengselsforskning peker likevel nettopp på fengsle- 
nes manglende evne til rehabilitering av fangene, som heller dehabiliteres 
i fengslene. Scott og Flynn oppsummerer erfaringene slik: 


After nearly two hundred years of the prison experiment, it seems that a sen- 
tence of imprisonment is more likely to increase, rather than decrease, future 
offending: The prison environment is dehumanising and dehabilitating. The 
inherent pains of imprisonment are likely to be counterproductive. Scott og 


Flynn (2014: 44) 


I den internasjonale fengselslitteraturen trekkes de norske/nordiske 
fengslene frem som mulige unntak. I 2008 lanserte den britiske krimino- 
logen Johan Pratt (2008a, b) begrepet «den nordiske eksepsjonalismen»*, 
som beskriver et fengselssystem i de nordiske landene som er preget av 
en humanistisk ideologi, og som legger bedre til rette for at fangene fak- 
tisk rehabiliteres. Pratts beskrivelser resonnerer med den offisielle nor- 
ske straffeideologien. I stortingsmeldingen Straff som virker (St.meld. nr. 
37 2007-2008, videreført i Meld. St. 12 (2014-2015)) presenteres huma- 
nistiske idealer, og det legges stor vekt på fengslene som rehabiliterende 
institusjoner. Fanger med kriminelle lopebaner - og ofte med store rus- 
problemer - skal hjelpes til å etablere «normale» hverdagsliv. Ikke minst 
legges det vekt på rusmestring og andre programmer som kan få fangene 
over i andre spor. Samtidig understreker stortingsmeldingen at straffens 
dehumaniserende virkninger bør unngås, i det minste minimeres. Dette 
er en viktig del av «normalitetsprinsippet»: Straffens karakter er frihets- 
berøvelsen, ellers skal fengselshverdagen i størst mulig grad ligne på det 
«virkelige» livet. 

I bokkapitlet diskuterer vi erfaringene fra Leira fengsel i Trondheim, en 
åpen anstalt som fremstår som et ekstremt eksempel på Pratts eksepsjona- 
listiske nordiske fengsel og den norske straffeideologien. Utgangspunktet 

for analysen er en omfattende nasjonal spørreundersøkelse der over 600 
norske fanger rapporterer hvordan de opplever soningen og dens effekter. 
Her skiller de innsatte pa Leira seg ut pa flere mater, spesielt ved at de 
fremstår som mer tilfreds med soningsforlopet og mener soningen fak- 
tisk gjor dem bedre rustet til 4 mote hverdagslivet etter loslatelse. Hva 
er det ved Leira fengsel som skaper tilfredshet blant fangene og tro pa at 
soningen faktisk har en rehabiliterende effekt? 


2. Den nordiske fengselseksepsjonalismen 


Debatten om nordiske/norske soningsforhold har de siste tiårene gjerne 
tatt utgangspunkt i «eksepsjonalisme-teorien». Et sentralt bidrag er John 
Pratts (2008a, 2008b) to artikler i British Journal of Criminology fra 2008, 
der han han lanserte begrepet «den nordiske eksepsjonalismen». Pratt var 
opptatt av at de nordiske landene skiller seg vesentlig fra andre vestlige 
land ved lave fangetall og humane fengselsforhold. Ifølge ham kjenneteg- 
nes de humane fengselsforholdene i de nordiske landene av at flere fanger 
- om lag en tredjedel — soner i åpne fengsler, og av at fengslene er min- 
dre og preges av høyere materiell standard. Det er videre tettere og bedre 
relasjoner mellom innsatte og ansatte, mindre vektlegging av sikkerhet 
og større arbeidsdeltakelse, og de innsatte har rett til samfunnets velferd- 
stjenester på lik linje med andre borgere. Pratt forklarer forholdene med 
de nordiske landenes egalitære kulturelle verdier og sosiale strukturer, og 
at de har velfungerende velferdsstater og sikkerhetsnett som omslutter 
borgerne (Pratt og Eriksson, 2013; Pratt, 2008a, 2008b). 

Pratts eksepsjonalisme-tese har inspirert mange nye studier. Tesen har 
fått støtte fra flere hold (se blant annet Lappi-Seppålå, 2012), men har også 
møtt kritikk (Barker, 2013; Lundeberg, 2017; Lundeberg og Mjåland, 2016; 
Mjåland, 2015; Mjåland og Lundeberg, 2014; Shammas, 2014, 2017; Ugelvik 
og Dullum, 2012; Ugelvik og Scharff Smith, 2017). Den komparative kri- 
minologien og eksepsjonalisme-forskningen kritiseres blant annet for å 
være for makroorientert og for å overse betydningen av å studere lokale 
fengselsforhold og variasjoner. Videre blir fangeperspektivet og deres opp- 
levelse av soning og forskjeller mellom ulike fengsler innad i land oversett. 
Straffenivå og fengselsrater sier ikke nødvendigvis noe om hva som skjer 

innenfor murene, om innholdet i soningen. Særlig har den omfattende og 
utstrakte bruken av varetektsfengsling og isolasjon i flere nordiske land 
blitt problematisert fra et menneskerettighetsperspektiv (Barker, 2013; 
Scharff Smith, 2012). Andre problematiserer at det er en overrepresenta- 
sjon av utlendinger i nordiske fengsler, og at disse opplever mer forskjells- 
behandling og hardere og mer innholdsløse soningsforhold (Lundeberg, 
2017; Ugelvik, 2017). Flere peker også på en straffeskjerpende «krimmigra- 
sjonsutvikling» de siste årene (Johansen, Ugelvik og Aas, 2013). Det viser 
seg særlig ved den strenge returpolitikken overfor asylsøkere med avslag, 
deportasjonene av «kriminelle fremmede» ved bruk av utvisning fra lan- 
det ved lovbrudd og ettårig fengselsstraff ved brudd på innreiseforbudet. 

Et særlig omdiskutert forhold i eksepsjonalisme-diskusjonen er den 
utbredte bruken av fengselsstraff overfor tungt belastede og behand- 
lingstrengende rusmiddelmisbrukere (Andenæs, 1996; Barker, 2013; Mjå- 
land, 2015; Shammas, 2017). Fanger er generelt fattigere og dårligere stilt 
enn den øvrige befolkningen, men forskning har vist at fanger med rus- 
problemer er særlig dårlig stilt (Revold, 2015) og dessuten får lite rele- 
vant oppfølging i fengslene. I Andenæs’ oppsummering representerer den 
norske repressive narkotikapolitikken «vår tids største feilinvestering i 
straff» (Andenæs, 1996). 

De siste tiårene har imidlertid rehabiliteringstenkningen i straffe- 
gjennomføring fått fornyet oppmerksomhet. Flere av fengslenes reha- 
biliterende tiltak er spesielt rettet inn mot rusmiddelmisbrukere, og 
forskning gir delvis støtte til at det finnes noen «eksepsjonelle» forhold 
ved norske fengslers behandling av rusmisbrukere. I en studie av en rus- 
mestringsenhet ved høysikkerhetsfengslet «Kollen» viser Mjåland (2015) 
for eksempel hvordan fengslet har gode materielle forhold, at den hver- 
dagslige omgangen mellom betjenter og fanger stort sett er lett, respekt- 
full og tidvis kameratslig, og at en rekke velferdstjenester er til stede i 
fengslet. Det legges vekt på forvaltningssamarbeidet, og fengslet fremstår 
som tett integrert i det større norske velferdsstatlige apparatet. Samtidig 
viser forskning på rusmestringstiltak i fengsel at kapasitetsutfordringer, 
kontrollbehov, sikkerhetshensyn, forskjellsbehandling og innsattes man- 
glende vilje og motivasjon til å jobbe med seg selv og sine problemer gjør 
det utfordrende å forankre rehabiliteringen i fengselshverdagen (Mjåland, 

2015; Kolind, Frank og Dahl, 2010). Utsatte fangegrupper, for eksempel 
rusbrukere, psykisk psyke og utenlandske fanger, kan videre ha spesielle 
utfordringer som gjør at de opplever soningsforholdene som hardere enn 
andre (Lundeberg, 2017). 

Den utstrakte bruken av åpne fengsler trekkes frem av Pratt (2008a) og 
Pratt og Eriksson (2013) som en illustrasjon på en mer human og tillitsori- 
entert tilnærming til straff i de nordiske landene. Det finnes imidlertid få 
empiriske analyser av hvordan fanger opplever soningsforholdene i åpne 
fengsler og avdelinger. Et viktig unntak er Shammas’ (2017) studie av et 
større åpent fengsel, som viste at selv om fangene opplevde at åpenheten 
ga et betydelig større handlingsrom, preget fengselssystemets ulike sik- 
kerhetsgraderinger og frykten for tilbakeføring til høysikkerhet fangenes 
frihetsevne og -følelse. Fangene hadde vanskeligheter med å bli bevisst på, 
verdsette og nyttiggjøre seg de mulighetene for frihet som hverdagslivet i 
åpne soningsanstalter faktisk gir. Med begrepet «the pains of freedom» for- 
søker Shammas (2014) å vise at selv åpne (norske) fengsler produserer pine, 
om enn på andre og mindre intuitive måter enn i høysikkerhetsfengsler. 

Litteraturgjennomgangen over viser at det finnes flere studier som gir 
grundige beskrivelser av hverdagsliv og soningserfaringer fra enkeltstå- 
ende fengsler (Mathiesen, 1965; Mjåland, 2015; Shammas, 2017; Ugelvik, 
2011), men at det finnes få norske studier som forsøker å sammenlikne 
soningserfaringer mellom forskjellige fengsler (men se Johnsen, Gran- 
heim og Helgesen, 2011). De mindre og åpne fengslene som Pratt (2008a, 
2008b) trakk frem som særlig eksepsjonelle eksempler, har i liten grad 
vært studert. 

I dette kapitlet bidrar vi derfor med en analyse der Leira fengsel — et 
åpent fengsel - sammenlignes med andre norske fengsler. Analysen til- 
fører kunnskap om hvordan soningsforholdene er ved de åpne anstal- 
tene, og også hvordan fangene reflekterer rundt hva som er et godt 
soningsmiljø. Vi presenterer Leira-fangenes «eksepsjonelle tilfredshet» 
med soningsforholdene, hva de selv vurderer som betydningsfullt i sin 
soningshverdag, og undersøker om Leira har noen særlige kjennetegn 
som kan forklare innsattes tilfredshet. Har små og åpne soningsanstal- 
ter, som Leira fengsel, eksepsjonelle trekk som fangene verdsetter, og som 
bidrar til en straff som faktisk virker? 

3. Landsdekkende survey i den norske 
fangepopulasjonen 

Utgangspunktet for kapitlets analyser er et omfattende, nasjonalt data- 
materiale om innsattes liv for, under og etter gjennomføring av straff i 
den norske kriminalomsorgen, som legger vekt pa rehabiliterings- og 
løslatelsesarbeidet (se også Lundeberg, 2017 for en nærmere beskrivelse). 
Materialet ble samlet inn i 2014-2015 og inkluderer både kvantitative og 
kvalitative data. I dette kapitlet bruker vi primært det kvantitative mate- 
rialet, nærmere bestemt resultatene fra en spørreundersøkelse som ble 
gjennomført blant fanger i ti norske fengsler med både høyere og lavere 
sikkerhetsnivå.? Et viktig formål med studien var å undersøke hvilke 
tilbakeførende tiltak som finnes i ulike fengsel, hvilke innsatte som får 
tilgang til disse, og hvordan innsatte selv vurderer soningsforhold og opp- 
følgingen de får under fengselsoppholdet. I spørreskjemaet ble de innsatte 
bedt om å svare på spørsmål om både tiden før, under og etter soningen. 
De fleste spørsmålene i skjemaet var fastsatte svarkategorier, men enkelte 
spørsmål åpnet for at fangene kunne formulere egne svar. Spesiell opp- 
merksomhet ble gitt til temaene rus og rehabilitering. I analysen presente- 
rer vi temaene der de Leira-innsatte skilte seg mest fra det øvrige utvalget, 
forhold som også ble underbygget av våre kvalitative data om hva som er 
særlig viktig for fangers soningshverdag (se Lundeberg og Mjåland, 2016; 
Mjåland, 2015; Lundeberg, 2017). I tillegg drar vi også nytte av kvalita- 
tive data fra forfatternes besøk til Leira fengsel, inkludert samtaler med 
ansatte og innsatte gjennom de siste årene (se Ryes kapittel, kap. 12). I 
analysene har vi også benyttet oss av skriftlige dokumenter som beskri- 
ver og diskuterer forholdene ved Leira fengsel, blant annet internettsider 
som presenterer anstalten for fremtidige innsatte og det mer allmenne 
publikum, interne dokumenter og Fridhov og Hammerlins studie av 
fengslet (1994). 

Et viktig kriterium for utvelgelsen av fengsler var at vi ønsket å favne 
mangfoldet av fengsler og soningserfaringer i det norske fengselsvesenet. 
Til sammen besvarte 608 fanger spørreskjemaet, noe som gir en svarpro- 
sent på 47. Svarprosenten varierte mellom 100 prosent (Leira fengsel) og 28 
prosent (Bergen fengsel). 40 prosent i utvalget sonet på en åpen avdeling, 
noe som omtrent tilsvarer den reelle andelen som soner under lav sikkerhet, 

landet sett under ett. Det er imidlertid en noe overrepresentasjon av folk 
med lange dommer, kvinner og utlendinger i utvalget i forhold til situasjo- 
nen for innsatte generelt. Undersokelsen var er dermed ikke representativ 
i statistisk forstand. Likevel mener vi at utvalget av fengsler og den relativt 
høye svarprosenten gir oss et godt grunnlag for å forstå hvordan fanger 
opplever soningsforholdene i ulike norske fengsler, og hvilke institusjo- 
nelle betingelser som gjør fengselsopphold mer eller mindre konstruktive. 

Leira fengsel i Trondheim deltok ut fra de strategiske utvalgskriteriene 
for surveyen, spesielt ut fra at fengslet er lite og har lavt sikkerhetsnivå, og 
at det rusrehabiliterende arbeidet står sentralt i den daglige driften. Alle 
de 273 innsatte som sonet i fengslet på tidspunktet for spørreundersøkel- 
sen, valgte å delta i undersøkelsen. Ingen av de andre fengslene hadde 
100 i svarprosent. Det skal samtidig understrekes at Leira-utvalget likevel 
er lite, og at resultatene derfor er mer sårbare for påvirkning av ikke- 
statistiske feilkilder og tilfeldigheter, for eksempel dagshumøret til noen 
av deltakerne. 

Studiens metodologiske design har både fordeler og ulemper. Det er 
ingen «effektstudie» som presenteres, og materialet kan på ingen måte 
avklare de kausale mekanismene mellom straffens hensikt og dens virk- 
ninger. Videre er det fangenes perspektiver som analyseres. Våre dis- 
kusjoner gir derfor utfyllende kunnskap om hvordan den «nordiske 
eksepsjonalismen» oppleves av de innsatte, men de gir selvsagt ingen fasit 
på hva som er «gode» eller «effektive» fengsler og straffeformer. 

Bedre kjennskap til hvordan fengselsinstitusjonen erfares fra de inn- 
sattes perspektiv, er likevel avgjørende for å få en rikere forståelse for 
hvordan de norske fengslene fungerer i praksis. Vi mener kapitlets ana- 
lyser gir et godt grunnlag for å diskutere hvordan Leira fengsel - og mer 
allment de åpne, mindre norske fengselsanstaltene — etablerer alternative 
konstruktive strafferammer som virker. 


4. Eksepsjonelle fanger og eksepsjonelle 
forhold 


Soningserfaringene til de innsatte i Leira fengsel skiller seg ut fra den 
nasjonale fangebefolkningen på flere områder. Ikke minst er det store 

forskjeller i vurderingen av fangebehandlingen. Leira-fangene peker 
seg ut ved at de gir uttrykk for at de er langt mer fornøyd med sonings- 
hverdagen enn fangene i de andre fengslene som var med i surveyen. De 
mener også i større grad at soningen faktisk virker. Flertallet av fangene, 
uavhengig av hvor de soner, forteller at de ønsker å leve lovlydig etter 
soningen, men Leira-fangene er mer optimistiske med tanke på at det 
faktisk vil skje. For eksempel er de fleste Leira-fangene (74 prosent) enig i 
at tilbudene som de har mottatt i fengslet, i stor grad har gjort dem «bedre 
rustet til å møte hverdagen når du slipper ut», noe som er en langt større 
andel enn i landets øvrige fengsler (22 prosent). Også på andre felt har 
Leira-fangene jevnt over mer positive vurderinger av straffens innhold og 
effekter enn fangene i andre norske fengsler. 

Er det kjennetegn ved fangene, eller er det kjennetegn ved fengslet, som 
kan forklare de «eksepsjonelt» positive soningserfaringene ved Leira? 
Dette er en klassisk problemstilling i fengselssosiologien, mellom hen- 
holdsvis «import»- og «deprivasjons»-forklaringer (se Crewe, 2009: 5-7). 
Vi skal derfor starte med en analyse av om Leira-fangene skiller seg fra 
fangeflertallet på måter som forklarer deres tilfredshet med fengselsopp- 
holdet (4.1). Deretter fortsetter vi med analyser av forholdene ved selve 
fengslet, og undersøker hvordan disse forklarer tilfredsheten (4.2-4.5). 


41. Karakteristikker ved Leira-fangene 

Når vi sammenlikner sosiale kjennetegn blant fangene på Leira med fan- 
gene i utvalget ellers på undersøkelsestidspunktet, ser vi at det er mye 
som er likt, men også at fangesammensetningen på Leira skiller seg ut på 
vesentlige områder. 

Som de fleste andre fengsler er det hovedsakelig menn som soner på 
Leira, selv om det er plass til inntil fire kvinner. Innsatte er generelt en 
rusbelastet gruppe, og Leira skiller seg heller ikke her ut i særlig grad. For 
eksempel har en omtrent like stor andel av Leira-fangene prøvd narkotika 
(67 mot 70 prosent). Av disse fangene oppga nesten halvparten på Leira 
(44 prosent) at de hadde hatt betydelige eller svært store problemer og 
hjelpebehov på grunn av bruk av illegale rusmidler før soning. Blant fan- 
ger i de andre fengslene er prosentandelen 38. I likhet med andre fengsler 

har ogsa Leira en betydelig andel innsatte med narkotika som hovedlov- 
brudd. Nesten en tredjedel er domfelt enten for bruk av narkotika etter 
legemiddelloven (8 prosent) eller for smugling, omsetning eller besittelse 
etter straffeloven (23 prosent). Det er noen flere enn i de andre fengslene, 
men fortsatt ingen dramatiske forskjeller. Over halvparten av fangene, 
bade på Leira og ellers, mener ellers at rus spilte en avgjørende rolle for 
lovbruddet som de er fengslet for. 

Det er imidlertid noen flere «gjengangere» på Leira. Bare 26 prosent 
forteller her at de soner sin første dom, mens gjennomsnittet for de andre 
fengslene er 41 prosent. Alder er av betydning fordi eldre generelt er mer 
motivert for endringer enn yngre, samtidig som behovet for hjelp øker 
med alderen (Sampson og Laub, 2003). Dessuten avtar lovbruddskarrie- 
rer med alderen (Hirschi og Gottfredson, 1983). Aldring blir sett på som 
en reformativ prosess der personen i økende grad blir bevisst på nega- 
tive konsekvenser knyttet til rus og kriminalitet. Undersøkelsen viser at 
Leira på undersøkelsestidspunktet har betydelig flere middelaldrende 
innsatte enn andre fengsler. Nesten dobbelt så mange som landssnittet er 
i 40-årene (41 prosent), men samtidig er det noen færre eldre fanger (over 
50 år). Tilknytning til familie og jobb utgjør også beskyttelsesfaktorer for 
videre kriminell involvering. Her er det også små forskjeller. Noen færre 
Leira-fanger oppgir at de er gifte eller samboende, men andelen med barn 
er omtrent den samme. 

Leira-fangene skårer i likhet med den generelle fengselspopulasjo- 
nen svakere på sentrale levekårsindikatorer enn befolkningen for øvrig 
(Skardhamar, 2003). For eksempel har hver tredje innsatt på Leira ingen 
utdanning utover grunnskole. Det er også mange, om lag halvparten, 
som ikke bodde i egen bolig før innsettelse. På ett viktig punkt kommer 
Leira-fangene likevel spesielt dårlig ut. Bare hver fjerde av dem oppgir at 
de var i lønnet arbeid før soningen startet, og det er færre enn i de andre 
fengslene (26 mot 39 prosent). Samtidig oppgir dobbelt så mange at ulike 
trygdeytelser har vært en av deres to viktigste inntektskilder gjennom 
det siste året før innsettelse, men her er andelen ikke høyere enn ellers i 
utvalget. 

Videre skiller fangene ved Leira seg ut på to andre viktige områder som 
legger viktige premisser for deres fengselserfaringer og betingelsene for en 

vellykket tilbakeforing til samfunnet. For det forste var bare én av de inn- 
satte pa Leira pa undersokelsestidspunktet utenlandsk statsborger, og for 
det andre tar Leira ikke imot varetektsfanger.* I datamaterialet er tilsva- 
rende andeler for hele utvalget henholdsvis 34 og 25 prosent. Innsatte med 
utenlandsk bakgrunn vil være tilbøyelige til å oppleve norske soningsfor- 
hold hardere enn andre på grunn av kulturelle og språklige barrierer som 
hindrer deltakelse i felles aktiviteter, og fordi det i liten grad finnes alterna- 
tive tiltak eller tilpassede tilbud (Lundeberg, 2017; Ugelvik og Damsa, 2017). 
Andelen av innsatte som sitter på varetekt, vil også påvirke vurderingen av 
soningsforhold. Usikkerheten om varetektsfangers videre status i straffe- 
rettsapparatet gjør at disse blir utelatt fra en rekke tiltak i påvente av dom, 
og tiden i varetekt oppleves av mange som særlig utfordrende (Scharff 
Smith, 2017). At Leira ikke huser varetektsfengslede, og den lave andelen 
med utenlandsk statsborgerskap på Leira, kan derfor være to av flere for- 
hold som forklarer den (relativt sett) høye tilfredsheten. 

Det er heller ikke så mange med korte dommer på Leira. Fengslet kre- 
ver at det gjenstår «nok» av soningstiden før fangene overføres hit, for å 
sikre at fangene kommer inn i og får utbytte av opplegget som tilbys. Av 
alle løslatte fra norske fengsler i 2016 sonet over halvparten (57 prosent) 
tre måneder eller kortere, og disse ville derfor normalt ikke kvalifisert 
for soning ved Leira (Kriminalomsorgen, 2016: 5). Gunstigheten av lange 
dommer i rehabiliteringssammenheng kan være knyttet til muligheten 
til å fullføre rusmestring og skolegang i soningstiden (Langelid, 2015). 

Samtidig er det et viktig forhold at fangene er aktivt selekterte, både 
av seg selv og av fengslet. Fangene må søke om å bli overført fra ulike 
høysikkerhetsfengsler til Leira fengsel. Søknadene vurderes av fengslet 
før de eventuelt innvilges. Kriteriene er blant annet knyttet til at de må 
erkjenne at de har et problem med rus og kriminalitet. Avdelingsledelsen 
sier det er nødvendig for at fangene skal nyttiggjøre seg tilbudet på Leira, 
og dermed også at de skal kunne jobbe målrettet i rehabiliteringsarbeidet. 
Det er derfor en tilsynelatende motivert fangegruppe som er på Leira. 
I tillegg fungerer muligheten for tilbakeføring til høysikkerhetsfengslet 
på Tunga - for eksempel ved alvorlige brudd på fengselsreglementet (for 
eksempel ved rusbruk eller uteblivelse fra permisjoner) — til at fanger som 
ikke «passer inn», tilbakeføres fra Leira til lukkede fengsler. 

Oppsummert ser vi at Leira-fangene som deltok i sporreundersokel- 
sen, har mange likhetstrekk med det ovrige utvalget vart og det vi vet om 
fangepopulasjonen i Norge for ovrig. De er i overveiende grad marginali- 
serte menn med stoffproblemer, som har vanskelige boforhold, lav utdan- 
ning og mangelfull erfaring med arbeidslivet. Det er ellers stor spredning 
innad i fangegruppen, men den er samtidig en selektert gruppe på noen 
sentrale variabler: først og fremst ved at de i hovedsak er majoritetsnor- 
ske og tilsynelatende motiverte fanger som soner (relativt) lange dommer, 
og som dermed har tid til å dra nytte av rehabiliteringen som tilbys ved 
Leira. Fange-sammensetningen ved Leira skiller seg dermed ut fra andre 
fengsler på måter som kan bedre betingelsene for at soningen kan opple- 
ves konstruktiv og minst mulig skadelig. 


4.2. Materielle forhold og aktivitetstilbud 


De norske fengselsinstitusjonene rommer et stort mangfold av bygninger 
med ulike standarder, reguleringer, størrelser og omgivelser. Sonings- 
anstaltenes fremtoning og fengselsmaterielle kvaliteter markerer tydelig 
forskjellene mellom verdenen innenfor og utenfor institusjonens gren- 
ser. Leira er et åpent fengsel, og det skiller seg betydelig fra «et typisk 
fengsel» på mange måter. Til forskjell fra de fleste høysikkerhetsfengsler 
har Leira få fengselsaktige rekvisitter som murer, kontrollsluser, gitter på 
rommene og låste dører. Leiras gårdslignende arkitektur og naturskjønne 
omgivelser gjør at fengslet oppleves som et særegent sted. I hovedbygget 
finner man de innsattes private rom, kontorer, kjøkken og kantine, tre 
oppholdsrom, vaskeri og et treningsrom. I et eget bygg er det progresjons- 
boliger og en kvinneavdeling. Det er store friarealer på fengselstomta, 
blant annet en volleyballbane. På tomta er det videre et gartneri og verk- 
stedbygninger som tilbyr varer og tjenester til besøkende kunder. Det er 
også en stall med hester. Fengslet har ellers tilrettelagt egne stier og ruter 
i kulturlandskapet utenfor fengslet, som fangene jevnlig bruker til spaser- 
eller løpeturer. Beliggenheten i utkanten av Trondheim sentrum, langs 
en trafikkert vei, gjør også at fangene blir mer eksponert for livet utenfor. 
Leira er derfor et stort fengsel definert ut fra tilgjengelig friareal for fan- 
gene og med en betydelig kontaktflate med omverdenen. Åpenheten mot 

storsamfunnet og nærheten til byen blir i samtaler med både innsatte og 
ansatte ofte fremhevet som særlig betydningsfullt. Fengselsomgivelsenes 
inkluderende profil signaliserer en stor grad av tillit. 

Materielle forhold og aktivitetstilbud har betydning for soningsopple- 
velsen. Åpne institusjoner med større frihetsgrader tilrettelegger for en 
mer allsidig identitetsskapende tilværelse med minst mulig «fangeaktig» 
preg. Leira legger vekt på et variert hverdagslig fritidstilbud i og utenfor 
anstalten. Det samme permisjonsreglementet gjelder ved Leira som ved 
andre anstalter, men anstalten innvilger flere permisjoner og fremstil- 
linger enn de fleste andre fengsler. Gode besøksordninger gjør også at 
de Leira-innsatte kan ha mer kontakt med familie og venner enn andre. 
To av tre de Leira-innsatte (67 prosent) fortalte at de hadde hatt besøk 
av familie eller venner i løpet av den siste måneden, og det er betydelig 
høyere enn ellers i fangepopulasjonen (39 prosent). Regulering av per- 
sonlige eiendeler varierer mellom fengsler og kan ha stor betydning for 
innsattes opplevelse av mulighetene for selvforvaltning. Innsatte på Leira 
har anledning til å få med seg mange personlige eiendeler inn og kan 
også ta med Xbox eller Playstation på rommet. Innsatte har daglig tilgang 
til solarium, treningsrom, biljardrom, bordtennisbord og tre TV-stuer i 
fellesområdet. Slike uorganiserte tidsfordriv synes ettertraktet, ikke bare 
for å få tiden til å gå, men også for å motarbeide en passiv og identitets- 
innskrenkende fangestatus. 

Fysiske aktiviteter preget også de Leira-innsattes fritid. To ukentlige 
treninger var obligatorisk, og forholdene var lagt godt til rette for daglig 
trening, blant annet i et godt utstyrt trimrom. Noen innsatte fortalte at de 
nærmest levde en hyperaktiv tilværelse, i stor kontrast til livet de hadde 
utenfor. Utflukter til fotballkamper, slalåm, fjellturer og teaterforestillin- 
ger var aktiviteter mange ellers ikke hadde hatt råd til. Fangers fortid med 
rus og kriminalitet gjør erfaringsgrunnlaget med konvensjonelle arenaer 
mangelfulle. Muligheten til å kunne dra ut av fengslet og omgås folk i det 
frie samfunnet var et særlig verdsatt privilegium i en tilværelse som ellers 
var innelukket og avskåret fra den øvrige verdenen. 

Et hovedproblem i tilbakeføring er at de innsatte har blitt passivisert 
ved langvarig soning, og at de har hatt mangelfull kontakt med omver- 
denen. Det kan skape ensomhet og sosial angst. Å bli eksponert for 

alminnelige erfaringer og samveer er ikke bare et viktig aspekt ved myn- 
dig- og verdiggjøring, men også for å motvirke faren for at innsatte blir 
institusjonalisert på en sånn måte at de utvikler kompetanse og posisjo- 
ner som forsterker deres utenforskap. Åpenheten til omverdenen i aktivi- 
tetsfremmende og brobyggende omgivelser kan dermed motvirke stigma 
og at en degraderende moralsk karriere i forbindelse med fengselsopp- 
hold kan utvikle seg. 


4.3. Arbeidsforhold 


Innsatte i norske fengsler har aktivitetsplikt (jf. straffegjennomførings- 
loven, $ 3). På dagtid skal fangene arbeide, få undervisning eller delta på 
andre godkjente aktiviteter. Det er imidlertid store variasjoner i aktivi- 
tetene som tilbys i ulike fengsel. I utgangspunktet har små fengsler, som 
Leira, ofte færre aktivitetstilbud og har dermed i mindre grad mulighet 
til å sørge for varierte aktiviteter og individuelt tilpassede soningsløp. 
Imidlertid var arbeidskvalifiserende tiltak et særlig viktig satsingsområde 
på Leira, og i utgangspunktet er samtlige innsatte sysselsatt med arbeid 
eller skolegang og studier. Resultatet er at de aller fleste Leira-fangene 
(80 prosent) rapporterte at de var i arbeid på dagtid. Det er langt over 
gjennomsnittet for de andre fengslene (37 prosent). Ingen av Leira-fan- 
gene oppga at de ikke hadde noe som helst aktivitetstilbud på dagtid. 
Den største virksomheten er gartneriet, som er i kommersiell drift med 
utsalg av planter på våren og sommerstid. Leira har også et bilverksted 
som tilbyr tjenester til eksterne kunder. Det tilfører en kvalitativ nyanse 
til Leira-fangenes arbeidshverdag ved at Leira-fangene i stor grad til- 
byr tjenester til eksterne kunder, noe som kan bidra til en mer realistisk 
arbeidsdag. Det er imidlertid også på Leira en del innsatte som arbeider 
med fengselsinterne funksjoner som kjøkkentjenester, renhold, vaskeri 
og vedlikehold. Selv om mange er i arbeid, er det likevel et begrenset til- 
bud som ikke nødvendigvis alle opplever som meningsfullt relevant, eller 
kvalifiserende ved at det øker sjansene for relevant jobb utenfor. 
Resultatene fra spørreundersøkelsen viser samtidig at arbeidsrettede 
tiltak er det som de innsatte selv mener er det mest meningsfylte og vik- 
tigste tiltaket for å klare å leve lovlydig (Lundeberg, 2017). Også annen 

forskning viser at arbeid er blant de viktigste faktorene for å beskytte mot 
tilbakefall, og at manglende arbeidserfaring er et problem for fangenes 
tilbakeføring (Kyvsgaard, 1998; Sampson og Laub, 2003; Skardhamar og 
Telle, 2012). Å skaffe seg arbeid eller å ha en jobb har vist seg å være sær- 
lig viktig for eldre straffedømte, som det var mange av på Leira (Shover, 
1996). Arbeidets kriminalitetsreduserende effekt har sammenheng med 
at de som har dårligst arbeidsmarkedstilknytning før soning, blir tilbudt 
arbeidstrening og -opplæring i fengsel, som de drar nytte av etter soning 
(Bhuller, Dahl, Løken og Mogstad, 2016). Soningen gir mulighet for at 
en særlig marginalisert befolkningsgruppe som det ellers ville ha vært 
vanskelig å nå, kan få arbeidserfaring og kompetanseheving. Hvordan 
den enkelte klarer å kvalifisere seg i soningstiden, overbevise potensielle 
arbeidsgivere om sin kompetanse og reforhandle sin kriminelle fortid i 
møte med arbeidslivets aldersnormerte forventninger til et yrkesaktivt 
livsløp, er et kritisk punkt i tilbakeføringsprosessen. Mulighetene for 
mer variert arbeid, frigang til arbeidsplasser utenfor fengsel og planlagt 
arbeidstrening etter løslatelsen er viktige tiltak for å tilrettelegge for det 
vendepunktet som fast arbeid kan ha i livet etter løslatelse. 


4.4, Rehabilitering 


Omfanget av tiltak i fengsel som skal ha en rehabiliterende effekt, har økt 
den senere tid. På Leira kom dette til uttrykk ved at en rekke importerte 
tjenester er til stede i fengslet (bibliotek, skole, NAV, primærhelsetjeneste, 
spesialisthelsetjeneste, prest), at det legges vekt på forvaltningssamarbei- 
det, og at fengslet fremstår som integrert i det større norske velferdsstat- 
lige apparatet. Dette viser seg også ved at Leira-fangene generelt får en 
tettere oppfølging og planstyring av både soningsforløpet og livet etter 
løslatelsen, og at de setter pris på dette. For eksempel forteller langt flere 
på Leira enn i andre fengsler (37 mot 16 prosent) at de er med i en ansvars- 
gruppe. Fangene ved Leira som har slik gruppe, er også mer fornøyd med 
den enn fangene i utvalget ellers. Fangene ved Leira er jevnt over også 
langt mer tilfreds med de ulike planene som legges for soningsforløpet 
(soningsplan, fremdriftsplan og individuell plan). Ikke minst er det tro- 
lig viktig at de fleste (78 prosent) forteller at de har et sted å bo etter 

soningen, og mange (44 prosent) også har en jobb å ga til. Andelen med 
utsikter til bolig og arbeid er høyere enn i den generelle fangepopulasjo- 
nen, noe som reduserer risikoen for tilbakefall betraktelig (Skardhamar 
og Telle, 2012). Dette er spesielt interessant med tanke på at hver annen 
Leira-fange ikke hadde bolig forut for innsettelsen og bare hver fjerde var 
i lønnet arbeide. 

Fengslets rehabiliterende ambisjon kommer videre til uttrykk i det som 
kalles «Leiramodellen». Dette innebærer at fengslet har en konsekvenspe- 
dagogisk tilnærming i samhandlingen med innsatte, og alle ansatte har 
derfor en videreutdannelse i konsekvenspedagogikk. Ansattes rehabi- 
literingskompetanse er også styrket gjennom obligatorisk opplæring i 
endringsverktøyet motiverende intervju. Rusmestringstiltak har vært et 
satsingsområde på Leira. Siden 2010 har fengslet hatt en egen rusmest- 
ringsenhet med bistand fra psykolog og 200 prosent stillingsressurs for 
ruskonsulenter (Helgesen, 2013). I dag har 13 fengsler i Norge med både 
høyere og lavere sikkerhetsnivå et slikt tilbud. Oppholdet i enhetene er 
frivillig, og innsatte må selv søke om plass (Justis- og beredskapsdepar- 
tementet og Helse- og omsorgsdepartementet, 2013). Hensikten med rus- 
mestringsenhetene er å gi innsatte rusbrukere et tilbud om behandling 
og rehabilitering som vil gjøre dem bedre i stand til å mestre rusproble- 
mene og livssituasjonen. 

Internasjonal forskning har vist at kognitive endringsprogrammer i 
fengsel kan forebygge ny kriminalitet (Andrews og Bonta, 2006; Harper 
og Chitty, 2005). En større andel av de innsatte på Leira (30 mot 16 pro- 
sent ellers) hadde deltatt i endringsprogrammer, for eksempel i form av 
rusprogram, sinnemestringsprogram eller lignende. Flertallet blant dem 
som deltok eller hadde deltatt på slike programmer, oppga at de var for- 
nøyd med oppfølgningen de fikk. En forutsetning for deltakelse var at de 
selv tok initiativet og viste motivasjon for endring. Brukermedvirkning 
ble praktisert ved at de innsatte fikk være med på å lage regler for mil- 
jøet på enheten og i utformingen av rusmestringsarbeidet. Innsatte vektla 
betydningen av å få et individuelt tilrettelagt soningsforløp og kontinu- 
erlig oppfølgning ved hjelp av tverrfaglige ansvarsgrupper og individuell 
plan. Studier har vist at brukere som aktivt medvirker i behandlings- 
og rehabiliteringsprosessen, har bedre resultater (DiClemente, 2003; 

Helgesen, 2017; Lundeberg og Mjåland, 2016; Viggen og Landrø, 2017). En 
vellykket tilbakeføring er avhengig av den enkeltes motivasjon og innstil- 
ling. De fleste av dem vi har intervjuet som har lyktes med å slutte med 
rus og kriminalitet, understreker at man må være 100 prosent motivert 
for å lykkes (Lundeberg og Mjåland, 2016). Samtidig har rusmiddelmis- 
brukere som rehabiliteres i åpne fengsler som Leira, der forholdene er fri- 
ere og treningsarenaene mer virkelighetsnære, større sjanse for å oppnå 
rusmestring og forbli rusfrie. 

De fleste innsatte på Leira svarte at behandlings- og oppfolgingstilbudet 
de hadde fått under fengselsoppholdet, alt i alt ga dem noe bedre psykisk 
og fysisk helse og evne til rusmestring. Samtidig opplever mange som har 
et behandlingsbehov, en stor grad av ambivalens til hjelpeapparatet (Lun- 
deberg, 2017). I hvilken grad den enkelte har et personlig engasjement 
og drivkraft for endring,varierer betydelig og har avgjørende betydning 
for resultatene (Maruna, 2001). Høy motivasjonsfaktor som inntaks- 
grunn vil heller ikke sikre at hjelp blir gitt til de tunge brukerne,. De mest 
hjelpetrengende er ikke nødvendigvis de som best klarer å synliggjøre 
sine behovVidere vil en selverklært endringsvillighet som overbeviser til 
programdeltakelse ved opptakssamtalene, ikke nødvendigvis resultere 
i en genuin satsing (Mjåland 2015). Hverdagslivet er regulert av et pro- 
gresjonssystem der innsatte kan opparbeide seg og gjøre seg fortjent til 
belønninger gjennom å fremvise atferd som sammenfaller med fengslets 
syn på en «mønsterfange» (Mjåland og Lundeberg, 2014; Crewe, 2009). 
Samtidig kan fanger på til dels subtile og kreative måter utfordre fengslets 
regler, normer og personell (Bosworth og Carrabine, 2001; Crewe, 2009; 
Ugelvik, 2011). Drevne innsatte kan lettere benytte seg av de fordelene 
som en progresjonssoning innebærer, med strategiske og instrumentelle 
tilpasnings-strategier. Soningsforholdene ved alle typer rusmestringsen- 
heter oppleves som friere enn ordinære fengselsavdelinger (Helgesen, 
2017). Andre privilegier, slik som bedre mat, mulighet for Playstation og 
et rikere fritidstilbud, kan være mer avgjørende for at enkelte søker seg 
til soningssteder som Leira, enn ønsket om bedre rusmestring (Mjåland 
2015; Kolind mfl., 2010). At innsatte er fornøyd med soningen pa reha- 
biliteringsorienterte avdelinger, kan dermed skyldes andre grunner enn 
effekten av behandling. 

4.5. Fangebehandlingen 
Fengsler er seerpregete moralske universer, der hvordan fangene opple- 
ver a bli behandlet, har en helt spesiell betydning (Crewe, 2009; Liebling, 
med Arnold, 2004; Mjaland, 2015; Lundeberg og Mjaland, 2016). Den 
dagligdagse mellommenneskelige samhandlingen og relasjonene mellom 
betjenter og fanger har en stor innvirkning pa hvordan fangene vurderer 
legitimiteten til og det moralske klimaet i fengslet (Johnsen mfl., 2011; 
Liebling, med Arnold 2004). Det daglige samværet på Leira preges av at 
betjentene går i hverdagsklær og legger vekt på en uformell omgangstone 
med de innsatte. Den asymmetriske maktrelasjonen tones gjerne ned. 
Betjentene bærer nøkkelknipper, men disse blir ikke brukt for å låse inn- 
satte inn på rommene på nattestid. Fangene har derimot egne nøkler til 
rommene sine, for å unngå uønsket besøk av medfanger. Det er illustre- 
rende at hoveddøren låses om kveldene: ikke for å hindre fangene i å gå 
ut, men for å stoppe utenforstående fra å ta seg inn i fengslet. Fengslets 
primære sikkerhetsforanstaltning ligger ikke i fysiske barrierer, men i å 
bygge tillitsrelasjoner i dagligdags samvær og kommunikasjon (jamfør 
skillet mellom henholdsvis statisk og dynamisk sikkerhet). 
Fangebehandling har mange aspekter, og handler om alt fra hvordan 
fanger blir omtalt, til hvordan betjenter treffer beslutninger i fengsels- 
hverdagen. Undersøkelsen vår viser at kvaliteten på relasjonen mellom 
innsatte og ansatte, og de innsattes mulighet for medvirkning, er svært 
viktig for å skape gode soningsforhold og betingelser for endringer. 
Respektfull fangebehandling er noe av det som har størst betydning når 
fanger vurderer kvaliteten på fengselsopphold (Liebling, med Arnold 
2004). Muligheten til samvær med betjentene oppleves som viktig. Kan- 
skje særlig viktig i en norsk kontekst er relasjonen mellom innsatt og 
kontaktbetjent (Mjåland og Lundeberg, 2014). Ordningen med kontakt- 
betjent innebærer at hver fange skal ha en bestemt person blant betjen- 
tene å forholde seg til, som har et særlig ansvar for oppfølgning av «sine» 
fanger under straffegjennomføringen. elv om kontaktbetjentene har stor 
betydning, er det samtidig store forskjeller mellom ulike fengsler i hvor 
fornøyd fangene er med den individuelle oppfølgningen. . Leira skiller seg 
ut ved at de fleste (82 prosent) er tilfreds med kontaktbetjentens arbeid, 
mange av dem til og med «svært fornøyd». Det er markant bedre enn i 

utvalget for øvrig, der under halvparten forteller at de er tilfreds med sin 
kontaktbetjent. Tillitsrelasjonen til betjentene mer allment fremstår også 
som bedre på Leira, der fangene oftere (41 mot 30 prosent på landsbasis) 
forteller at de snakker fortrolig med kontaktbetjenten. Forskning har vist 
at fengselsbetjenter på behandlingspregede avdelinger går bort fra en tra- 
disjonell betjentrolle som setter hardt mot hardt og har en litt uperson- 
lig og distansert måte å forholde seg til fangene på, til fordel for en mer 
kommuniserende og likeverdig tilnærming (Kolind, Frank, Lindeberg og 
Tourunen, 2015). Det er derfor godt mulig at «behandlingskulturen» ved 
Leira bidrar til å skape mer tillitsfulle relasjoner mellom betjent og fange. 

De ansattes relasjon til innsatte er viktig både i utøvelsen av kontroll 
og sikkerhetsoppgaver, men også i forhold til tilgang til tjenester og det 
løpende endrings- og påvirkningsarbeidet som fangene på Leira skal 
underlegges. De kvalitative studiene våre underbygger at de som er for- 
nøyd med oppfølgingen i fengslet, hadde opplevd individuell tilretteleg- 
ging og brukermedvirkning (Lundeberg og Mjåland, 2017). Ekskriminelle 
beskriver viktigheten av måten de blir møtt, sett, hørt og behandlet på 
av representantene fra strafferettsapparatet. De påpeker at egen suksess 
skyldtes at ansatte tok utgangspunkt i den innsattes ressurser og reelle 
muligheter og bygget på personlig deltakelse, initiativ og engasjement. 
En slik individualisert særbehandling er ofte drevet fremover av enkelte 
ildsjeler som utnytter mulighetene som ligger i det vide rommet, for å 
utøve sitt profesjonelle skjønn til beste for de domfelte. 


5. Eksepsjonelt åpne fengselsforhold 


Soningsforholdene i nordiske og norske fengsler blir ofte karakterisert 
som mer humane enn andre (Pratt 2008a, 2008b). I dette kapitlet har 
vi ønsket å bidra til diskusjonene om eksepsjonalisme ved å undersøke 
soningsforholdene i et fengsel der mange innsatte er særlig fornøyd. Med 
utgangspunkt i kvalitative intervjuer og en spørreundersøkelse i ti norske 
fengsler har vi vist at det er store variasjoner i fangers soningserfarin- 
ger, og aller mest tilfreds med livet i fengsel er fanger i det åpne fengslet 
Leira i Trondheim. Slike mindre og åpne fengsler, som Pratt mener er et 
eksepsjonelt trekk ved nordisk straffegjennomføring, har i liten grad vært 

studert tidligere. Kapitlets analyser viser hvordan Leira, fra fangenes per- 
spektiv, er et særlig godt fengsel, som på en rekke områder skiller seg ut 
fra andre norske fengsler. Undersøkelsen viser at kombinasjonen av gode 
materielle forhold, et aktivitetstilbud som legger vekt på fysisk aktivitet, 
arbeidstrening, stor grad av frihet, åpenhet til omverdenen, motivasjon 
for endring hos de innsatte, oppfølgning av rusproblem, et terapeutisk 
klima, kvaliteten på relasjonen mellom innsatt og ansatt (tett og dypt) og 
mulighet for medvirkning er svært viktig for å skape tilfredshet i form av 
gode levekår og betingelser for endringer. Vi vil avslutningsvis diskutere 
hvordan soningsforholdene ved åpne anstalter og de innsattes bakgrunn 
og innstilling særlig virker inn på den høye tilfredsheten blant fangene 
på Leira. 

I kapitlet har vi vist at fangenes fornøydhet ved Leira har sammenheng 
med at de - tross ellers betydelig variasjon — på enkelte viktige variabler 
er en selektert og homogen gruppe fanger. De er majoritetsnorske og til- 
synelatende motiverte fanger som etter lang tids erfaring med rus, krimi- 
nalitet og fengsel kjenner på følgene av den belastende livsstilen. Innsatte 
som uttrykker at de har «nådd bunnen», opplever at de har mer å vinne 
enn å tape på å slutte med rus og kriminalitet. Et premiss for å få plass på 
Leira er at man erkjenner å ha et problem og ønsker langsiktig endring. 

En motivasjonstest ved inntak vil kunne gi utslag i både større treff- 
sikkerhet og tilfredshet med behandling. Ved å rekruttere fanger som 
kriminalomsorgen har langvarig og omfattende erfaringer med, kan del- 
tagere som er motivert på «feil» grunnlag, lettere utelukkes. Fanger nyt- 
tiggjør seg oftere av behandling når de først innser at de har et alvorlig 
problem. Fanger med tyngre soningsbakgrunn har også større tilbøye- 
lighet til å verdsette de økte mulighetene for frihet som hverdagslivet ved 
åpne anstalter gir. 

Det at så mange uttrykker tilfredshet med å sone på Leira, har også 
sammenheng med den store forskjellen mellom lukkede og åpne fengsler 
når det gjelder grad av åpenhet, kontroll og regulering av hverdagslivet. 
Åpne fengsler blir av innsatte i vår undersøkelse generelt vurdert som 
bedre enn høysikkerhetsfengsler. Fravær av murer, liten grad av innlå- 
sing og en fangebehandling som legger vekt på rehabilitering heller enn 
kontroll, er forhold som innsatte verdsetter ved Leira. Undersøkelsen vår 

viser at kvaliteten pa relasjonen mellom innsatte og ansatte og de innsat- 
tes mulighet for medvirkning er sveert viktig for 4 skape gode sonings- 
forhold og betingelser for endringer. Den dagligdagse samhandlingen og 
relasjonene mellom betjenter og fanger pa Leira er i stor grad preget av 
tillit. Asymmetrien i relasjonen mellom betjenter og fanger blir forsøkt 
tonet ned ved bruk av hverdagsklær, en uformell omgangstone og hyp- 
pige sosiale aktiviteter der innsatte og ansatte trer ut av tradisjonelle rol- 
ler. Leiras åpenhet til og kontakt med omverdenen er også forhold som 
vektlegges som betydningsfulle. Ved Leira er det også mulighet for flere 
permisjoner og fremstillinger enn i de fleste andre fengsler, og besøksord- 
ningene er mindre restriktive. En rekke fritidsaktiviteter foregår uten- 
for anstalten, som teater, slalåm, fjellturer og fotballkamper. Nærheten 
til Trondheim og bruk av byens mange aktivitetstilbud bidrar til at de 
innsatte kan oppleve en større sameksistens med nærområdet og byens 
befolkning. Ved til en viss grad å kunne velge grad av sosial kontakt og 
være aktive og kreative — også på eget initiativ — får de innsatte mulighe- 
ter til å gjøre seg selv til noe annet enn fanger. 

Fangenes fornøydhet må også sees i sammenheng med at Leira har 
rehabiliterende tiltak som mange innsatte opplever gir treffsikker og 
meningsfull hjelp. En stor andel av fangene på Leira har til dels tunge 
rusmiddelproblemer, store levekårsutfordringer og en betydelig erfaring 
med straff. En høyere andel på Leira enn i andre fengsler rapporterte om 
mangel på arbeidserfaring og et erkjent stort behov for hjelp til rusmest- 
ring. Problemet med å få arbeid er et av de største hindrene for å kunne 
være i stand til å oppnå bedre levestandard, lovlydige liv og få tilgang til 
beskyttende konvensjonelle arenaer og fellesskap (Skardhamar og Telle, 
2012). På Leira er flere i arbeid på dagtid enn i andre fengsler. Deler av 
fengslet er bygget rundt yrkesrettet opplæring knyttet til kommersiell 
drift som gir trening i en realistisk arbeidshverdag. Samtidig er det en 
utfordring for små fengsler som Leira å sørge for tilgang til tilstrekkelig 
varierte tiltak knyttet til individuelle forutsetninger og behov som samti- 
dig skal tilføre det lokale arbeidsmarkedet egnet kompetanse. Behovet for 
satsingen på arbeid og flere arbeidsrettede tiltak i tilbakeføringsarbeidet 
underbygges av at innsatte selv mente arbeid var det mest meningsfylte 
og viktigste tiltaket for å klare å leve lovlydig. 

At fengslet gir tilbud om rusmestring, er ogsa et forhold som bidrar 
til innsattes tilfredshet. Halvparten erklærer at de har et stort behov for 
hjelp med sine rusproblemer. Imidlertid er spørsmålet om rusmestrings- 
tiltakene bidrar til bedre fangebehandling, omdiskutert. Forskning på 
rusmestringsenheter viser at det er store forskjeller i hvordan rusmest- 
ringsenhetene drives (Helgesen, 2017). Kapasitetsutfordringer, sikker- 
hetshensyn, manglende institusjonell støtte og brukermedvirkning har 
noen steder gjort det utfordrende å forankre rehabiliteringen i fengsels- 
hverdagen (Giertsen, 2012; Helgesen, 2017; Mjåland, 2015; Mjåland og 
Lundeberg, 2014). Noen rusmestringsenheter har et høyt kontrollnivå 
som skaper mistillit, avstand og manglende motivasjon. Tap av selvbe- 
stemmelse skaper en barriere i tilbakeføringen. I kapitlet har vi imid- 
lertid vist til en rekke institusjonelle forhold som gjør Leira egnet som 
rehabiliteringsarena. Vår studie indikerer at små og åpne fengsler med 
stort friområde, stor frihetsgrad og lavt kontrollnivå kan lykkes bedre 
med rehabilitering. En studie av 32 høysikkerhetsfengsler i Norge (John- 
sen mfl., 2011) underbygger at størrelsen teller. Små fengsler (mindre 
enn 50 fanger) har bedre betingelser og kan vise til mer positive resul- 
tater av rehabiliteringsinnsatsen. Dette har først og fremst sammenheng 
med kvaliteten på relasjonen mellom innsatte og ansatte. Små fengsler 
gir mulighet til tettere individuell oppfølging i overgangen fra fengsel til 
frihet. 

Ut fra det store hjelpebehovet og den generelle tilfredsheten med opp- 
følgningen som innsatte på Leira ga uttrykk for, er det grunn til å tro 
at Leira er i posisjon til å utgjøre en eksepsjonell forskjell. Det generelle 
omfanget av narkotikaproblemer i fangebefolkningen, og et udekket 
behandlingsbehov som fangene i vår undersøkelse uttrykker, viser imid- 
lertid at dette langt fra er situasjonen andre steder. 

Vurdert ut fra forskjellene i hvor fornøyd innsatte i de ulike fengslene 
var, og deres soningserfaringer, kan vi konkludere med at det er vari- 
erende grader av eksepsjonalisme i Norge. I den videre eksepsjonalis- 
me-diskusjonen må dermed lokale fengselsforhold og variasjoner stå mer 
sentralt. Straffenivå og fengselsrater sier ikke nødvendigvis noe om hva 
som skjer innenfor murene - om innholdet i soningen. Fangeperspek- 
tivet og deres opplevelse av soning og forskjeller mellom ulike fengsler 

innad i land ma ikke bli oversett. Dette innebærer også å trekke frem 
de gode eksisterende tiltakene innenfor kriminalomsorgen som fortjener 
videre satsing, samt å etablere nye, som kan få enda flere innsatte enn de 
på Leira til å bli rustet til en bedre hverdag etter løslatelsen. 


Sluttnoter 


1. Pratt brukte begrepet «Scandinavian Exceptionalism», selv om han også viste til 
Finland. Derfor bruker vi «nordisk eksepsjonalisme» som begrep. 

2. Spørreundersøkelsen ble gjennomført av Ingrid Rindal Lundeberg og Kristian 
Mjåland. 

3. Leira fengsel har 29 soningsplasser, men bare 27 innsatte var til stede da surveyen 
ble gjennomført. 

4. Én fange på Leira oppga at han satt varetektsfengslet, men dette skyldtes en misfor- 
ståelse. 

Abstract: Gilles Deleuzes sketch of what he called «control societies» describes a historical 
period defined by control as the dominant form of power. Control is characterized by the 
depletion of boundaries between institutions, a continuous adjustment of the techniques of 
power based on given circumstances at any given moment, and the partitioning of people 
into dividuals. A dividual depicts a multiplicity of features that separately can be observed and 
attempted to change. In this sense, the society of control constitutes a break with what Mic- 
hel Foucault termed the disciplinary society, which was individualizing and characterized by 
separate institutions normalizing their populations based on predetermined castings. In this 
chapter, I introduce the control societies and describe the conceptual framework underlying 
Deleuze’s argument. To demonstrate the relevance of this perspective for analyses of prison 
and other forms of power, I illustrate the concepts with a reading of the Norwegian Execution 
of Sentences Act and the Regulations to the Execution of Sentences Act. I show how confine- 
ment should not be the defining feature of a prison and that the boundaries between instituti- 
ons appear porous and are surpassed by a network of techniques of power woven together to 
form a web of continuous control. I hypothesize that in a society such as this, imprisonment is 
primarily a way to implement profound measures for producing knowledge regarding inma- 
tes, and thus being able to better determine which initiatives promote the desired behaviour 
based on the always-varying conditions and purposes. 


Keywords: Deleuze, control societies, power, theory 


Sammendrag: Gilles Deleuzes skisse av det han kalte kontrollsamfunnet, beskriver en histo- 
risk periode definert av maktformen kontroll. Kontrollen kjennetegnes ved at grensene mel- 
lom forskjellige institusjoner brytes ned, en kontinuerlig tilpasning av maktteknikkene ut fra 
de til enhver tid gitte forholdene og en oppdeling av mennesker i divider. Et divid beskriver en 
mengde egenskaper som hver for seg kan observeres og forsøkes justert. Slik markerer kon- 
trollsamfunnet et brudd med det Michel Foucault beskrev som det disiplinerende samfunnet, 
som ifølge ham var individualiserende og kjennetegnet av atskilte institusjoner som normali- 
serte populasjonen ut fra på forhånd fastlagte former. I dette kapitlet introduserer jeg idéen om 
kontrollsamfunnet og gjør rede for det begrepsmessige rammeverket som ligger til grunn for 

Deleuzes argument. For 4 vise relevansen av dette perspektivet i analyser av fengsel og andre 
former for maktutøvelse, illustrerer jeg begrepene med en gjennomgang av straffegjennomfo- 
ringsloven og forskrift om straffegjennomføring. Jeg viser hvordan innesperringen ikke bør 
forstås som fengslets definerende egenskap, og at skillet mellom institusjoner i kontrollsam- 
funnet fremstår som porøse og overskredet av et nettverk av maktteknikker som vever dem 
sammen til et nett av kontroll. Jeg hypotetiserer at i et slikt samfunn handler det å fengsle først 
og fremst om å kunne iverksette dyptgripende tiltak for å produsere kunnskap om de innsatte, 
og dermed bedre kunne avgjøre hvilke tiltak som fremmer den ønskede atferden ut fra de 
alltid varierende betingelsene og formålene. 


Nøkkelord: Deleuze, kontrollsamfunnet, makt, teori 


1. Innledning 


I overgangen fra 1980- til 1990-tallet skisserte den franske filosofen Gil- 
les Deleuze (1926-1995) fremveksten av en form for makt som markerer 
begynnelsen på det han kaller kontrollsamfunnet. I dette kapitlet vil jeg 
beskrive denne samfunnsformen og vise hvordan Deleuzes begreper 
kan tilby nye perspektiver på fengslet som maktutøvende institusjon. 
De siste tiårenes fengselsforskning har, i kjølvannet av Michel Foucaults 
(1926-1984) analyse av det moderne fengselsvesenets fremvekst i boken 
Overvåkning og straff fra 1975 (Foucault, 1994), i stor grad vært orientert 
mot å analysere maktutøvelse. Analysene har ofte vært basert på begre- 
pet disiplinering, som Foucault utviklet for å beskrive hvordan fengslet 
styrer de innsatte (se for eksempel Ugelvik, 2011). I Overvåkning og straff 
argumenterer Foucault for at det i fengslet fra midten av 1800-tallet vok- 
ser frem en form for makt som i økende grad også definerer samfunnet 
utenfor fengselsmurene. Deleuzes mest sentrale poeng er at samfunnet 
etter andre verdenskrig har utviklet seg til en organisering som på flere 
måter skiller seg fra det Foucault kaller det disiplinerende samfunnet. 
Ifølge Deleuze defineres kontrollsamfunnet i stedet av maktformen kon- 
troll, hvis kjennetegn utgjør det jeg mener er et interessant utgangspunkt 
for analyser av maktutøvelse i samtidens institusjoner. 

Deleuze og idéen om kontrollsamfunnet er i liten grad blitt tatt i bruk 
i maktorienterte fengselsstudier. Derfor ønsker jeg med dette kapit- 
let å introdusere Deleuzes skisse av kontrollsamfunnet og maktformen 
kontroll. Jeg vil vende tilbake til fengslet for å undersøke hvordan insti- 
tusjonen som var grunnlaget for Foucaults forståelse av det disipline- 
rende samfunnet, kan forstås med utgangspunkt i tanken om at en ny 

maktform, kontrollen, definerer samfunnsorganiseringen. Argumentet 
bygger pa den samme antagelsen som hos Foucault i Overvakning og 
straff: Det er en viss homologi mellom fengslet og samfunnet som hel- 
het, og studier av enkeltinstitusjoner kan derfor vere gode kilder til 4 
beskrive egenskaper ved den overordnede sosiale organiseringen. Jeg vil 
først gjøre rede for disiplineringsmakten og Foucaults beskrivelse av det 
disiplinerende samfunnet, og deretter sammenligne denne med Deleu- 
zes skisse til kontrollsamfunnet. Jeg vil beskrive kontrollsamfunnet 
ved å presentere dets begrepsmessige grunnmur og definere kontrollen 
som en maktform sammensatt av tre maktteknikker. For å eksemplifi- 
sere og vise relevansen av Deleuzes perspektiv, vil jeg illustrere Deleuzes 
begrepsapparat og argument med en gjennomgang av Lov om gjennom- 
føring av straff mv. (straffegjennomføringsloven) (2001) og forskrift om 
straffegjennomføring (2002). Gjennomgangen vil kunne illustrere måten 
kontrollmakten utøves på i en av de institusjonene Deleuze mener er i 
krise ved kontrollsamfunnets inntog — fengslet. En lov kan sees på som 
en etablering og standardisering av maktrelasjoner, som - ifølge Foucault 
(1980: 119, se også 1999: 96-102) — ikke bare sier «nei» og forbyr, men er 
en produktiv kraft som skaper og frembringer handlinger, og som på den 
måten er en god illustrasjon på prinsippene som ligger til grunn for kon- 
trollsamfunnet. Maktrelasjonene og maktutøvelsen i norske fengsler kan 
selvfølgelig ikke reduseres til sitt juridiske uttrykk, men bør studeres i 
praksis for en helhetlig analyse. Jeg gjør ingen empirisk analyse av norske 
fengsler i dag, og min korte gjennomgang bør ikke sees på som annet 
enn et forsøk på å eksemplifisere Deleuzes skisse av kontrollsamfunnet. 
Jeg mener heller ikke at kontrollsamfunnet nødvendigvis er en «sann» 
beskrivelse av vår tids samfunn. Det er mer fruktbart å bruke Deleuzes 
argumentasjon som et begrepsmessig rammeverk som gjør det mulig å 
undersøke samtiden empirisk med et nytt maktanalytisk utgangspunkt. 


1.1. Makt og historie 


I siste kapittel av Seksualitetens historie I går Michel Foucault (1999) gjen- 
nom forskjellige måter makt er blitt utøvet på de siste par hundre år, og 
prinsippene som ligger til grunn for hvordan mennesker styres. Her, som 

i Foucaults overordnede prosjekt, brukes maktformer som et begrep for a 
definere og avgrense historiske perioder. Fra den eneveldige kongens styre 
gjennom 4 tilegne seg retten til og kontrollen over populasjonens liv og 
død (Foucault, 1999: 147), vokser det fra det Foucault kaller den «klassiske» 
tidsalder — fra midten av det 16. til det 18. århundre -, frem en type makt 
som «har som funksjon å stimulere, forsterke, kontrollere, overvåke, for- 
øke og organisere de kreftene den legger under seg» (Foucault, 1999: 149). 
Maktutøvelsen handlet ifølge Foucault mer og mer om å gjøre populasjo- 
nen produktiv ved å frembringe bestemte atferder, og argumenterer for at 
denne makten i løpet av det 19. århundre utviklet seg til to sentrale former: 
disiplineringen, der de enkelte kroppene organiseres gjennom «dressur» 
for å utvinne deres «produktive krefter» gjennom en «forøkning av dens 
nytte og føyelighet», og biomakten, som retter seg mot populasjonens 
kropper som biologiske vesener (Foucault, 1999: 152). Begge disse makt- 
formene representerer en orientering bort fra «dødens gamle kraft» og 
henimot «forvaltning av kroppene og den beregnende styringen av livet» 
(Foucault, 1999: 152): disiplinen innfor de forskjellige samfunnsinstitusjo- 
nene, biomakten på det «praktisk-politiske og økonomisk-beregnende fel- 
tet» (Foucault, 1999: 153). Maktanalysen blir på den måten inngangen til en 
mer generell karakteristikk av historiske samfunnsformer. 

Den maktanalytiske historieskrivingen kommer tydelig til uttrykk i 
siste kapittel av Overvåkning og straff (1994: 261-274), der Foucault beskri- 
ver det han kaller «det fengselsaktige»: Samfunnet utenfor fengslets murer 
preges av den samme logikken og maktformen som innenfor - samfunnet 
for øvrig er som fengslet. Når han i forelesninger senere i livet retter blik- 
ket mot egen samtid, analyserer han nye måter å utøve makt. Gjennom 
begrepet governmentality — eller styringsmentaliteter - beskriver Foucault 
en form for makt som styrer populasjonen mot bestemte mål ved å lage 
rammer aktørene må handle innenfor, for at menneskene skal styre seg 
selv (Eliassen 2016: 164). I forelesningene som Foucault kalte Biopolitik- 
kens fødsel, fra 1978 til 1979, analyserer han en nyliberal governmentality 
der befolkningen konseptualiseres som «selvets entreprenører» som rea- 
gerer på (økonomiske) insentiver (Foucault, 2009; se også Foucault, 2012). 

Deleuzes periodisering av kontrollsamfunnet følger den samme histo- 
rieteoretiske logikken som hos Foucault: Samfunnsformer defineres av 

den dominerende formen for maktutovelse. I dialog med Overvakning 
og straff og Foucaults andre tekster om fengslet og innesperring, argu- 
menterer Deleuze for at de disiplinerende institusjonene og deres mate 4 
trene kroppene er i ferd med å bryte sammen (Deleuze, 1995b: 178). Det 
disiplinerende samfunnet må vike for kontrollsamfunnet, idet kontrol- 
len sakte, men sikkert erstatter disiplinen som den dominerende formen 
for maktutøvelse. Det betyr ikke at alle former for disiplinering forsvin- 
ner over natten, både Foucault og Deleuze var tydelige på at forskjellige 
maktformer kan eksistere samtidig (Deleuze, 1995b: 178; Gilbert og Gof- 
fey, 2015: 9-10). Det sentrale, skriver Deleuze, er at «we're at the beginning 
of something new» (Deleuze, 1995b: 182), der nye maktteknikker gradvis 
blir introdusert, og til sammen utgjør en maktform som baserer seg pa 
nye epistemologier og logikker. 


1.2. Deleuze og Foucault 


Foucault og Deleuze var venner og kolleger ved Université Paris-VIII. 
Deres tankeunivers plasseres ofte sammen under merkelappen «post- 
strukturalisme», men deres tilnærming til filosofisk praksis var ulik: 
Foucault var idéhistoriker, Deleuze fagfilosof i tradisjonell forstand. Etter 
Foucaults død skrev Deleuze en bok om Foucaults tenkning (Deleuze, 
1988) og førte ham dermed inn i rekken av filosofer som Hume, Nietzsche, 
Bergson og Spinoza, som Deleuze tidligere hadde skrevet bøker om. 
Deleuze mener at selv om Foucault ofte sees på som «the theorist of dis- 
ciplinary societies and of their principal technology, confinement [...]», 
var han egentlig «one of the first to say that were moving away from dis- 
ciplinary societies, we’ve already left them behind» (Deleuze, 1995a: 174, 
originale uthevinger). Dette kan sees på som en beskrivelse av Foucaults 
overordnede analytiske utvikling, men det finnes tegn på at Foucault var 
oppmerksom på overgangen fra det disiplinerende samfunnet, allerede i 
Overvåkning og straff, der han skrev at mens de 


disiplinære anstaltene øker i antall, har på den annen side deres metoder en 
viss tendens til å «de-instituere» seg, dvs. ikke lenger fungere innen bestemte, 
lukkede institusjoner. De massive og kompakte disiplinære metoder oppløses i 


smidige kontrollmetoder, som lett kan tilpasses nye oppgaver. Iblant er det de 

lukkede anstaltene som i tillegg til sin egentlige funksjon, pålegger seg å holde 
oppsyn med en del av omgivelsene, ved å iverksette en rekke laterale kontroll- 


tiltak. (Foucault, 1994: 188) 


Deleuze mener innesperringen som definerte det disiplinære samfunnet, 
er byttet ut med et nettverk av teknikker som til enhver tid tilpasser seg 
forholdene og målene (Deleuze, 1995b: 178). Dette er kjernen i maktfor- 
men Deleuze kaller kontroll, og som han utvikler til å bli en beskrivelse 
av en hel samfunnsform: kontrollsamfunnet. 

I dette kapitlet er jeg ikke interessert i å gå inn på diskusjoner om straf- 
fens rolle i samfunnet, eller relasjonen mellom sosiale forhold og kon- 
trollsamfunnets strafferegime. Mitt anliggende er å presentere Deleuzes 
beskrivelse av kontrollsamfunnet som et perspektiv for å undersøke mak- 
tutøvelse i fengsler og samfunnet for øvrig. I tråd med Deleuzes advarsel 
vil jeg heller ikke vurdere hva som er «verst» av det disiplinerende sam- 
funnet og kontrollsamfunnet. Det er en lite fruktbar inngang til proble- 
met, mener han. Ifølge Deleuze er det ikke et spørsmål 


of asking whether the old or new system is harsher or more bearable, because 
there’s a conflict in each between the ways they free and enslave us. [...] It is not 
a question of worrying or of hoping for the best, but of finding new weapons. 


(Deleuze, 1995b: 178) 


Spørsmålet jeg vil undersøke, er hva som skjer hvis man begynner analy- 
sen med et annet teoretisk utgangspunkt. Hva ser man da? 


2. Maktformenes begreper og struktur 


Jeg vil i denne delen redegjøre for Foucaults beskrivelse av disipline- 
ringsmakten og deretter presentere Deleuzes idé om kontroll - maktfor- 
men som definerer den samfunnsformen han kaller kontrollsamfunnet. 


2.1. Foucault om disiplinering 


I Foucaults analyse av fengslets historie finner han en bestemt maktform — 
disiplineringen — som etableres i sin ideelle form i fengselsinstitusjonen 

slik den blir utformet pa midten av 1800-tallet (Foucault, 1994: 261). Disi- 
plineringen kombinerer teknikker fra klosteret, fabrikken, skolen, anstal- 
ten osv., og erstatter eneveldet som dominerende maktform idet den sprer 
seg ut fra fengslet og gjør samfunnet fengselsaktig. 

Foucault beskriver disiplineringen som bestående av en romlig dis- 
tribusjon av individer, der hver fange får sin celle; som retter seg mot 
individenes atferd, «less in the name of law than on behalf of order and 
regularity», for å korrigere unormal og forstyrrende oppførsel; og til sist 
som et system som unnslipper, helt eller delvis, det vanlige rettssystemets 
kontroll, ved å etablere sitt eget maktapparat (Foucault, 2015: 257). Med 
fremveksten av fengslet som en generell straffeteknikk, endret ifølge Fou- 
cault kroppen seg som objekt for straff: Fra kun å bli merket som «forbry- 
ter», skulle kroppen i fengslet trenes (Foucault 2015: 261). 

Foucault karakteriserer videre fengslet som en «total institusjon» som 
tar seg av «alle sider ved individet, dets legemlige dressur, arbeidsevne, 
daglige oppførsel, moralske habitus, tendenser» (1994: 209) og har som 
hovedformål å «forvandle individets atferd» (Foucault, 1994: 239). Men 
fengslet er samtidig en disiplinerende institusjon hvis teknikker ikke 
kan reduseres til innesperring, mener Foucault (1994: 220). Disipline- 
ringsmakten tar i bruk det lukkede rommet for å adskille individer slik 
at de ikke skal slå seg sammen eller flykte, og etablerer på den måten et 
«analytisk rom» (Foucault, 1994: 132), der hver og en får tildelt sin rom- 
lige plass: Alene i sin celle skal fangen møte sin egen moral og samvittig- 
het og selv transformeres. På den måten er «murene selve straffen» og en 
materialitet som i seg selv utøver en makt uavhengig av vokternes tvang 
(Foucault, 1994: 212). Dermed produserer disiplinen kategorien «individ», 
som samtidig er «gjenstand og redskap for øvrighetens maktutøvelse» 
(Foucault, 1994: 155). Disiplinen består videre av teknikker for å styre hva 
disse individene foretar seg, gjennom å bestemme hva som skal foregå til 
hvilke tider (Foucault, 1994: 138), og hvordan kroppene kan bevege seg 
(Foucault, 1994: 140). Dette gjør det mulig å sette individene sammen til 
et stort «maskineri», der alle virker sammen for å produsere effekter som 
er større enn summen av delene (Foucault, 1994: 150). Det overordnede 
målet med disiplineringen er, ifølge Foucault, at «[m]enneskemylderet 
"dresseres” til et mangfold av individuelle enheter — atskilte små celler, 

organiske, selvstendige enheter, suksessive stadier, kombinatoriske seg- 
menter», som til sammen utgjor en produktiv enhet a la fabrikkens sam- 
lebandsproduksjon (Foucault, 1994: 155). 

«Den gode dressurs midler», disiplineringens teknikker, består ifølge 
Foucault av det hierarkiske blikket, den normaliserende sanksjon og til 
sist eksaminasjonen, der de to første virkemidlene kombineres (Foucault, 
1994: 155). Gjennom disiplinens romlige organisering blir individene 
synlige, uten at de selv kan se at de blir observert (Foucault, 1994: 156). 
Prinsippet om det hierarkiske blikket fungerer altså gjennom de disi- 
plinerende institusjonenes fysiske utforming (Foucault, 1994: 161), aller 
tydeligst i det panoptiske diagrammet (Foucault, 1994: 175-201). Observa- 
sjon gjør det videre mulig å «gjøre de minste biter av oppførselen tilgjen- 
gelig for straff», og å sanksjonere «alle regelbrudd, alle avvik» (Foucault, 
1994: 162). Sanksjoneringen skal redusere avvikene og er ment å ha en 
normaliserende funksjon på individene (Foucault, 1994: 165). 

Den hierarkiske bevoktningen og normaliserende sanksjon kombine- 
res i den tredje teknikken, eksamen og eksaminasjon, et «normaliserende 
blikk, en bevoktning som gjør det mulig å stemple, klassifisere og straffe 
individene» (Foucault, 1994: 167). For eksaminasjonen er innesperringen 
sentral: Å holde individer fast på gitte steder åpner for en mer eller min- 
dre ustanselig eksaminasjon (Foucault, 1994: 168). Disiplinen skaper slik 
et «dokumentert individ» som kan beskrives og analyseres (Foucault, 
1994: 171). Her er Foucaults forståelse av sammenhengen mellom kunn- 
skap og makt tydelig: Kunnskapen er immanent i og samtidig en betin- 
gelse for maktrelasjonen (se Foucault, 1999: 110; 1994: 30). Maktutøvelsen 
baserer seg på hvordan mennesket forstås, og hva fengslet «vet» om sine 
fanger, samtidig som kunnskapsproduksjonen er avhengig av etablerte 
maktrelasjoner. 

Foucault gjør noen interessante bemerkninger når han skriver at dis- 
iplinens inndeling av rommet «krever iblant innelukkethet» (Foucault, 
1994: 131), og videre at «prinsippet om 'innestenging” er hverken konstant, 
uunnværlig eller tilstrekkelig for de disiplinære apparater» (Foucault, 
1994: 132). Det er altså en viss ambivalens i Foucaults beskrivelse av inne- 
sperringens rolle i det disiplinerende samfunnet, noe som kan sees på 
som nok et tegn på Deleuzes påstand om at Foucault foregrep utviklingen 

av en ny maktform. Deleuze poengterer også denne spenningen i boken 
sin om Foucault (Deleuze, 1988), der han skriver at «innesperringen 
faktisk alltid [har] vært et sekundært fenomen» for Foucault (Deleuze, 
2009: 266). Det at man ofte har «framstilt det som om Foucault først og 
fremst var innesperringens tenker», mener Deleuze hindrer oss i å «forstå 
hans samlede prosjekt» (2009: 265). Ut fra et slikt perspektiv kan man 
tenke seg Deleuzes skisse til kontrollsamfunnet som en syntetisering 
og videreutvikling av idéer som er til stede i hele Foucaults maktanaly- 
tiske forfatterskap, fra Overvåkning og straff til de senere arbeidene med 
governmentality og styring av selvet, og samtidig som en anerkjennelse 
og fremheving av en tenkning som i stor grad har blitt oversett av den 
disiplineringsorienterte Foucault-resepsjonen. 


2.2. Deleuze om kontrollsamfunnet 


Jeg vil i det følgende konseptualisere kontrollen som en maktform som 
består av tre elementer: dividualisering, kontinuerlig modulasjon og 
umiddelbar kommunikasjon. Disse tre elementene kan sees på som dis- 
tinkte teknikker som kommer sammen og kombineres for å utgjøre en 
helhetlig maktform. Alle de tre elementene er hentet fra Deleuzes egne 
tekster, selv om han ikke gjør en slik skjematisk konseptualisering. 

Mens fengslet var Foucaults modell for det disiplinerende samfunnet, 
er motorveien Deleuzes modell for kontrollsamfunnet: Motorveien er 
en samling av innretninger for å holde bilistene på veien og koordinere 
mange enheters bevegelser. Styringen kan ikke gjøres ut fra en på forhånd 
fastlagt strategi, men ved hjelp av et stort repertoar av teknikker som hele 
tiden tilpasses forholdene. Fartsgrenser justeres, potensielle farer skiltes, 
noen steder er det midtdeler, andre ikke. For at bilene ikke skal overskride 
den fastlagte fartsgrensen, benyttes det både stasjonær radarkontroll og 
mobile politipatruljer med fartsmålere. Motorveien kan dermed sees på 
som en fleksibel samling av styringsteknikker for å sikre trygg og effek- 
tiv trafikkavvikling med en populasjon av bilførere som kan kjøre dit de 
selv ønsker. Slik er kontrollens virkemåte, mener Deleuze, som skriver: 
«In making highways, for example, you don't enclose people but instead 
multiply the means of control. [... Pleople can drive infinitely and ‘freely’ 

without being at all confined yet while still being perfectly controlled. 
This is our future» (Deleuze, 1998: 18). Kontrollsamfunnet kommer pa 
den maten tydeligst til uttrykk i innesperringens begynnende irrelevans 
og stedets endrede funksjon. For mens disiplineringen er en lokasjons- 
bundet maktform som virker primært gjennom teknikker basert pa å 
styre den enkeltes plassering og aktivitet på bestemte steder, er ikke kon- 
trollen stedsavhengig på samme måte. Den virker uavhengig av hvor dens 
objekter befinner seg og er på vei. Cellen er avløst av bevegelse, og kon- 
trollsamfunnets maktteknikker er ikke avhengig av å holde populasjonen 
i ro og samlet for å utøve makt (Bolt, 2011: 243). 

Deleuze beskriver kontrollmakten som «a modulation, like a self- 
transmuting molding continually changing from one moment to the 
next, or like a sieve whose mesh varies from one point to another» (1995b: 
179). Det er en maktform som ikke er interessert i å forme individer én 
gang for alle, men som virker og tilpasser seg kontinuerlig, hele tiden 
og overalt. Heller enn 4 patvinge ett sett definerte normer, retningslinjer 
eller verdier pa den enkelte, er kontrollen en maktform som folger med 
og iverksetter tilpassede tiltak for å justere atferd. Maktformen gjør det 
mulig å «løslate» befolkningen, slippe dem ut i det åpne, men samtidig ha 
full kontroll over dem. Kontrollsamfunnets nettverk av overvåknings- 
og styringsteknikker fester et stramt grep om befolkningens kropper «by 
instituting a kind of mobile and free form of enclosure» (Bogard, 2007), 
som utvider populasjonens kroppers bevegelsesmuligheter innenfor 
tydelig fastlagte rammer. 

Denne typen styring er gjort mulig gjennom det Deleuze beskriver som 
«dividualisering» (Deleuze, 1995b: 180; se ogsa Gilbert og Goffey, 2015: 12 
og Williams, 2005). Dividualisering beskriver maktens objekt: det den 
retter seg mot og vil gjore noe med. Det er et begrep som beskriver hva 
populasjonen styres som og blir konseptualisert som i maktutovelsen. 
Kontrollsamfunnets dividualisering star i kontrast til Foucaults beskri- 
velse av det disiplinerende samfunnet som individualiserende (Foucault, 
1994: 155). I Overvåkning og straff argumenterer Foucault som nevnt for 
at individer produseres av de disiplinerende maktteknikkene. I fengslet 
gis hver enkelt fange sin egen celle, og individet skilles ut av massen. På 
den måten utgjør individet i det disiplinerende samfunnet både objekt for 

makten - altså det makten retter seg mot — og samtidig også et produkt av 
makten. Disiplineringen styrer populasjonen qua individer. 

Men Deleuze hevder altså at kontrollsamfunnet kjennetegnes ved en 
type makt som ikke bryr seg om individer, men snarere om divider. Et 
individ er en entitet som ikke kan deles opp. Den er «in-dividable», ude- 
lelig og ikke-oppdelbar. I det moderne Vesten tenkes individet som auto- 
nomt, unikt, naturlig og ikke-reduserbart. Denne forståelsen har sin kilde 
i filosofer som Descartes, Hobbes og Lock, og via Adam Smith har den 
også festet seg i økonomisk teori. I dagens «liberal-demokratiske» kapi- 
talisme er individet den minste byggesteinen, en entitet som gjennom 
menneskerettighetene har fått noen ukrenkelige rettigheter og samtidig 
en som gjør nytte-kostnadsanalyser for å optimere sine interesser (Wil- 
liams, 2005). I kontrollsamfunnet, sier Deleuze, blir individer til divider, 
og massen til «samples, data, markets or banks» (1995b: 180). Kontrollen 
er en maktform som nettopp deler opp og bryter individet ned i enda 
mindre og justerbare deler, og som styrer populasjonen qua divider. Kon- 
trollens objekt er det som kan tenkes som enkelte egenskaper eller kjenne- 
tegn ved mennesker. Det som tidligere var en udelelig og autonom enhet, 
er for kontrollmakten kun en sammensetning av mengder informasjon 
som nettopp kan tas fra hverandre, undersøkes og forandres separat. 
Handlinger, biologiske egenskaper, psykologiske faktorer og alle elektro- 
niske spor blir parametere som makten kan ta som både objekter og mål. 

Når Deleuze altså argumenterer for at individets tid er omme, og 
beskriver dividet som kontrollsamfunnets byggesteiner, peker han på at 
maktens konseptualisering av populasjonen har utviklet seg til noe som 
kan reduseres til datarepresentasjoner, det vil si informasjon om et men- 
neske, et objekt, osv. I kontrollsamfunnet blir hver entitet konseptualisert 
og samtidig produsert som bestående av mange mindre deler som kan 
justeres. I tråd med teknologisk utvikling, og spesielt mulighetene for å 
analysere store mengder data, er det ikke lenger nødvendig å ta høyde for 
alt. Enkeltkomponenter kan justeres for å frembringe det ønskede utfallet. 

Kontrollsamfunnet intensiverer kunnskapsproduksjonen om popula- 
sjonen på to måter. For det første blir stadig flere av aktivitetene vi foretar 
oss, registrert. Det gjelder spesielt digitale spor fra vår internettbruk. For 
det andre er vitenskapeliggjøringen av mennesket som et biologisk vesen 

blitt stadig mer dominerende, samtidig som stadig mindre enheter blir 
gjort til kunnskapsobjekter (se Rose, 2001; og Rabinow og Rose, 2006). 
Populasjonen er i dag en stor mengde data om biologiske prosesser pa 
nevro- og genniva, og det er slike dividuelle egenskaper makten reagerer 
på og søker a endre. Et eksempel som illustrerer både dividualiseringen 
og kontrollsamfunnets overordnede logikk, kan hentes fra medisinsk 
historie: Før ble den tuberkuløse sendt av gårde for at hele «individet» 
skulle bli friskt på sanatoriet. Dagens antibiotika, derimot, er ikke avhen- 
gig av hvor personen befinner seg, for å fungere, men kurerer sykdom- 
men uavhengig av hvor den syke befinner seg, ved kun å rette seg mot de 
delene av mennesket som gjør det «sykt». 

Kontinuerlig modulasjon beskriver den måten kontrollen styrer popu- 
lasjonen på. Den fungerer ved å tilrettelegge for bestemte typer handling, 
uten at det er snakk om en populasjon utgjort av aggregeringen av indi- 
vider som skal normaliseres ved å trenes opp i et bestemt regime. Mens 
disiplinen trer ferdige atferdsmodeller over hodet på individene, varierer 
kontrollens maktinstrumenter kontinuerlig ut fra de til enhver tid gitte 
forholdene, som en form som hele tiden tilpasser seg (Deleuze, 1995b: 179). 
For kontrollen består populasjonen av divider som det samles informa- 
sjon om for på bakgrunn av denne å kunne forutse atferd og iverksette 
tiltak som til enhver tid tilpasses forholdene og målene. 

Teknikker for umiddelbar kommunikasjon gjør det mulig både å få 
informasjon om hva som foregår, og å sende signaler for å modifisere 
rammene for atferd, i sanntid. Umiddelbar kommunikasjon beskriver en 
prosess der beslutninger følger fastlagte prosedyrer og mønstre, slik som 
saksbehandling i byråkratier og måten et elektronisk nøkkelkort låser 
opp en dør på. Det skjer gjennom en direkte tilpasning, umiddelbart gitt 
en bestemt verdi på en informasjonsparameter. Populasjonen trenger 
dermed ikke å sperres inne for at man skal kunne følge med og justere 
atferd. Overvåkning er en sentral del av kontrollregimet, men ikke i disi- 
plineringssamfunnets panoptiske form: Det handler ikke om at individer 
skal internalisere blikket som observerer dem, og dermed justere egen 
atferd, men om å samle inn informasjon som igjen tas i bruk for å tilret- 
telegge for populasjonens atferd. Systemet er preventivt: Det forutser og 
beregner sannsynligheter før utvalgte tiltak iverksettes. 

Pa samfunnsniva introduserer kontrollsamfunnet ogsa bevegelse pa en 
måte som skiller det fra det disiplinerende samfunnet. Sistnevnte utgjorde 
en samfunnsorganisering ved hjelp av distinkte institusjoner, som alle 
holder populasjonen fast og former den ved hjelp av teknikker for inter- 
nalisering av et normativt program - tydelig og allerede definerte idéer 
om hvordan ting bør være, og hvordan disse tilstandene oppnås. Om det 
disiplinerende samfunnets organisering skriver Deleuze at «[i]ndividuals 
are always going from one closed site to another, each with its own laws» 
(Deleuze, 1995b: 177). Man begynner i familieinstitusjonen — sperret inne 
mellom hjemmets fire vegger -, før man trer inn i utdanningsinstitusjo- 
nen, der man kontinuerlig blir minnet på at man ikke er hjemme lenger. 
Skolen opererer etter sine egne regler og er tydelig avgrenset fra familien: 
«[T]hen the barracks (youre not at school anymore, you know’), then 
the factory, hospital from time to time, maybe prison, the model site of 
confinement» (Deleuze, 1995b: 177). Det disiplinerende samfunnet sender 
altså individer fra den ene institusjonen til den neste, alle med særegne 
koder - men alle modellert etter fengslet — og utgjør til sammen et system 
av innesperringer som alle «begynner på nytt» og fungerer uavhengig. I 
det disiplinerende samfunnet har familien ett formål og ett sett med tek- 
nikker, mens skolen har et annet formål og andre teknikker. 

Kontrollen, på sin side, fungerer overordnet alle institusjoner. Den 
etablerer teknikker for å justere atferd som traverserer det institusjonelle 
landskapet, og bruker de tidligere atskilte sonene for å forme mennesker 
som brikker i en sammenhengende regulering, på tvers av familien, sko- 
len, sykehuset og fengslet. Den omorganiseringen av samfunnsinstitusjo- 
nene kontrollsamfunnet representerer, har to sider: 

Den går for det første ut på å gi hver enkelt institusjon deloppgaver 
som tidligere tilhørte en annen institusjon, og kun den. Det er dette Fou- 
cault også, som tidligere nevnt, påpeker når han i Overvåkning og straff 
(Foucault, 1994: 188) observerer at institusjoner påtar og tilpasser seg nye 
oppgaver, og at skillene mellom tidligere distinkte samfunnsinstitusjo- 
ner dermed er i ferd med å bygges ned. En interessant parallell til denne 
dedifferensieringen av institusjonelle funksjoner er det Christie (1970: 
75-77) kaller importmodellen. Importmodellen går ut pa at institusjoner — 
for eksempel fengslet - konsentrerer seg om sin kjerneoppgave, og lar 

andre spesialiserte institusjoner - kanskje primært skolevesenet og helse- 
vesenet — tre inn i fengslet for å ivareta viktige, men, med tanke på insti- 
tusjonens hovedanliggende, eksterne oppgaver. Å ivareta fangenes helse 
forblir på den måten en funksjon utenfor fengslet. I kontrollsamfunnet 
begynner disse institusjonelle skillene å bli irrelevante. Institusjonenes 
oppgaver blir så omfattende og helhetlige at det ikke er snakk om å «hente 
inn» funksjoner «utenfra», men om et overordnet kontrollsystem som 
består av et nettverk av forskjellige kontrollteknikker. 

For det andre omorganiseres samfunnet ved at det etableres teknikker 
for en kontroll som fungerer på et overordnet nivå. Gjeld og kredittsco- 
re-systemer er eksempler på slike, som henter informasjon og kriteria 
fra mange forskjellige institusjonelle kontekster. Kontrollteknikkene er 
ikke lenger forankret i eller begrenset til noen enkelt institusjon. På den 
måten har ikke institusjonene lenger sin spesifikke oppgave, men ivaretar 
sammen en helhet av atferdsregulering. 

Deleuze mener med argumentene ovenfor at de innesperrende institu- 
sjonene fra den disiplinære perioden er i krise. De kjemper for å overleve, 
men ifølge Deleuze er kampen allerede tapt: 


New kinds of punishment, education, health care are being stealthily intro- 
duced. Open hospitals and teams providing home care have been around for 
some time. One can envisage education becoming less and less a closed site 
differentiated from the workplace as another closed site, but both disappea- 
ring and giving way to frightful continual training, to continual monitoring of 
worker-schoolkids are bureaucrat-students. They try to present this as a reform 
of the school system, but it’s really dismantling. In a control-based system, not- 


hing’s left alone for long. (Deleuze, 1995a: 175) 


Maktformen Deleuze beskriver i sin skisse til kontrollsamfunnet, kan 
dermed sies a bryte disiplinens stedsbunnethet pa to mater: For det for- 
ste retter den seg mot objekter mens de er i bevegelse, og er ikke nødt 
til å holde dem fast for å justere deres atferd. For det andre fungerer 
den uavhengig og overordnet hver enkelt institusjon. «Confinements 
are molds, different moldings, while controls are a modulation», skriver 
Deleuze (1995b: 178). Stopeformene som disiplineringen virket gjennom, 
erstattes av modulasjon — en måte å bearbeide et objekt på der det fra før 

ikke finnes noen fastlagt form objektet skal passe inn i. Det finnes ingen 
allerede eksisterende kategori, men en konstant tilpasning uavhengig av 
lokasjon (se Hui, 2015). Slik virker kontrollmakten pa et mikroniva, men 
også pa samfunnsniva, der kontrollsamfunnet utgjøres av et sømløst 
nettverk av uatskillelige kontrollteknikker. 


3. Kontrollsamfunnet eksemplifisert 


Jeg vil nå eksemplifisere Deleuzes begrepsmessige rammeverk for kon- 
trollsamfunnet med en gjennomgang av lov om straffegjennomføring 
(2001) og forskrift om straffegjennomføring (2002). Dermed vil jeg også 
vise hvordan Deleuzes begreper og idé om kontrollsamfunnet kan tas 
i bruk i analyser av fengsel og andre maktutøvende institusjoner. Disse 
tekstene gir imidlertid bare begrenset innsikt i fengslets virkelighet. Det 
kan potensielt være stor diskrepans mellom lovtekster - som offisielle 
representasjoner — og institusjonell praksis. 


3.1. Kontroll i norske fengsler 


Kontroll er, som vi har sett, en utvikling av og samtidig en kontrast til 
disiplineringsmakten, som Deleuze mener hører fortiden til, først og 
fremst markert av det han beskriver som en nedbrytning av et samfunn 
organisert ved hjelp av avlukker og innesperring. I kontrollsamfunnet 
kan fengslet sees på som en institusjon som gjør iverksettelsen av en 
rekke forskjellige maktteknikker mulig, som ikke er mulig utenfor straf- 
fens institusjoner. Straffedømte og innsatte i fengsler har ikke det samme 
juridiske kravet på «frihet» og autonomi som «frie» samfunnsborgere, 
hvilket lar Kriminalomsorgen underlegge dem et intensivert kontrollre- 
gime. Å sperre inne, hvilket jo faktisk foregår i fengsler i dag, kan sies å 
ikke i seg selv være den dominerende maktteknikken og metoden for å 
styre populasjonen, men det gjør det mulig å benytte andre teknikker 
som ellers ikke ville vært tilgjengelige. Makt utøves i form av en kontinu- 
erlig modulasjon av en populasjon som er konseptualisert og produsert 
som divider gjennom umiddelbar kommunikasjon. 

Kontrollsamfunnets styringsrasjonalitet illustreres allerede i andre 
paragraf av straffegjennomforingsloven, der straffens formal beskrives 
som avgjørende for hvordan den skal gjennomføres. De tiltakene som 
iverksettes, skal gjøre at den innsatte ikke igjen begår lovbrudd, og de 
skal være «betryggende for samfunnet» og sikre den innsatte «tilfreds- 
stillende forhold» (straffegjennomføringsloven, 2001: $2). Her er det 
ingen overordnede etiske eller transcendente argumenter som legitime- 
rer straffen, hvilket nødvendigvis heller ikke er lovens oppgave, men kan 
finnes i andre juridiske dokumenter. Loven er motivert av å «fremme 
domfeltes tilpasning til samfunnet». Teknikkene som skal tas i bruk for 
å oppnå dette målet, skal tilrettelegge for en type atferd der domfelte selv 
gjør en «innsats for å motvirke nye straffbare handlinger» (straffegjen- 
nomføringsloven, 2001: $3). Fengslet kan derfor ikke sies å ha som mål å 
trene de fengslede opp ut fra en definert mal for hvordan de skal oppføre 
seg. Med Deleuze kan man heller si at fengslet er en institusjon som for- 
søker å «motvirke nye straffbare handlinger» ved å kontinuerlig tilpasse 
kontrolltiltakene. 

I den videre gjennomgangen av straffegjennomføringsloven (2001) og 
forskrift om straffegjennomføring (2002) — to av flere dokumenter som 
fastlegger fengslets spilleregler — vil jeg peke på noen av de måtene fengs- 
let produserer og skaffer seg kunnskap om de domfelte og innsatte på, 
og det kontrollrepertoaret som er tilgjengelig for fengslet. Deretter vil 
jeg konkludere ved å antyde hvordan fengslet kan forstås som en del av 
kontrollsamfunnet. 


3.2. Fengslets kunnskapsproduksjon 

For å kunne observere hva som foregår, og hvem som til enhver tid 
befinner seg, i fengslet, er det etablert metoder for å produsere kunnskap 
om de enkelte innsatte og institusjonen. Forskrift om straffegjennom- 
føring presiserer at fellesskapet i fengslet må holdes øye med. I høysik- 
kerhetsfengsel skal fellesskapet «være under stadig tilsyn og kontroll», 
mens tilsynet i fengsel med lavere sikkerhetsnivå og overgangsbolig blir 
bestemt «ut fra de forhold som foreligger» (2002: $3-9). For å opprett- 
holde «ro og orden og ivareta sikkerheten» og tilpasse kontrolltiltakene, 

kan personopplysningene til den innsatte (informasjon som kan knyttes 
til en enkeltperson) «behandles» (straffegjennomforingsloven, 2001: $4c) 
- definert som «enhver bruk av personopplysninger, som f.eks. innsam- 
ling, registrering, sammenstilling, lagring og utlevering eller en kom- 
binasjon av slike bruksmåter» (personopplysningsloven, 2000: $2). Det 
samme gjelder personopplysninger om innsattes pårørende og andre som 
har eller søker kontakt med en fengslet. I tillegg kan Kriminalomsorgen 
hente ut informasjon om innsatte fra folkeregisteret, barneverns- og sosi- 
altjenesten, helse- og omsorgstjenesten og kommunikasjonstjenester, 
uten å bli hindret av taushetsplikten (straffegjennomføringsloven, 2001: 
$7a). Det såkalte Infoflyt-systemet gjør det også mulig for Kriminalom- 
sorgen og politiet å utveksle «beskyttelsesverdig informasjon» (Justis- 
og beredskapsdepartementet, 2012: 9), som skal forebygge og forhindre 
rømning, vold og kriminelle handlinger, og ivareta sikkerheten i fengslet. 
Innsatte kan registreres i Infoflyt-systemet hvis det, basert på en vur- 
dering av vedkommendes historie og oppførsel, kan antas at personen 
er en potensiell trussel mot sikkerheten og roen i institusjonen (straffe- 
gjennomføringsloven, 2001: §4f). For å forebygge «uorden eller straffbar 
handling» kan også hver enkelt innsatt, deres rom og eiendeler under- 
søkes (straffegjennomføringsloven, 2001: $28). Undersøkelsene kan gjø- 
res på fengslets område, men også utenfor «mur og gjerde» (forskrift om 
straffegjennomføring, 2002: $3-25). Det betyr at fengslet kan skaffe til 
veie en rekke sensitive opplysninger om den enkelte innsatte og personer 
vedkommende er i kontakt med, både for å justere kontrolltiltakene ut fra 
de egenskapene som kjennetegner hver enkelts situasjon, og for å kunne 
avverge potensielle uønskede hendelser i fengslet. Samtidig utgjør ikke 
fengselsmurene en absolutt grense for kontrollens jurisdiksjon. 

«[F]or å avdekke bruk av rusmidler, bedøvelsesmidler, hormonpre- 
parater eller andre kjemiske stoffer som ikke er lovlig foreskrevet», kan 
Kriminalomsorgen videre pålegge alle innsatte som ikke er prøveløslatt, 
å avgi urin- og blodprøver (straffegjennomføringsloven, 2001: $29). Her 
navngis ikke konkrete stoffer som det er ulovlig å ha i kroppen. Poen- 
get er snarere at bestemte stoffer kan være straffbare hvis den innsatte 
ikke har tillatelse til å bruke dem. Hvis Kriminalomsorgen videre anser 
det som sannsynlig at den domfelte har stoffer i kroppen uten korrekt 

tillatelse, «kan kriminalomsorgen beslutte at domfelte skal settes i ene- 
rom med spesialtoalett», eller «benytte radiologisk undersøkelse for å 
påvise stoffet» (straffegjennomføringsloven, 2001: $29). Fengslet kan ta i 
bruk rimelig inngående teknikker for å undersøke den innsattes bruk av 
rus- og legemidler, men uten at det handler om «svak karakter», moral 
eller verdier. Problemet er her ikke stoffene i seg selv. Poenget er snarere at 
rus og medisinering skal foregå på fengslets premisser og under fengslets 
kontroll (se Alerics kapittel, kap. 4): Alle deler av mennesket skal observe- 
res og kunne justeres, for på den måten å frembringe en atferd som fører 
den enkelte bort fra aktiviteter som defineres som kriminelle. 

I disse teknikkene for kunnskapsproduksjon kommer det frem hvor- 
dan fengslet konseptualiserer de innsatte og gir en beskrivelse av «hvem 
de er», for å kunne bedømme sannsynlighetene for forskjellige utfall og 
situasjoner. I tråd med det Deleuze beskriver som dividualisering, bryter 
fengslet fangene ned i datakomponenter - alder, bosted, etnisitet, eventu- 
ell gjengtilhørighet, forbrytelsens alvorlighetsgrad, osv. - som represen- 
terer potensielle «røde lys» eller kjennetegn som etterspør en ytterligere 
forsiktighet eller bestemte tiltak. Fengslet kartlegger kontinuerlig aktivi- 
tetene og hva som befinner seg innenfor institusjonen, og forsøker slik å 
forutse hva som vil skje, og vurderer risiko og hva som er de beste tilta- 
kene å iverksette. Alt dette er teknikker for å produsere kunnskap som 
kan tas i bruk. 


3.3. Fengslets kontrollrepertoar 


All informasjonen og kunnskapen som hentes inn og produseres om fan- 
gene og hva som foregår i fengslet, danner grunnlaget for fengslets vur- 
dering av hvilke tiltak som kan iverksettes for å oppnå bestemte mål, og 
som reaksjoner på forhold som måtte oppstå. Dette er kjernen i kontrol- 
lens kontinuerlige modulasjon: Hvilke tiltak som iverksettes, kan ikke 
deduseres ut fra en a priori norm, men må alltid avgjøres på bakgrunn av 
en vurdering av den konkrete foreliggende situasjonen. 

Regler for «ro, orden og disiplin» består av straffegjennomføringsloven 
og forskrift om straffegjennomføring, i tillegg til å være fastlagt i detalj 
på lokalt nivå i hvert enkelt fengsel. Hvis de innsatte ikke «retter seg etter 

bestemmelsene», kan de ansatte i fengslet ta i bruk fysisk makt, gitt at 
det vurderes som «nødvendig og forsvarlig» og «mindre inngripende 
tiltak» har vist seg utilstrekkelige (forskrift om straffegjennomføring, 
2002: $3-11). Innsatte kan «utelukkes fra fellesskapet med andre innsatte» 
hvis de skaper uønsket atferd (straffegjennomføringsloven, 2001: $37). 
Ved brudd på «reglene for ro, orden og disiplin» kan Kriminalomsorgen 
ilegge fem forskjellige reaksjoner. Disse reaksjonene består av å gi «skrift- 
lig irettesettelse», frata innsatte «dagpenger i en bestemt periode», frata 
«begunstigelse»”, utelukke innsatte fra «fritidsfellesskapet eller andre 
aktiviteter i fritiden for et tidsrom av inntil 20 dager» eller frata inn- 
satte «adgang til permisjon for et tidsrom av inntil fire måneder» (straf- 
fegjennomføringsloven, 2001: $40). I det som defineres som «alvorlige» 
situasjoner, der målet er å «avverge alvorlig angrep eller skade, hindre 
iverksettelse av alvorlige trusler eller betydelig skade på eiendom, hindre 
alvorlige opptøyer eller uroligheter, hindre rømning [...], avverge ulovlig 
inntrenging i fengsel, eller sikre adgang til sperret eller forskanset rom», 
kan Kriminalomsorgen benytte «tvangsmidler». Disse består av «sikker- 
hetscelle, sikkerhetsseng eller annet godkjent tvangsmiddel», og «skal 
brukes med varsomhet slik at ingen blir påført unødig skade eller lidelse» 
(straffegjennomføringsloven, 2001: $38). Valg av tiltak for å opprettholde 
«ro, orden og disiplin» foregår altså gjennom en vurdering av hva som i 
de gitte tilfellene er nødvendig. De er ikke fastlagt i en statisk protokoll, 
men er til enhver tid varierende. 

Hvis det «av sikkerhetsmessige grunner» ansees som nødvendig, kan 
besøk i fengslet måtte gjennomføres under observasjon av tilsatte, «ved 
overhøring av samtale, ved bruk av glassvegg eller ved å forby fysisk kon- 
takt mellom innsatte og den besøkende», i tillegg til at samtalen kan bli 
pålagt å føres «på et språk de tilsatte behersker» (straffegjennomførings- 
loven, 2001: $31). Hvis «det er grunn til å anta at besøket vil bli misbrukt 
til planlegging eller gjennomføring» av handlinger klassifisert som kri- 
minelle, eller som kan «forstyrre ro, orden og sikkerhet» i fengslet, kan 
Kriminalomsorgen nekte den innsatte besøk (straffegjennomføringslo- 
ven, 2001: $31). Det samme gjelder telefonsamtaler, som også kan tas opp 
(forskrift om straffegjennomføring, 2002: $3-29). Kjernen i disse reglene 
er at innsatte godt kan ha kontakt med verdenen utenfor murene, men 

hvis det vurderes som sannsynlig at kontakten kan fore til atferd som 
Kriminalomsorgen ser på som problematisk, kan kontakten styres til å 
måtte foregå på måter Kriminalomsorgen kan «kontrollere», det vil si 
kunne observere og gripe inn overfor hvis «nødvendig». Her kan man 
se hvordan relasjonen mellom observasjon og tiltak - kunnskap og 
makt - etableres som del av et system av umiddelbar kommunikasjon, 
der hendelser og situasjoner blir møtt med bestemte reaksjoner ut fra hva 
som kjennetegner dem. 

I sitt kontrollrepertoar har fengslet hentet tiltak fra andre institusjo- 
ner. Det illustrerer Deleuzes poeng om at grensene mellom samfunnsin- 
stitusjonene bygges ned, og de «totale institusjoners» sammenbrudd. En 
rekke andre institusjoner er i dag til stede i fengslet. Personopplysninger 
kan tas i bruk for å tilrettelegge for «tjenester fra andre etater med sikte 
på å fremme innsattes og domfeltes tilpasning til samfunnet» (straffe- 
gjennomføringsloven, 2001: $4c). Samtidig som andre institusjoner vir- 
ker på innsiden av fengslet, holdes ikke de innsatte fullstendig isolert. 
Selv om datamaskiner med internettilkobling i utgangspunktet er for- 
budt i fengsler med høyt sikkerhetsnivå, kan innsatte ta dem i bruk hvis 
«det er særlig grunn til det og når det finnes sikkerhetsmessig ubetenke- 
lig» (forskrift om straffegjennomføring, 2002: $3-20). Her finner vi altså 
igjen det samme resonnementet som er nevnt ovenfor om post, telefon og 
besøk: Kontakt med omverdenen er mulig, men kun på fengslets premis- 
ser og under fengslets kontroll. Et illustrerende eksempel gjelder innsatte 
i fengsler med «særlig høyt sikkerhetsnivå», som også skal ha «regelmes- 
sig legetilsyn». Legetilsyn skal «som hovedregel skje inne i avdeling med 
særlig høyt sikkerhetsnivå», men det kan skje utenfor hvis nødvendig. Da 
må det «på forhånd vurderes om væpnet politi skal delta som vaktstyrke 
til enhver tid» (forskrift om straffegjennomføring, 2002: $6-7). Slik over- 
lapper fengslets kunnskap og maktutøvelse med andre institusjoner. 
Deres teknikker kombineres — fengslets bevoktning, helsevesenets biom- 
edisinske klassifisering av kropper og her også politiets voldspotensial — 
og danner et nettverk av teknikker for en sømløs kontroll, der grensene 
mellom institusjoner er diffuse. De forskjellige institusjonene kan hente 
inn teknikker utenfra — fra hverandre — når det ansees som fornuftig og 
formålstjenlig, og samarbeider på den måten om å danne et helhetlig grep 

om populasjonen, som til enhver tid observeres og registreres. Dette gjor 
det mulig å tilrettelegge for ønsket atferd. Slik trer utsiden inn i fengslet, 
mens det som befinner seg innenfor, strekker seg ut forbi murene. 


4. Konklusjon. Kontrollsamfunnet og fengslet 
som kontrollinstitusjon 


Deleuze gir en beskrivelse av kontrollsamfunnet som en samfunnsform 
definert av en maktform som hele tiden vurderer sine tiltak og kobler 
sammen teknikker fra forskjellige institusjoner. Kontrollmakten retter 
seg mot populasjonen qua divider, en konseptualisering av mennesket 
som ikke er opptatt av hele individet, men som snarere deler popula- 
sjonen opp i komponenter som hver for seg kan undersøkes og justeres. 
I kontrollsamfunnet utøves makt over objekter som er i kontinuerlig 
bevegelse og endring. Makten fungerer derfor ikke på bakgrunn av nor- 
mer og verdier som er fastlagt på forhånd, og som pålegges dens objekter, 
den fungerer snarere ved kontinuerlig å observere og samle inn infor- 
masjon som gjør det mulig å tilpasse tiltakene til stadig skiftende for- 
hold og motiver. Det gjør også at den institusjonelle ordenen etableres 
som et ensemble av maktteknikker og kunnskapsutveksling som i fel- 
lesskap regulerer populasjonen. I dette kapitlet har mitt anliggende vært 
å introdusere det perspektivet og de begrepene Deleuze lar oss ta i bruk 
for å se verden på nye måter. Jeg har deretter illustrert Deleuzes argu- 
menter med en gjennomgang av straffegjennomføringsloven (2001) og 
forskrift om straffegjennomføring (2002), ikke for å gjøre en empirisk 
analyse av fengslenes maktutøvelse, men for å eksemplifisere hvordan 
man kan tenke om makt i et perspektiv som er basert på Deleuzes skisse 
til kontrollsamfunnet. 

En hypotese jeg vil presentere på bakgrunn av denne gjennomgan- 
gen av de to lovtekstene, er at det å fengsle noen i kontrollsamfunnet 
primært handler om å plassere noen under betingelser for en intens 
kunnskapsproduksjon, slik at deres atferd i større grad kan forutsees 
og mer finjusterte teknikker iverksettes for å frembringe lovlydige 
handlinger. De kunnskapsproduserende teknikkene fengslet tar i bruk, 
er mye mer dyptgripende enn de som er mulige i samfunnet utenfor 

fengslet pa en ikke-domfelt populasjon. Med utgangspunkt i Deleuzes 
skisse til kontrollsamfunnet og den maktanalysen denne gjør mulig, bor 
fengslets maktutøvelse forstås som et varierende system av teknikker 
for å styre de innsattes atferd, der hvilke tiltak som iverksettes, avgjø- 
res av de spesifikke forholdene som oppstår i hvert enkelttilfelle. Med 
unntak av sikkerhetscellen skal ikke de innsatte holdes fast i ett rom’, 
og hva de skal gjøre til bestemte tider, eller hvilke verdier fangene skal 
lære, er ikke fastlagt. Visse tiltak kan under gitte betingelser tas i bruk 
for å få de innsatte til å oppføre seg på en bestemt måte. Lovene etable- 
rer på den måten et fleksibelt system av umiddelbar kommunikasjon: 
Hvis tilfellet X forekommer under Y betingelser, iverksettes tiltak A. 
Videre kommer systemets kontinuerlige modulasjon av populasjonen 
til uttrykk ved at det ikke finnes noen norm å sanksjonere de innsattes 
oppførsel ut fra. 

Et Deleuze-inspirert maktperspektiv gjør det dermed mulig å argu- 
mentere for at fengsling først og fremst er en maktteknikk som blott- 
legger fangen, vedkommendes historie og relasjoner for institusjonens 
blikk, og på bakgrunn av all denne informasjonen og beregnede 
sannsynligheter for fremtidige handlinger, etablerer et veloverveid og 
tilpasset sett av metoder for å frembringe den ønskede atferden. Per- 
spektivet åpner for å se på fengslets murer som ikke lenger definerende 
for maktutøvelsen som foregår i fengslet. Murene er verken den primære 
maktteknikken som tas i bruk i fengsel, eller en uoverskridelig grense 
mellom institusjoner, men et symbolsk skille som underlegger de som 
befinner seg på innsiden, en form for makt som best kan forstås i lys 
av det Deleuze beskriver som kontroll. Fengslet kan sies å operere etter 
en institusjonell logikk basert på fortløpende vurdering av hvilke til- 
tak som skal iverksettes ut fra hva man til enhver tid ønsker å oppnå 
- hvilket ikke er fastlagt på forhånd -, og hvilke tiltak som er best egnet 
gitt betingelsene og sannsynlighetene for bestemte situasjoner. Logik- 
ken illustrerer maktutøvelsen i kontrollsamfunnet generelt, som videre 
kjennetegnes av en populasjonsregulering som kobler sammen de for- 
skjellige institusjonene, slik at de kombinert utgjør en vev av teknikker 
for dividualiserende kunnskapsproduksjon, kontinuerlig modulasjon og 
umiddelbar kommunikasjon. 

Sluttnoter 


1. Takk til Emil Øversveen og Victor Lund Shammas for kommentarer på en tidlige- 
re versjon av dette manuskriptet. 

2. I forskrift om straffegjennomføring (2002: $3-37) presiseres hvilke begunstigelser 
som kan fratas: «Tillatelse til å se på fjernsyn på innsattes rom, tillatelse til å ha 
privat datautstyr på innsattes rom, tillatelse til å ha tillitsjobb i eller utenfor fengs- 
lets område, tillatelse til å foreta innkjøp utenfor nødvendige artikler, tillatelse til å 
drive hobbyvirksomhet.» 

3. Sivilombudsmannen (2017) observerte riktignok at enkelte innsatte på Ila fengsel i 
praksis ble sittende isolert på cellen i 22 timer eller mer i døgnet. 

Abstract: Since 2008, masters’ students in sociology at the Department of Sociology and Poli- 
tical Science at Norwegian University of Science and Technology have used the prisons in 
Trondheim as an alternative arena for learning. Through excursions, interviews with prisoners 
and fieldwork, students gain first-hand knowledge of local prisons, their officers and inmates. 
This chapter discusses how the prison can be a good educational arena to learn about crime 
and punishment and for developing students' general social theoretical capacities. The starting 
point of this discussion is a critical theory of learning that highlights the tension between 
theory and practice in teaching in higher education, as well as sociologist Michael Burawoy’s 
(2013) criticism of the way the discipline of sociology disseminates theory. A central conclu- 
sion is that more practice-oriented forms of teaching may contribute to increasing students’ 
learning outcomes in at least six ways: Students develop a more nuanced understanding of 
sociological theories; they attain better empirical insight into social phenomena, and they get a 
productive basis for conducting independent research projects. Further, excursions to prisons 
contribute to establishing productive communities for practice and professional identity. They 
create motivation for continuous studies and give students an understanding of the field of 
practice where their sociological knowledge is useful. 


Keywords: Burawoy, didactics, sociology of knowledge, teaching theory, sociology 


Sammendrag: Siden 2008 har masterstudenter ved Institutt for sosiologi og statsvitenskap ved 
Norges teknisk-naturvitenskapelige universitet, NTNU, brukt Trondheims fengsler som alter- 
nativ studie- og læringsarena. Gjennom ekskursjoner, fangeintervjuer og feltarbeider har de 
fått førstehånds kjennskap til de lokale fengslene og deres ansatte og fanger. Kapitlet diskuterer 
hvordan fengslet kan være gode sosiologiske læringssteder for å lære om kriminalitet og straff, 
men også for å utvikle studentens generelle samfunnsteoretiske kapasiteter. Utgangspunktet 
for diskusjonene er henholdsvis kritisk læringsteori om spenningen mellom teori og praksis 
i undervisning i høyere utdanning, og den amerikanske sosiologen Michael Burawoys (2013) 
kritikk av sosiologidisiplinens teoriformidling. En sentral konklusjon er at mer praksisnære 
undervisningsformer kan bidra til å øke studentenes læringsutbytte på minst seks måter: Stu- 
dentene utvikler en mer nyansert forståelse av sosiologiske teorier, de får bedre empirisk for- 
ståelse av samfunnsfenomener, og de får et produktivt utgangspunkt for å gjennomføre egne, 
selvstendige forskningsoppgaver. Videre bidrar feltekskursjoner til at det etableres produktive 


Sitering av denne artikkelen: Rye, J.F. (2018). Hvordan teorisere en fange? Fengslet som sosiologisk læringsan- 
stalt. I J.F. Rye & LR. Lundeberg (red), Fengslende sosiologi. Makt, straff og identitet i Trondheims fengsler (Kap 
12, S. 265-290). Oslo: Cappelen Damm Akademisk. DOI: https://doi.org/10.23865/noasp.41.ch12 

praksisfellesskap og faglig identitet, de skaper studiemotivasjon, og de gir studentene en for- 
ståelse av praksisfelt der deres sosiologiske kunnskaper kommer til nytte. 


Nøkkelord: Burawoy, didaktikk, kunnskapssosiologi, teoriundervisning, sosiologi 


1. Frateoriprat til teoretisk praksis 


De samfunnsvitenskapelige disiplinutdanningene på universiteter og 
høyskoler er teoretiske utdanningsløp. Studentene skal føres inn i dis- 
iplinenes sentrale perspektiver, teorier, begreper og metoder. De får 
teoretiske kunnskaper om den sosiale virkeligheten som utforskes, og 
kjennskap til metodologier og metoder som ligger til grunn for kunn- 
skapsproduksjonen. Vitenskapelige tekster - pensum - er studentenes 
viktigste arbeidsredskap. Auditorier, lesesaler og biblioteker represente- 
rer de sentrale arenaene i en students hverdag. Selv skriver studentene 
egne akademiske tekster, som de så vurderes ut fra. Semesteroppgaven er 
det prototypiske produktet av studentenes strev, og bachelor- og master- 
oppgavene er utdanningsløpets svenneprøve. 

De samfunnsvitenskapelige fagene kritiseres imidlertid ofte som over- 
drevent teoretiske og virkelighetsfjerne. Mange studenter sliter med å 
kjenne seg igjen i og forstå det teoretiske pensumet, eller de ser ikke rele- 
vansen av teoriene. Ikke minst er dette tydelig på de sosiologiske utdan- 
ningsprogrammene, som det handler om i dette kapitlet. For mange 
sosiologistudenter er det for eksempel vanskelig å finne samtidsrelevans 
i Webers, Durkheims og Marx mer enn hundre ar gamle - og til dels 
lite tilgjengelige — tekster. Hva er egentlig bruksnytten av Webers utleg- 
ninger av den protestantiske etikken og kapitalismens ånd (2005 [1905]), 
Durkheims statistiske studier av selvmordsrater i de tyske delstatene på 
1800-tallet (2000 [1897]) eller Marx’ oppfordring til proletarer i alle land 
om å kaste sine lenker (1984[1848])? 

Også moderne teoretiske bidrag lider ofte samme skjebne og utdefineres 
av mange studenter, som i beste fall pugger seg gjennom pensumbøkene 
for å kunne reprodusere stoffet på eksamen. Den franske samfunnsfilo- 
sofen Michel Foucault (1926-1984), som jeg kommer tilbake til senere i 
bokkapitlet, er blant de aller mest leste og siterte innen humaniora og 
samfunnsvitenskap (Eliassen, 2016). Hans arbeider er spesielt relevant 

for fengselssosiologiske studier gjennom boka Overvåkning og straff. Det 
moderne fengsels historie (1999[1975]). Foucaults tekster er imidlertid også 
blant de mer vanskelig tilgjengelige og ofte en kilde til frustrasjon, irri- 
tasjon og faglig kjedsomhet blant sosiologistudentene, også for dem som 
studerer strafferettsinstitusjonene og skulle være mer enn middels mot- 
takelig for hans banebrytende teorier. 

De teoritrøtte studentene får støtte fra Ottar Brox, som selv har sta- 
tus som klassiker og nestor i norsk samfunnsvitenskap. Han er svært 
skeptisk til hvordan de eldste klassiske samfunnsteorikerne formidles 
omkring på landets høyere læresteder. Brox skriver at det kanskje er «en 
sunn og riktig reaksjon at vi sovner etter å ha lest 3 sider av Das Kapital, 
for ikke å snakke om Wirtschaft und Gesellschaft]» (2002, upag.).’ 

Resultatet av den overdrevent virkelighetsfjerne teoriundervisningen 
er ofte svekket motivasjon, og dermed gjerne også dysfunksjonelle stu- 
dierutiner. Å lese tekster som man ikke forstår - og enda verre, kan- 
skje heller ikke ser relevansen av -, har liten læringsverdi. Teoretiske 
kunnskaper blir objektivisert, uten forankring i studentenes hverdag, 
og noe som de ikke utvikler et aktivt forhold til. Teoriene blir livløse 
relikvier uten relevans for samtiden og studentenes virkelighet. Dermed 
får de kommende samfunnsviterne heller ikke tilegnet seg de teoretiske 
kunnskapene som skisseres i studieplanenes læringsmål. Noen hop- 
per kanskje også av studiene og bidrar til frafallsstatistikken i høyere 
utdanning. 


1.1. Strategier for bedre læring 


Det finnes strategier for å motvirke teoritretthet blant studentene. Gode 
forelesninger med engasjerte og kunnskapsrike forelesere gjør selvsagt 
pensum mer tilgjengelig og studentene mer motiverte. Klare eksempler 
fra foreleseren gir forståelse. Mer dialogbaserte undervisningsprinsip- 
per bidrar til å aktivisere studentene. Mer gruppearbeid og dynamiske 
arbeidsformer stimulerer både læringsglede og -utbytte. Mange forelesere 
satser også på forskjellige former for teknologiserte undervisningsfor- 
mer, som quizer og kahoot-er, eller de tar i bruk audiovisuelle hjelpemid- 
ler (mer avansert bruk av power point / prezi, filmer, podkaster m.m.). 

Universitetene utarbeider ogsa institusjonelle handlingsplaner for bedre 
læringsmiljø (Adualrup og Stensaker, 2017). 

Lærings- og undervisningsformen på universiteter og høyskoler får 
dessuten også stor oppmerksomhet i nasjonale fora utenfor selve lære- 
stedene. I den siste stortingsmeldingen om høyere utdanning, Kultur 
for kvalitet i høyere utdanning, understrekes behovet for å prøve ut nye 
undervisningsformer som kan skape større engasjement og dermed 
læring blant studentene (Meld. St. 16 (2016-2017). Det legges imidlertid 
først og fremst vekt på hvordan studentene undervises (form), og mindre 
på hva det undervises i (innhold). Adualrup og Stensaker peker på at de 
«administrative» og «akademiske» aspektene ved læringsprosessene ofte 
ikke sees i sammenheng. Universitetene har 


decoupled their work on developing learning environments, where issues re- 
lated to technology development, infrastructure and learning spaces seem to 


be dealt with quite separately from ‘academic’ development projects. (2017: 9) 


Adualrup og Stensaker mener en slik arbeidsdeling er uheldig. Nye 
undervisningsformer trenger faglig forankring. I kapitlet skal jeg derfor 
presentere refleksjoner fra et didaktisk utviklingsprosjekt som eksplisitt 
er forankret i faglige (akademiske) motiverte undervisnings- og lærings- 
prosesser. Ut fra kunnskapsteoretiske perspektiver på relasjonene mellom 
teori, praksis og læring, diskuterer jeg hvordan teoretiske kunnskaper 
kan formidles bedre til studentene ved hjelp av å gjennomføre (deler av) 
teoriundervisningen utenfor campus. 


1.2. Sosiologisk teori som case 


Som eksempel diskuterer jeg teoriundervisningen i den sosiologiske dis- 
iplinen. Sosiologifaget er - og må nødvendigvis være — grunnleggende 
teoretisk innrettet. Det er ingen løsning å av-teorisere faget, for eksem- 
pel gjennom å konsentrere seg om empiriske «fakta» og beskrivelser av 
samfunnsfenomener. Disiplinens hensikt er å gi fortolkninger og for- 
klaring på sosiale fenomener, og det krever teoretiske kapasiteter. Som 
Brox (2002) argumenterer, er det imidlertid utforskningen av teoretiker- 
nes verktøykasser — ikke deres substantive teorier - som først og fremst 

har relevans for dagens studenter. Hvordan kan teoriene anvendes, som 
praktiske verktoyer, i analyser av var sosiale samtid? Hva er deres bruks- 
verdi? Og hvordan kan man bruke dem mest mulig konstruktivt? 

I bokkapitlet diskuterer jeg «praksisorientert teoriundervisning» som 
en didaktisk strategi som svarer til Brox‘ etterlysning av mer anvendt 
formidling av teoretiske kunnskaper innen samfunnsvitenskapene. Det 
konkrete utgangspunktet er et flerårig utviklingsprosjekt ved Institutt 
for sosiologi og statsvitenskap, NTNU, der jeg har brukt fengsler som en 
supplerende praksisorientert læringsarena i den teoretiske sosiologiun- 
dervisningen. Jeg presenterer prosjektet ut fra følgende problemstilling: 
Hvordan kan praksisorienterte didaktiske strategier bidra til studentenes 
kritiske og reflekterte forhold til sosiologisk teori? Først skal jeg imidler- 
tid skissere det teoretiske rammeverket som ligger til grunn for prosjek- 
tet, og analysene som presenteres. 


2. Teori og praksis - teoretiske perspektiver 


Problematiseringer av forholdet mellom praksis og teori — liv og lære — 
har lange tradisjoner innen samfunnsvitenskapene. Det representerer 
også en sentral kunnskapsteoretisk debatt. Finnes det kunnskap løsrevet 
fra praksis? Jeg skal her dra veksler på tre sentrale perspektiver som har 
inspirert arbeidet med å utvikle mer praksisorienterte strategier for den 
sosiologiske teoriundervisningen. 

Et viktig kunnskapsteoretiske startpunkt er Marx’ problematisering 
av relasjonen mellom kunnskap og praksisfeltet. Han avviste filosofi- 
ens dikotomiske forståelse av forholdet, der kunnskap gis en privile- 
gert status. Han mente skillet var galt (deskriptivt), men også skadelig 
(normativt), ettersom det bidrar til å opprettholde undertrykkelsen av 
arbeiderklassen. Kunnskap skaper bevissthet og har med nødvendighet 
praktiske implikasjoner: Først når arbeiderklassen blir bevisst de objek- 
tive samfunnsvilkårene, vil den forvandles fra et undertrykt objekt til 
et handlende subjekt («klasse i seg selv» / «klasse for seg selv»).? Kunn- 
skap er makt, og kunnskap forandrer praksis. Vitenskapens oppdrag var 
å bidra til dette: «The philosophers have only interpreted the world, in 
various ways; the point is to change it» (Marx og Engels, 1998 [1845]). For 

Marx var slagord som «Kunnskap for en bedre verden» - NTNUs visjon 
- høyst konkret. 

Forholdet mellom kunnskap og praksis er gjensidig. Kunnskap former 
den sosiale realiteten, men aktørenes praksiserfaringer har - med samme 
nødvendighet — også implikasjoner for deres kunnskap. I den marxistiske 
tradisjonen har for eksempel arbeideren gjennom sine hverdagserfaringer 
privilegerte evner til å gripe de objektive sannhetene om samfunnet, for 
så å endre dem (revolusjonen). Også andre vitenskapsteoretiske posisjo- 
ner har parallelle forståelser av relasjonen mellom kunnskap og praksis. 
Mange feministiske teoretikere tilskriver for eksempel kvinner en pri- 
vilegert kunnskapsstatus. Gjennom sine kvinneliv får de innsikter som 
menn ikke har tilgang til. Hva du erfarer (liv), påvirker din kunnskap 
(lære). Like fullt har menns kunnskap gjerne blitt anerkjent som «san- 
nere» enn kvinnenes, både som en refleks og som årsak til maktforskjel- 
ler mellom kjønnene. Ditt ståsted i samfunnet styrer hva du ser, hvilken 
kunnskap du tilegner deg, og dermed din maktposisjon (Harding, 1986). 

Teori/praksis-dimensjonen er også sentralt i pedagogikken. En viktig 
referanse her er den latinamerikanske frigjøringspedagogen Paulo Freire 
(1974 [1968]). Hans argument er at kunnskap bare er tilgjengelig gjennom 
aktørenes egne praksiser, i deres egne sosiale omgivelser. Kunnskap kan 
ikke «gis» gjennom et formalisert skolesystem, men må integreres i eleve- 
nes/studentenes liv. Det er gjennom å gjøre — ved å gripe inn og endre sine 
hverdagslige omgivelser — at man får sann kunnskap. Undervisning bør 
derfor ikke søke å gi studentene «ferdige» svar (teorier), men skal stimu- 
lere den lærendes kapasiteter til å forandre verden (praksis). 

Også andre pedagogiske strømninger er eksplisitt opptatt av praksisas- 
pektet ved kunnskap. Spesielt viktig fremstår John Dewey, som på star- 
ten av 1900-tallet utarbeidet Learning by doing, en retning som har hatt 
sterk innflytelse på moderne pedagogisk tenkning (Dewey, 1997 [1938]). 
Dewey, som arbeidet innenfor den pragmatiske filosofien, la til grunn at 
det først og fremst er gjennom interaksjon og mestring i praksisfeltet, 
alene eller sammen med andre aktører, at man tilegner seg kunnskap om 
verden. Mestring av hverdagslivet er også det som motiverer aktøren til å 
søke kunnskap. Hun skaffer seg kunnskap fordi hun trenger den til å løse 
konkrete problemer. Kunnskapstilegnelsen blir dermed instrumentell, et 

redskap for handling. Learning by doing-tradisjonen har hatt stort gjen- 
nomslag i det norske skoleverket, men har satt færre spor innen høyere 
utdanning, spesielt de samfunnsvitenskapelige disiplinene. Her synes det 
som Learning by reading fortsatt dominerer. 

Kunnskap favner videre mer enn rene kognitive størrelser som det 
kan settes ord på. Polanyis (1983 [1958]) og senere Nonaka og Takeu- 
chis (1995) arbeider om «taus kunnskap» viser til kompetanser som ikke 
kan begrepsfestes eksplisitt, men som ligger som implisitte, kroppslige 
og rutiniserte kunnskapsformer. Tilegnelse av taus kunnskap skjer med 
nødvendighet gjennom praksis, gjennom å gjøre. Samtidig understreker 
Nonaka og Takeuchis modell at det er et samspill mellom eksplisitte og 
implisitte kunnskapsformer, og at kunnskap kan konverteres fra en form 
til en annen. 

Forholdet mellom kunnskap og praksis kommer til uttrykk på flere 
måter innen høyere utdanning. Et tydelig eksempel er skillet mellom 
profesjons- og disiplinutdanningene. I en idealtypisk fremstilling skal 
profesjonsutdanningen innøve studentene ferdigheter som de trenger 
for sine fremtidige yrkeskarrierer (leger, advokater, ingeniører osv.). Dis- 
iplinutdanningen er derimot mer teoretisk orientert. I kontrast til Marx' 
maksime skal den fremtidige humanisten eller samfunnsviteren først og 
fremst bidra til å fortolke, forstå og forklare den sosiale virkeligheten, 
ikke nødvendigvis forandre den. 

Styringsmyndighetene understreker samtidig de humanistiske og 
samfunnsvitenskapelige disiplinenes nyttefunksjon. Forskning skal ikke 
bare gi ny kunnskap, den skal også bidra til «verdiskapning». Også de 
disiplinære utdanningsløpene orienteres i større grad mot omverdenens 
instrumentelle logikk, blant annet gjennom krav til «yrkesrelevante» 
utdanningsløp. Studentene skal kunne gjøre nytte for seg etter full- 
førte studier. Myndighetenes arbeid for mer «relevant» kunnskap kre- 
ver koplinger mellom teori (akademia) og praksis (omverdenen, gjerne 
operasjonalisert som «arbeidslivet») som ligger langt fra Marx’ og Frei- 
res «frigjørende» prosjekter og ideologier. Med Adualrup og Stensakers 
(2017) begreper fremstår myndighetenes krav om praksisforankring som 
«administrative» styringsidealer og ikke som «akademiske» forankrede 
strategier for bedre læring. 

2.1. Sosiologisk teoriundervisning - død eller 
levende? 


Spennet mellom teori og praksis er tydelig i den sosiologiske utdanningen. 
I utgangspunktet er alle sosiologiske kurs teoretisk orientert. Undervis- 
ningen skal gi studenten kjennskap til sentrale teorier om de forskjellige 
samfunnsfenomenene som utforskes. Nar sosiologistudentene gis prak- 
tiske ferdigheter, er det i typiske «teoretiske» praksiser: å lese, å analysere 
og syntetisere, og å kritisere og reflektere over det teoretiske pensumet 
som de presenteres for på forelesninger og seminarer. Den sentrale «prak- 
sisferdigheten» er akademisk skriving. 

Kjernen i alle sosiologiske studieprogrammer som tilbys, er et eller 
flere kurs i sosiologisk teori der studentene presenteres for fagets ulike 
teoretiske tradisjoner. Også de fleste andre emner som tilbys studentene, 
er grunnleggende teoretiske. Det gjelder også de «empirisk» orienterte 
kursene, der studentene gis mer allmenne innføringer til analyser av 
spesifikke temaer (f.eks. klasse, kjønn, makt og migrasjon) eller sam- 
funnsområder (velferdsstaten, ungdom, arbeidsliv osv.). Unntakene er 
metodekursene. Her er innøving av metodiske ferdigheter (som statistisk 
analyse og intervjuteknikk) det sentrale. 

I det følgende skal jeg fokusere på de tradisjonelle sosiologiske teori- 
kursene som tilbys ved læresteder som har sosiologiutdanning. Disse er 
obligatoriske og undervises gjerne i første semester på både bachelor- og 
masterprogrammene. Burawoy (2013) identifiserer to vanlige didaktiske 
tilnærminger til formidlingen av sosiologisk teori på slike kurs. Den før- 
ste er å gi en bred oversikt over landskapet av sosiologiske teorier («the 
survey approach»). Studentene presenteres for fagets forskjellige perspek- 
tiver og teorier, gjerne klassifisert i systematiske skjemaer, og de forven- 
tes å lære seg disse. De fleste innføringsbøkene i sosiologisk teori følger 
en slik struktur (f.eks. Aakvaag, 2008; Ritzer og Stepnisky, 2014). Den 
andre tilnærmingen legger større vekt på å gi studentene en kontekstuell 
forståelse av teoriene («the interpretive approach»), enten ved å fremheve 
samspillet mellom teori og deres historiske samfunnskontekst, eller ved å 
utforske de forskjellige teoretiske perspektivenes indre relasjoner og deres 
kumulative karakter (f.eks. Joas og Knöbl, 2009). I praksis henter de fleste 

lereboker og undervisningsopplegg inspirasjon fra begge tradisjonene, 
men tyngdepunktet varierer. 

Burawoy foreslar et tredje alternativ til den sosiologiske teoriundervis- 
ningen, «the ethnographic approach». Her far studentene verken oversikt 
over det teoretiske landskapet eller kunnskap om teorienes forankring i 
samfunnet eller relasjoner til de faglige tradisjonene. Det didaktiske gre- 
pet er i stedet at studentene skal fordype seg i et lite, strategisk utvalg av 
teorier. Disse utforskes i detalj og dybde, parallelt med etnografens nitide 
utforskning av et avgrenset sosialt felt eller fenomen. Hensikten er ikke å 
gi studentene brede, men dermed også overflatiske, kunnskaper om sosio- 
logisk teori. I stedet skal studentene trenes til å forstå teorienes indre pro- 
sessuelle logikk: Hvordan kan man utforske teoretiske konstruksjoner? 
Hvordan analysere sosiologisk teori? Og vel så viktig - hvordan anvendes 
teoriene? Ifølge Burawoy, som har praktisert denne tilnærmingen gjen- 
nom 40 år som teoriunderviser ved UC Berkeley, fører fremgangsmåten 
til at studentene får en «indre» forståelse av sosiologisk teori. De sosio- 
logiske verktøyene trer frem som «levende» konstruksjoner og ikke som 
abstrakte, formale skjemaer. 


Like ethnographers, students are not simply observers but participant obser- 
vers, they learn that they are theorists themselves. They learn to live in theory 
so that theory begins to take root in them, occupying their lives, shaping their 


imaginations. (Burawoy, 2013: 781) 


For Burawoys etnografiske didaktikk er det avgjørende at studentene 
er aktive deltakere i utforskningen av sosiologiske teorier. Teoretiske 
ferdigheter må praktiseres. Det skjer gjennom dialoger i auditoriet, grup- 
peøvinger og selvstudium. Det fordrer også en symmetrisk kunnskapsre- 
lasjon mellom foreleser og student, der ingen har en privilegert posisjon. 
Studentene «får» ikke kunnskap, de skaper den gjennom egne refleksjo- 
ner. Burawoys didaktiske strategier har også andre likheter med Freires 
og Deweys pedagogiske posisjoner. Trolig er det heller ingen tilfeldighet 
at Burawoy som teoretiker sokner til nymarxismen. 

Burawoys etnografiske teoriundervisning har for øvrig to sentrale lik- 
heter med «survey approach» og «interpretive approach». For det første er 

nærlesing av originale sosiologiske tekster viktige på de aller fleste teori- 
kursene, også i Burawoys didaktiske oppskrift (Herring, Rosald, Seim og 
Shestakofsky, 2016). Det er gjennom å lese andres — og da gjerne de mest 
eksemplariske — teoretiske utlegninger at studenten utvikler sin teore- 
tiske kompetanse. Av ord skal ord komme. 

For det andre avgrenses undervisningen fysisk til campus (auditorier, 
seminarrom og lesesaler). Man leser om verdenen utenfor akademia, men 
oppsøker den ikke fysisk før studiedagen er over. Burawoy krever her mer 
av sine studenter enn mange andre som underviser sosiologiske teori: 
Hans studenter må lese avisartikler og diskutere dem fra sine teoretiske 
perspektiver, og også dra veksler på sine egne livserfaringer i diskusjo- 
ner med foreleseren, gruppeledere og medstudenter. Men også Burawoys 
studenter oppholder seg på campus. At studentene etter hvert merker 
at deres hverdagslige erfaringer farges gjennom de sosiologiske betrak- 
telsesmåtene som de etter hvert utvikler («briller»), er en konsekvens av 
undervisningen - ikke dens premiss eller ressurs. 

Fengselsprosjektet som presenteres i bokkapitlet, deler Burawoys 
ambisjon om å «levendegjøre» den sosiologiske teoritradisjonen for 
studentene. Det er også viktige strategier å hente fra hans etnografiske 
didaktiske perspektiv. Fengselsprosjektet representerer likevel et mer 
grunnleggende brudd med tradisjonelle teoretiske undervisningsformer. 
Det utforsker hvordan teoretisk undervisning kan forankres i praksis- 
feltet: Kan de klassiske tekstene erstattes med praksismøter — med inter- 
aksjoner med «virkeligheten»? Hva skjer når det ikke er tekster (teorier) 
om samfunnet som studenten utfordres til å tolke, men selve samfunnet? 


3. Fengslende sosiologi 


Siden 2008 har Institutt for sosiologi og statsvitenskap, Norges teknisk-na- 
turvitenskapelige universitet (NTNU) utviklet et etter hvert omfattende 
og systematisk undervisningssamarbeid med Kriminalomsorgen region 
nord og de tre fengselsanstaltene som er lokalisert i Trondheim: Trond- 
heim fengsel, Tunga, som er et høysikkerhetsfengsel med 155 soningsplas- 
ser, Leira fengsel, som er et lavsikkerhetsfengsel med 29 soningsplasser, 
og frigangsavdelingen i Trondheim sentrum, som har 11 soningsplasser. 

Et sentralt element har vært at fengselsledelsen har åpnet for at grup- 
per av studenter har fått komme på feltekskursjoner inne i fengslene. 
Ekskursjonene har vært integrert i flere forskjellige kurs på masternivå. 
Opplegget er tilpasset hvert enkelt kurs, og det har utviklet seg over tid. 
De første årene var ekskursjonen en del av det valgfrie spesialiseringsem- 
net SOS3504: Velferd og ulikhet (2008 til 2012). Etter et par års opphold 
ble ekskursjonene deretter innarbeidet i det allmennteoretiske emnet 
SOS3001: Sosiologisk teori (2014 og 2015), og det er spesielt erfaringene fra 
dette kurset som diskuteres i bokkapitlet. Høsten 2017 var ekskursjoner 
til fengslene videre et sentralt element i kurset SOS3601: Fengselets sosio- 
logi, som var et valgfritt spesialiseringsemne som mer spesifikt omhand- 
let sosiologiske perspektiver på fengslet som samfunnsinstitusjon. På 
kurset ble det også arrangert andre praksisnære læringsaktiviteter, så 
som forelesninger på lærestedet (Dragvoll, Trondheim) med en represen- 
tant fra Kriminalomsorgen og en eks-fange med soningshistorie fra en 
lang rekke fengsler. Også på de andre kursene har det vært gjennomført 
enkelte andre feltekskursjoner (til en rettssak, byens gatemagasin og et 
rockemuseum). Fengselssamarbeidet har for øvrig ledet frem til ni mas- 
teroppgaver ved Institutt for sosiologi og statsvitenskap, hvorav noen pre- 
senteres i denne antologien. Også her har Kriminalomsorgen bidratt til 
studentenes arbeid, spesielt med tilrettelegging av feltarbeid. Jeg har vært 
emneansvarlig for alle kursene og veiledet de fleste masteroppgavene, 
men har samarbeidet med flere kolleger, både ved egen institusjon og ved 
andre læresteder. 


3.1. Kvalitative vurderinger 


Analysene i bokkapitlet representerer ingen stringent evaluering av det 
skisserte didaktiske opplegget. Langt mindre er det metodisk grunnlag 
for å trekke kausale slutninger om målbare «effekter» av undervisnin- 
gen. Det krever et annet metodisk design. Kapitlet er heller et forsøk på 
systematisk didaktisk refleksjon med utgangspunkt i flere års erfaringer 
med å bruke fengsler som alternativ teoretisk undervisningsarena. Som 
jeg vil vise, er samtidig noen av inntrykkene svært tydelige og gir et godt 
grunnlag for kvalitative vurderinger av undervisningen. 

Materialet som ligger til grunn for analysene i kapitlet, bygger forst og 
fremst pa mine observasjoner fra undervisningen og fortlopende samta- 
ler med bade studenter og andre involverte aktorer. I tillegg brukes mate- 
riale fra kvalitative studentevalueringer av kursene. Dette er rapporter 
som er en del av NTNUs regulære kvalitetssikringsprogram for under- 
visning, der grupper på tre-fire studenter skriver ut sine vurderinger av 
kursene på grunnlag av egne erfaringer og tilbakemeldinger fra medstu- 
dentene. Studentene har videre besvart kvantitative evalueringsskjemaer 
som er utformet, administrert og analysert av forfatteren (som faglærer). 


4. Fornøyde studenter i fengslet 


Studentene er generelt positive og gir gode tilbakemeldinger på feng- 
selsundervisningen. De synes ekskursjonene er faglig interessante og 
opplever at de lærer mye sosiologi. Ikke minst er de tilfreds med et under- 
visningsopplegg som bryter med de tradisjonelle undervisningsformene. 
Det har aldri vært noen klager på oppleggene. Sammenlignet med andre 
kurs som jeg har hatt ansvaret for, er «fengselskursene» jevnt over preget 
av mer aktive studenter og mindre problemer med gjennomføringen av 
undervisningsopplegget. 

Resultatene fra den avsluttende kvantitative evalueringen på SOS3001 
Sosiologisk teori gir et godt grunnlag for å utdype - og nyansere - den 
overveiende positive mottakelsen fra studentenes side. Kurset skal være 
en generell innføring i sosiologisk teori på et relativt høyt nivå. Kurset 
ble organisert i forskjellige bolker: vitenskapsteoriske problemstillin- 
ger, struktur-, aktør- og synteseteoretiske perspektiver og samtidsdiag- 
nostiske analyser. En siste bolk tok utgangspunkt i fengslet som sosialt 
fenomen. Gjennom hele kurset ble det lagt vekt på at studentene ikke 
kun skulle tilegne seg kunnskaper om forskjellige perspektiver og teorier. 
De skulle også etablere en selvstendig og kritisk tilnærming til disse teo- 
riene, og vurdere hvordan teoriene var relevante for teoretiske analyser 
av sosiale fenomener. Videre skulle studentene utvikle egne ferdigheter i 
praktisk bruk av teori. De skulle kunne anvende sosiologisk teori i egne 
analyser av samtidige fenomener, deretter utvikle sine egne teoretiske 


verktøy. 

Den siste bolken — som ble presentert for studentene under tittelen 
«Fengsel/Foucault» — skulle spesielt bidra til at disse sosiologiske praksis- 
ferdighetene ble utviklet. Bolken bestod av tre deler. Den første var mer 
tradisjonelle forelesninger om strafferettsinstitusjonene, med utgangs- 
punkt i Michel Foucaults (1999 [1975]) teoretiske analyser av straff og 
noen nyere bidrag som utfyller og utfordrer Foucaults analyser (f.eks. 
Ugelvik, 2011, Lundeberg og Mjåland, 2012). Deretter reiste studentene 
på ekskursjoner til fengslene, først til Leira fengsel og senere til Trond- 
heim fengsel, Tunga. Her fikk de først en omvisning, deretter en muntlig 
orientering om fengslet, før de til slutt gjennomførte et kvalitativt inter- 
vju med en fange. På en siste samling skulle studentene bruke inntryk- 
kene fra ekskursjonene til praktisk sosiologi, der de arbeidet sammen i 
grupper. 

I den kvantitative evalueringen ble studentene bedt om å vurdere de 
ulike elementene i undervisningsopplegget på en skala fra o til 10. Noen 
få studenter deltok ikke på den avsluttende samlingen på kurset og fylte 
derfor ikke ut skjemaet, men det var ingen systematikk i frafallet. Resul- 
tatene presenteres i tabell 1 nedenfor. 


Tabell 1. Kursevaluering SOS3001 Sosiologisk teori. Sammenslatte resultater fra høstsemestrene 
2014 og 2015. Skala fra 0 (Svært misfornøyd) til 10 (Svært fornøyd) (N = 41). 
Hvordan vurderer du Min-maks | Gj.snitt | N 
følgende elementer av undervisningen? 
1 Alt i alt, hvor fornøyd er du med kurset 4-9 71 41 
2 Jeg har hatt et godt læringsutbytte av kurset 4-10 6,9 40 
3 Ekskursjonene til fengslene 7-10 9,3 39 
4 Ekskursjon til Rockheim (museum) 3-10 7,8 35 
5 Bolk om fengsel/Foucault 4-10 8,4 41 
6 Bolk om samtidsdiagnoser (med ekskursjon) 3-10 71 38 
7 Campusbaserte bolker (forelesninger/seminarer) 2-10 6,2 41 
(gj.snitt) 
8 Det har vært for mange undervisningsaktiviteter 1-10 6,0 40 
9 Det har vært et godt sosialt miljø på kurset 5-10 8,3 41 
10 | Det kunne gjerne vært flere «tradisjonelle» forelesninger 2-10 7,7 38 

Studentenes globale vurdering («Alt i alt .... », spm. 1) av kurset er 7,1. 
Det er rimelig godt, men pa ingen mate eksepsjonelt høyt. Det er også 
spredning i studentmassen. Noen er veldig tilfreds (9-er), andre bikker 
over pa den negative enden av skalaen (4-er), selv om det ikke er noen 
som er ekstremt misfornøyd. Studentene opplever også at de har hatt 
godt læringsutbytte av kurset (spm. 2, gjennomsnitt 6,9), men igjen med 
betydelig variasjon (4 til 10). Slik vil det trolig alltid være. Noen studen- 
ter er alltid glade og fornøyde og tilfreds med undervisningen, og opp- 
lever at de får mye ut av studiene. Andre er mer skeptiske. Uansett skal 
man være forsiktig med å tolke for mye ut av denne typen evalueringer, 
både metodisk (lav «N», mindre stringent dataproduksjon) og substan- 
sielt (studentenes egenevalueringer er viktige innspill til vurderinger av 
undervisningsopplegg, men gir selvsagt ingen fasit). 

Det interessante er at fengselsekskursjonene får spesielt god evaluering 
og langt bedre enn de andre undervisningselementene. De aller fleste 
studentene skårer ekskursjonene til en 9-er, eller endog 10-er (spm. 3). 
Studenten som var minst tilfreds med ekskursjonene, var fortsatt godt 
fornøyd (7-er). Det er altså ingen tvil om at studentene er fornøyd med 
utfluktene fra campus og ut i virkeligheten. 

Den overordnede positive vurderingen kommer også til uttrykk i stu- 
dentenes kvalitative kursevaluering av SOS3610 — Fengselets sosiologi, et 
valgemne som mer spesifikt tok for seg teorier om strafferettsinstitusjo- 
nene. Også her var det jevnt over gode evalueringer, men ekskursjonene 
trekkes frem som spesielt vellykkede og viktige. 


Fengselsekskursjonane skil seg ut som særskilt engasjerande, dette er noko 
som skil SOS3601 frå andre masteremner. Det å få besøke det ein studerer, og 
møte innsette i fengsel som ein får intervjuet, gjer dette kurset spennande. Alle 
studentane er strålande fornøgd med desse innslaga, og meiner det er viktig å 
forsetje med ekskursjonar for studentar som skal ta kurset framover. (Referan- 


segrupperapport, høsten 2016) 


At studentene er fornøyd med å få tilgang til et fengsel, er kanskje ikke 
mer overraskende enn at fengselsøya Alcatraz er blant San Franciscos 
aller mest besøkte turistattraksjoner. Fengsler er spennende uavhengig av 
sosiologiske studier. Å få tilgang til fengslet og et innblikk i de kriminelles 

hverdag, som i utgangspunktet er en lukket og nesten eksotisk verden 
utilgjengelig for studentene, oppleves ofte som spennende. Det er likevel 
gode grunner til at det var mer enn aspektet av «akademisk turisme» som 
skapte studentenes begeistring. 

Her gir et annet resultat fra vurderingsskjemaet en interessant indika- 
sjon. SOS3001 Sosiologisk teori hadde ytterligere et ekskursjonselement. 
Som del av undervisningen om samtidsdiagnoser, et sentralt element i 
den sosiologiske teoritradisjonen, besokte studentene samtidsmuseet 
Rockheim i Trondheim. Museet har utstillinger som forsøker å fange den 
«pop/rocke-musikale tidsånden» for hvert tiår siden 1960, et godt utgangs- 
punkt for å diskutere samspillet mellom samfunnsutvikling, populær- 
kultur og sosiologiske analyser. Også dette undervisningselementet får 
jevnt over gode tilbakemeldinger fra studentene, og høyere gjennom- 
snittsskår enn kurset som helhet (spm. 4, gjennomsnitt 7,8, spredning fra 
3 til 10), selv om det ikke er like høyt som for fengselsekskursjonen. Begge 
ekskursjonene ble med andre ord høyt verdsatt av studentene, selv om 
fengselsbesøkene ble oppfattet som bedre enn museumsbesøket. 

Ekskursjonene var bygget inn i mer omfattende undervisningsopplegg. 
Besøkene til fengslene var godt forberedt med forelesninger, både om de 
sentrale, klassiske sosiologiske bidragene (bl.a. Foucault, 1999; Goffman, 
1961; og Durkheim, 1984[1893]) og om den kriminologiske forskningslit- 
teraturen. Det ble også gitt en mer empirinær presentasjon av straffeinsti- 
tusjonene i Norge og internasjonalt. Studentene leste (i alle fall i teorien) 
pensumtekstene selv. Dessuten brukte kurset mye tid til praktiske forbe- 
redelser. Mindre grupper av studenter laget intervjuguider til samtalene 
med de innsatte, og vi diskuterte hvordan vi skulle oppføre oss i fengslet, 
blant annet med tanke på etiske problemstillinger. (F.eks.: Hva om man 
tilfeldigvis møter fanger som man kjenner fra utsiden? Er det greit å se 
inn på fangens celle, eller invaderer vi da privatlivets fred? Er det «fanger» 
eller «innsatte»?) Studentene måtte også sikkerhetsklareres av fengslet 
(høysikkerhetsfengslet) og underskrive taushetserklæringer (lavsikker- 
hetsfengslet). Etter ekskursjonene var det også undervisningsaktiviteter 
på campus. Studentene arbeidet i grupper med å bearbeide inntrykkene 
fra fengslene: Hva hadde de sett? Arbeidet skulle munne ut i et kollek- 
tivt refleksjonsnotat, der gruppen tok utgangspunkt i én observasjon og 

brukte denne som utgangspunkt for en teoretisk drøfting. For studentene 
var selve ekskursjonen derfor bare ett av flere undervisningselementer. 

I den kvantitative evalueringen får den helhetlige fengselsbolken sam- 
let sett klart lavere skår enn fengselsekskursjonene isolert sett (spm. 5). 
Det samme gjelder samtidsbolken/Rockheim-ekskursjonen (spm. 6). 
Begge undervisningsbolkene skårer likevel høyere enn de tradisjonelle 
forelesnings/seminar-organiserte bolkene på campus (spm. 7). Også disse 
resultatene viser at feltbesokene oppleves som svært positive av studen- 
tene. Samtidig virker det som om ekskursjonen bidrar til at studentene er 
mer positive til de beslektede faglige aktivitetene på campus. Ekskursjo- 
ner har effekter utover selve utflukten. 

Materialet viser også en del andre interessante aspekter ved fengslet 
som læringsarena. Ingen av kursene krevde obligatorisk deltakelse, verken 
på ekskursjonene, forelesningene eller seminarene. I praksis har det like- 
vel vært nesten full deltakelse, med unntak for sykdom og andre utenom- 
faglige årsaker, til tross for at oppleggene rundt feltbesøkene har krevd 
ekstra tid og innsats fra studentene. Det har heller ikke vært vanskelig 
å rekruttere frivillige til de mindre arbeidsgruppene som har forberedt 
intervjuene med fangene. Kursene har for øvrig hatt enkelte obligatoriske 
aktiviteter (f.eks. individuelle/ kollektive innleveringer/ presentasjoner) 
som har vært koblet til undervisningsaktivitetene, og som har bidratt til 
oppmøteprosenten. 

Det har heller vært et problem at for mange studenter har ønsket å 
delta på ekskursjonene. For store grupper skaper vansker for den prak- 
tiske gjennomføringen. En gruppe på 30 studenter er for stor til at omvis- 
ning er praktisk mulig på Leira. I Trondheim fengsel, Tunga, har fengslet 
enkelte ganger måtte stille med to «guider». Det har også vært studenter 
som har ønsket å være med på ekskursjoner, men ikke ta kursene i sin 
helhet. Deres motivasjon har fremstått nettopp som «akademisk turisme» 
heller enn som genuin sosiologisk kunnskapstørst. Det har derfor vært et 
krav om at man må delta aktivt i forberedelsene for å kunne være med på 
ekskursjonen. 

Den praktiske gjennomføringen av ekskursjonene er ellers ikke spe- 
sielt ressurskrevende. Det er ingen økonomiske kostnader. Det kreves 
noen praktiske forberedelser, blant annet innsending av deltakerlister/ 

sikkerhetssjekk av studentene, innsamling av taushetserkleringer og 
informasjon om transport. Det er dessuten alltid noe merarbeid med 
å gjøre avtaler med fengsler. Erfaringene med Kriminalomsorgen er 
imidlertid svært positive. De fremstår som genuint interessert i å bidra 
til at studentene får bedre kunnskap om Kriminalomsorgens arbeid og 
virkefelt. 


5. Hva lærer man i fengslet? 


Studentene synes de lærer mye av ekskursjonene. Det er likevel vanskelig 
for dem å sette ord på hva de lærer. Det er også vanskelig å «måle» om 
de har forstått teoriene bedre, eller om de har blitt mer kritiske og reflek- 
terte brukere av dem. Ut fra mine observasjoner under ekskursjonene og 
i samtalene med studentene før, under og etter fengselsbesøkene er det tre 
forhold som peker seg ut. 


51. De-kanonisering av teoriene 


For det første uttrykker mange studenter aha-opplevelser av manglende 
samsvar mellom teori og praksis. Et eksempel er Foucaults teorier om 
fengslets disiplineringsteknikker, som blant annet tar form gjennom det 
moderne fengslets overvåkende arkitekter. Foucault gir spesielt oppmerk- 
somhet til Benthams panoptikon, en fengselsarkitektur som gjør at et lite 
antall fengselsbetjenter har visuelt innsyn i hver eneste fangecelle. Fan- 
gene vet aldri om de faktisk blir observert, men må hele tiden forutsette at 
de blir det. Frykt for sanksjoner fører til at de oppfører seg eksemplariske 
ut fra fengslets idealer. Dette er kjernen i Foucaults begrep om det disipli- 
nerende samfunnet. 

Studentene finner det interessant å se hvordan fengslene i Trondheim 
er bygd etter helt andre arkitektoniske prinsipper. Det er, ved første blikk, 
ingenting ved fengslenes arkitektur som samsvarer med verken skissen 
i boka eller diskusjoner i Foucaults tekst. Poenget er banalt, men viktig 
for studentene: Foucaults teori bryter med den empiriske virkeligheten. 
Behovet for å lese Foucault som et utgangspunkt, men ikke som fasit, 
blir åpenbart for studentene. I stedet må de heller begynne å bruke hans 

tekster som et utgangspunkt. Hvis det arkitektoniske panoptikonet ikke 
finnes - hva da? Tok Foucault feil? Bare at spørsmålet stilles, river ham 
ned fra pidestallen som mange studenter tror han skal stå på. Er Foucaults 
teorier ikke (lenger) relevante i den aktuelle konteksten (i det konkrete 
fengslet, og/eller i det norske samfunnet og vår moderne samtid mer all- 
ment?), eller er utfordringen at Foucaults teorier må bearbeides, refortol- 
kes eller på andre måter tilpasses den sosiale virkeligheten? Er det kanskje 
andre panoptiske mekanismer enn de arkitektoniske som er viktige (se 
Jacobsens kapittel)? 

Et annet eksempel er sosiologifagets grunnleggende diskusjon av for- 
holdet mellom struktur og aktør, som blir spesielt tydelig illustrert på 
kriminalitetsfeltet. Studentene kommer til fengslet med klare systemori- 
enterte forklaringsmodeller: Aktørene (fangene) er formet, ja nesten 
styrt, av strukturene (fengslet, samfunnet). Nesten uten unntak blir de 
nesten forundret når fangen som intervjues, insisterer på å ta ansvar 
for sine handlinger, helt og holdent - og stikk i strid med rådende stu- 
dent-sosiologisk sjargong. Igjen er poenget banalt, og de fleste teoreti- 
kere - Foucault inkludert - kunne fortalt studentene hvordan ensidige 
strukturorienterte forklaringsmodeller kommer til kort i møtet med den 
sosiale virkeligheten. Argumentet til den unge, veltalende middelklasse- 
fangen som forteller om hvordan gleden ved et skjødesløst pengeforbruk 
fristet ham inn i tung volds- og narkotikakriminalitet, er likevel uendelig 
mer overbevisende. 


5.2. Learning by seeing/sensing 


Ekskursjonen gir studentene videre førstehånds kjennskap til den sosiale 
virkeligheten som sosiologifaget utforsker. Det mest åpenbare eksemplet 
er selve fengselsinstitusjonen. Studentene reiser til fengslet med forestil- 
linger preget av populærvitenskapelige fremstillinger av fengsler (f.eks. 
Orange Is the New Black og Prison Break). Virkelighetens fengsler er selv- 
sagt annerledes. 

Fengslets sosiale virkelighet byr også på andre empiriske demon- 
strasjoner av sentrale sosiologiske temaer. Kjønn, klasse og etnisitet er 
overtydelig i strafferettsinstitusjonene. Få steder lever kvinner og menn 

sa atskilte hverdagsliv som i fengslet. Pa kvinneavdelingen trer velferds- 
statens sosiale konstruksjon av kvinnelighet frem i all sin tydelighet 
(se Karlsens kapittel). Ingen pensumtekst har greid å anskueliggjøre 
for sosiogistudenter den sosiale relevansen av kjønn så tydelig som den 
mannlige fangen som la ut om narkomiljøets begrep «pulver-jenter»: 
stoffavhengige kvinner som utveksles mellom mennene i narkomiljøet, 
gis bort og hentet tilbake, som et stykke kjøtt og gangbar valuta, og 
iblant også på «utlån» til kompisen når man skal sone i fengslet. Og 
hvorfor henger det pornografiske bilder på fengslets institusjonelle 
vegger? 

Andre sosiologiske fenomener som med tydelighet demonstreres i 
fengslet, er maktens ulike former (arkitektonisk makt, formell og ufor- 
melle maktstrukturer, men også motmakt og avmakt), sosiale rolle- 
systemer og identitetsforhandlinger. Ikke minst for sosiologistudentene, 
de fleste skoleflinke og lovlydige middelklassebarn foruten ethvert kjenn- 
skap til forbrytelser og straff, gir fengslets gode illustrasjoner på sosiale 
prosesser som er godt - men teoretisk — beskrevet i det sosiologiske pen- 
sumet. Å stå mot veggen nede i sikkerhetscellen og føle på den kroppslige 
angsten som reimesengen - eller i fengslets språkdrakt: «sikkerhetssen- 
gen» - inngir, bringer studentene nærmere maktens nakne brutalitet, 
dens ubarmhjertige egenart, enn det Foucaults tekster kan gjøre. 

Forhåpentligvis har de gjennom møtene med fengslets sosiale logikk 
også fått tilgang til mer allmenne kunnskaper om storsamfunnet — ver- 
den utenfor fengslet -, som for mange studenter er like lite tilgjengelig som 
fengselsinstitusjonen. Akademias boklige kultur - symbolisert gjennom 
pensumlistenes posisjon — sperrer på mange måter for studentenes praksis- 
kunnskap. For å parafrasere Dewey: Learning by seeing/sensing gir teoretiske 
innsikter — hva er kjønn? hva er makt? og så videre gjennom det sosiologiske 
begrepsreportaret — som er utilgjengelig ved Learning by reading. 

I Burawoys etnografiske teoriundervisning er «dialogue between the- 
ory and lived experience» et grunnleggende pedagogisk prinsipp (Herring 
mfl., 2016; s. 1). Studentenes erfaringer fra fengslet indikerer imidlertid 
at også dialogens sosiale kontekst er viktig. Intellektuelle samtaler med 
Foucault og de andre klassikerne tar andre former bak fengslets murer 
enn på campus. 

5.3. Fra teori til teoretisk prakis 


Ekskursjonen gir studenten mer nyanserte, mindre autoritære forstå- 
elser av sosiologiens teoretiske verktøykasse. Samtidig får det et første- 
hånds innblikk i den sosiale virkeligheten som teoriene begrepsfester. 
Den didaktiske hypotesen er at studentene dermed også får bedre for- 
utsetninger for selvstendige teoretiske arbeider. I møtet mellom teori og 
empiri skapes det et pedagogisk rom for praktisering av teorier — til å 
gjøre sosiologi. Dette har også stått sentralt på seminarene i etterkant av 
ekskursjonene: Hva så vi? Hva lærte vi? Og - hvordan kan vi utvikle (nye) 
sosiologiske begreper for å sette ord på den nye kunnskapen? 

Det er vanskelig å evaluere - og enda mindre male - om studentene 
får et slikt utbytte av ekskursjonene. For noen studenter er det trolig 
ikke tilfellet. De er i fengslet og gjør sine observasjoner, og synes det er 
interessant nok, men uten at de makter å koble inntrykkene opp mot 
det teoretiske landskapet, langt mindre utvikle det videre. Det er likevel 
et klart inntrykk at mange av studentene tar denne utfordringen og til 
dels også lykkes. Ett av gruppearbeidene tok utgangspunkt i den inter- 
vjuede fangens stadige blikkontakt med fengselsbetjenten som var til 
stede. Fangen søkte hans aksept og godkjennelse, og studentene disku- 
terte dette ut fra et begrep om «emosjonelt panoptikon». Det sentrale 
her er ikke resultatet (begrepet «emosjonelt panoptikon»), men proses- 
sen — at studentene på gruppen sammen diskuterte seg frem til et nytt 
teoretisk begrep. De teoriserte med utgangspunkt i sine felles empiriske 
referanserammer. 

Også her er den sosiale konteksten for studentenes selvstendige teore- 
tiske arbeid betydningsfull. Det finnes klassiske læretekster som reflekte- 
rer rundt de praktiske aspektene ved å teorisere, ofte med «oppskrifter» 
og forslag til detaljerte arbeidsprosesser (se f.eks. Mills' The Sociological 
Imagination (2000 [1959]) og Bourdieu mfl. sine arbeider i The Craft of 
Sociology (1991)). I norsk sammenheng er Sohlberg og Leiulfsruds «The- 
ory in Action»-prosjekt et ferskt forsøk på å gjøre teoriseringsprosessen 
eksplisitt (2017). Også Burawoys etnografiske tilnærming til den sosiolo- 
giske teoreiundervisningen må leses som et forslag til hvordan studen- 
tene skal tilegne seg «teoriserende» ferdigheter. 

Erfaringene fra fengselsprosjektet demonstrerer samtidig at studentene 
drar nytte av mer enn de boklige oppskriftene pa hvordan man gar frem 
for å utmeisle egne teorier. Fengslet — eller mer allment, samfunnet — fun- 
gerer som sosial-eksperimentelle laboratorier som tilbyr mer realistiske 
betingelser enn bøkenes verden. På campus kan studentene lese seg til 
en forståelse av hvordan man bør gå frem som teoretiker, og trene seg 
gjennom skriftlige arbeider. Det er likevel først gjennom praktiske teo- 
retiske øvelser ute i den sosiale virkeligheten at studentene får mulighet 
til å prøve ut sine ferdigheter, lære av sine feil, justere strategiene, skaffe 
egne erfaringer og faglige innsikter, og dermed opparbeide seg den faglige 
tryggheten som er avgjørende for ethvert håndverk. 


5.4. Sosiologiske praksisfellesskap 

Ekskursjonene har vist seg å ha mange viktige bieffekter som ikke var 
planlagt da man startet samarbeidet med Kriminalomsorgen, men som 
har blitt viktigere etter hvert som oppleggene er gjentatt over flere år. For 
det første bidrar ekskursjonene til å etablere et sosiologisk praksisfelles- 
skap. Å reise sammen på ekskursjoner, selv om de bare varer noen timer, 
gir studentene felles opplevelser, og dermed også felles referanserammer. 
Det har faglige fordeler. Når studentene diskuterer fag, kan de vise til en 
felles erfaringshorisont og dra nytte av en empirisk virkelighet som alle 
har kunnskap til. 

Praksisfellesskapet som etableres gjennom ekskursjonene, bidrar 
videre til at det etableres en sterkere sosiologisk identitet. Når man reiser 
ut og møter andre aktører, blir man mer bevisst på sin egen rolle og posi- 
sjon. Som deltaker på en sosiologisk ekskursjon er dette tydelig. Ingen 
steder aktualiseres studentenes akademiske tilhørighet som utenfor cam- 
pus. At representanter for fengslet så klart uttrykte at studentene var vel- 
komne, og at man verdsatte den kunnskapen som de representerer, bidrar 
til å forsterke denne identiteten. 

Studentene rapporterte om et svært godt sosialt miljø på kurset (se 
tabell 1). Det kan på samme tid være en refleksjon av at studentene var 
mye sammen, spesielt på ekskursjonene, og at de samhandlet mye, så 

som i gruppearbeidene for og etter ekskursjonene. Det skaper gode sir- 
kler: Et trygt og godt miljø fasiliterer samarbeid, som igjen skaper kjenn- 
skap, trygghet og tillit til hverandre, og dermed legger grunnen for mer 
samarbeid. 

Videre har ekskursjonene en sterkt motiverende effekt. Studentene 
synes som nevnt at det er spennende, også utover det sosiologiske, å få 
tilgang til fengslet. Murene, de små cellene, isolatene med reimer - selve 
fengselskonseptet - er dypt fascinerende. Ikke minst gjør møtene med 
fangene inntrykk på studenter som i all hovedsak er unge, skoleflinke 
og vellykkete representanter fra middelklassen, som ennå ikke har stiftet 
bekjentskap med samfunnets skyggeside. Opplevelsen av at fangene er 
«vanlige» mennesker - hyggelige og trivelige, og fremtrer som mer enn 
«kriminelle» — er også et viktig utbytte av ekskursjonene. 

Ekskursjonene endret også studentenes forståelse av fangene. Samtaler 
med innsatte har stått sentralt i besøkene og ofte vært det som har gjort 
sterkest inntrykk. En gruppe studenter har forberedt en intervjuguide 
og så ledet utspørringen av fangen. Den innsatte stiller opp frivillig, og 
avgjør selv hva han vil fortelle. I praksis forteller mange mye mer og er 
langt mer åpenhjertige enn det som studentene forventer. Ekskursjonene 
utfordrer studentenes forestillinger om kriminalitet og straff og skaper 
nysgjerrighet. Det er trolig også en av grunnene til at såpass mange mas- 
terstudenter de siste årene har skrevet fengselsrelaterte masteroppgaver, 
som også denne fengselsantologien er et konkret resultat av. 

Intervjuene gir god metodisk praksiskunnskap. Gruppen som for- 
bereder intervjuguiden, får prøve seg som kvalitative intervjuere i en 
utfordrende, men samtidig trygg sosial ramme. I etterkant får de tilba- 
kemeldinger både fra faglærer og fra medstudenter. De andre studentene 
får observere intervjuerne og plukker dermed opp viktige erfaringer. 
Intervjuene gir også grunnlag for gode — og helt reelle — etiske diskusjo- 
ner. Hva kan man spørre en fange om? Hva de er dømt for, hvordan det 
oppleves å låses inne på ei celle, eller hvordan det er å nektes omgang med 
det annet kjønn? Det asymmetriske maktforholdet mellom intervjuer og 
informant blir ekstremt tydelig når en gruppe pent kledde studenter på 
ekskursjon møter den enslige fangen som føres inn i rommet av en uni- 
formert betjent. Hvordan håndterer man dette? 

6. Sosiologiske virkeligheter 


Kapitlets diskusjon av fengslet som læringsarena er som nevnt ingen tradi- 
sjonell «effektevaluering» av et stringent eller systematisk utprøvd didak- 
tisk opplegg. Prosjektet har vokst frem etter hvert, med små justeringer 
underveis ut fra tilbakemeldinger fra studenter og egne refleksjoner over 
hvordan man kan levendegjøre den sosiologiske teoriundervisningen. 
Det didaktiske opplegget har variert ut fra kursenes læringsmål, studen- 
tenes interesser og ønsker, og også praksisfeltets skiftende karakter. Det 
er likevel flere overordnede erfaringer som trekkes ut fra prosjektet. Jeg 
vil spesielt trekke frem følgende aspekter: 

Erfaringene fra fengselsekskursjonene viser at det er klare didaktiske 
gevinster ved å flytte (deler av) den teoretiske sosiologiske undervisningen 
ut av campus og inn i det «virkelige» samfunnet. I møtene mellom teori 
og praksis fremstår både teoretikerne og praksisfeltet som mer nyanserte 
enn i auditoriene. Studentene opplever hvordan teoriene er nettopp det, 
teorier: De er mer - eller i blant kanskje også mindre - fruktbare forsøk 
på å begrepsfeste den sosiale virkeligheten. Foucaults og andre teoretikeres 
tekster er derfor kun et utgangspunkt for studentenes egne kritiske og selv- 
stendige refleksjoner, en verktøykasse mer enn en fasit.* 

På den andre siden er det tydelig hvordan teoriene ofte faktisk lykkes 
med å gi fruktbare forståelser av praksisfeltet. Fengslet fremtrer annerle- 
des med foucauldianske briller. Fangen som med anger forteller, ja nesten 
bekjenner, om sine synder, møtes av den teoretisk informerte studenten 
med en mistenksomhetens refleks: Er det fengselsinstitusjonens rehabi- 
literende diskurser som reproduseres av agenten (fangen)? Har subjektet 
internasjonalisert institusjonens språk og reproduserer systemets ideologi? 

Resultatet er at sosiologisk teori trer frem som et mer «virkelig» 
fenomen. 

Ute i praksisfeltet tar studentene dessuten i bruk flere intellektuelle 
kapasiteter enn de rent intellektuelle. Fengslet er et sted som må oppleves, 
føles og erfares som mer enn en teoretisk konstruksjon. Nede på sikker- 
hetscellen trer makten frem som et høyst konkret fenomen. «Learning by 
seeing/sensing» gir andre kunnskaper enn boklig kunnskap. Her er Pola- 
nyis (1983) og Nonaka og Takeuchis (1995) begrep om «taus kunnskap» 
informativt: Har fengslet - som resten av samfunnet — karaktertrekk som 

ikke kan ekspliseres i lerebokene? Gir ansikt til ansikt-motene med fan- 
gene, som er blant samfunnets mest marginaliserte grupper, teoretiske 
kunnskaper om sosiale fenomener, som makt/avmakt og stigmatisering, 
som umulig kan gjøres tilgjengelig på campus? 

Opplevelser skaper nærhet og engasjement. Studentene tilegner seg 
faglige innsikter i et sosialt fellesskap, sammen med de andre studentene. 
De teoretiske kunnskapene eksisterer dermed ikke bare som boklige 
fenomener, de kan knyttes til delte erfaringer. Studentene har ikke bare 
felles kunnskapshorisont, de har også felles erfaringsbakgrunn. Dermed 
kan også teoriene utfordres på nye måter. 

Bruken av fengslet som læringsarena bryter ned grensen mellom teori 
og praksis. De didaktiske utfluktene til «virkeligheten» åpner for andre 
innsikter, både teoretisk og empirisk. Kapitlets diskusjon får samtidig 
frem begrensningene ved det presenterte prosjektet. Først og fremst blir 
det tydelig at feltekskursjoner representerer «besøk» i den sosiale virke- 
ligheten. Studentene observerer praksisfeltet, men de blir aldri deltakere 
i fenomenet som utforskes. De skal lære om fengslet, men har ikke som 
mål å endre dets hverdag. De lar sine teoretiske kunnskaper informeres 
av den sosiale virkeligheten, men trekkes så tilbake til campus. Fengs- 
let som læringsarena kan kanskje bidra til å «levendegjøre» sosiologiske 
teorier - men det betyr pa ingen måte at sosiologistudentene lever i, med 
eller for fengselssamfunnet. Til syvende og sist - på eksamen - er det 
fortsatt deres teoretiske forståelse av fenomenet som bedømmes, og ikke 
om de har lyktes med å endre den sosiale virkeligheten. 

Det er fortsatt en lang vei til Marx’ og Freires imperativer om revo- 
lusjonerende og frigjørende kunnskapsformer. Å komme dit krever mer 
dramatiske brudd med tradisjonelle akademiske didaktiske arbeidsfor- 
mer enn noen spredte ekskursjoner til den sosiale virkeligheten hinsides 
campus. 


Sluttnoter 


1. Brox viser her til henholdsvis Ferdinand Tönnies (2001 [1887]) og Karl Marx’ 
(2016 [1867]) hovedverker. 

2. Marx’ diskusjon av skillet mellom klasse «i seg selv» / «for seg selv» er omdiskutert, 
som det meste annet ved Marx' forfatterskap. Se bl.a. Andrew (1983). 

3. Under en av omvisningene papekte for eksempel studentene en kalender med 
klart pornografiske bilder som hang på veggen i et verkstedrom der fangene hadde 
dagarbeid. Betjenten som viste oss rundt, hadde flere tentative forklaringer (blant 
annet at de innsatte selv kunne og måtte bestemme hvordan arbeidsplassen var 
dekorert, jf. et medvirkningsprinsipp; at «sånn er det også på verksteder ute i sam- 
funnet», jf. et normalitetsprinsipp; og at det uansett ikke var illegale bilder, jf. et 
legalitetsprinsipp). Samtidig var (den kvinnelige) betjenten selv åpenbart ikke for- 
nøyd med noen av disse forklaringene. 

4. Som blant annet Eliassen (2016) påpeker, er det også en innfallsvinkel som sam- 
svarer med Foucaults kunnskapsfilosofi. 

Bildetekster 


Bokas forsidebilde og alle bortsett fra ett av kapitlenes forstesidebilder 
er fra Trondheim fengsel, Tunga. Fengselsledelsen takkes for god til- 
rettelegging for fotografering inne i fengselet pa Tunga sommeren 2017. 
Bildet i kapittel 10 viser fasaden pa Leira fengsel og gjengis med tillatelse av 
Statsbygg. Resterende bilder: Johan Fredrik Rye. 


Kapittel 1: HVERDAGSLIV. Pa oppholdsrommet tilbringer E1-avdelingens 
20 fanger det meste av «fritiden» mens de soner fengselsstraffen i Trond- 
heim fengsel, Tunga. 


Kapittel 2: TØYLAGER. Fengselet tilbyr klær til fanger som ikke har med 
seg sine egne klesplagg, men utvalget er begrenset og ikke spesielt mote- 
preget. De aller fleste fangene bruker heller egne klær. 


Kapittel 3: HØYE MURER. Fengselet på Tunga utenfor Trondheim ligger 
på østsiden av E6 (Omkjøringsveien), mellom et jorde og et boligområde. 
Det er klassifsert som et «høysikkerhetsfengsel». 


Kapittel 4: CELLA. På seks kvadratmeter - noen av cellene er et par kva- 
dratmeter større — skal fangene utforme sitt midlertidige hjem, så langt 
som råd er. Betjentene kan alltid åpne glugga og sjekke at alt er i orden og 
i tråd med fengselets reglement. 


Kapittel 5: RESSURSKREVENDE. Fra vaktrommet i E-bygget på Tunga 
overvåker betjentene fangenes aktiviteter. I snitt er «døgnprisen» litt over 
3000 kroner for hver fange som soner på Tunga. I alt disponerer de tre 
fengselavdelingene i Trondheim 218 årsverk. 


Kapittel 6: FRISK LUFT. Hver dag får fangene én time ute i «luftegarden». 
Både betjenter og fanger bruker uttrykket «lufting», et av de norske ordene 
som også de utenlandske fangene gjerne lærer seg. 

Kapittel 7: FENGSELSKORRIDOR. Fengselet pa Tunga ble bygget i 1971 
og bærer tydelig preg av slitasje og manglende vedlikehold. Mange av cel- 
lene har ikke toalett, og nattestid kaster fangene i blant «skitposer» ut 
gjennom cellevinduet. 


Kapittel 8: SAMTALER. På besøksrommet tar fangene imot familie, ven- 
ner og andre som kommer på visitt under soningen. Ønsker man litt pri- 
vatliv, kan man trekke for gardinen. 


Kapittel 9: FOTBALLBANEN PÅ TUNGA. Fengselet legger vekt på fysisk 
aktivitet under soningen Tidligere stilte fangene på Tunga med eget fot- 
ballag i bedriftsserien, men ikke nå lenger. 


Kapittel 10: ÅPEN AVDELING: Fra utsiden fremstår Leira fengsel som alt 
annet enn et fengsel. Før omgjøring til åpen fengselsavdeling på 1980-tal- 
let huset bygget forskjellige andre offentlige institusjoner, blant annet 
spesialskole for «vanskelige» jenter, hjem for krigsinvalide under andre 
verdenskrig og i en kort periode også asylmottak. 


Kapittel 1: FENGSELSBYRÅKRATI. Fangenes hverdagslige atferd over- 
våkes, dokumenteres og analyseres. Skjemahyllen utenfor skoleavde- 
lingen i Trondheim fengsel, Tunga, demonstrerer at skolefravær også kan 
være er et problem i fengsel. 


Kapittel 12: ARBEID- OG SKOLELIV. Fangene i norske fengsler har 
aktivitetsplikt. De må arbeide, ta utdanning eller følge forskjellige pro- 
grammer inne i fengselet. Her sveiser en av fangene seg frem mot fagbrev. 
Lønna er dagpenger på 68 kroner. 

